
Анам Селимеге 
ве бабам Абдуллагъа 
багъышлана 


КЪЫРЫМ КЪОРАНТАСЫНДА 
ДОГЪГЪАН КЪЫРЫМ ШАИРЕСИ 


Мукъаддес Къырым топрагъы дюньягъа бир миллетни кетирди. Бу 
миллет — къырым миллети. 

Бизим Топрагъымызны чешит заманларда чешит миллет векил- 
лери басып алды ве мында йырткъыч излерини къалдырдылар. Шу 
излерден энъ мушкюли — «татар», деген шей. Ве халкъымыз, бизим 
къырым халкъымыз, шевкъатсыз душмандан котек ашап-ашап, шу 
уйдурманы кендине миллет ады этип алмагьа меджбур олды, яни 
алмагъа истемесе де, эллеримизге «миллети татар», деген шеадет- 
намелерни бердилер, «миллети татар», деген паспортларны тут- 
турдылар. Буларны алма да бакъ! Оларсыз къайда бараджасынъ? 
Дердинъни кимге айтаджасынъ? Анъымыз «татар» олмаса да, ач къа- 
рынымыз «татар» олмагъа меджбур этти. Бу ал асыр асырдан девам 
этеркен, шу «татар» деген уйдурмагъа алышма да бакъ, бакъайым! 
Иште, бойле фаджиагъа огърагъан къырымлар, але бугунь кендине 
«татар», я да «къырымтатар», дей заваллы халкъ, манкъурткъа дён- 
генинден хабери ёкъ. 

Лякин адамларнынъ эписи бир дегиль. Аз олса да, халкьымызда 
кендининъ кечмишинден хабердар олгъан, къырым миллетининъ кеч- 
мишини бильген айдын инсанлар бар эдилер ве шимди де барлар. 

Дейджегим, Гульзар Дерменджининъ бабасы языджы Абдулла 
Дерменджи ве анасы Селиме Ана-Ветанымыз Къырымны, къырым 


халкъымызны юректен севген инсанлар, акъикъий къырымлар эди- 
лер. Къырым Топрагъы къырым миллетини догъургъаны киби, олар 
да Къырым шаиресини — Гульзар Дерменджини догъурдылар. 

Къувгъунда «татар» уйдурмасы къырым халкъымызгъа зорба- 
лыкъле «продажные татары» деп, даа да къатты пекитильген бир 
вакъытте, кескин Ветан асретлигини чеккен Селиме ана агъыраякълы 
эди, онынъ вуджудындаки эвлядына шу олдукъча дешетли асрет- 
лик тесир этмей къалмады ве бу сюргюнлюк ярасыны Гульзар ханум 
энди 70 йылдыр вуджудында ташыса да, онынъ къырым юреги сап- 
сагълам. Анасы: «Къырым! Ах, Къырымым!» деп, асретлик чекеркен, 
баласы да онынъ къарынында: «Къырым!» деди эр нефесте ве сюр- 
гюнде догъгъан олса да, анадан догъма къырым олды. Шунынъ ичюн 
Гульзар Дерменджи, къувгъунда догъгъан бала, энди Къырымда алты 
китап чыкъаргъан къырым эдибеси, къырым шаиреси, къырым тили- 
нинъ къайгъырыджысы олды. Амма Къырымда догъгъан ве сюргюн- 
люктен кене де Къырымгъа къайтып кельген бир талайымыз, але даа 
манкъуртлыкъ къозагъындан (кокон) чыкъып оламай, кендилерине 
«татар», «къырымтатар», дейлер. 

Сюргюнлюкте къырым тилини, къырым эдебиятыны, демек, къы- 
рым миллетини сакълап къалмакъ ичюн куреште, языджылардан 
Абдулла Дерменджи, Юсуф Болат, Шамиль Алядин ве даа бир сыра 
дигер языджы, шаир, эм де журналистлеримиз бераберликте фааль 
иштирак эттилер. 

Дюньяда эр бир халкъ кенди Ана-Ветанынен, кенди Ана тилинен 
беллидир. Ана тили эр бир миллий медениетнинъ де темелидир. Хал- 
къымыз сюргюнлюкте озь къырым медениетини сакълап къалсын, 
дюньяда онынъ Ана-Ветаны — догъмуш Къырымы барлыгъыны унут- 
масын, гузель Къырымына къайтмакъ, Ана-Ветанынен къавушмакъ 
ичюн курешсин, деп яшагъан языджы Абдулла Дерменджи, Ветан 
севгисини эвлятларына да ашлады. Омюрде инсаннынъ кимлиги 
сыналгъан аллар расткелип тура. Баба тербиесини алгъан Гульзар 
Дерменджи бойле сынавлардан мувафакъиетли кече, ар-намусыны 
лекелемей. Мына, бир мисаль: 1988 сенеси язда Ташкентте, къы- 
рымларнынь кенди миллий акъ-укъукъларыны тиклемек огъурын- 
даки митингде иштирак эткен ветандашларымызны Озьбекстан аки- 
миети котеклегени ичюн, «Ленин байрагъы» газетининъ хадимлери 
ишташлав илян эттилер ве бу 18 кунь девам эткен ишташлавда бу 
вакъыт бу газетте чалышкъан Гульзар Дерменджи де иштирак этти. 
Къоркъмады. Амма къоркъкъанлар, къырым халкъынынъ душманы 
тарафыны алгъанлар олды. Олар шимди де кендилерини ягъ устюнде 


къашкъавал киби ис этелер, заваллылар. Базылары, бильхасса, сек- 
сотлыкъ япкъан сойлары, кендилерини миллий куреш ветеранлары, 
деп илян эттилер. 

Абдулла Дерменджи Ташкент хастаханесинде сонъки куньле- 
рини яшайяткъан вакъытте, оны барып корьген эдим. О, вуджуттан 
ипрангъан олса да, рухтан котеринки, сагълам бир алда эди. Устаз- 
нынъ турушына бакъаркен, «Сагълам тенде, сагълам рух», деген 
къыяснынъ догърулугъына шубелендим, пек шубелендим, чюнки шу 
вакъыткедже сагълам тенли, амма олдукъча зайыф рухлу кишилерни 
пек чокъ корьдюм. Хусусан, бизим халкъымыз ичинде. 

Гульзар ханум — бабасынынъ къызы, руху сагълам инсан ве о 
да, бабасы киби, сагълам рухлу къырымларны тербиелемек ичюн 
чалыша. Ябанджы тильде лаф эткен халкъымызнынъ рухуны сагъ- 
ламлаштырмакъ, оны манкъурт къозагъындан азат этип, догъмуш 
Ана тилинен къавуштырмакъ макъсадында энди баягъы чокъ китап 
чыкъарды. Раметли бабасынынъ хатырасына эки китабыны («Вета- 
нымсынъ, Къырым» 2009 сенеси ве «Къырым бизим диярымыз» 2017 
сенеси), эмджеси шаир Эюп Дерменджининъ «Кучюмиз демир» кита- 
быны 2014 сенеси чыкъарды ве белли, намлы шаиримиз Энвер Къа- 
дир Селяметнинъ «Тапылсам да янынъызда!» китабыны 2017 сенеси 
шаирнинъ 100 йыллыгъына нешир этти. Булардан гъайры озюнинъ 
шахсий эсерлерини беш китап этип чыкъарды. Гульзар Дерменджи 
генчлигинден берли къырым тилимизнен пек меракъланды ве онен 
джиддий огърашкъаны, онъа «Къырым тилининъ нормасы» рисале- 
лерининъ 1-нджи ве 2-нджи болюклерини (2016 ве 2017 сс.) чыкъар- 
макъны къысмет этти. 

Гульзар Дерменджи къырым тилининъ, къырым омюр тарзынынъ 
тешвикъатчысы, къырым шаиреси, къырым языджысыдыр. О, эм 
шаире, эм бала шаиреси, несирджи, терджиман, тильджи-филолог, 
педагог-оджа, журналист, тертип этиджи, эм де муаррирдир. Несирджи 
оларакъ, о, бугуньде 37 икяенинъ муэллифи ве бу сайы эп осюп бар- 
макъта. Гульзар Дерменджи, бабасы Абдулла Дерменджи киби, икяе- 
лер язувда да усталыкъ косьтере. 

Бу ерде сёйлемек сырасы, Ташкент хастаханесинде сонъки 
куньлерини яшамакъта олгъан Абдулла Дерменджи, халкъымыз- 
нынъ зарарына арекеттеки ичимиздеки чешит унсурларнынь къар- 
ты-яшыны анъып, озь яткъан еринде таялы таягъыны котерип: «Биз 
олар кибилерге даа косьтерирмиз!» дее саллагъан эди. Эбет, бизлер 
кенди адымызны, кенди тюркий адларымызны (Гаспринский дегилъ 
де, Гаспралы) къырым тилимизде сёйлемек ве язмакъ борджлумыз. 

Шаир-языджы Гульзар Дерменджи бабасынынъ ишини девам эте. 
Онынъ биринджи эсери 1979 сенеси газетте («Ленин байрагъы») 
басылып чыкъкъаныны козь огюне алсакъ, эдебиятымызда хызмет 
эткенине бу йыл 40 йыл толды. 

Бу куньде Гульзар Дерменджининъ 70 йыллыкъ юбилейи муна- 
сибетинен, онъа къавий сагълыкъ, селяметлик, янъы иджадий мува- 
факъиетлер, чокътан-чокъ севинчлер тилейим. Гузель Къырымы- 
мызда кенди гузель Къырым девлетини къуруп, кенди девлетимиз 
саиби олгъаныны корьмекни онъа арз этем. 


Языджы Рустем Ибрам Али. 


1 Языджы бу макъалесини 2017 сенеси январь 23-те язып ёллады. 


НАЗЫМ ЭСЕРЛЕР 


УНУТМАНЪЫЗ СИЗ! 


Къаерлерде биз олмадыкьъ... 
Гъурбетликтен тири къайттыкъ, 

Миллет догъгъан юрткъа къалдыкъ садыкъ, 
Къая-дагълар авдарылды, 

Къанлы селлер толуп акъты, 

Къырыммыз биз, буны унутмадыкъ! 


Адымызны асырлардан 

Биз еткиздик ич джоймадан, 
Несиллерге буюк бахшыш этип, 
Эвлятларгъа эдждатлардан — 
Къырым киби азиз Ветан, 

Оны сакъланъ козь бебеги этип! 


Ветанымыз — Къырымымыз 

Ве бизлер де кьырымлармыз, 
Миллетимиз сеси яшай мында! 
Къырымларнынъ бар бир сыры, 
Тек бир дане гонъюль йыры: 
Къырыммыз биз гузель юртумызда! 


Бермедик биз ёкъ этмеге, 

Адымызны кирлетмеге, 

Онда буюк къувет, сиз билинъиз! 
Къырым бизге Ветан олса, 
Юреклерге ташып толса, 

Ич унутманъ буны: къырыммыз биз!!! 


2001 с. 


ЕТЕР АРТЫКЪ! 


Сюргюнлюкнинъ 60 йыллыгъына 


Къырымларнынъ башына оладжакъ олды, 
Баскъынчлар сиясетин къурбаны олдукъ, 
«Чёкючи, орагьынынъ» кучюни корьдюк, 
Гуя да дагълар батты, сарардыкъ-солдукъ, 
Амма башны эгмедик, янардагъ олдукъ! 


Къырымларгъа яс кунюни ыркъчылар берди, 
Къара урбаларны зорнен баштан кийсетти, 
«Къабаат»ны ыркъчылар тюшюнип тапты, 
Япаджагъын ойле де вахшийдже япты, 
Миллетнинъ устюне олет киби чапты. 


Алтмыш йыл кечти, азапта булуна миллет, 

Эй, ыркъчылар, юртунъызгъа къайтынъыз илле, 
Къырымында къырымлар девранын сюрер, 

Эр бир миллетнинъ иши ветанда юрер, 

Сизни озь ветанынъыз беклер де беклер! 


Къырымлар истемей ич де аджджы о куннинъ 
Къара булутны анъдырып Юрткъа энъгенин! 
Къырымларгъа къара кунни ыркъчылар берди, 
Етер артыкъ, кетинъиз тез, сабыр тюкенди, 
Бойле такъдир халкъымызны тюнъюльтти энди! 


2004 с. 
КЪЫРЫМЛЫГЪЫМ 


Къырымлыгъым — догъмуш халкъым, 
Кимселерге бермез акъкъын, 
Къырымнен сыкъ багълылыгъын — 
Къырымлыгъын, кьырымлыгъын. 


Бу кьырымлыгъы онъа 
Сюргюнлюкте гъурур берди, 


Ветанында Ветан деди: 
«Къырымлыгъынъны хорлатма!» 


Къырымлыгъым, кьырымлыгъым, 
Меним сонъсуз гъурурлыгъым, 
Ольсем де, о, ич ольмейджек, 
Къырымджылыкъ ич битмейджек. 


Къырымлыгъым, къырымлыгъым, 
Хырпаланды къырымлыгъынъ? 
Терек кевдесинден къавий, 
Тююльмейми джиренч вахший?! 


Уюрмейми къасыргъалар, 
Дешет кетирген туфанлар, 
Душманларнынъ устьлерине 
Ташламаймы ташнен, ине?! 


Къырымлыгъым, къырымлыгъым, 
Къырымджылыкъны яшатыр, 
Душманларны парчалатыр 
Къырымнен сыкъ догъмушлугъым. 


Къувети битмез чокърагъым, 
Къырымлыгъым, къырымлыгъым, 
Ич унутмаз къырымлыгъын, 

Ич ред этмез къырымлыгъын. 


Къырымлыгъым, къырымлыгъым, 
Ветанымдан анахтарым, 

Оны тюшюрмем къолумдан, 
Саиплигимни Ветандан. 


Къырымлыгъым — догъмуш ерим, 
Къырым — къырымларнынъ ери, 
Баскъынч къулагъына етсин, 

Буны яхшы этип бильсин. 


2007 с. 


КЪЫРЫМЛАР ГЪУРБЕТЛИКТЕ 


«Асан, сен къайттынъмы уруштан, къомшум, 
Не де бахытлы экен беклеген бабанъ, 
Лякин меним Омерим, сенинъ джан достунъ 
Къайтып кельмеди дженк афатындан» 


Асанны къарт къучакълап, сыйпалап алды, 
Ветанына, огълуна, халкъынынъ алына, 
Акъсызлыкълар ичинде хор къалгъанына 
Окюр-окюр агълады, нефес тыкъалды. 


Халкъымызнынъ гъурбетте алына бакъынъ, 
Ачлыкъ, хорлукъ, хасталыкълар халкъымыз ичюн, 
Кимлер бунъа джевапкяр, сусманъыз, сакъын, 
Душманларнынъ джаныны соравнен якъынъ. 


Асырларнен халкъымыз топрагъы ичюн 
Кучюни аджымады куреш ёлунда, 
Адалет тикленмеси заманы ичюн, 
Юреги ташкъын киби урды къойнунда. 


Асаннынъ къарт къомшусы козьяшын сюртти, 
Огълуна янгъанындан сачы чаларгъан, 
Къартнынъ башы-сачына, санки къар ягъгъан, 
Санки онынъ къаарини къар орьтти. 


2005 с. 
БЕЙНЕЛЬМИНЕЛЬДЖИЛЕРГЕ 


Ябанджы динге, йигитке, я къызгъа 
Бакъ, табынмагъа ич де ашыкъма, 
Истеселер, ошасынлар йылдызгъа, 
Халкъынъа къаршы саткъынлыкъ япма. 
Пара япмакънен джебинъни шиширме, 
Сен озюнъни макътамакънен чекишме, 
Юксек ерге чыкъмакънен, иш битмез, 
Девлетни минберге бермек кечмез. 


Бильгили олмакъсе, не демек олсун? 11 
Заметинъ паалы, халкъынъа уйсун, 
Макътанып турма, джанынъны тюшюн, 
Сакъын къалма сонъунда пайнозюнъ. 
Яшлыкъны къабакъбашлыкъ да дегенлер, 
Эм де нафиле демеген экенлер, 

Яшлыкь да бите, сен яхшы биль, 
Кимселер омюрлюк яш олмаз ич, 
Миллетинъ ичюн янардагъ кесиль, 

Ич бир ябанджы кучь оламасын ич. 
Интернационалджы олам десенъ, 
Шуралар девирине, артынъа дёнсенъ, 
Кене де бутюн Ер олур ветанынъ, 

Тек сёйле, сен мында не ичюн къайттынъ? 
Бу дуйгъу халкъымызгъа аякъ чала, 
Ветангъа къайтса да, кене къыйнала, 
Себеби не экен, джевабы бойле: 

Бу дуйгъудан шахсийлик ольдюриле! 

Озь дининъе, миллетинъе япыш, 

Тек ондан озюнъчюн къазан алгъыш, 
Теменна этмеге бар тек бир Алла, 

Чешит унсурлукълар битсин, Иншалла! 
Къырымлар, Алла-у экбер! 

Озь девлетини Раббиден истер! 


2003 с. 
АЛИДЖЕНАПЛЫКЪ 


Тап эски заманларда адымыз олгъан 
Алидженап халкъ. 

Къайдадыр азаплангъан 

Къырымда булгъан озю ичюн акъ. 


Румийден кельген румлар, 
Еудийлер де тапкъанлар мекян, 
Дигер бир чокъу халкълар 
Мында булгъан озючюн имкян. 


Бойле этип, къырымлар 
Мераметинден дерт асыл эткен, 
Кечмиште олгъан янълышлар 
Огюмизде, корюнъ, хата кечкен! 


Къырымлар яхшы бильди 
«Достлукънынъ» не экеч экенини! 
Миллетлерге ер берди, 

Бильмеди сонъундан чекеджегини. 


Къырым халкъын алы шу: 
Къырымына къайтса да, ёкъ акъкъы, 
Бильгени тек чекишюв, 

Гуя Ветанында быралкъы. 


Къырым халкъынынъ озю 

Бугунь алидженаплыкъкъа мухтадж, 
Къана, ким айтыр сёзюн, 

Не вакъыт олур бизчюн къазанч? 


Къардаш халкълар турмай сёзюни айтсын, 
Ветанымыз Къырым озюмизге къайтсын! 


2003 с. 
КЪЫРЫМЛАРНЫНЪ ЕРИ 


Къырымларнен Пётр Бир де даим курешкен, 
Ветанындан халкъны марум этмек истеген. 
Къырымларгъа «татар» десенъ, о, къаршы олур, 
Догърусыны ондан билинъ, о, буны айтыр. 


О, дер: «Татар деген татар ёкътур Къырымда, 
Дагъларында, чёллеринде, эм де кьырында. 
Къырымда тек къырымлар бар, оларнынъ ери, 
Мен оларны енъип олмай, чекильдим кери. 


Инанмагъан, турсатсын да, сорасын менден, 
Дерим онъа: къырымларны енъмек истедим, 


Бу ниетнен пек тырыштым, аякъ тиредим, 
Лякин мени эсир алды, джанбаз экенлер, 
Башыма да, санки ягъды демирден селлер. 


Къырымлардан джанымны да къуртармакъ ичюн, 
Бир араба алтын бердим сагъ къалмакъ ичюн», 
Догъру, миллетимиз даим тизин тиреген, 
Къуветинен Пётрге ерин бермеген. 


Рус чары сербест халкъны енъип олмады, 
Эп къатты дарбе тюбюнде ордусы къалды. 
О, къырымлар эдилер — эдждатларымыз, 
Бизлер несиллери — эвлятларымыз! 


2002 с. 
ТАРИХКЪА НАЗАР 


Къадимийден-къадимий асырларда 
Мевджут олгъан Урарту девлети, 

О, Къырымнынъ Оркъапусы артында 
Олгъаны ичюн Урарту эди. 

Халкъымыз да о вакъыт башкъа динде, 
Яни христиан динини кутти, 

Сонъра къырымларчюн кечмишке дёнюп, 
Ислям дини къоджаманлыкъ этти, 
Христианлыкъ бизчюн путперестлик олды, 
Эм де ясакъ этилип, кечмишке дёнди. 
Бойле этип, Къырымда Ислям дини 
Халкъымызгъа танытты Къурани Керимни. 
Эдждатларымыз Ислям динини 

Энъ догъру дин деп, къабул этип алды, 

О, къадимий топрагъымызда эп ёл алды. 
Лякин эскиден къалгъан азизликлер, 
Олар ёкъ олмасы мумкюн дегиль эйкеллер, 
Къырым халкъычюн мукъаддес къалып, 
Кечмиште киби сайгъыда олуп, 

Онынъ азиз ерлери къорчаланып, 

Эп сакъланды, эп къорула берди. 


Энди исе бизни, янъылыкъ деп, 

Кене де христиан япмакъ истеп, 

Олар къапу-къапудан юрелер, 
Кимерлерни арткъа дёндюрелер. 

Биз ичюн бу — кериге дёнюв, демек, 
Бизге исе арткъа кетмемек керек, 
Чюнки христианлыкъ — кечмишимиз 
Ве бойле ал тек Къырымчюн хас чизги, 
Рус, греклернинъ несили дегильмиз, 
Бу пек де яхшы корюнген бельги. 
Оларнынъ Къырымнен ич багъы ёкъ, 
Оларнынъ баскъынчлыгъындан, 
Кирип, йыкъып сокъулгъанларындан 
Къырым халкъымызнынъ сабыры токъ. 
Къырымдаки мевджут азизликлер 
Къырымларнынъ абиделеридир, 
Яхшы да этип билинъиз сизлер, 

О ядикярлыкълар бизимкидир. 

Руслар Рос деген мемлекеттен, 
Вахшийлерден-вахший, кийик олуп, 
Ернинъ сувукъ ерлеринден кельген, 
Баскъынчлыкънен Юрткъа кирген, 
Къырымымызда кельмешек халкътыр, 
О, Къырымнынъ тарихындан иракътыр, 
Ябанджы эди, ойле де къалды, 

О, тек шуны бильди: тутуп алды. 


2003 с. 
КЪАЙТАРЫНЪЫЗ! 


Бир куню бардым бабамнынъ коюне, 
Бардым онынъ догъуп оськен эвине, 
Къая тёпесинде эки къат бою, 
Кельмешек ятлары бийлеген оны. 
Кикенеиз! Янында Къара денъиз! 
Санки де эки айырылмаз эгиз, 
Бири-бирине севда яшайлар, 
Сырларыны ятлардан сакълайлар. 


Эллерим котерип, окъудым дува 
Къабирстанда яткъан эдждатларыма — 
Мында Ибраим къартбабам ята, 
Къартанам исе пек узакъларда... 

Бугунь де девлетсиз къалды къырымлар, 
Ветанларында оксюз къалдылар, 

Оксюз исе, демек, юрту ёкъ, 
Адалетсизликтен гонъюли токъ. 


Догъмуш халкъыны корьди бу ерлер! 
Олар къырымларны пек севелер, 
Тамырсыз, япракъсыз яшармы сельби? 
Бири-бириндедир оларнынъ къальби. 
Яшап оламаз, чюнки къанынен-дамар, 
Ветансыз адамнынъ юреги агълар, 
Акъсыз къалгъаннынъ шаны ич олмаз, 
Эфкяры да эксильмез, джаны къалмаз. 


Къайтарынъыз юртуны, Къырымыны, 
Чёллерини, къая, къырларыны! 
Кельмешеклер, джевап беринъиз, 
Эпинъизнинъ бар ветанынъыз, 

Олса кокреклерде джанларынъыз, 
Акъкъымызны къайтарынъыз! 

Чюнки де къайтармакъ эляллыкъ демек, 
Аллагъа ярагъан севап иш демек! 


2003 с. 
СУВГЪА ТАЯНМАНЪЫЗ 


Гурь омюр, шенъликни, зенгинликни къурмакъ 
Къырымлар бильдилер Къырымнынъ къойнунда, 
Бильмедилер олар гъарез душманнынъ 

Вахший ниетлерининъ устюни ачмакъ. 
Гъафлетте къалдылар явургъа инанып, 
Алдандылар олар буз сувгъа таянып, 

Амма деделер айткъан эдилер, 

Япкъан эдилер нидже тенбиелер. 

Деделер айткъаны къулакътан чыкъмасын, 


Несиллер къальбинде эп чалсын-чынъласын, 
Ветанны Ветан этмек ёлуны тапынъыз, 
Ветаннынъ ишини чантагъа къоймайыкъ, 
Курешнинъ ёлунда аркъада къалмайыкъ, 
Къырмыскъагъа бенъзеп, къошулсын сырамыз. 
Буз-къарнынъ башыны ягъмурлар ашай, 
Васиет бу бизге — деделер сёзю, 

Бу сёзлер силинмей, эр вакъыт яшай, 
Асырларда догъгъан акъылнынъ козю. 


2005 с. 
СЕСИМ 


Бирев джанымны агъыртса, сесим 
Ичимде къала, тышкъа билинмей, 
Сызласа да, агъырса да юрегим, 

О къарылып, кимсеге эшитильмей. 


Агълаткъан тапылса да, ифаделене, 
Ынджынувым тек озюме билине, 
Бойлесинде сесим кимсеге сезильмей, 
Тек юрегиме дей: «Эзильме!» 


Сынмай о, эм эксильмей, 
Юрегимден чыкъа давушы, 
Меним сесим тынмагъа истемей 
Душмангъа къаршы турса озю. 


О, бойлесинде тура тикине, 
Давушым бу вакъыт пекине, 
Душмангъа меним сесим 
Етип бара сёзлю курешим. 


Адалетли къуветим сесимде, 
Бу хасиетни тутуп аламаз 
Кимсечик, сесимни бильсе де, 
Хиянет эткен устюн чыкъамаз. 


2006 с. 


ХАРИТАМЫЗ БАР 17 


Къадимий хаританы алсанъыз эльге, 
Къырым Ханлыгъы корюнир сизге, 
О, дюньяджа белли эди эр кеске. 
Кокте йылдыз эди, алемде — пери, 
Ошагъаны ёкътур ич де дигери. 
Урарту бар эди 

Ор артларында, 

Эвеллери Киевлерге барылгъан, 
Арбат — араба-ат дурагъы олгъан, 
О къадимий заманларда 
Барув-келюв олгъан достларда. 
Бугунь инсафсыз явур юреги, 

О, эп балталай достлукъ терегин. 


2006 с. 
КЪЫРЫМЛАР ТИЛИ 


Ана-баба озь борджларын 
Огюмизде одедилер, 

Бизге гузель къырым тилин 
Яхшы этип огреттилер. 


Несилимиз тильни биле, 
Гъурур этмек акъкъымыз бар, 
Бильмегенни тарих куле, 
Чюнки онынъ бильгени бар... 


Шимдики ана-бабалар, 
Сизге кельди муим невбет, 
Эр бир балагъа тильге 
Ашламалы буюк урьмет. 


Къырым тили урьмет беклей 
Догъмуш къырым халкъындан, 
Турсун бу бордж бирлей-бирлей 
Къырымлар акъылында. 


Унутманъыз, ыркьчыларнынъ 
Истеги виран этмек, 
Къырымларны ер юзюнден 
Гъайып этип, ёкъ этмек. 


Джансыз тиллер сырасына 
Дёнмесин къырым тили, 
Онынъ айдын сымасына 
Узанмасын ят эли. 


Ветанпервер дуйгъулары 
Ольмесинлер юректе, 

Бунъа джандан уйгъунларны 
Къырым халкъы севмекте. 


Яш несильге огретинъиз, 
Джанлы олсун тилимиз, 
Борджунъызны одерсинъиз, 
Тиль ольмесе — тиримиз! 


2003 с. 


ВЕТАНЫМ 


Эр кунь сабадан гонъюлимде йыр, 
Санки къушлар туташ йырлайлар дюгюн, 
Санки де догъа эр кунь бир шиир, 

Санки янъыдан догъдум мен бугунь. 


Ах, насыл севем сени, Ветаным Къырым, 
Дагъларынъ, ташларынъ, энъ кичик зерренъ, 
Юрегимдеки севгим пек терен, 

Тюбю корюнмез бу севгимнинъ. 


Сен де хош бакъасынъ, охшайсынъ мени, 
Козьяшларымны силер севгинъ бар. 
Ягъмур киби ягъа козьяш сатырлар, 

Эр бир сёзюмде Ветан сеси бар. 


Сенинъ де инсан киби эки козюнъ бар, 
Къаарьли олар, козьяшын силем, 


Дейим санъа: Мен сени севем, 19 
Козьлеринъде козьяшларым бар. 


Кунеш нурунда денъиз тюсю бар, 
Нурлана халкъымнынъ козюнде олар. 
Гъурурлым сенден, сонъсуз гъурурлым, 
Сенсинъ меним севгилим, Юртум! 


Меним козьлерим гуя сенинъки, 
Козьлеринъде козьлерим бар, 

Кунеш шавлесинден догъгъан колетки 
Козьлеримизни текрарлар. 


2007 с. 
ЭДЕБИЙ ТИЛИМИЗ 


Ортаёлакъ тилине деймиз эдебий, 
Къырым тилининъ къаймагъы, дады, 
О, къырымлар ичюн эбедий, 

Озю догъургъан эвляды. 


Онынъ акъикъий омюри 
Къырымында, 

Онынъ негиз-тамыры 
Ветанында, 

Козьге корюнмез йиплер иле 
Багълы Къырым бу тиль иле. 


2006 с. 
БАБАМНЫНЪ ИСТЕГИ 


100 йыллыгъына багъышлана 


Бабамнынъ гъамлы козьлерини 
Ич де олмаз унутмасы, 
Акъылдан кетмей сымасы, 
Дегени яшай къальбте, 


20 


Асретнен айткъан сёзлерини 
Текрарлайым ичимден: 

«Джан ериме къайтмагъа истегим, 
Юрегим теселлиси — Къырымым, 

Къара денъиз, догъмуш ерлер, джан коюм, 
Мында догъуп яшадылар сой-сопум. 
Барсам эди санъа, эй, Чадырдагъым, 
Сагъындым, санъа таба учаджагъым. 
Генчлигимнен догъмуш киби расткельсем, 
Азиз коюм Кикенеизни корьсем... 

Къара денъиз сувуна чомсам эди, 
Тойгъанымдже къойнуна далсам эди, 
Далгъан сайын балалыгъымны сезсем, 
Денъизнинъ шувултысыны эшитсем. 
Къара денъиз, о тюкенмез эзгинъни 
Талмаз эдим динълемектен йырынъны». 


Онынъ ольмез руху ульке долана, 
Озю ичюн мукъаддес ерде, 

Руху, къуш олуп уча, эм къувана, 
Денъиз шувултылы улькеде. 
Раббимнинъ дженнетинде ери бар, 
Рухун етеклей эбедий баарь. 


2005 с. 
БАБАМА 


Азиздирсиз мен ичюн 

Къыйметлим де Сизсинъиз, 
Тюшюнджели, къуванчлы эбедий Бабам, 
Ёл косьтерип, осьтюрген 

Алидженап Сизсинъиз, 

Юрегим ве къальбимде 

Акъикъий Адам. 


Севип осьтюрдинъиз Сиз, 
Юртны севинъ, дединъиз. 


Бу къыйын омюримде достум эдинъиз, 21 
Сиз Ветанымыз ичюн асрет кеттинъиз, 
Курешнинъ девамыны бакъынъ, дединъиз. 


Бабачыгъым, сыманъыз эбедий анъымызда, 
Ынджытмайып осьтюрдинъиз ве буюттинъиз Сиз, 
Душмангъа нефретимиз эп къайнай къанымызда, 
Ветангъа асретли эдинъиз, корьмей кеттинъиз. 


1976 с. 
АНАМ 


Энъ азиз адамсыз сиз, севгили анам, 
Джаным еринден кочьти, алевлерде янам, 
Урбаларынъызны сыйпап опем, 

Олар къалды Сизден. 

Юрегимде къалды яра, 

Гонъюль сизни чагъыра. 

Кореджегим келе, асретли козьлер 

Тек суретинъизни коре билелер. 

Анам, деп лаф этсе янымда бирев, 
Абдырайым, теляшнен этрафкъа бакъам, 
Пек билем не ичюн ола бу титрев, 
Асретлик юрегимни от киби якъа. 

Кетмей акъылымдан айдын сыманъыз, 
Сагълыкълашып, «Эльвида» айткъанынъыз. 
Козюмнинъ огюнде козьлеринъиз, 
Эсимде огютлю сёзлеринъиз. 

Санки шимди къапудан киреджесиз... 
Буны беклеп, истейим мен, тилейим эр кунь, 
Санки кене эвимизде чаладжакъ дюгюн 
Ве Сиз кене бахытлы куледжесиз. 
Дегенлеринъиз къулагъыма келе 
Бойледе джаным янъыдан тириле. 


1996 с. 


БИСМИЛЛЯИ ЭРРАХМАН ЭРРАИМ 


Яратаным, Аллам! 

Докъсан докъуз исиминъ бар, 

Я, Раббим! 

Къырымларгъа истеклерини 

Бер юртунда девлетлерини. 
Сенден гъайры ёкъ кимсемиз, 
Ветан ичюн дува этемиз. 

Имдат беклей къырым уммети, 
Раим эйле, ачсын къысмети. 
Бизни Къырымда яраттынъ, 
Ярдымынъ иле сюргюнден къайттыкъ, 
Энди халкъымыз Къырымында 
Девлетли олсун Ветанында. 

Биз ичюн азиз Къырымымыз, 

Тек мында ачсын бахытымыз. 
Сенден гъайры ёкъ анълайджакъ, 
Яратаным, ач бизге къучакъ! 
Къырымларгъа элинъни узат, 
Ярдым бер, я, Раббим 

бер бизге имдат, 

Бу азиз топракъ эдждадым ери, 
Къырымларнынъ тюкенмез йыры. 
Ада бизлерни 

Ветанымызгъа, 

Саип олайыкъ 

Къырымымызгъа! 

Къырымлар къальби тек санъа эмин, 
Эдждатлар ерини багъышла! 
Аминь! 


2001 с. 
ЗЫНДЖЫРЛЫ МЕДРЕСЕ 


Къырымларнынъ урьмети буюк бильгиге, 
Даа къайда бар Зынджырлы медресе?! 
Миллетнинъ шурети эди, буны бильгенге, 
О, къызгъанмай бильги берген, керексе. 


Кене келир онынъ улу дакъкъасы, 23 
Дюньяларджа янърар онынъ истеги, 

Бугунь кене ачылыр улу къапусы, 

Эвель киби чынълар ичинде бильги. 


Онынъ шереф-шаны халкъын къолунда, 
Келеджеги айдын халкъы ичюн, 

Намлы инсанлар чыкъып къойнундан, 
Шанны тиклевде аямазлар кучюн! 


Зынджырлы медресе! Халкъынънынъ санъа 
Арзы-умютлери рухланып уча, 

Миллет сенден къувет ала, ильхамлана, 
Хорланса да юреги, санъа ёл ача. 


Муневерлер сафына даврансынлар деп, 
Зынджыр тюбюнден кечмек керек, 
Къырымларнынъ чин руху — намус ве эдеп, 
Несильден-несильге кучь берди юрек. 


Гуя рух къушу киби къанатын керген, 
Сен кунеш киби кене де догъдунъ, 
Чюнки сен берген кучюнъ ич тюкенмеген, 
Къырымлар къальби гъурурнен толу. 


Чифткъале къучагъында улу медресе, 
Бильги оджагъы эди, къырымлар шаны, 
Бугунь кене тикленир, гуя муджизе, 
Чюнки гузель Къырымдыр онынъ Ветаны! 


2001 с. 
ОЗЮНЪ СЁЙЛЕ 


Ягъмурдан сонъ догъатургъан гузельнинъ 
Алкъасы ренкли коктебельнинъ 
Къырымда яшай адынен кошеси, 
Авасында сагълыкъ нешэси. 
Къырымларнен багълы о, — йипнен ине, 
Джаным къурбан онынъ гузель кокюне. 

Явуз бугунь нефрет тёке, пек арсыз, 
Еримизде сербестликке мухтаджмыз. 

Сен, Коктебель, озь адынънен ол делиль, 
Кимнинъки олгьанынъны бильдир, джелиль. 


2007 с. 
КЪЫСМЕТ БАР 


Гонъюль къуванч ичинде, 
Ялтагъа тараф кетем, 
Тюшюнджели гонъюлиме 
дюльберлик бере сильтем, 
Кикенеизден шеэр тараф — маршрут такси, 
Айланчыкълы ёлларда, санки бир тепси, 
Бурулып, ель анъдырып, 
ашагъыгъа энъгенде, 

Буюк Чатал, эдждат киби, 
пейда олды огюмде. 
Сигарыны элинде 
думанлатып тютете, 

Гуя да козюн алмай, 
несиллерни козете. 
Абдырайым, эйин-бейин 
къальбте бирден ерлеше, 
Эфкяр толу юрегим, 

санки де буюклеше. 

Орман Кошкке ёл ачылды, 
Онъа таба ашыкътым, 
Тюшюнджели юрегимни 
сыкъкъан гъамдан тарсыкътым. 
Демирджи ве Аювдагъ, 
Агъармыш киби адлар, 
Юрегимде, къальбимде 
олар ичюн ерлер бар, 
Несиллерге багъышлайлар 
адлары рухий къувет, 

Эр бир къырым адамы, 

бу адларгъа седжде эт. 
Чадырдагъ, Ветан дее, 


инсан киби атлангъан, 
Къушкъаянынъ къушу киби, 
санки де къанатлангъан, 

Озь халкъына садыкълыкътан, 
къуш киби о, учаджакъ, 
Санки онъа ёл косьтермек 
истеп, ёллар ачаджакъ. 
Тавлар ери — Таврика да, 
дейлер онъа эр кеслер, 
Чюнки мында бинъ йылларнен 
яшагъанлар таверлер, 

Олар къымэрлер киби 
эдждатлардан эдилер. 
Бугунь бизлер Къырым, деймиз, 
биз ичюн паалы бу ер, 

О ичюн де яшайлар 

бу дюньяда къырымлар, 
Эбедиен кельди олар, 

ич де гъайып олмазлар. 
Эбедийлик — буюк къувет, 
енъильмейджек кучю бар. 
Къырым, деймиз. Онынъ ады 
дюньяларда бар экен, 

Тамыр халкъы, 
къырымларгъа, 

Ветан олуп зар экен, 

Дюнья битмез, эбедиен яшар 
къырым халкъы да, 
Къырымлар, деген адынен 
алемлерде балкъылдар, 
Миллетимиз илле булур 
Топкъаянынъ кучюни, 
Учансувнынъ янъы къапу 
ачмасы усулыны. 
Муджизедир яраткъаны 
эбедиен эсерлер, 
Несиллернинъ эсинде 
тарихий эфсанелер. 
Къырым, дее севги иле, 
тепрене къальбте джанлар, 

Кенъ ёлларнен саип олуп, 
яшамагъа къысмет бар. 
Эдждатлардан 

къалма дуйгъу — 
Ветангъа олгъан севги, 
Къырымында, саип олуп, 
яшамасы истеги. 

Эй, эдждатлар, сесинъизни 
эшиттилер несиллер, 
Чюнки де сизинъ сесинъиз 
къальблерни титреттилер. 
Къырымлар Къырымында 
сармашыкъны анъдыра, 
Къырым, деген Ветаныны 
дженнетке айландыра. 


2005 с. 
ДЖУР-ДЖУР 


Джур-джур акъа, эп джуре, 
Токътамай суву юре, 
Шырылдап акъып кельди, 
Баарьге келип кирди. 


Селям санъа, эй, Джур-джур! 
Усанмадан акъып тур, 
Номайлыкътан къалмай, 
Сувунъ юрсюн талмай. 


Сенинъ шенъ ирмагъынъны 
Кунеш нурлары охшай, 
Татлы япа сувунъны, 
Сувунъа дерман ашлай. 


Къальблер ичюн теселли, 
Сенинъ сувунъ мельэмли, 
Битмей-тынмай шырылда 
Бу дженнет Ветанынъда. 


Сенинъ сувунъ там буллюр, 27 
Джур-джур, тай киби ювур! 

Беллеменъиз о, къурур, 

О, эп юре, о — Джур-джур! 


Халкъынъ санъа пек ошай, 
Курешини токътатмай, 
Даврана озь ишине — 
Мукъаддес енъишине. 


2007 с. 
МЕНИМ СЕСИМ 


Къырымнынъ эр ери 

дюльбер ве сюслю, 

Меним сесим денъиз киби 
зюмрют тюслю, 

Зюмрют — омюрнинъ зевкъы, 
Табиатнынъ енъильмез ренки. 


Къырым кучючик олса да, 
Къырымларнынъ юреклери буюк, 
Мен парчачыгъы олсам да, 
Юрегим шиддетли ура: дюк-дюк! 


Меним сесим къуветини 

Адалет ичюн куреште сезе, 
Юрегимнинъ тез урувы 
Къальбимдеки ильхамымны еткизе. 


Меним сесим дженюп ве батыгъа, 
Янърай шималь, эм де гъарпкъа. 
Догъру сёзюм ве джумлемнен 
Сырадам бугунь джеми-джумленен. 


Бойлесинде меним сесим 
Эшитиле нагъме киби, 
Бундан джошуп, дерсинъ, 
Толуп таша къальбим. 

Меним сесим, гуя халкъ сеси, 
Онынъ ичюн де ич тынмаз, 
Истесе биле буны кимсе, 

О, халкъ сесини токътатамаз. 


2006 с. 
ХАЙТАРМА 


Къайнап чыкъа Хайтарма 
Чалгъыджы алетинден, 
Ойнамакъны къайтарма, 
Тут оюннынъ белинден. 

Яй эллеринъ, аякълар 
Болдурмасын оюндан, 
Кеманеджи тынмадан 
Джанбаз анъдыргъан яйдан 
Алып чыкъсын макъамлар. 


Къарт ве яш биле сени, 
Тиреп чыкъа билегини, 
Къырымда догъгъан ава 
Къайгъыгъа къаршы дева, 
Эп джоштура Хайтарма, 
Ойнамай кимсе къалма. 
Гонъюллер тенден ава, 
Авада санки къушлар 
Хайтармада учалар. 


2005 с. 
КЪАСЕВЕТЛИ ИСТЕК 


Ава етмей вуджудыма, 

ава етмей кокюсиме, 
Акъылсызлыкъ, акъылсызлар, 
дувадакълар ич битерми, 
Анълылар арасына, 

санки тюштими суме, 


Фикири тез адамларнынъ 29 
сыралары осерми? 


Суме ашай, гуя да, 
акъылларын аздыра, 

«Куркмы, ёкъса?» тюшюнджеси 
атешлерде къалдыра. 


Сыкълетленем, терге пишем, 
ёкъмы, ёкъса, иляджы, 
Ферасетли кескин акъыл 
адамларгъа бар арджы. 


Къана, къайда барайым мен 
дертлеримни демеге, 
Къайда башым урайым мен 
истегим сёйлемеге? 
Акъылсызлар арамызда 

ич де олмаса эди, 

Халкъ ичинден оларны 
дерт алса эди. 


Миллет ичре бир тамам 
эксильгенин истейим, 
Ферасетлер сыралары 

эп онъса эди, дейим. 

Пек истейим, арз этем 
бойлелери чокълашсын, 
Лаф эткенде, окъ анъдырып, 
акъылы акъыл атсын. 


2007 с. 
ТОПЛАШУВДА 


Басня 


Топландылар меджлисте 
Бир къач иш алетлери, 
Шамата къопты бирден, 
Давалаша эрлери. 

Бакъар турур бир четтен 
Ачыкъагъыз кельпеден. 
Агъызы тишнен толу, 
Вуджуды, санки къолу, 
Тикенли балыкъ тыпкъы, 
Сесин чыкъарды пычкъы: 
«Менсиз ишинъиз битмез, 
Пычмасам, иш юрюмез». 
Чёкюч бурун узатты, 
Сёзюн окъ киби атты: 
«Мыхны урсам ерине, 
Кейфим келе ерине». 
Балта башын котерди, 
Кескин ерин косьтерди: 
«Мен ишни башламадан, 
Кейфни булурсыз къайдан?» 
Эрендеге кельгенде, 
Сёзюни пек кестирди: 
«Эрендесиз олмаз!» деди. 
Къайрагъын къайрай тюрпю, 
Къайрагъы дегиль тюркю... 
Эр кес пысты, лаф тынды, 
Энди тюрпю сёйленди: 
«Не аджет бар бизлерге 
Давагъа киришмеге? 

Эр бир иште эпимиз 

Бир кереден керекмиз. 
Биз бирден ишке кирсек, 
Билеклерни тиресек, 
Такъаткъа кучь къошулыр, 
Сесимиз де гурь олур». 


ххх 


Бунъа не дермиз бизлер? 
Тюрпю кибилер чокъча 
Керек бизге. Бир богъча 
Олса биле, иш юрер. 


2007 с. 


ВЕТАНЫМ 


Сорасалар эгер менден: 
Нечюн Ветанымны севем? 
Джевабым бир олур онъа: 
Баарьни севмемек, — гуна. 


Сорасалар эгер менден: 

Нечюн Ветанымны севем? 
Сёйлерим: мында саарим, 
Тюкенмек бильмез баарим. 


Сорасалар эгер менден: 
Нечюн Ветанымны севем? 
Меним куньдюзим ве геджем 
Дженнет ерде кече, дейджем. 


1980 с. 


УРЬ ХАЛКЪЫМ 


Багъчасарай, багъларынъ къайда, 
Не ерлерде эмекдар халкъынъ? 
Бугунь халкъынъ Ветангъа къайта, 
Курешлерден олса да талгъын. 


Сен халкъынъны кокрегинъ керип, 
Къабул эт сой-догьмушларынъны, 
Бугунь олар къуванчкъа кирип, 
Котерелер сенинъ шанынъны. 


Азап чемберинден кечтилер, 
Тири къалып бугуньде олар, 
Гъурбетнинъ сувундан ичтилер, 
Олар санъа садыкъ къалдылар. 


Ветанлары — севгиси эди, 

Ярыкъ дюньясы онен багълы, 
Ачлыкъ, хорлукъ, олюмлер серди, 
Лякин къалды миллетте сагълыкъ. 

Рух къушуна бенъзеп янъыдан 
Догьды олар мушкюль афатта, 
Ич ольмез фикири анъымда 
Екюн олды сёнмез аятта. 


Севгинъ иле эп охша бугунь, 

Хор халкъынъны бас багъырынъа, 
Хоран тепип олсун чокъ дюгюн, 
Къавушты халкъ бол багъырынъа. 


Эй, Багъчасарай, озь халкъынънен 
Биль, багълыдыр эбедий адынъ, 
Бизлер олгъанда, ярыннен 

Яшай халкънынъ ольмез мурады. 


1986 с. 
ЧАЙЫРЛАР 


Чайырларгъа чыкъсам, баарь 
Ямачларгъа сарылгъан, 
Дерсинъ, сабийини охшар 
Ананы о, анъдыргъан. 


Эй, чайырлар, мекянымсыз! 
Насыл этип мен сизсиз, 
Насыл этип Ветанымсыз 
Яшайджагъым севгисиз?! 


Мавы кокюм бар тёпемде, 
Мавылыгъы битмесин, 
Нефеси бар гонъюлимде, 
Кимсе оны сильмесин! 


Силемезлер, чюнки бугунь 
Ашкярлыкътыр къумачым, 
Адалет чалгъанда дюгюн, 
Ич енъильмез къуванчым! 


1989 с. 


ЯШЛАР БАРМЫЗ ЕЕ. 


Окюнменъиз, къартларымыз, окюнменъиз, 
Дженкте эляк олгъанларгъа баш эгемиз, 
Къурбанларчюн козьяш тёке озен, денъиз, 
Бизлер бармыз, яшлар бармыз, ынджытмамыз! 


Несиллернинъ гонъюлинде нурланырсыз, 
Чалбашлылар, мамюр бакъыш багьышларсыз, 
Ветанымыз багъырында алгьышлармыз, 
Бизлер бармыз, яшлар бармыз, ынджытмамыз! 


Къабалыкъкъа къаршы тургъан ташкъынсынъыз, 
Элял эмек, джошкъун юрек ашкъындасыз, 

Ветан ичюн эйиликке ашыкъасыз, 

Бизлер бармыз, яшлар бармыз, ынджытмамыз! 


1985 с. 


РУХУМ ЯШАР ВЕТАНДА 


Гъурбет ильде, ят мекянда 
Кельдим дюньягъа, 

Осер, буюр ве кетерим 
Ана-Ветангъа. 


Къальбим меним Къырымымда, 
Гонъюль-юрегим, 
Ветанымнынъ бол къойнунда 
Яшав истегим. 


Догъмуш Ветанымнынъ сеси, 
Нефеси менде, 

Онынъ буюк чин севгиси 
Яшай къальбимде. 


Омюр битсе, олюм кельсе, 
Рухум яшайджакъ, 
Авеленип, о, къуш киби 
Дагълар ашаджакъ. 

Ибн Сина сёйлеген эди: 
Рухлар ич ольмез, 

Буны окъуп бильген эдим, 
Къальбден силинмез. 


Рухлар догьмушлугъы анджакъ, 
Мевджутлыгъы бар, 

Омюр битсе, бар алемде 

Саф рухум яшар. 


2010 с. 


АРТ ЭТЕК 


Учь сырадан ибарет 
Къырым къырлары, 
Акъмесджиттен алына 
Шу сыралары. 
Екюнлеген сырасы 
Якъын саильге, 
Бильсенъ эгер, арасы 
Энъ дюльбер козьге. 
Яйлалар ве чайырлар 
Толу чечекке, 
Къырлардан учансувлар 
Урула ерге, 

Хафиф ельчик уфюре 
Къырлар артында, 

Къара денъиз нефеси 
Шувулдай йырда. 
Дюльберликтен бир тамам 
Бу дагълар шашкъан, 
Чюнки де мында булгъан 
Озючюн Ветан 

Буюк Чатал, Орман Кошк, 
Эм де Чадырдагъ, 
Демирджи, эм де Перчем 
Ве де Къарадагъ. 

Олар санки денъизни 
Сакълай ве куньлей, 
Онъа кеткен излерни 


Корьсетмей, гизлей. 35 
Къырларнынъ ашасында 
Дюльбер этеклер, 
Ямачларнынъ башында 
Тик-тик тереклер. 

Чам, меше ве сельвилер 
Къоджаман мында, 
Шеффар кунеш нурлары 
Ойнай япракъта. 
Этеклернинъ кенълиги 
Энъе денъизге, 

Арт Этекке келинъиз, 
Санки дей бизге. 

О, Аювдагъ сагъында 
Узангъан бойдан, 

Санки козьден сакълангъан 
Къынтав ер олгъан. 

Эр бир ернинъ Ветанда 
Озь адлары бар, 
Мекянымыз Къырымда 
Тюрлю къаялар, 
Ялпагъы бар, сюйрюси, 
Эм де яланбаш, 
Олардан да бириси 
Мешур Бакъаташ, 
Бириси де атылгъан 
Денъиз ичине, 

Онъа бизде дегенлер — 
Къая Дживане. 


2010 с. 
КЪЫРЫМЛАРМЫЗ БИЗ! 


Нури Абдулла Абдуллагъа багъышлана 


Халкъымызны баба киби 
къайгъырдынъыз сиз, 
Эки асырлыкъ янълышны 
тюзетирмиз биз. 

«Миллетимиз ады — къырым бизим», 
дединъиз. 

Озь халкъына бабалыкъны 
бойле эттинъиз. 

Бу атешин сёзлеринъиз 
гонъюллер охшай, 

Нур адынъыз халкъ ичинде 
силинмей яшай, 

Догъру къалиб инсанларнынъ 
юреги агълай, 

Сизинъ нурлу адынъызны 
олар текрарлай. 
«Адымызнен яшар миллет 
ильнинъ юзюнде!» 

Энди рухунъыз текрарлай 
Ветан устюнде. 

Юрек черткен сёзлеринъиз 
етти къальблерге, 

Манъа, санъа, онъа етти 
дёнди тиллерге. 

«Тек озь адынен тикленир 
халкъ Ветанында, 
Илерилеп осер, гурьлер, 
къалыр тарихта, 
Халкъымызнынъ вариети — 
ады къырымлар, 

Миллет барда, онынъ къырым 
о ады да бар. 

Къырымлар деген о гъае 
земинге ятты, 

Чюнки миллет энди онынъ 
дадыны татты!» 

Бойле деген эдинъиз сиз 
субетимизде, 

Тебессюмли бакъышынъыз 
козюм огюнде. 


2008 с. 


ЭМЕН 87 


Эмен тура къаршыда, даллары чытыр, 
Сорасанъыз алыны, бельки де, айтыр, 

Чокъ шейлернинъ шааты асырий эмен, 
Чешит-тюрлю кунь корьди кельмешеклерден. 


Бир муджизе, душман да оны йыкъмады, 
Къырымдыр озь Ветаны, топракъта — джаны, 
Тамырлары къавий онынъ, осе Ветанда, 

Ёкъ олур да кетер эди олса узакъта. 


Эмен къырымларнынъки, сынмады бельден, 
Оларгъа пек де бенъзей ирадесинен. 


2009 с. 
АКЪЫЛЫНЪДА ТУТ! 


Сеслер гурь, адымларымыз кенъ, 
Къырыммыз биз, къырымлармыз, 
Дедилер эдждатларымыз, 
Бизлер сёйлеймиз бугунь: 
Билинъ, къырымлармыз биз! 
Буны акъылынъда тут сен, 
Акъылымда тутайым мен! 


Сеслер гурь, адымларымыз кенъ, 
Бу ад бизим къанымызда, 

Къувет бар бу адымызда, 
Асырларда седасы... 

Бизге етти дарысы. 

Буны акъылынъда тут сен, 
Акъылымда тутайым мен! 


Сеслер гурь, адымларымыз кенъ, 
Къырымда, биль, эбедиен 

Эп яшайлар къырымлар, 

Шу баскъынч ябанджылар 

Мекянымызда кельме! 
Буны акъылынъда тут сен, 
Акъылымда тутайым мен! 


2009 с. 


ДОГЪМУШ ТИЛЬ 


Тамчылардан сув киби, 
Тиль сёзлерден ибарет, 
Бильгиге толсун къальбинъ, 
Озь тилинъни урьмет эт. 


Миллетинъ, тилинъ ичюн 
Гъурурлукъ — гуна дегиль, 
Ифтихарлыкъ озюнъчюн — 
Гунанынъ озю, сен биль. 


Бу тильни берди санъа, 
Аллам сени тюшюнди, 

Догъмуш тилинъ ёлуна 
Сен ишинъе тюш энди. 


Озь тилинъни пек тюшюн, 
Джанлана берсин тилинъ, 
Эдждатларынъ о, ичюн 
Аджымады эмелин. 


2010 с. 


АМЕТХАН 


Фашистлернинъ джанын якъкъан 
Демиркъанат инсан эдинъ, 

Икар киби къанат такъкъан 
Къоркъу бильмез эвлят эдинъ, 
Сен Аметхан Султан эдинъ. 


Халкъ ичинде сенинъ адынъ 
Гъурур иле янъгъырады, 


Котерильмекчюн юксекке 39 
Ынтылдынъ къуш киби кокке, 
Санки, дерсинъ, къанат такътынъ. 


Къырымынъда къанатландынъ, 
Озь шанынъны халкъынъа сен 
Мирас оларакъ къалдырдынъ, 
Пак халкъынънынъ адыны сен 
Бутюн дюньягъа анъдырдынъ. 


Душман исе мыскъыл иле 
Деди: «Ветанынъны берсенъ, 
Миллетинъден юзь чевирсенъ, 
Тек о вакъыт яшарсынъ сен 
Къырымынъда куле-куле». 


Яндынъ-куйдюнъ шу алынъа, 
Юрегинъ агълай халкъынъа, 
Эвлят олуп Къырымынъа, 
Душман юзюне тик бакътынъ, 
Юрегинде атеш якътынъ. 


Кяинатта бар йылдызынь, 
Сенинъ терендир о изинъ, 
Душман санъа ич яс тутмаз, 
Халкъынъ исе ич унутмаз, 
Сен халкъынъа эвлят эдинъ! 


2010 с. 
СЁЙЛЕ, ОРМАН КОШК! 


Эй, Орман Кошк! Тёпенъ чаталлы, уджлу, 
Семагъа ынтылып бакъасынъ мунълу, 
Ябанджылар сёзю эп тепретсе де, 

Сен магърур турасынъ догъмуш илинъде. 


Тепретсе де мийни Роман Кош ады, 
Сен миллетинъ ичюн севген эвляды, 
Сени гъарезликнен хорлап, сюмсюклеп, 
Ябанджы уйдурма сёйлей бере эп. 


Къырым халкъы къойгъан улу адынънен 
Халкъынънынъ артындан бакъып къалдынъ сен, 
Ятлар темель къурмакъ пек де истеди, 

Сахте тарих язып, онъа сильтеди. 


Догъмуш Орман Кошк, сёйле сен догърусыны, 
Душманларгъа бильдир догъру исиминъни! 
Бол сыртындан ташлап асырлар юкюн, 
Орман Кошкнинъ сеси олды бир екюн: 


«Айны бу сыфаткъа кетирди вакъыт, 
Вуджудым орманда санки бир тахыт, 
Орман Кошк адымны халкъымдан булдум, 
Асретли халкъымны, не исе, корьдюм! 


Акъикъкий адымны эшитип бугунь, 
Тюркюге дёнди беклеген гонъюлим, 
Энди ич кимсе бизни айырамаз, 

Биз киби догъмушлар айры оламаз!» 


Орман Кошк! Сырынъны сакълама энди, 
Душман ордусына догърусын бильдир, 
Акъикъат сёзлеринъ санч сен душмангъа, 
Бойле этип оны сен кетир анъгъа! 


2011 с. 
КЪЫРЫМЛАРДА АЯКЪКЪАПЛАР 


Къырымларда аякъкъаплар 
Узакъ эвельде тикильди, 
Халкъ агъызындан бу адлар 
Асырлардан етип кельди. 
Эвель кийген чарыкълары 
Тарих теренликте къалды 
Ве агъачтан къатырлары 
Окчели, окчесиз эди. 

Эчки терисинден исе 
Къонучлы местлер тикильсе, 
Устюнден кийип калошлар, 


Кезинтиге чыкъкъан къартлар. 41 
Папучлер олгъанлар уйгъун 
Эрлер ве къадынлар ичюн, 
Аякъкъапнынљъ эйисине, 
Дюльбер, юксек окчесине 
Севда олгъан бизим къызлар. 
Аякъкъаплар теркибинде 
Аджиз дегиль чабикликте 
Йигитлер кийген чабукълар. 
Сыджакъ язда белли алынъ, 
Аякъларда енгиль налын. 
Ренкли посталлар орюльген 
Догъуп оськен бебеклерге. 
Топракъ-таштан эви олгъан 
Табанына хасыр яйгъан, 
Ушюмеген аякълары, 
Сыджакъ олгъан чаблалары. 
Сувукъ кельсе, потюклерге 
Мухтадж къартлар, эм де яшлар, 
Пишкен териден тикильген 
Узун къонучлы чызмалар. 
Аякъкъапларны усталар 
Буюк чебер иле тиккен. 


2011 с. 
ТАВЛЫЛАРДАН СОРАСАНЪ 


Сорасанъ тавлылардан, 
Дейлер: «Еримиз — орман, 
Къырлы тав — мекянымыз, 
Асырларнен яшагъан 
Тавлар ичре халкъымыз. 
Сырын юректе сакълар, 
Зуя, Къарасувбазар, 
Эскикъырым шеэри 
Тавлынынъ меркез ери. 
Раатлыкъ еримиз — чайыр, 
Ичкенимиз — дагъ чайы, 
Ормандаки чокъракълар — 

Койлеримизге ёллар, 
Чокъракъларда сув салкъын, 
Серинлик бере сакин. 
Тавлар якъын юрекке, 
Тоюлмаз дюльберликке. 
Бу ерлер тек бизимки, 
Дюньяда бармыз чюнки». 
Бу ерлернинъ эвлядын 
Къырымлардыр чин ады, 
Мераметли, макътавлы 
Йигитлери пек тавлы. 
Дигер ер йигитлери 
Илинсе ерли къызгъа, 
Кесильген умютлери, 

Ич берильмез къыз яткъа. 
Шенъ-шерамет яшагъан 
Къырлылар озь тавында, 
Несилини асрагъан 
Севимли мекянында. 

Шу бугунь де къырлылар 
Озь ерине къайталар, 
Джаны-къаны къырларгъа, 
Дагълы-къырлы тавларгъа! 


2011 с. 
МАДЕНДЖИЛЕР 


Отузынджы сенелернинъ 
Маденджилер! къолундан 
Фышкъырырды атешлерин 
Керич домналары эп, 
Войковда биринджилер 
Эди маден чыкъаргъан 


1 Шиирдеки сойадлар керчек адамларнынъ адлары. Эписи догъма 
Ауткалы эдилер. Олар къырымлардан биринджилер Войков адына Керич 
маден заводында челик иритиджи стахановджылар олдылар. Сервер Омер — 
Ташкентте, Якъуб Сеит — Алмалыкъта яшадылар. Амет Хатип — Уралда, 
Мемет Дуфли — Новокузнецкте, Эбазер Куляне, Энвер Абла — эписи челик 
къайнаттылар. Олар челик иритювде буюк уста маденджилер эдилер. 


Энвер Абла, Сервер Омер, 43 
Мемет Дуфли, Амет Хатип. 


Муджизевий собанынъ 
Ичинден атеш догъа, 
Кунештенми бир парча 
Сачрагъан учкъунлары? 
Ёкь, эмекнинъ арарети 
Юреклеринден чыкъа, 
Фералана ишинден 
Ветаннынъ огъланлары. 


Къара джамлы козьлюкнен 
Назар ташлап атешке: 
«Челик азыр! Сапла!» деп, 
Сес бердилер Меметке. 
Бир-эки там арекет, 

Челик акъты сув киби, 
Акъты къыйметли нимет, 
Гуя учансув киби. 

Домна атеш фышкъыра... 
Гуя нагъме догъура, 

Бу эмекнинъ нагъмеси 
Юреклерни джоштура. 
Арекетте ишчилер... 
Якъуб соба янында, 
Эбазер эр кес киби 
Илерилер сафында. 
Бирден онынъ козюне 
Къартбабасы Сейдамет 
Корюнди, санки кельди 
Кесмекчюн ишке къыймет... 
Къартнынъ бакъышы джиддий, 
О, мемнюн олуп кетти... 
Несиллернинъ ишинден 
Руху пек раат эди. 
Усанмадан тонналарнен 
Челикни ириттилер, 
Ветангъа керек иштен 
Талмадылар билеклер! 


Насыл дуйгъу ве мерам 
Етекледи оларны? 
Къырымларына инам 
Берди битмез ильхамны! 


1987 с. 
ХАЛКЪЫ КИБИ АДСЫЗ КЪАЛГЪАН 


Сабыкъ совет улькешынаслары тарафындан 
Чифткъаледе тунчтан хоразнынъ чёкючине 
чыкъырыкъ пекитильген кулинария 
алетининъ бир къач данеси тапылгъаныны 
1990 сенеси «Труд» газети беян этти 


Къувуп Къырымдан къырымларны, 
Олардан къалгъан чыкъырыкъны 
Улькешынаслар тапкъанлар, 
Недир бу деп, пек шашкъанлар. 


Чыкъырыкъны кунешнинъ ремзи, 
Хоразгъа да пек табынылгъан 
Эвель-эзель мында яшагъан 

Къадим халкънынъ къалдыргъан изи, 


Дее «алим»лернинъ бириси 
Бельгилеген озь нетиджесин. 
«Ишчилер газети» пек кульген 
Бойле «алим-бильмир»лерге. 


Къырымларсыз шу чыкъырыкъны 
«Алим»лер ич танымагъаны 

Журналистлерни къандырмагъан, 
Бойле джевап къувандырмагъан. 


Озю ёкънынъ козю ёкъ алы 

Миллет ичюн олды паалы, 

Миллет дикъкъаты оламадан 

Чокъ шей чыкъкъан къазылмалардан. 


Къувулгъан сонъ къадимий миллет, 
Чиберекчюн ишленген алет 
Ветанында тез унутылгъан, 

О, халкъы киби адсыз къалгъан. 


2012 с. 
ДЖАЗ 


Джаз янъгъырай, джошкъун джаз, 
Кимсе ондан къуртулмаз, 
Къалкъа, ойнай къарт ве яш, 
Хайтармагъа аркъадаш. 


Джаз, эй, джаз, токъта бираз, 
Ял алсынлар къарт ве яш, 
Санъа ёкътур итираз, 

Лякин тынмай ярамаз. 


Ольмез меджаз, джаз, эй, джаз, 
Аякълар ич де талмаз, 
Юреклер ич усанмаз, 

Четте кимсе къаламаз. 


Отургъанны турсата, 
Джоштура о, ойната, 
Янъгъыраркен джанлы ДЖАЗ, 
Раат кимсе турамаз. 


2012 с. 
ЯШЫ САКЪЛАНГЪАН 


Агъызында ёкъ бир тишчик, 
Атикче козьлю, 

Шайлы кульген бир къартийчик 
Самимий юзьлю. 

«Къач яштасыз?» сорагъанда, 


45 


46 


Деди айнеджи: 
Яш дегенни сорамазлар, 
Даим кечиджи. 


2011 с. 


ДОГЪМУШ ТИЛЬ 


Дейим мен бугуньки несильге: 
Миллий тиль берильген сизлерге. 
О, Къырым Ханлыгъынынъ тили, 
Къырымда тек онынъ темели. 


Къырымлар къонушыр къырымджа, 
Бар екяне тили — эдебий, 
Бильсенъиз олдукъча толуджа, 

Бу дюньяда олур эбедий. 


Чокъ тиллерни бильген, пек зенгин, 
Санки джеби толды кумюшке, 
Тилинъде лаф этсенъ, кунешке 
Пек бенъзер темелинен бильгинъ. 


Шербетли, шырныкълы, бал киби, 
Догъмуш тиль сизлерге пек садыкъ, 
Огренинъиз онынъ теркибин, 

«Пек билемиз!» джевабын алдыкъ. 


2012 с. 


АГЪЫРНЫНЪ УСТЮНДЕН 


Енгильнинъ тюбюнден, 
Агъырнынъ устюнден, 
Къаарьсиз яшагъан 
Адамлар барлар. 


Халкъымызнынъ исе 
Къальби бол, 
Садедже къувангъан, 


Къытмыр олмагъан, 47 
Онынъ ичюн де о, 
Ветансыз къалгъан. 


Асырларнен олгъан 
Халкъымыз факъыр, 
Зенгин олмагъа 

Эр шейде: 

Топрагъынъ, улькенъде, 
Урф-адетинъде де, 
Олмалы къытмыр. 


2013 с. 
САГЪЫРЛЫКЪ 


Адалет, не исе, тикленсе, 
Бахытлы, айдын куньлер кельсе, 
Амма ят тильде лаф этильсе, 
Бизлерни динълемез ич кимсе. 
Сыфатынъ манкъуртны анъдырыр, 
Къалыр исенъ тилинъе сагъыр. 


2012 с. 


ЧАДЫРДАГЪНЫНЪ СЫРЫ 


Къышта къарнен орьтюнген, 
Баарьде ешилленген, 
Къырымны шай безеткен 
Чадырдагъгъа не еткен? 


Халкъ бильди къадирини, 
Бельгиледи адыны, 
Къоджаманнынъ сыфаты 
Анъдыра бол чадырны. 


Эп дюкюльдей тынмадан 
Юрегинъде юреклер, 

Шу адынъ къырымлардан, 
Къырымы азиз ерлер. 


Къадимийликтен тири 
Чадырдагънынъ бар сыры: 
Онынъ къальби-юреги — 
Къырымларнынъ бешиги. 


Муджизевий еринден, 
Динъленсенъиз эгер де, 
Къырымлар эдждатлары 
Динълетелер лафларын: 


«Юреклеримиз дюк-дюк 

Ура тынмай эр аньде, 

Халкъ олуп мында догъдукъ, 
Чадырдагъ бешигинде. 


Биль сен, магърур Чадырдагъ, 
Бельки, шунынъ ичюн сагъ 
Сен киби магърур бу халкъ, 
Шунчюн санъа къайтты, бакъ!» 


Гузель эшитсин эр кес, 
Душман, эм де дост ве эш: 
Догъмушмыз биз, Чадырдагъ, 
Къырымларынъ шунчюн сагъ! 


2013 с. 
КЕФЕДЕ ЙИПЕК ЁЛУ 


Къадимде мешур шеэр 
Олгъан бу Кефе, 

Чокъ алышверишчилер 
Япкъанлар сефер. 


Къырымлар пек къазангъан 
Бойле достлукътан, 

Шеэр халкъы байыгъан 
Толу къазанчтан. 


Базиргянлар эр тараф 
Кефеге кельген, 


Ве къазанч иле масраф 49 
Мында ольченген. 


Йипек ёлу излерин 
Тапарсыз мында, 

Гузель къызлар козьлери 
Йипек ёлунда... 


Мында омюр къайнагъан, 
Кене шай олур, 

Умютлер керчек олгъан... 
Арз эткен, булур! 


2013 с. 
ТАБИАТ КЪЫЗГЪАНМАЙ 


Озен акъа тюз ерден 
Къоджаман киби, 
Къырдан тюшсе ашагъы, 
Джюйрюк ат киби. 


Сувсуз ич бир осюмлюк 
Яшап оламаз, 

Озен сувун омюрлюк 
Седлер токътатмаз. 


Темели яшайышнынъ... 
Сафе акъсын гурь, 
Эгер чекселер къайдын, 
Сув номай олур. 


Ташкъын олуп, адым атып, 
Кельсе эгер де, 

Онынъ дегиль къабааты, 
Къабаат бизде. 


Къадимий дагълар инсандан 
Эвельдже догъгъан, 
Аятнынъ догъмасына 
Темельни къургъан. 

Акъкъымыз ёкъ дагьларны 
Виран этмеге, 

Отургъан пытагъынъны 
Демек кесмеге. 


Олар тута сув-топракъны, 
Санки дев киби, 
Яшамагъа пек де акълы 
Меше, эм сельби. 


Озен акъсын токътамай, 
Дагълар гурь оссюн, 
Табиат ич къызгъанмай 
Инсандан озюн. 


2013 с. 


ДЕНЪИЗИМ 


Къара денъиз, даим барсынъ... 
Узакъ олгъанда, 
Тюшке келип копюргенинъ 
Меним ядымда. 


Екяне мартин авелей, 
Анъдырып учакъ, 
Къанатлары далгъаларгъа 
Ача кенъ къучакъ. 


Акъ булутлар-копюклеринъ 
Сарып къучакълай, 

Ёргъан киби копюклеринъ 
Сувунъны къаплай. 


Дувлай рузгяр, сувларынъны 
Эп айдаштыра, 
Мартин-учакъ вызлап уча, 
Недир къычыра. 


Бойле рузгяр онынъ ичюн 
Бекленген къуванч, 


Онынъ ичюн Къара денъиз — 
Ветаны, мекян. 


Оны кимсе къувуп олмаз, 
Денъизи — таянч, 

Бизим ичюн ич ёкъ эди 
Къалмагъа имкян. 


Къара денъиз, санъа къайттым, 
Къучакълап алдынъ, 
Ветанымда яшамагъа 
Гъайретим буюк. 


Эдждатларнынъ дегенлери 
Акъылда къалды, 

Чюнки къувгъунлукъ аджджысы 
Котерильмез юк. 


2013 с. 
САЛГЪЫР БАБА СОКЪАГЪЫ 


Акъмесджитнинъ юрегисинъ, 
Гъурурым Салгъыр сокъакъ, 
Сенсинъ гузель севгилимсинъ, 
Чюнки джанымны сезесинъ, 
Оласынъ сен козь-къулакъ. 


Душман япты къаба адым 
Денъиштирип адынъны, 

Халкъынъ чекер сенинъ къайдынъ, 
Къайтарырмыз азиз адынъ, 
Тирильтирмиз джанынъны. 


Шу адынъны Салгъыр Баба 
Къойгъан эди къадимде, 
Несиллерчюн сен асаба, 
Ёкълай сени эр кунь саба 
Кунеш догъуп устюнъде. 


Бул 


Адларыны алгъышлайым... 
Къантар деген сокъакъта 
Меним севген якъынларым, 
Яшадылар догъмушларым 
Шу сенинъ янбашынъда. 


Украинлерде Хрещатик, 
Къырымларда барсын сен, 
Огюнъде тура байыр тик, 
Сокъакъ бою онъа атик 
Мердивенден чыкъам мен. 


Акъмесджитнинъ къадим ери, 
Мында омюр къайнагъан, 

Озь халкъынънынъ сакинлери, 
Къадынлары ве эрлери 

Кезип сокъакъкъа чыкъкъан. 


Сени бойлап эдждатларым 
Устюнъде джаяв юрген, 
Миллетимиз мырзаларын 
Файтонджыларнынъ атлары 
Керек ерге еткизген. 


Салгъыр сокъакъ, сен токътачы, 
Сенсинъ тек юрегимде, 

Санки мен эдим файтонджы, 
Козюнъни кер, яхшы корьчи, 
Элим тутам тельбевде. 


Чешит халкълар бирдем олсун, 
Тынчлыкъ сарсын Къырымны, 
Шенъ-шерамет сокъакъ толсун, 
Бутюн дюнья сени корьсюн, 
Энди бильдинъ сырымны! 


2014 с. 

Берген къолунъ, АЛЛАИМ, 
Мубарек олсун даим, 

СЕНИНЪ къадирли элинъ 
Къырымларны сакъласын. 


САНЪА садыкъ халкъымыз, 
Шанымыз СЕННЕН багълы, 
Ветан ичюн акъкъымыз 
СЕНИНЪ элинъде сакълы. 


СЕНИНЪ ЮДЖЕ адынъдан 
Келе бизге мерамет, 
Къырымны озь халкъында 
Къалмасыны къысмет эт. 


Гуна япмакътан сакъла, 
Янълышлардан къорчала, 
Мераметли элинънен 
Орьтюп бизлерни акъла. 


Халкъынъ саф табиатлы, 
Эр кеснен тили татлы, 
Къырымына садыкълар 
Ве севдалар къырымлар! 


2014 с. 
«АЙЯ! АЙЯ!» 


Озь огълундан дюльберни 
Къызгъанды залым, 

Бундан сонъра, ах, не олды 
Онынъ шу алы! 


Падиша бакъа эп ярдан 
Къыбырдамадан, 
Огълу ярдан аткъанына 
Инанамадан. 


54 


«Айя! Айя! Не ишледим!» 
Дей дудакълары, 

Къатып къалгъан киби санки 
Тик аякълары. 


Акъылыны алдырды 
Залым падиша, 
Екяне огълуна янды, 
Мийи къарыша. 


Ислямы севгилисининъ 
Артындан ярдан 

Озюни атты ашагъы 
Ашыкълыгъындан. 


Джелляткъа итетти къызны 
Аджымай огълун, 
Куньджюлюги тутты оны 
Перделеп козюн... 


Балыкълава ялысында 
Бир учурум бар, 
Этрафыны сарып алгъан 
Алчакъ къаялар. 


Бу яныкълы вакъиадан 
Ривает къалды, 
Халкънынъ хатырасындан 
Озь ерин алды. 


Яргъа якъынлашкъан эр кес 
Але эшите: 

«Айя! Айя!» сёйлеген сес 
Тенни титрете. 


2014 с. 


АДНЫ МЫКЪАЙТ КЪОЮНЪЫЗ 


Ана-баба мыкъайт къойсун баласына ад, 
Дюнья алимлери бугунь япты бойле къайд. 
Тенбиеде бар сильтем, къулакъ асмалы, 
Дейлер: адам такъдири адына багълы. 


Бойле бала Ветанына чин садыкъ ола, 
Миллетинен эр вакъыт ифтихар эте, 
Топрагъына, ерине о, вефадар къала, 
Къырымына севгинен макъсадкъа ете. 


Балагъа ад къоюв акъкъы динимиздже шарт, 
Баланынъ аятына тесирин этсин, 

Адыны догъру къойсанъыз, олмаз къабаат, 
Илериде омюри бахытлы кечсин. 


Къырымджа янъгъырагъан ад юрекке ята, 
Къальбни охшай-исите догъмуш давушы, 
Юрек-рухий яралар бирден савушып, 
Дерсинъ, небатат тазе диль филис ата. 


2013 с. 
ЯНЫМДАСЫЗ, АНАМ 


Къач сене кечти, янымда ёкъсыз, анам, 
Юрегим але яна, пек эфкярланам. 

Не олур эди сизни кене де корьсем, 

Кене бол къойнунъызда юзюмни комьсем. 
Юрегимде эп яшай мераметинъиз, 
Аначыгъым, эп яшай манъа севгинъиз, 
Пек дуям мен: булуна ольмез рухунъыз, 
Бекчи киби, янымда даим олунъыз. 


2014 с. 


МАМАШАЙНЫНЪ КЪАТЫГЪЫ 


Къырымда кой Мамашай, 
Сабийлер маммам ашай. 
«Мамашайнынъ къатыгъы 
Киби, не байылдынъ шай?!» 
Эришкен Багъчасарай. 
Мамашайнынъ къатыгъын 
Сафе джайыкъ уюгъы. 
Куле-куле бир олгъан 
Этраф кой сакинлери, 
Багъчасарай шеэрин 
Бундан къальби токъ олгъан. 


2015 с. 
ЙЫРДЖЫНЫНЪ СЕСИ 


Зейнеп Люмангъа багъышлана 


Бульбуль сесли йырджымыз Зейнеп Люман 
Йырлагъанда, бир тыныш къушлар тынгъан, 
Динълегенлер юреги чалтча ургъан, 

«Оть, бульбулим!» тюркюси янърагъанда. 


Къырымнынъ чайырлы, къырлы манзарасын 
Тарифлеген тюркюнинъ йырланмасы, 

Белли йырджынынъ сеси танылмасы 

Шу «Дагъларнынъ ёллары» янърагъанда. 


Къальб теллерин чынълаткъан о сесинден 
Чыкъкъан тюркю юрекке барып еткен, 
Севги акъта сёзлери джан титреткен, 
«Мавилем» бейитлери янърагъанда. 


«Эм северсинъ, эм севмезсинъ» йырлангъанда, 
Джевапсыз севги сёзю агълаткъанда, 

Аджджы сёзлер юрекни ойнаткъанда, 

Йырджы сеси зиль кеткен янърагъанда. 


Чалгьыджынынъ элинде кеманеси, 57 
Миллет козьяшын сильген йырджы сеси, 

Халкъ къальбинде эп яшай халкъ тюркюси, 

Зейнеп ханумнынъ сеси янърагъанда. 


2015 с. 
АНА ТИЛИ 


Йыллар кечти, яшлар артты, 
Акъылда къалды: 

Тильнинъ инджеликлерини 
Анамдан алдым. 


Онынъ ичюн Ана тили 
Денильген онъа, 

Тильнинъ инджеликлерини 
Огретти анам. 


Сафе деделер сёзюнен 
Лаф этер эди, 

Дейджегин акъыл козюнен 
Бельгилер эди. 


Ана тилин огретювде 

Ана пек месюль, 

Эльбет, мукъаддес бу иште 
О, янъгъыз дегиль. 


Мектеплилер огренювнинъ 
Девамджылары, 

Ана тили оджасыдыр 
Ильхамджылары. 


2015 с. 
ЭБЕДИЙЛИК 


Насыл ёлдур бу, аджеп, узакътан кельген, 
Келишинен юрекни аджджы тепреткен, 
Мисильсиз о, пек кениш, ёкъ ич сынъыры, 
Асырларда корюнмей тюбю-тамыры. 

Бу ёл даим тик тура анълы джанларда, 
О, сюнгю, эм мельэмдир ана ядында, 
Кениш ёлнынъ бар ады — ады Хатыра, 
Бу ёл даим аятны козетип тура. 


Хатыра о, Хатыра, Хатыра ёлу, 
Аналарнынъ къайгъынен толу гонъюли, 
Олар тёккен козьяшнен ювулгъан бу ёл, 
Етти артыкъ, дженклерге узатманъыз къол. 


Сабий бабасын беклей, ана огълуны, 

Къарт аскерни эп беклей онынъ къадыны, 
Лякин олар къайтмайджакъ... эбедий ёлда 
Къалды оларнынъ джаны Ветанчюн феда. 


Бу ёлда къалып кетти нидже яш ве къарт, 
Хатырдан ич чыкъармы бойле акъикъат? 
Хатыра о, Хатыра, Хатыра ёлу, 

Бу сёзни эшиткенде, тепрене гонъюль. 
Инсан ары, намусы, эм эфкяры бу, 

Ер юзюнинъ энъ юксек намускяры бу. 


1986 с. 
ШАИР ИСТЕЙ ШАЙ 


Эюп Дерменджининъ хатырасына 


Шаирнинъ иджадыны окъугъанымда, 
Юрегинен язгъанынъ анълагъанымда, 
Мен, окъуйыджынынъ, гонъюли осе, 
Шаир шиириле нефесин берсе. 


Къальбиме рух берсе догъру сёзлери, 
Дерсинъиз, чертелер юрек теллерин, 
Анълайым мен: иджат о эткенлери 
Догъмушы — халкъына пек кереккени. 


Юрегининъ инджелиги сезиле манъа, 
Санки кокрегинде юреги тепрене, 


Токътап къалмагъаны киби, дерсинъ, 59 
джанлана, 
Инанасынъ шаирнинъ ольмегенине. 


Шаирнинъ саф иджадындан къальбим 
рухлана, 
Мени, 
сени етеклей, 
мензильге итей, 
Котеринкилик дуйгъусы мийде уяна, 
Чюнки де онынъ 
руху мытлакъ шай истей. 


2015 с. 
МЕШУР ЙЫРНЫНЪ ЙЫРДЖЫСЫ 


Февзи Билялнынъ хатырасына 


Февзи Билял тесиринен йырлагъанда, 
Динълегенлер аякъларгъа къалкъкъанында, 
Аджджы сюкют сюрди буюк бу залда, 
Халкъымыз сес-солукъсыз агълагъанда. 


Йырджы сеси авеленди тап коклерге, 
Иляхий олуп кирди эр бир гонъюльге, 
Куреш ашкъы янды халкънынъ козюнде, 
Чюнки дерди тарифленди тюркюде. 


«Дертли къавал» янърагъанда, 

халкъ агълады, 
Эеджанын басамады динълегенде, 
Лякин йырджы шифасындан багъышлады, 
Озь юреги шу йыр олуп инълегенде. 


Ёкътур бугунь онынъ киби йырлагъан, 
«Дертли къавал» къалды узакъ теренде, 
Тапылса да онынъ киби янъраткъан, 
Йырджы руху яшарды сёзлеринде. 


Догьмуш халкъы динълегенде шу тюркюни, 
Акъылында тутар эди курешини, 

Мешур йырджы бу тюркюнинъ саесинде 
Арамызда булунырды йыр сёзюнде. 


2015 с. 


ТАБЫНСЫНЛАР ДЕГЕН 


Сайыгъа кельмез дюньяларынынъ 
Къуруджысы бир — екяне Алла, 
Иджатчы Алла 

Ёллады Къуран, 

Табынсынлар деп 

Сёйлеп «Бисмилля!»' 


Бу дюньясында акъкъан сувларны 
Эксильтмей бере Раббимиз Алла, 
Омюр бериджи 

О, Юдже Алла, 

Табынсынлар деп 

Сёйлеп «Бисмилля!» 


Темиз авалы бу дюньясынынъ 
Мас-мавы кокюн шай бере Алла, 
Тюшюнген Алла, 

Къайгъыргъан Алла, 
Табынсынлар деп 

Сёйлеп «Бисмилля!» 


Шу дюньясынынъ дюльберлигини 
Багъышлай бизге Раббимиз Алла, 
Рухий кучь Алла, 

Къальби бол Алла, 

Табынсынлар деп 

Сёйлеп «Бисмилля!» 


Кунеш нуруны эксильтмей бере, 
Къадирлей бизни, эм беслей Алла, 


1 Багъышлайыджы ве Аджыгъан Алла Тааля. 


Къуртаргъан Алла, 
Аджыгъан Алла, 
Табынсынлар деп 
Сёйлеп «Бисмилля!» 


Китабы Къуран, 
Бергени Ихрам, 
Юдже Алла бир, 
Дюньялар Къуран! 


2015 с. 


КЪУВАНЧ ВЕ КЕДЕР 


Ярышлашып экиси, 
Курешелер омюрлюк, 
Устьке чыкъса бириси, 
Дигери ура юмрукъ. 


Кедер онен барышамай, 
Къуванч онен узлашамай, 
Ич истемей экиси 

Устьке чыкъса бириси. 


Амма оларсыз олмаз, 
Дюнья къурулгъан тек шай: 
Къуванчсыз кедер олмаз, 
Кедерсиз къуванч догъмай. 


2015 с. 
ОЛАР БИР ТЮЮР 


Ферасетли деди бир кунь: 
Миллетинънен гъурурлан, 


Сен къомшунънен достлукъны бул, 


Эдждадынъ бойле айткъан. 


Амма, сёйле, къомшумызнен 
Насыл гъурурланайым, 

Тенбель, эм де о арсызнен 
Тильни насыл тапайым?! 


Бойлелери бар, эльбет де, 
Амма олар бир тююр, 
Олар санъа терслегенде, 
Сен инсанджасы буюр. 


Кинни янынъда юрсетме, 
Озюнъчюн гъурур олмаз, 
Тербиесизлик корьсетме, 
Къомшунъ ич лякъайд къалмаз. 


2015 с. 


ШАИРНИ ХАТЫРЛАП 


Энвер Селяметнинъ хатырасына 


Манълайы устюнде 
Арифсиз, сёзсюз 
Язылар... 

Окъуя билемез козьсюз. 


(Э. Селямет, «Эслибашлы» 
шииринден) 


Манълайында сызыкълар 
Эйилигин бильдирген, 
Бойле манълай адамлар 
Догърулукънен иш корьген. 


Озь миллетини севген, 
Намусыны пек кюткен 
Эди Энвер Селямет, 
Мефкюреси — мерамет. 


Гонъюль сёзю, чин иси 
Тегиз ятса кягъыткъа, 
Къырымына севгиси 
Билинир эди халкъкъа. 


Эсерлерин беяны 63 
Юректеки сыджагъы, 

Оларда миллет анъы, 

Оларда халкъ идраги. 


2016 с. 


ХАЙТАРМАЛАР ПИРИ 


Мешур оюнджы-балетмейстер 
Аким Джемильнинъ хатырасына 


Гузель эндамлы адам, юзю де дюльбер, 
Дей адамлар: джесюр эди, омюрпервер, 
Къырымлар оюнынынъ акъикъий пири, 
Иджады даим яшай, хатырда тири. 


О, къырымджа оюннынъ чин иджраджысы, 
Огретювде яшларгъа чин аляджысы, 
Хайтарманы ойнагъанда, аджымагъан диль, 
Оюнджылар оюнджысы бу Аким Джемиль! 


Янъраса эгер бирден Чобан авасы, 
Онынъ ортагъа тюшюп, шенъ ойнамасы! 
Давет эте чыкъып огге эр бирисини, 
Ойнасалар Агъыр ава, була кейфини! 


Чал, Хайтарма! Токътама ич, тынмасын давул! 
Бу авадан оюнджымыз кейфине толур! 

Онынъ акъта хатырамыз даим яшайджакъ, 
Келеджек оюнджыларгъа орьнек оладжакъ! 


Чешит-тюрлю «па»лар япа Ветан севсин деп, 
Дандюрюк киби фырлана халкъым севсин деп, 
Бойле оюнджымыз олгъан, дюньямыз шаша, 
Онынъ исе юрегинде къуванчы таша! 


«Эй-эй!» деген сесини о, джоштурып къошса, 
Чалт ойнагъан аякълары эфкярын язсын, 

О акъкъында хатырамыз тынмай яшаса, 
Янърар даим Хайтармалар, Чобан авасы! 


2016 с. 

ОДЖАМА 


Мемет оджа Омернинъ хатырасына 


Севген оджам эдинъиз, 
Юрегим разы Сизден, 
Чюнки бильги бердинъиз 
Озь догьмуш тилимизден. 


Меракълы дерслеринъиз 
Эди бильги чокърагъы, 
Акъылымда пек къалды 
Мезун олгъан о чагъым. 


Мемет оджам, рухунъыз 
Учсун Къырымны бойлап, 
Халкъчюн япкъан ишинъиз 
Несиллер ичюн КИТАП! 


2016 с. 
АСЫРЛАРДА ЯШАЙ 


Баш арифли артист эди, 
Гъайрет берди иджадына, 
Истидатта олды себеп: 
Зарема ролю, эм Зейнеп, 
Лейля ролюнде корюнди 
Артисттеки индже эдеп. 


Джесюрлиги, назиклиги 
Мевджут эди вуджудында, 
Инсафле мераметлиги 
Акъылы, эм де анъында. 


Кечкен дженкте ишгъальджилер 
Кирди юрту Къырымына, 

Бир такъым ябан юзьсюзлер 
«Саип» олды Юрт малына. 


Индже вуджутнен иш япты 65 
Душманларнынъ сарымында, 

Азиз Къырым сынавында 

Гъалибини иште тапты! 


Насыл инам етекледи 
Бойле назик вуджудыны? 
Душмангъа олгъан нефрети 
Гъазабында шу бутюни! 


Гизли иште чалышмагъа 
Бельсенди джесюр юреги, 
Ветаны ичюн, Къырымгъа 
Къошты такъатын, истегин. 


Нурие Джелиль, бар адынъыз 
Халкъ Хатыра китабында, 

Ич силинмез эмегинъиз, 
Яшайсыз сиз асырларда! 


2016 с. 


БАХЫТ 


Омюрде олгъан эр вакъыт шай: 
Бар олгъанда севгили ананъ 
Ве севгили, мутебер бабанъ, 
Бахыт да яшай ве чокъ яшай, 
О, ич битмейджекке пек ошай. 


Эгер кетселер олар, о, екюнлене, 

Ве бахытынъ кунь сайын эп оксюзлене. 
Чюнки ёкъ олар сенинъ янынъда энди, 
Олгъанларында исе оларнынъ кенди, 
Бахытынъ да сонъсуз, сынъырсыз эди. 


2016 с. 

ЛАФ ЛАФНЫ АЧА 


— Дава неде, семетдеш? 
— Чокъ лаф этме, къапу теш! 
— Не себептен терслейсинъ, 
Сен нелерни гизлейсинъ? 


— О-ля-ян, экимиз къырым 
Адымыз экен бизим... 
Дава устюнде дава, 

Талаш кете бедава. 


Не вакъыт битер талаш, 
Адсыз къалгъандже ур баш?! 
Къырым адлымыз бизлер, 
Бу адымны ким силер? 


Секиз файызы могъол, 
Докъсан экиси — къырым, 
Бу давадан иракъ ол, 

О вакъыт ольмез йырынъ! 


2016 с. 
ШАИРНИНЪ СЁЗЮ 


Назик дуйгъулы шаир Эюп Дерменджи, 
Шаиране юрегин теллери индже. 

Укюм чыкъарды залым. Халкъы сёйлей шай. 
Ёкъ эттилер шаирни хорлай, ашшалай. 

Озь асабалыгъыны къалдырып бизге, 
Акъикъий инсан олуп кетти омюрден, 

Озь къырым халкъы ичюн янып юректен, 
Озю ичюн башкъа ёл ёкъ олды козьге! 


Амма яшай шаир сёзю, язгъаны белли, 
Несиллерге омюринде бере теселли. 

Анъылгъан сайын яшай инсан дюньяда, 
Ич де ёкъ олмай ады сёзю къалгъанда. 


Сёзде къуветли эди, о язгъанлары 

Илерики курешке емин айткъаны, 

Чокъ къальблерни эп охшай яраткъанлары, 
Анъларымызда янърай о язгъанлары. 


Шаир Эюп Дерменджи душман ниетин 
Юрегинен пек сезди шу асетлигин: 
Халкъыны ёкъ этмеге ёлуна тюшюп, 
Миллетини гъурбетке сюрдилер къувуп. 
Акъикъий шаир эди Эюп Дерменджи, 

Бу дюньяны меджбурен ташлап кетиджи. 
Душман арынамасын шу гунасындан, 
Джезаланмай къалмасын Юдже Алладан! 


2015 с. 
КЪОРЧАЛА 


Ашыкъмадан омюр кече, 
Мен ашыкъам яшамагъа, 
Шу омюрим битмегендже 
Бейитлеримни язмагъа. 


Бильмейим, огде не олур, 

Оны биле Алла Таалям, 

Нелер косьтереджек омюр, 
Бильмейим, бильмейим, Аллам. 


Мушкюллюклерден къорчала, 
Къуртар дженклер, афатлардан, 
Белялардан мени сакъла, 
Сенден гъайры ёкъ къуртаран. 


Мени, дегеним, халкьымнынъ 
Къысметини къоруп сакъла, 
Кимсеге берме акъкъыны, 
Бойле СЕН оны къорчала. 


Азиз ери — Юрту Къырым 
Тек озюне къысмет олсун, 

Онъа багъышлагъан йыры 
Кяинаткъа кирип толсун. 


Истегим ич дегильдир чокъ, 
Оны мен САНЪА бильдирдим, 
Санъа коре кучьлюси ёкъ, 
Огюнъде кучь сорап энъдим. 


Мераметинъе чокъ мухтадж 
Къырымлар деген бар халкъынъ, 
Ярдым кельсе, башында тадж 
Олур берген саф ярдымынъ! 


2017 с. 
АНАМ 


Аначыгъым хасталанды... 

«Тюф, тюф, не япарсынъ янъгъыз?» 
Деди, тюшюнджеге далды, 
Козьлеринде аджджы къайгъы. 


«Къыдырырсынъ мени», деди, 
«Ах, не ишлерсинъ менсиз сен?» 
Бу сёзлери тюшюнджели, 
Юрегимде эбедиен. 


Меннен къалып оламады... 
Юречигим гъамда къалды... 
Алып кетти залым олюм, 
Янам, къайгъы иле толум. 


Бойле этип сёнди омюр 
Онынъ дюльбер козьлеринде, 
Амма берген о севгиси 
Омюрбилля юрегимде. 


2017 с. 


ХАЛКЪЫМЫЗНЫ КЪАЙГЪЫРДЫ О 


Январь 28 догъгъан кунюне 


Къырымлар адымызны 

О, мейдангъа чыкъарды, 
Къайгъырды халкъымызны 
Нури Абдулла. 

Бу ишке гонъюлинен 

Янып янашкъанында, 
Къыйметли эмегине 
Къолтутты Алла. 


Амма душман, аксине, 
Ашшалыгъыны япа, 
Халкъ адыны ёкъ эте, 
Джоюлсынлар деп. 
Бугунь тургъанлар тёрде 
Мытлакъ бир мана тапа, 
Миллетке къаршы кете, 
Ёкъ этмек истеп. 


Къырымлар миллетинде 
Бар Нури эфендилер, 
Йыллар кечип осьмекте 
Кучьлю сафлары. 
Душманлар пек ачувлы: 
Халкъкъа укъукъ бермейлер, 
Юдже Алла эксильтир 

О сыраларын! 


Къыймети ёкъ иш яптынъыз, 
Нури эфенди, халкъкъа, 
Нидже зоргъа къатландынъыз, 
Тек иш юрсюн деп. 

Миллет Ветанында эр кунь, 
Топрагъында яшай бугунь, 
Къырымлар несили догъа 
Озюн еринде! 


2017 с. 

АМЕТХАН БАКЪЫП ТУРА 


«Ветанымда Аметханым, 
Адсыз-оксюз дегилим, 
Дивардан сизге бакъкъаным 
Вакъытиндже олгъан ал, 
Келир о гузель заманлар, 
Мен бунъа чокъ эминим, 
Душманларнынъ юртларында 
Оладжакъ буюк зевал! 


Агълап тургъан о халкъымнынъ 
Козьяшыны силерим, 

Меним рухум миллетимнинъ 
Ольмейджегини биле. 

Тамыр халкънынъ Къырымында 
Артаджагъын сезерим, 

Инат олуп, топрагъында 

Алса акъкъын элине! 


Акьмесджитнинъ ортасында, 
Адымдаки мейданда, 

Халкъым мытлакъ тиклер манъа, 
Къарамангъа, абиде! 
Миллетимнинъ ирадеси, 
Къавийлиги куреште, 

Ветаныны къолгъа алмакъ 
Асырларнен индинде!» 


Догъмушы тамыр халкъындан 
Къараман булур эмель, 

Шу мейданнынъ ортасында 
Тураджакъ онъа эйкель! 
Акъмесджитнинъ мейданындан 
Бакъып турар Аметхан, 

Озь халкъынынъ виджданы о, 
Озь халкъына Къараман! 


2017 с. 


ТЕЗ МИНГЕН, ТЕЗ ТЮШЕР 


Басня 


Хораз куместе падиша, 
Хош йырласа, яраша, 
Къорагъа учуп чыкъа, 
Апансыздан ель къопа, 
Авдарыла о якъкъа, 
Тавукълардан узакъкъа, 
Къанатларыны къакъа, 
Истей арткъа къайтмагъа, 
Пек тырыша хораз бей, 
Лякин буны беджермей. 


ххх 


Къыйынлыкъкъа тюшкенлер 
Бу омюрде аз дегиль, 
Тёпеге тез мингенлер 
Ашагъы тез энъгенлер! 

Корь де, ибрет алынъыз, 
Бойле алгъа къалманъыз, 


2017 с. 


АНА-БАБАГЪА АЛГЪЫШ 


Мерамет, урьмет бильген 
Эди Селиме анам, 
Халкъ агърысыны сезген 
Эди Абдулла бабам. 


Учь эвлятны осьтюрип, 
Бердилер бахыт олар, 
Бизге дюнья косьтерип, 
Козюмизни ачтылар. 


Анам бахытлы ана, 

Эки къызы языджы, 
Козьлер иджатнен яна, 
Сойадымыз — Дерменджи. 

Бабамыздан асаба: 
Тилимизде язамыз, 
Бабам бахытлы баба, 
Онъа садыкъ къаламыз. 


Олар бу дюнья юзю 
Эди омюр тюрпюси! 
Бойле ана-бабалар 
Дженнеттен ер алалар! 


2017 с. 
ГОНОРАР 


Докъсанынджы йылдан берли 
Чалышамыз бедава, 

Парасыз олгъаны белли, 
Укюметке бу «лафа». 


Не керек бизни къайгъырмакъ, 
Асыл халкъ ич керекмез, 
«Корьмезге оларны урсакъ, 
Баш агърысы да кочьмез». 


Бойле деген бир мемурны 
Озь козюмнен корьдюм мен, 
Аз къалды манъа явурнынъ 
Юзюне «шап» тюкюрмем. 


Озь омюрим керек манъа, 
Акъларымны акъларым, 
Илериде будур манъа 
Оладжакъ гонорарым! 


2018 с. 


СЕКИЗЛИКЛЕР 


Бу алемде къырым тили 
Озь миллетининъ темели. 
Эр адымда янъгъыраса, 
Юрек осьтюре шай олса. 


Тюркий тиллер сырасында 
Онынъ дюрюстлюги белли, 
Сингармонизм — темели, 
Бу хасиет мевджут онда! 


2010 с. 


ххх 


Санки сёйлей къургъанлар, 
Сёйлей тарихны, 

Ким оларны къургъанлар? 
Ким ургъан мыхны? 

Бунъа керек динъленмек, 
Эшитмек, сезмек, 
Озьлеримизге багълы 
Догърусын бильмек. 


ххх 


Бизим халкънынъ къысмети 
Топрагъында — Къырымда, 
«Ят ерлерде къалмам», деди, 
Чюнки джаны Ветанда. 
Халкъны Къырым бекледи 
Къучагъыны кенъ керип, 
Къая-дагълар инъледи 
Тылсымлы сесин берип. 


ххх 


Къуюп ягъгъан ягъмурдан асыл олгъан къакъ 
Пек зан этти озюни, санки де тыйнакъ, 
Буруныны котерип, къопай сёйленди: 

«Ич де гъайып олмам мен», дее мугенди. 
Уйле мааль кельгенде, коктен кунеш пек 
Къыздыргъанда этрафны, аздырып къакъны, 
Бундан сонъ онынъ тили олды там пельтек, 
Акъылына тез тюшти пек макътангъаны. 


ххх 


Осюмлюкке топракъ гъыда, 
Бизге — догьмуш тилимиз. 

О, олмаса, бар да чыда, 

О, олмаса, олермиз. 

О, олмаса, сёнер ярыкъ, 
Зенгинлик ярдым этмез, 

Эр кес биле, чюнки байлыкъ 
Тилинънен тенъешемез. 


ххх 


Окъуйыджым, сен пек биль, 
Омюрим, къальбим сафдиль, 
Иджат этем мен эр кунь, 
Язмасам, тына дюгюн. 

Ич кимсе токътатамаз, 
Иджадымдыр Алладан, 
Манъа яманлыкъ сангъан, 
Къалемим токъаллатмаз. 


ххх 


Тёшекте ята азизим анам: 

Мени севесинъ? — сорады бирден, 

— Мен юрегиме къойдум севгимден! 
Козьлериме о, дикъкъатча бакъты. 
Сонъундан деди: — Бильсе эдинъ сен, 
Насылдыр сонъсуз сени мен севем! 
Гур-гур козьяшлар козюмден акъты, 
Ярдым этемей, яныкътан къаттым... 


ххх 


Дюньялар къургъан Екяне Алла 
Къуран Китабын ёллады санъа, 
Къуран Китабы эдеп чокърагъы, 
Ферасетининъ багъча, эм багъы. 

О саесинде яшасынлар деп, 

Севе бизлерни багъышлап эдеп, 

Чокъ бильсинлер деп, Пейгъамберини, 
Ёллады бизге Мухаммедини! 


ххх 


Тельбевлеринъни йиберме, 
Сюмсюк плагиат, 


Юзьсюз олуп юре берме, 
Оламазсынъ ат! 

«Ат дегени биринджидир, — 
Идракли айткъан, — 
Элинде туткъан инджидир», 
Сен — хырсызлагъан! 


2015 с. 


ххх 


Бу йыл да кельди. Дёнди санки де, 
Денъизге чомуп, чайкъанып чыкъты, 
Дерсинъиз сиз, о, арынды кирден 
Башланып Азиз Джума кунюнден! 
Алла озь сёзюн бильдирди бизге: 
Сизден кельген манъа бу севгинъизге 
Къатий джевабым бир олур: Раим, 
Къайгъынъызны мен орьтерим даим! 


2016 с. 


ххх 


Дюньяда ёкътур бойле дюльбер ерден бириси, 
Бакъаташ ве Топкъая, Чадырдагънынъ тёпеси, 
Къуш киби котерилип, Къушкъаядан 

да бакъсанъ, 
Денъиз иле Аювдагъ бири-бирини тапкъан! 
Эдждатлардан асаба Ана-Къырым, бирданем, 
Ветаннынъ эр бир ери, санки бирер мердане! 
Еримнинъ халкъы киби, миллет ёкътур 

дюньяда, 

Мераметли, далапкяр, ишкирлиги Алладан! 


ххх 


Эсленип къартаймагъа истемейим, 
Къартлыкъ басса, омюримни сезмейим, 
Юрегим агълай бойле олгъанына, 

Дерсинъ, атешке тюшкен киби яна. 

Дюньяда не бар, эписи манъа белли, 
Чыдамайсынъ ич бир тюрлю акъсызлыкъкъа, 


75 


Тутамайсынъ озюнъни, агъыздан чыкъа: 
Ах, олса эди яшым энъ аздан элли! 


ххх 


Ябанджы омюри ичюн, 
Ябан адетлерни кютюп, 
Ёлдан урулмакъ, 

Деделер кюткен динден, 
Мусульман адетинден 
Къачып унутмакъ, 

Озь неширинъ окъумамакъ, 
Керекми бойлеси олмакъ?! 


2018 с. 
ДЁРТЛЮКЛЕР 


Дев юрегинен ибретли 
Шиириетте сес эткен, 
Отькюр къалемлими экен 
Эдебиятны безеткен? 


1985 с. 


ххх 


Бириси тез чыкьты тырмашып тёпеге, 
Дюньянынъ малыны истеди больмеге. 
Дигери халкъычюн акъикъий чин эвлят, 
Беллисиз олса да, ишлери къат ве къат. 


ххх 


Шаирнинъ юреги, дерсинъиз, бир мешъаль, 
Халкъ руху къуветини бильдирген ал, 

Керек олса, ольмеге, шиирде тирильмеге, 
О, пек биле халкъына ёлларны корьсетмеге. 


ххх 


Алемде дюльберден бириси — 
Бу меним Къырымым, бирданем, 
Сачагъы — Чадырдагъ тёпеси, 
Бу ярыкъ дюньяда екяне. 


ххх 


Къырымларнынъ мекянында, 
Денъизининъ ялысында, 
Сельвилери сыра-сыра 
Бекчилеридир янында. 


ххх 


Аювдагъ денъизни ичип битирмез, 
Къач асыр денъизни ичсе де, битмез. 
Акъ ичюн курешкен гъалебе корер, 
Енъ чёрмеп, акъ ишке киришсе эгер. 


ххх 


Янълышкъан инсанлыкьны дюнья ютаджакъ, 
Омюрин, бойле этип, озю йыкъаджакъ. 
Инсан анълап бильмесе табиат кучюн, 
Яшайыш къалыр таркан, сычавул ичюн. 


ххх 


Эгер бахытынъ къавий олса, 
Гонъюлинъ къуванчкъа бурюнир. 
Кунеш нуру кунештен догъса, 
Гонъюль нуру бахыттан олур. 


ххх 


Асырларнынъ арасындан 
Тарих акъа, олуп озен, 
Миллетлернинъ къавгъасындан 
Пысып къалды сонъсуз алем. 


ххх 


Ах, азизим, янынъызда 
Мен гуль олуп ачсам, 
Къабиринъизге япышып, 
Сарылгъандан олсам. 


ххх 


Бала ичюн Ана аркъа, 
Севген козьлер онъа бакъа, 
Ана ичюн бала бахыт, 
Назикликте сюре вакъыт. 

ххх 


Шиирни темелинден 
Къурмагъа керек, 
Юрегинънинъ теллерин 
Бурмагъа керек. 


ххх 


Къырымларнынъ шан-шурети 
Кечмишинден пек белли, 
Асырлардан бизге етти 
Къырым адлы темели. 


ххх 


Эй, Арт Этек, Ветанымда 
Сенинъ адынъ шай, 

Шу ямачлы кенъ ашанъда 
Денъиз шувулдай. 


ж ж ж 


Къырымларынънен, догъмуш Чадырдагъ, 
Асырлар кечип олдунъ Къоранта, 

Сен бизимдирсинъ, магърур Улу Дагъ, 
Чюнки биз киби догъдунъ Къырымда. 


ххх 


Алдаталар, алданамыз, омюр кече, 
Алдаткъанлар ёкътан чокъ айны дюньяда, 
Ким къабаатлы? Буны пек Аллам сече, 
Алдатмагъан яшайджакъ бакъи аятта. 


ххх 


Шииринъни ойле бир язмалы, 

Гуя зиндандан къуртулды къальбинъ, 
Фикиринъ исе, шадырван киби, 
Фышкъырып, фшенкке бенъзеп чыкъмалы. 


1986—2019 сс. 


ЛИРИКИЙ ШИИРЛЕР 


ЧАДЫРДАГЪЫМ 


Саба сайын пенджеремден 
Узакъларгъа козюм тиксем, 
Эй, догьмушым, санъа дёнем, 
Чадырдагъым, бирданем. 


Такъдиримиз сеннен багълы, 
Ветанымыз сувлу, дагълы, 
О, эпимизчюн пек паалы, 
Чадырдагъым, бирданем. 


Сен Къырымнынъ сачагъысынъ, 
Эм юджесинъ, эм кучьлюсинъ, 
Къырымлар киби магърурсынъ, 
Чадырдагъым, бирданем. 


Сенде яшай халкънынъ ашкъы, 
Сенде киби кучю ташкъын, 
Тиклемекчюн озю акъкъын, 
Чадырдагъым, бирданем! 


2003 с. 
КЪАРА ДЕНЪИЗ 


Чадырдагънынъ о тарафы — 
Денъиз далгъасы, 

Не аджайип сув чаршафы, 
Ялы якъасы. 


80 


Денъиз къушу — чагъалалар 
Уча, дёнелер, 

Сувдан балыкъ авланалар, 
Ашкъа конелер. 

Не гузельсинъ, догъмуш денъиз, 
Зюмрют козьлюсинъ, 

Пек севемиз, эйбетлеймиз, 
Далгъа сёзлюсинъ. 
Сорадынъмы бизлер акъта 
Эр кунь сабадан, 
Сорадынъмы корьмек истеп 
Бизни танълардан? 

Биз де санъа асрет эдик, 

Сен буны сездинъ, 
Далгъаларынъ тюшке кельди, 
Чюнки беклединъ. 


2001 с. 
ЭКИ ГУЗЕЛЬ 


Узатып зюмрют элини, 
Кейфлендирип эпимизни 
Кельди анъдырып келинни 
Баарь — Ветаннынъ севгени. 
Булмакъ ичюн къавий темель 
Бирлештилер эки гузель, 
Къавуштылар эки ёсма, 
Насыл олды я, сорама. 


2004 с. 
КЕЛЬМЕ, БААРЬ 


Баарьми бу кене кельген, 
Кунешми нурларын сепкен? 
Мени севген къаерлерде? 
Суалим янърай кене де. 
Кельме, баарь, къаарим чокъ, 


Ярдым бермезсинъ сен манъа. 81 
Севгилимден хаберим ёкъ, 

Кельме, баарь, риджам санъа. 

Лякин баарь динълемей ич, 

Акъчиль эллерин узата, 

Севги алемине тарта, 

Юрегимни парчалата. 


1979 с. 


ЯРАЛЫ СЕВГИ 


Севильмейип, тек сен севсенъ, 
Шу алынъа севги, десенъ, 

О, толгъан къопкъагъа бенъзер, 
Тёкюльген суву эп синъер. 
Къаарь иле толур гонъюль, 
Юрек хаста олур. 

Хаста юрек кимге керек? 
Къуруп къалгъан киби терек. 


2007 с. 


УНУТМАДЫМ 


Унутмадым, анъдым, анъдым, 
Геджелери юкъум къачты, 
Сени яп янымда сандым, 
Лякин ёкъсунъ янымда. 


Унутмадым, анъдым, анъдым, 
Яндым севги алевинде, 
Санъа юрегим ишандым, 
Лякин ёкъсунъ янымда. 


Унутмадым, анъдым, анъдым, 
Пек багъландым ирадеме, 
Нидже азапкъа даяндым, 
Лякин ёкъсунъ янымда. 


1979 с. 

ххх 


Дёнмез экен сенсиз аят, 
Къатып къалгъан киби куньлер, 
Эгер севги берсе такъат, 

Азап да янында юрер. 

Онда да, биль, къувет буюк, 
Дуйгъуларны огге тарта, 
Кузьде ешилленмез кутюк, 

Тек баарьде филис ата. 


1984 с. 
ЯНЪГЪЫЗЛЫКЬ 


Янъгъызсыйрайым, бу эйи дуйгъу дегиль, 
Эфкярымдан онъа дейим: «Янымдан чекиль», 
Лякин кетмей, ёлдашым олды бугуньде, 
«Ольгенинъдже янынъдан кетмем» дегенде, 
Юрегим яна, эфкярым арта, 

О, джанчыгъымны пек агъырта. 

Дейим онъа: «Бездирдинъ пек, сен япма талда», 
Юрегим, гуя дюкюльдей аякъ уджумда. 
Ятсырайым, бала киби, янъгъызлыкъ мушкюль, 
Янъгъыздан оба къалыр, юрегинден куль. 


2005 с. 
ЭФКЯРЫМ БУЮК 


Сёйлетме мени, эфкярым буюк, 

О, устюмде санки де котерильмез юк, 
Ашагъыгъа таба чеккенде чеке, 

Санки юрегимни йиплернен тике. 
Юрегим бу алдан быкъкъандже талгъын, 
Тюшюнджелерим исе дармадагъын. 


2005 с. 


ЮРЕГИНЪЕ БАКЪ 83 


Озь мусбет сёзлеринъе кийсетме къалпакъ, 
Къальбинъе динълен, юрегинъе бакъ, 
Къалпакъ кийсетсенъ, тюбюнден сени корьмем, 
Сыкълетте къалып, эльбет де, ольмем, 

Лякин чекиширим, ольгендже кусюп, 
Эфкярымдан къалмаз сыфатым, тюсюм. 


2005 с. 
ЯДЕС, ДЕСЕНЪ 


Тюркю 


Ядес, десенъ менден огюне, 
Давранырсынъ, амма алданмам, 
Къальбим бильдиририм, ялвартмам, 
«Севем» джевабыны сёзюме 
Алырым алданмай ич де, 

Севгим, джаным киби, яшай ичимде. 


Мени санъа йиплернен тарта, 
Юречигим дуйгъумдан джоша, 

Пак къальбимде филисин ата, 
Севгиме мельэмини къоша, 
Шунынъчюн алданмам ич де, 
Севгим, джаным киби, яшай ичимде. 


Сонъсуз севем, сени алдатмам, 

Озь сёзюмден мен ич де къайтмам, 
Юрегимде севги титреви, 
Гонъюлимни якъа алеви! 
Шунынъчюн алданмам ич де, 
Севгим, джаным киби, яшай ичимде. 


2006 с. 

ОНЪА СЕВГИ, ДЕЙ ЭКЕНЛЕР 


ххх 


Сенинъ акъта тюшюнджеге сефер чокъ яптым, 
Онъа севги дей экенлер, сонъдан анъладым. 
Сен айдын танъ киби юрегимдесинъ, 

Гонъюль бульбули олуп эсимдесинъ. 

Сени корьсем эгер де, ачыла гонъюлим, 
Юрегимни осьтюресинъ, севгинен толум. 


Баарь киби муджизе 
Козьлеринъдир, эльбет де, 
Бакъсам айдын козюнъе, 
Къулакъ тиксем сёзюнъе, 
Бахыткъа гонъюль тола, 
Севгинен мени сыйла. 


ххх 


Шаин мавы кокни севе, мен исе сени, 
Геджелер айны севе, мен исе сени, 

Кок йылдызларны севе, мен исе сени, 
Йылдызлар кокни севе, мен исе сени. 


ххх 


Сеннен мен — биз экимиз 
Къошчыракъкъа бенъзеймиз, 
Лякин чыракъ янар-сёнер, 
Бойле этип янып битер. 
Севгимиз де битерми, 
Къошчыракъкъа бенъзерми? 


1977—1979 сс. 
БААРЬ АЧСА... 


Баарь ачса кокрегини кенъ, 
Бакъсам, санки янымдасынъ сен, 
Дуйгъуларым берелер сильтем, 
Санки беклей мени де елькен. 


Ах, елькенли севги гемиси! 85 
Санки далгъаларнен сёйлене, 

Къулагъымда онынъ шенъ сеси, 

Ёкьса, манъа бойле сезиле? 


Севги, севги эп давет эте, 
Санки бойлелерни къыдыра, 
Севги сёзю седагъа кете, 
Уфукъларгъа чагъыра. 


1979 с. 
КЪАДИМИЙ СЕВГИ 


Эп агълай падиша сессиз-солукъсыз, 
Хансарайында онынъ дерди сонъсуз. 
Джандан севген Бикечи хаста олды, 
Юрегининъ теллери чынъламай, солды. 
Асырларнен тамлай битмез козьяшлар, 
Ах, насыл севгинен севген Герайлар! 
Ясаткъан Герай козьяш чешмесин, 
Юреги агълай, асырлар кечсин... 
Багъчасарайнынъ козьяш чешмеси, 

Ах, о Герайнынъ солмаз севгиси! 
Ясалгъан чешме Диляра Бикечке, 

Эр бир севген юрек мындан сув ич, кель! 
Ах, ханийимиз севильгенсинъ сен, 

Сен ичюн севги ич де сёнмеген. 

Эп агълай падиша сессиз-солукъсыз, 
Хансарайда къалды руху, дерди де сонъсуз. 
Диляра Бикеч, йылдызлы рухунъ, 
Хансарайда яшай сенинъ исиминъ. 

Бу улу севгиге улу чешме бар, 

Даа чокъ асырлар чешме эп агълар... 
Янындан сенелер кечтикче кечер, 
Севген юреклерни янъылмай сечер. 


2007 с. 

ОМЮРИМЕ ДЮМЕНДЖИМ 


Тюшюнджем думанлы олса да, 
Кедерим иле ташып толса да, 
Кене де омюрим бошуна 
Кечмеди озьбашына. 

Онъа дюменджи мен эдим, 
Истеген ериме ёнеттим. 


2005 с. 
БЕКЛЕЙИМ 


Кокни булут къаплагъанда, — беклейим, 
Асретликтен къыйналгъанда, — беклейим, 
Олсанъ биле узакъларда, — беклейим, 
Чыракъ, дейим къаранлыкъта, — беклейим. 


Сабалары чыкъ тюшкенде, — беклейим, 
Бульбуллер де отюшкенде, — беклейим, 
Ягъмур ягъса, кульсе кунеш, — беклейим, 
Айырмасын бизни куньдеш, — беклейим. 


Такъдирим деп, сени билем, — беклейим, 
Эфкярланам, янам-сёнем, — беклейим, 
Кене ягъмур, кене кунеш, — беклейим, 
Айырмасын бизни куньдеш, — беклейим. 


1979 с. 
КЕЛЬДИМИ, Я? 


Шырыл-шырыл сувлар акъа, 
Кене баарь кельдими, я? 
Пенджеремни кимдир къакъа, 
Арз эткеним кельдими, я? 


Не олгъанын бильмей юрем, 
Нечюн таша юрегим, я? 
Къуванчымны сакълап юрем, 
Не къозгъадынъ севгимни, я? 


1980 с. 


СЕВГИ 


Севги, дедим, севда олдум, 
Яремнен биз расткелиштик, 
Дейджеклеримни тез джойдум, 
О да джойды, — биз кулюштик. 


«Къараджагъа бенъзей булут», — 


Деп устюнден чёпчик алдым, 
Деди: «Санки бере умют», — 
Козьлерине чомдум, далдым. 


Кечер-кетерлер чокъ куньлер, 
Юрек де омюрге далыр, 
Лякин истер, истер козьлер 
Сени корьмек, сонъ ял алыр. 


Гонъюльде ильки сёзлеринъ, 
Къальбимде къалды излери. 
Сен чала бер эзгинъ, сантыр, 
Бойле олды бизим такъдир. 


Козьлер олды — гъамлы козьлер, 
Олар энди чокътан кульмей, 
Амма ишанч ич тюкенмез, 

Бахыт кельгени билинмез... 


1984 с. 


УНУТМА МЕНИ! 


Сен мени ич де унутма, 
Къальбинъни ич де сувутма, 
«Унутма!» дей акс седа, 
Дерсинъ, о да олгъан севда. 


Акс седа, сен бильсе эдинъ, 
Шу алыма кульмез эдинъ, 
Лякин, билем, акс седа, 
Олмазсынъ сен ич де севда. 


1984 с. 

ОЛУР ЭДИ 


Олса эдинъ менимле сен, 

Олур эди ёлум да кенъ, 

Олур эди узакъ омюр, 

Яшсыз козьлер, — комюр, комюр. 


Олур эдим мен бахытлы, 
Омюрим къайнакъ, эм татлы, 
Олур эди, демем ялан, 
Баарь киби гузель балам. 


Беклемектен кене талмам, 
Ич усанмаз асрет козьлер, 
Мен кериге ич де бакъмам, 
Бирлешмесе де къалиблер. 


1979 с. 
ВЕФАДАРЫМ 


Вефадарым мен санъа, 
Юрегимден нур ягъа, 
Вефадарым ялынъа, — 
Дей денъиз, эм де далгъа. 


Аят кимерде къаба: 
Сильтеп, эм хорлап ала, 
Кечип кетесинъ саба, 
Вефадарым, сен анъла. 


Садыкълыкъ дуйгъусы бар, 
Севген юректе яшай, 
Севген юрек ёл тапар, 
Чюнки гонъюль истей шай. 


1985 с. 


СЕНЧЮН БУНЫ ЯХШЫ БИЛЕМ 


Сенчюн буны яхшы билем, 
Яшайсынъ, эм севесинъ, 
Меним дегиль, башкъасынынъ 
Янагъындан опесинъ. 


Лякин шимди о, къозгъамай, 
Дерсинъ, юрек болдургъан, 
Санки энди ишанамай, 
Умютини о, джойгъан. 


Насыл шей бу, недир ады, 
Насыл сёзнен айтмалы? 
Эльбет, онынъ бар мурады, 
Ады — юрек, яралы... 


1987 с. 
ЮРЕК 


Эфкярлансам, чёллерге ынтыла юрек, 
Джанагърысы ипратты, сёнди бу гонъюль, 
Ачувланам, дейим мен: санъа не керек, 

Не истейсинъ, аджеба, кусьмектен тюнъюль! 


Лякин тынмай юрекни, кемире къайгъы, 
Эп зыкъарлай юрекни, сызлата оны, 
Ярдым этмей янынъда олгъан шу сайгъы, 
Чимирдете тенинъни, не олур сонъу? 


Джанагърысы мушкюльдир, сонъу, биль, кедер, 
Юрек исе эр шейге даянмакъ керек, 

Лякин бир кунь исьяннен авелеп кетер, 
Бастырыкътан къуртулыр, — бойледир юрек! 


1985 с. 

БААРЬ 


Баарь... дёне авалар, 
Ягьмур ягъа енгильден, 
Ешерелер яйлалар, 

Ер уяна кунь-куньден. 


Булут ара шавлесин 
Джумерт кунеш узата, 
Бильген киби озь ишин, 
Нурларыны таркъата. 


Къаршылана ягъмурнен 
Енгиль ельчик, саф кунеш, 
Дерсинъ, бири-биринен 
Олалар бирер куньдеш. 


Баарь, баарь, кене кельдинъ, 
Мен санъа башымны эгдим, 
Эр йылы бизни ёкълап кель, 
Эй, сен ешиль козьлю гузель! 


1986 с. 


ххх 


Этрафкъа бакъам, сонъсуз дюльберлик, 
Будур Ветаным, меним омюрлюк, 
Къальбимде къурды озючюн мекян, 
Халкъым да яшай, тапа, биль, имкян. 


Эбедий яшай меним къальбимде, 
Севгим булуна эр кошесинде, 

Эр бир сёзюмде анъыла, янърай, 
Токътамай къальбим онъа йыр йырлай. 


Адалет истей минарелери, 
Бойледир олар — азиз ерлери, 
Ветаным дее, сыгъынгъанларгъа 
Ачыла ёллар саф олгъанларгъа. 


2010 с. 


ххх 


Думангъа бенъзей эди хаялым, 
Лякин тельбевлеп алдым дуйгъумны, 
Етеклеп, меним куськюн бу джаным, 
Гуя бир дервиш, булды ёлуны. 


Асырлар бою тура Топкъая, 
«Салланам, амма авнамайым», дей, 
Къая озюнде бир сыр бар сая, 
Сырыны бизге бильдирмек истей. 


Бу дюньяда ираде чокъ яшай, 
Ельнен куреште эп къавийлеше, 
Бакъ, сен, Топкъая, санъа пек ошай, 
Тынмай, куреште эп челиклеше. 


2010 с. 
КЪЫРЫМ 
Санъа багъышлана эр бир йырым, 


Тюшюнджемде тек сенсинъ, Къырым, 
Инджисинъ, Къырым, меним Ветаным, 


Сенинъле багълыдыр меним эр анъым. 


Сени деп ура меним юрегим, 
Черенъни охшай тер-темиз къальбим, 
Эр дакъкъа санъа багъышлап севги, 
Багъчанъда осе омюр тереги. 


2010 с. 


ххх 


Алыма кимселер сесленмеди, 
Бойлелер менден иракъта юрсюн, 
Аллам, тек Санъа инанам, дедим, 


Къуветни бердинъ, деп девран сюрсюн. 


Козьсюз олмадым Санъа севгимде, 
Къабул эт, дединъ эдие менден, 
Санъа таяндым бу омюримде, 

Бу аятымда хошнутым Сенден. 

Онынъ ичюн де сёйлейим бугунь: 

Омюр бахшыштыр, дерсинъ, бир дюгюн, 
Берильди манъа бу буюк бахыт, 

Юкселе огюмде сонъсуз тахыт. 


2010 с. 


ххх 


Кене юкъусыз ёргъун козьлерим, 
Эрте танъда деген сёзлерим, 
Бугунь чокъ истеклерим иджрасыз, 
Боранда къушлар киби ювасыз. 


Къайдан булайым ойле бир къувет, 
Къыйынлыкъны енъмек олсун адет, 
Мен насыл этип сербест олайым, 
Ветанымда бахыткъа толайым. 


Омюрсе, чыкъмасанъ думансыз ёлгъа, 
Ич кечмез енгиль, олмаз тикенсиз, 
Балта урулса, агъачтан ёнгъа 

Атыла кете, иллесиз, минсиз. 


2010 с. 


ххх 


Макъарне ясадым, къайнаттым, сюздюм, 
Тютеген ягъны да устюне тёктюм, 
Бекледим, тельмирдим корьмеге сени, 
Сен кельдинъ бильмеге чин ниетимни. 


Юрек алевленди ялан сёзлерден, 
Козьлерге бакъмагъан ялан козьлерден, 
Корьмедим, бильмедим манасы неде, 
Шубеге комюльдим, къабаат кимде?! 


Юрегим, козюме санки де перде 
Энъдирильди махсус корьмесин дее, 
Амма ич сёнмеди севги ялдызы, 
Ерини булды сорамай изин. 


2010 с. 


ххх 93 
Эвлернинъ дамлары 
Кирамет тюсте, 
Кунеш ургъанда 
Булутсыз коктен, 
Гульгюллене 
Кунештен. 


Къанатларын яйып, 
Къырымны бойлап, 
Олалар саип 
Денъизге къушлар, 
Авелейлер 
Аджайип. 


Къырымларда эдеп, 
Адалет, урьлюк, 
Джанына бенъзеп, 
Яшай омюрлюк. 


Тырмалана 
Шай истеп. 
2013 с. 
РАСТКЕЛИШ 


Деделернинъ деген сёзлери бар: 
«Арамакънен булунмаз, расткелиш». 
«Бири дигерине олгъан ляйыкълар, 
Бири-бирине бенъзер», эмиш. 


Бирнен бир киби ошай эдилер 
Эки эсленген акъай ве къадын, 
Зиядесинен бенъзейлер козьлер, 
Амма козьлер де корьмедилер. 


Бири-бирине пек бакъыштылар, 

Ич бу омюрде чатышмадылар, 
Бельки, янларындан, эм якъындан, 
Бильмем, къач кере кечтилер олар. 

Акъай тюшюнди: «Меним ярымым», 
Къадын тюшюнди: «Онъа мен ярым. 
Амма не ичюн, о, къайда юрди, 

Озь вакъытинде ич расткельмеди?» 


Акъай токътады, янына кельди, 
Элин узатты, хош селям берди: 
«Келинъиз, джаным, эсленгенде биз 
Бахыт корейик яшап экимиз». 


Къадын къуванчлы козьяшын сильди, 
Деген сёзлери ташны иритир: 

«Бир озюм яшап, сени бекледим, 
Мына, не исе, сен манъа кельдинъ!» 


2015 с. 


КЪЫШ МЕВСИМИ 


Ер къаплангъан 
Беяз ёргъан, 
Улуй бора, 
Бора дувлай. 
Кучьлю ельден, 
Санки бирден, 
Аякъланып 

О, ёргъалай. 
Эр бир ерни 
Беяз чаршаф, 
Курпе киби, 
Къарнен къаплай, 
Оюн дегиль 
Сувукъ мевсим, 
О, оюнда 

Киби ойнай. 


2015 с. 


БААРЬ 95 


Эгер ягъса талыкъ селлер, 
Назик эссе хафиф еллер, 
Юреклерде догъа ислер, 
Бекленильген азиз мевсим! 


Онынъ ери бар энъ тёрде, 
Терек бурьлерин ешерте, 
Эски къаарьлерни орьте, 
Бекленильген азиз мевсим! 


Сюсю шербет, эм де шекер, 
Сарып алдылар кюткенлер, 
Чюнки олар севги истер... 

Бекленильген азиз мевсим! 


Кельди бизге къувандырып, 
Къырым юрткъа басты адым, 
Къуванч берди аэнк ады, 
Бекленильген азиз мевсим! 


Баарь, баарь, эр йылы кель, 
Сенде бар омюрге темель, 
Сени излеймиз, эй, гузель, 
Бекленильген азиз мевсим! 


2015 с. 
ГУЛЬХАТЕМЛЕР АЧТЫ НОМАЙ 


Узун-узун гульхатемлер 
Оракъ айын гуллеттилер, 
Янларындан кечкенлернинъ 
Козьлерине корюндилер. 


Гульхатемлер ачты номай: 
Сары, беяз, гульгюлю, 
Лякин олар мавы ачмай, 
Севгеним мавы козьлю. 

Кобелекке бенъзей озю, 
Адымлары шай, енгиль, 
Къонушувы шербет сёзлю, 
Севдалым онъа текмиль! 


Мавы козьлюм исе корьмей, 
Эм де сезмей алымны, 
Кечип кете бир сёз демей, 
Бильдирмей джевабыны. 


О дюльберни козьлеримнен 
Эр адымын юрсетем, 
Ойнай меним юрегимнен, 
Эмиетсиз козь эте. 


Гульхатемлер айтсын онъа, 
Севгенимни бильдирсинлер, 
Бельки, сёзлерине къанар, 
Джевапланыр севгисиле! 


Гульхатемлер ачты номай: 
Сары, беяз, гульгюлю, 
Лякин олар мавы ачмай, 
Севгеним мавы козьлю. 


2015 с. 
«АХ, МАВИЛЕМ...» 


Белемизлер яраштырды 
Язнынъ айыны, 

Амма олар къувандырмай 
Меним дайымны. 


Бу чечекни узер эди 
Чилле айында, 
Къадынына кетирирди 
Яз ортасында. 


Мавы козьлю къадынчыгъын 97 
О, анъгъан сайын, 

Козьяшларын тыямай ич, 

Ах, меним дайым. 


Буюк севги саиплери 
Эдилер олар, 
Хасталыкънынъ зеэрлери 
Кетирди зарар. 


Бу дюньяны терк эткенде, 
«Эльвида!» деди, 
Дудумнынъ белемиз тюсте 
Козьлери сёнди. 


«Ах, Мавилем!..» деп адыны 
Текрарлай дайым, 

Чёль чечегин ачкъаныны 
Корьгени сайын. 


2015 с. 
БАХЫТЛЫ КЪАДЫННЫНЪ СЁЗЛЕРИ 


Кимнинъ акъылына кельген 
Бойлеси де олур деп, 
Эсленгенде, севгимизден 
Бахыткъа толурмыз деп. 


Бу яшымда расткетирдим, 
Къысметим ойле экен, 
Сен киби инсанны севдим 
Юрегим теренинден. 


«Бинъ тешеккюр омюриме, 
Пек хошнутым мен сенден», 
Джевапландынъ бу севгиме 
Юрегинъ теренинден. 


Бахыт къармагъына тюштюк 
Экимиз де бу куньде, 
Юреклеримизни къоштукъ 
Шу эсленгенимизде. 


2016 с. 
СЕВГИЛИМЕ 


Ах, Мавилем, Мавилем, 
Сени корьсем, севинем, 
Мавы козьлю дюльберим, 
Юречигим тёрюнден 
Сени джандан севем мен, 
Севда тери тёкем мен. 
Севдалыкътан бутюн янам, 
Ярдым берсин азиз анам, 
Лякин ёкътур янымда, 
Анам чокътан раметли, 
Санъа севгим къанымда, 
Такъдир олсун эйбетли, 
Манъа къолун узатсын, 
Севгимни къорчаласын, 
Мавилем къулагъына 
Чин дуйгъуларым айтсын! 


2016 с. 
СЕВГИ 


Назик бакъкъан козьлеринъни корьгенде, 
Юрек титрей, санки къопа еринден, 
Къуш ола о, уча санки алемни, 

Бу дюньяда азап ич де керекми? 


Инанамай меним гъарип юрегим, 
Севесинъми сен де мени, мелегим! 
Назик бакъкъан козьлеринъ тюше эске: 
Энди билем, сен де тюштюнъ бу дертке! 


Экимизнинъ дердимиз де бир экен, 99 
Бундан севгим арта къач файыз эпкин, 

Эгер севсе бири-бирин юреклер, 

Бу дюньяда даа керектир нелер? 


2016 с. 
КОК МАНЗАРАСЫ 


Кокнинъ беяз булутлары 
Козюме тюше, 
Къар киби о вуджутлары, 
Санки опюше. 


Бир булутчыкъ айырылгъан, 

Гуя да кирпи... 

Бельки, корьмек ичюн догъгъан? 
Козю бар киби. 


Бираздан сонъ ич бир булут 
Кокте къалмагъан, 

Кирпи исе элесленип, 
Ювасын булгъан! 


2016 с. 
ОЗЕННИНЪ АДЫ 


Тар къаялар арасындан 
Акъып келе ирмачыкъ, 
Бойлесине бузлу суву 

Ич де къанмадан акъа, 

Амма юрсе бир парча о, 

Олса биле азачыкъ, 

Бир бошлукъкъа, азатлыкъкъа, 
Ачыкъ бол ерге чыкъа. 


Къаялардан къача ирмакъ, 
Аланлыкъкъа ашыкъа, 

Дере ичи акьмасындан 
Дерсинъиз, о, къачына, 
Тыршавлы бу ерлерден о, 
Чыкъса экен ачыкъкъа. 
Бунынъ ичюн пек тырыша, 
Истеп озен олмагъа. 


Къаяларны тез ашты о, 

Санки де джюйрюк киби, 

Тезден тыршавлыкътан чыкъып, 
Белли этти шу къальбин. 
Бакъынъ, энди Озен олды 

Бу ерлернинъ эвляды, 
Къаялардан къачкъанычюн, 
Къача олды шу ады. 


2017 с. 
ДЮЛЬБЕРЛЕР 


Асырларда олгъан шай, 
Багъчасарай дюльбер арай, 
Ханлыкънынъ адамлары, 
Дюльберлерни арап сайлай, 
Козь тиймесин, деп сакълай. 
Дюльбер юзьлер, эндамлар 
Ханлыкьнынъ къыйметлери, 
Онынъ чин джевэрлери. 


Падишанынъ озь къолунда... 
Не къаарь бар, не къасевет, 
Яшай дюльберлер мында, 
Санки Алла къойнунда. 
Яшайышы къасеветсиз, 

Эгер де бильсенъиз сиз, 
Дюльберлерден дюльбер догъа, 
Бу пек уйгъан падишагъа. 


2017 с. 


СЕКИЗЛИКЛЕР 101 


Мени севген козьлеринъ 
Манъа бакъсынлар, 
Меним севген козьлерим 
Сени сарсынлар, 
Йиплер иле тиксинлер, 
Орьмелесинлер, 

Лякин буны кимселер 
Билемесинлер. 


2015 с. 


ххх 


Сени корьмемек о къадар къыйын, 
Санки такъдирден бир айын-оюн, 
Юрек ынтыла сен олгъан ерге, 
Асретлигимни сёйлейим кимге? 
Корюшмек ашкъы гонъюльни итей: 
«Юрген ёлуна барып корюш», дей. 
Бельки, динълерим гонъюль сёзлерин, 
Тынчланыр юрек корьсе козьлерим. 


2016 с. 
ДЁРТЛЮКЛЕР 


Яшайышнынъ чырагъы 
Севги, дерлер мерагъы. 
Ферагъыны сорасанъ, 
Бахыт онынъ чокърагъы. 


ххх 


Не ичюн ашыкъ адамгъа ашыкъ дегенлер? 
Чюнки бойлеси ашыкъ ашыкъкъа, 

Чюнки ашыкълар бири-бирини севелер, 
Юреклери севгисиз тарсыкъа. 


102 ххх 
Севги дуйгъусы ярасыз олмаз, 
Ярасыз севги гонъюльге уймаз. 
Ишни севмеген, ишке берильмез, 
Демек, дюньянынъ зевкъыны бильмез. 


ххх 


Гурьле омюр, баарь киби, 
Насыл къувет бар баарьде! 
Насыл толу эди къальбим, 
Унутылмаз о саарьде! 


ххх 


Генчлик севги истер, 

Севген севгенни север, 

О, хынзырлыкъ япмакъ бильмез, 
Севген юрек — гонъюль тильмез. 


1985 с. 


ххх 


Дерсинъиз, анам даим янымда, 
Санки де джаныны ис этем, 

Гуя эр кереси тасавурымда 
Дюльбер яначыгъыны опем. 


2015 с. 


ххх 


Ах, дюльбер Къырым кузю — юрегим козю, 
Ветанымнынъ эр ерин корьмеге фурсат, 
Амма къара ниетли къопарса тозун, 
Ниетин беджермесин, кучюн узюп ат! 


ххх 


Сени севген адамнынъ къадирине ет, 
Абайламасанъ эгер, гуна сайылыр, 

Чюнки бу тек Алладан берильген къысмет, 
Къачмагъа пек истесенъ, сени агълатыр. 


2016 с. 


ххх 


Ах, бульбуллернинъ саарьде отюшкени 
сабадан! 
Севдаларнынъ янакълары къызып 
тура ашыкътан! 
Къапум огюнде осюп, эр бир чечеги 
къокъуп, 
Гурьлеп ача гуль терек, гуль киби ача юрек! 


2017 с. 


ххх 


Алем-дюньяны акътара, 
Аждерхалар не кьыдыра? 
Лякин сырны тапамайлар, 
Ич де буюк оламайлар. 


ххх 


Меним озь девлетим олмайджакъ олса, 
Козьяшларым къурумаз мазум козюмде, 
Миллетим къырым ашшалавда къалса, 
Бахыт нурлары догъмаз гъамлы юзюмде. 


ххх 


Къырымларнынъ шан-шурети 
Кечмишинден пек белли, 
Асырлардан бизге етти 
Къырым адлы темели. 


2018 с. 

в ДЕСТАНЛАР 


КЪЫРЫМЛАР 


Къырымдаки къургъан-тёпеликлерде 
Кемиклер инълей асырлар кечсе де, 
Раат ятамай эдждатлар, 

Раат дегиллер мевталар... 

Артына дёндюрип асырлар саатин, 

Олар истейлер къалкъмакъ, 

Куреш ёлуна дёндюрип такъатын, 
Курешнинъ девамын истейлер бакъмакъ. 
Онынъ ичюн кемиклер инълейлер... 
Эдждатлар сёйленмек истейлер. 


ххх 


Етекчи йылдызларгъа 
Бенъзеп ошамагъа 
Насип олды оларгъа 
Юрюш башламагъа. 
Къурултай чагъырмагъа, 
Джумхуриет илян этмеге, 
Биринджилер оларакъ 
Миллетни тюшюнмеге. 


ххх 


Сырада биринджилер, 
Куреште джесюр эрлер: 
Джафер Сейдамет Къырымзр, 
Амет Озенбашлы, 

Асан Сабри Айваз, 


Сейтджелиль Хаттат, 105 
Номан Челебиджан, 

Ич бири бир вакъыт унутылмаз, 
Олар Къырым, дее бердилер джан. 
Думанлана этраф, эп думанлана, 
Дигер колеткилер корюнип башлана, 
Бирден думан ичи пейда олды ара, 
Арада сыранен мевталар тура: 
Асан Шамиль Тохтаргъазы, 

Ашыкъ Омер алды сазын, 

Нури Асан, 

Ильяс Тархан, 

Вели Ибраим, 

Джеппар Аким, 

Большевик Абдураман, 

Аметхан Султан, 

Абдул Тейфукъ, 

Муксин Осман. 

Амза Абла, 

Алиме Абденнан, 

Омер Одаман, 

Абдулла Дагъджы, 

Рустем Бекир, 

Гульсюм Суфьян, 

Бекир Осман, 

Хатидже Чапчакъчы. 

Абдураим Самедин, 

Джафер Абла, 

Эмирасан Одаман, 

Нури Абдулла. 

Сервер Сырлы, 

Нурие Джелиль, 

Сабрие Сеут, 

Решат Джемиль. 

Аблямит Омер, 

Айдер Мустафа, 

Энвер Селямет, 

Рефикъ Музаффар. 

Нафе Билял, 

Уйкенлер Военныйлер, 
Иззет ве Ферит Омерлер, 
Ветан ичюн ишлери элял. 
Думанлыкътан 

Корюнди дигерлер: 
Усеин Куркчи, 

Мемет Омер, 

Къырым тилини 

Силемез кимселер! 
Чюнки Къырым 
Оларнынъ Или. 

Къырым тили 

Оларнынъ ТИЛИ. 

Сен олардан догъдунъ, 
Несиль! 

Оларны унутма, 

Оларны биль! 


ххх 


Думанлыкътан кошк-минберге 

Чыкътылар несиллерге 

Алим Азаматнен 

Сеит огълу Сейдамет. 

Бой-постлары 

Бирер сельби, 

Колеткилери корюнди тюш киби. 

Алим Азамат, сен айт бизлерге, 

Насыл этип устюнъе, езитлерге 

Рухсет берип авджылыкъ эттирдилер, 
Баскъынчларгъа келишкен адет — 

Сени бойле этип ольдюрдилер. 

Сеит огълу Сейдамет, айт несиллерге, 
Булгъалап саф адынъны бефтан лекеге, 
Баскъынчлар озюнъни де дарагъачкъа астылар, 
Азиз, мискин миллетинъни 

Къаарь ичи якътылар. 

Бутюн халкъынъ сонъундан эсаретте къыйналды, 
Коммунистлер адындан гъурбетликке айдалды, 
Бойле этип миллетимиз Ветансыз къалды. 
Ветансызлыкъ — энъ бетери, 


Онсуз сакъланмаз миллет, 107 
Дюньяда энъ яманы — 
Ветансызлыкътыр, эльбет. 


ххх 


Къадимийликте алтын асырлар... 
Къырымларнынъ дюньясын къурды Герайлар, 
Девлетин тикледи Девлет Герай, 
Пайтахтыны япты — Багъчасарай. 
Думанлыкътан къанлы дженк корюнди, 
Татар-могъолларгъа къаршы Герайлар... 
Герайлар душманны ер асты комьди, 
Сыраларыны санки таракънен тарайлар. 
Душманларны ексан эткен падиша 
Менъли Герай сёзюни къоша: 
«Чокътан-чокъ асырлар бу Къырым ичюн, 
Эм джанлы олды, эм къанлы, 

Миллетни сакълап къалмакъ ичюн, 
Миллет олмалы Ветанлы!» 

Онынъ дегени гизли лаф дегиль, 

О айткъанлары ап-ачыкъ делиль! 
Магърурлыкъ сезильди онынъ сесинде, 
Догърулукъ эшитильди сёзюнде. 


ххх 


Тереклер киби тим-тикине языджылар 
Тюште киби думанлыкътан туралар: 
Омер Ипчи, 

Бекир Чобан-заде, 
Дерменджилернинъ экиси де, 
Думанлыкътан пейда олды бирден 
Юсуф Болат, 

Шамиль Алядин, 

Меджлисте атешин шаир — 
Сеитумер Эмин. 

Албатынынъ къойнундан 

Руху учуп кельди мында. 

Бири-бири янында колеткилер, 
Языджылар сёйлендилер: 
«Несиллер, сизлер Ветанны сакъланъ, 


108 Ана тилини, сакъын, унутманъ, 
Сакъланса миллет озь тили иле, 
Айдын куньлерге етишир илле! 
Енъишли куньлерге курешсиз келинмез, 
Онсуз кимсеге адалет берильмез!» 
Думанлыкътан колеткилер 
Айдын-ачыкъ корюндилер, 

Энъ корюмлю эдждатлар 
Бир ерге топлаштылар. 
Яхшы биль буны, несиль, 
Рухлары раат дегиль, 
Чюнки хорлар несиллер, 
Шунчюн раат дегиллер. 
Сиз аякъкъа къалкъынъыз, 
Миллет ишин бакъынъыз. 


ххх 


Мустафа Селим киби киришсенъ ишке, 
Иссе къошарсынъ курешке, 

Роллан Къадыгъа ошап иш корьсенъ, 
Юрий Осман киби курешсенъ, 

Фазыл Амет киби эр шей беджерсенъ, 
Ишинъ бенъзесе Бекир Омернинъкине, 
Эм де Консулларнынъ эписине, 
Велиулла Муртаза киби иш беджерсенъ, 
Ильяс Мустафанынъ изинден кетсенъ, 
Явуздан бир дакъкъа биле къоркьмасанъ, 
Абла Мурат киби джесюр олсанъ, 

Риза Асан киби тырышсанъ, 

Халкъ ишинде иссенъни аджымай къошсанъ, 
Такъат берирсинъ Ветан ишинде, 
Кучьке кучь къошулыр юрюшинъде. 
Буюк юрюш — буюк джесарет, 

Буюк енъишке кучь бере, эльбет, 

Энди Москвада дегиль, Киевде 

Сен иштирак эт митингде. 

Анда догъар атешин нутукъчылар, 
Буюктен буюк усталар, 

Ветанны талап эткенлер 

Аш-сув киби кереклер! 


Къырымлар Къырымына теменна эте, 
Къырымлар адынен ифтихар эте. 
Олар гъурурлы инсанлар, 

Ер юзюнде тириден тири олар. 


ххх 


Тарих думаны теренинден, 
Языджылар теркибинден, 

Бою кокни тиреген, 

Буюк Чаталгъа бенъзеген, 
Къырым устюнде эгилип, 
Несиллернен сёйленип, 
Эскендер Фазылнынъ колеткиси 
Корюнип, янъгъырады сеси: 
«Миллетке керек джесюрлер, 
Къоркъмагъан беляларны енъер! 
Къоркъу. Не о, Ветан огюнде? 
Къырым халкъы джесюр миллет, 
Силясы олмаса да элинде, 
Силясыз да тиклер адалет! 
Душман урса, йыкъса, ольдюрсе, 
Дин-имангъа да тийсе, 

Къайсы джан, къайсы инсан 
Бунъа чыдар, чыдады? 

Къайсы миллет корьди виран 
Сербестлик истегенде? 

Къайсы халкъ, къайсы миллет, 
Сёйленъиз манъа, гъафлет 
Эляк олды ёлларда 

Гъурбетке ёллангъанда? 
Севгиси — Ветаныны, 

Севгиси — Къырымыны 
Душманнынъ пис элинде 
Хорланып къалдыргъанда? 
Намусыны джоймады, 
Гъурбеттен къайтмакъ ичюн, 
Акъкъын тиклемек ичюн 
Сынъырларны авдарды! 

О эди меним халкъым, 

Атешин халкъым!» 

Онынъ мергин сёзлери 
Мийге окъ киби кирди, 
Йылтырады козьлери, 
Руху санки де янды, 
Къудретин багъышлады! 


ххх 


Дейджеклерини сёйлеп, эдждатлар 
Тарих теренлигине къайттылар. 


ххх 


Асырлар бою къырымлар 

Къан-терге чомуп курешкенлер, 

Къырымны кимсеге бермегенлер. 
Догърулукъны севген, догьрулукънен юрген, 
Бунъа джевабен Катерина къаст эткен. 


ххх 


Девлетинъни алмакъ ичюн, 
ИНАТЛЫКЪ керек, 
ИНАТЛЫКЪ, 

Бунъа зенгиндир 

ЯШЛЫКЪ. 

Кучьлю миллет олмакъ ичюн, 
ВЕТАНЫНЪ ОЛМАЛЫ 
АЛТЫНДАН ПААЛЫ! 
Мисильсиз буюк курешке 

О вакъыт атланырсынъ ишке! 


ххх 


Къашкъыр киби келелер 
Халкъкъа къаршы баскъынчлар, 
Олар яхшы билелер 

Кимнинъ акъкъын едилер! 
Лякин беллемесин олар 

Кене де алдатырлар! 

Буны, несиль, унутма, 

Курешни ич къурутма! 

Олар истегени киби 

Къырымлар ёкъ олмады, 


Къая кесильген къальби 
Сувсуз къалды, солмады! 


ххх 


Къалкъа рух, кучьлер уяна, 
Токьтамай девам эте ЮРЮШ, 
Яшлар элинде 

Къырымлар огге атлана, 
Куреш энди башлана, 

Дигери арфеси эди, 

Вакъыти кельди энди! 


2007 с. 


АЙВАСЫЛ ОГЪЛУ 


Улу Ветан муарребесинде Польша топрагъында фашистлерге 
къаршы курешкен ве бу топракъта джаныны феда эткен къы- 
рымларнынъ шанлы огълу, къараманы Омер Акъмолла Одаманнынъ 
хатырасына багъышлана. 


Къуванч берип, бир сабийчик кельди дюньягъа, 
Бельки, кулер онъа такъдир, о керчек исе, 
Насыл адам оладжагъын бильмез ич кимсе, 
Онынъ ахлякъ-тербиеси багълы анагъа. 
«Балам!» сёзю ана ичюн джандан азизи, 
Омюри парлакъ оладжакъ, ана инана, 

Чюнки онынъ къальби темиз, сезгирдир озю, 
Аналаргъа бинълер кере этем теменна! 


ххх 


Ана эгиле асма бешикке, 

Кальб арарети бенъзей кунешке, 
Балагъа севги яна юзюнде, 
Сабийининъ онъа кулюшинде. 

Бешик акъырын, сакин саллана, 
Юкъу ичинде сабий тамшана, 
Анасынынъ кокюсини арай, 

Бунъа сукълана кокте буллюр ай, 
Бахытлы ананынъ сачыны тарай. 
«Ах, шадлыгъынъны корейим сенинъ, 

Юкъла, сабийим, айя-айя-ай!» 
Сабийчюн аяттыр ананынъ сеси, 
Юкълата баланы айнениси. 

Догъмуш коюнде, Ветан къойнунда 
Бахытлы олар Къырым танъында, 

Юрт оджагъында шенъ ве шад куньлер, 
Баланынъ адын къойдылар Омер. 

Ал кунеш нуру устюнде догъды, 

Айдын сабалар юзюни ювды, 

Буюди Омер юрт топрагъында, 

Кучюни алды Айвасылындан. 

Айвасыл кою! Эвлери дюльбер, 
Оларны къурды чебер эллилер. 

Айва осьтюрип кой этрафында 
Къырымлар кулюп догъдылар мында! 
Мейвагъа сукъланып, дедилер: «Ай-вах!» 
Къырымда эр ерге таркъады айва, 
Чюнки айва ичюн келишти ава. 

Бу терек адынен ады Айвасыл, 
Койнинъ бу намы бойле олды асыл. 
Кой инсанлары ишке пек чебер, 

Эр кесчюн макъбул олды тереклер. 
Татыл къайнатып о мейвасындан, 
Койлюлер хошнут татылындан. 

Олар бу ернинъ шорбаджылары, 

Ветан эшкъында инкюзарлары. 

Ери де сагълам озь халкъы киби, 
Чюнки сагъламдыр миллетнинъ къальби. 
Айвасыллылар гъурурнен дейлер: 
«Бизимдир булар эдждадий ерлер!» 


ххх 


Асырлар эвельси бу кой къурулгъан, 
Темели къавий, сарсылмай тургъан, 
Топрагъы ичюн атына атлап, 

Догьмуш юртуны душмандан сакълап, 
Айвасыллылар кокрегин керген, 
Топрагъы ичюн нидже джан берген. 
Бахытлы эди айвасыллылар, 
Тепренди юрек, сепильди нурлар, 


Сербест аятнынъ далгъалы сеси 
Эр бир юректе темиз нешэси. 

Эски зульметлер шу ерге батты, 
Бахытнынъ нуру эп айдынлатты, 
Нешэ сепильди бизим Къырымгъа, 
Миллет де джошты эмек ве йыргъа. 
Бу нурлар узре ниджеден нидже 
Омерлер осьти куньден куньгедже, 
Олар окъуды, бильги алдылар, 
Чешит зенааткъа саип олдылар. 
Омер шофёрлыкъ курсуна кетти, 
Озь истеги, мурадына етти. 


ххх 


Къарасан санаторийси 
Ешиликке комюльген, 
Пек дюльбер корюниши — 
Кумюш киби парылдай, 
Ялтанынъ дживарында 
Кокке догъру юксельген, 
Муджиземи о, мында, 
Эфсаневий бир сарай?! 
Омер Акъмолла огълу 
«АМО»да ишлей мында, 
Къальби ираде толу, 
Учурумлы ёлларда 
Дюменни къавий тута 
Кучьлю, эпкин къолунда. 
О, разы омюринден, 
Аяткъа, ишке севда, 
«Къачма, ярем, сен менден» 
Тюркюден сефа ала, 
Янъгъырамакъта сеси, 
Ветанына севгиси, 
Тюркюнинъ сёзлеринден 
Мемнюн ве сархош ола. 


ххх 


Эр кунь эсе саба ели, 
Эр кунь кунеш нур сача. 


Ана-баба, догъмуш эли 

Омерге къулач ача. 

Баба къургъан мында темель, 
Чокъ бол эди софрасы, 

Омюр сюрген бинъ йыл эвель 
Сой-сопу, акърабасы. 

Тюзгюн эди кечкен куньлер, 
Къуванчлы эди танъы, 

Эм халкъ кульди, эм кульди ер — 
Омернинъ урь Ветаны. 


ххх 


Мына бугунь эвлене 
Омернинъ досту Ваджип, 
(Къырым тою аджайип!) 
Шакъалаша, шенълене 
Йигитлер топ-топ олуп, 
Келелер той эвине. 

Эписи дост-муаббет, 
Санки тёкюльген шербет, 
Эписи шенъ, севине, 

Той азбары кенъ мейдан, 
Бутюн маалле ярашыкъ, 
Ваджип олгъан пек чокътан 
Алие къызгъа пек ашыкъ, 
Меджнун киби экиси. 
Кеманенинъ эзгиси 
Кейфсизге де бере джан. 
Тёрде ерлешкен къартлар, 
Къызлар тепелер Хоран, 
Яраштырып зор бере 
Давулджы да давулгъа, 
Сукъландырып къызларны 
Эрлер тюше ортагъа. 
Артларындан дживанлар 
Къувет бере оюнгъа, 
Къамаштыра козьлерни 
Антерилер тюслери, 
Башларында йылтырай 
Къылабданлы феслери, 


Алтын киби парылдай 
Йипишли къушакълары, 
Бутюн мейданда ойнай 
Оларнынъ къошакълары. 
Гуя бутюн бу дюнья 

Хош боягъа бояла, 

Козь ташлагъан оларгъа 
Ракъысыз сархош ола. 
Хайтарма! Эй, Хайтарма! 
Оюнларгъа сен агъа! 
Сымарлап бир Хайтарма 
Омер тюшти ортагъа, 
Сарышын, кенъ омузлы, 
Пармакъ уджунда ойнай, 
Чыбалды гурь перчеми, 
Севдалар бакъып тоймай. 
О, ёрулмакъ ич бильмей, 
Санки азыр учмагъа, 

Гуя дюньяны истей 

Бир къучакълап алмагъа! 
Достунынъ шенъ тоюнда 
Ойнадылар тойгъандже, 
Яшлар иле Хоранда 
Шенълендилер танъгъадже. 
Алып Ваджипнинъ къолун, 
Хайырлап деди Омер: 
«Достум, бахытлы олунъ, 
Севген кьызынъ пек дюльбер!» 

Айланчыкътыр омюр ёллары, 

Ялта ёлу киби айланчыкъ, 

Не корьсетир аят йыллары 

Кимсе бильмей ачыкътан-ачыкъ. 
Къыргъыйлар эп кокте айлана, 
Омер сейир эте оларны, 

Ич истемей, эеджанлана, 

Истей кокнинъ темиз олгъанын. 
Бир ань кече — къушлар корюнмей, 
Ёкъ олалар узакъ уфукъта, 

Эскен рузгяр сызгъыра, инълей, 
Ушюп башлай о да сувукътан. 
Баарь ели тенни сызлата, 
Табиатны, дерсинъ, агълата, 
Арды-сыра ягъмурлы куньлер 
Олса, ача чечек-лялелер. 

Эр ер куле кунеш кульгенде, 

Кусе этраф кунеш сёнгенде, 
Лафлар таркъай, хаберлер келе, 
Дейлер: гъарпта уруш башлангъан, 
Бутюн эр ер джесетке толгъан, 

Эр бир къальбни инелер деле... 
Дженк седасы эп якъынлаша, 
Шаркъкъа таба о, тез йылыша, 
Дешетли къувет, эм де ираде 

Бинъ докъуз юз къыркъ бирде чатыша. 
Дженкнинъ шу биринджи кунюнден 
Джебэге Омер гонъюллю кете. 
Андан язгъан ильки мектюби, 
Санки янъгъыз учкъан къуш киби, 
Зорнен келип анагъа ете. 
«Аначыгъым, эеджанланманъ, 

Мен къайтырым, ич де агъламанъ...» 
Лякин ана юреги агълай, 

Умютини Раббиге багълай. 

Юртумызгъа фашистлер 
Афат киби кирдилер, 
Корюшювге умютлер 
Бирден, шам киби, сёнди, 
Санки къатран тёкюльди 
Адамларнынъ къальбине, 
Чюнки зеэрли йылан 
Санчты зеэрли ине. 

Тынч ве бахытлы куньлер 
Тезликнен бирден ольди, 
Ветанчюн эр бир инсан 
Душман иле тутушты 
Джангъа — джан деп, къангъа — къан. 

Къатты дженкнинъ биринде 
Омер эссиз йыкъылды, 
Бир чокъ Ветан эрлери 
Бирден эсирге тюшти. 
Сыгъдырмады шанына, 
Сыкъылды бу алына, 
Яхшысы саф куреште 
Девам этмек яшавны, 
Чюнки эсир яшамакъ — 
Эйидир яшамамакъ, 
Омер буны анълады, 
Ниети олды — къачмакь, 
Бу иште дост арады. 

Ченстохов деген лагерь, 
Польша топрагъы бу ер. 
Лагерьдеки низамлар 
Джеэннемни анъдырды, 
Мында кимер адамлар 
Къылынувдан чылдырды. 
Демир чабакълы къапкъан 
Эсирлер ичюн зиндан. 
Бинълеп сафдашларынен, 
Дженкчи ёлдашларынен 
Омер душман элинде. 
Гъамлы тюшюнджелерден 
Гедже-куньдюз юкъламай, 
Бу эсирликтен тезден 
Къуртулыш ёлун арай. 
Лагерь ичинде бир кунь 
Къанлы котек башланды, 
Дерсинъ, гедже, эм шу кунь 
Аст-устюне айланды. 
Буны корюп, экимлер 
Ташландылар ярдымгъа, 
Къапулар да парланды, 
Къошулып шу сырагъа, 
Тышкъа чыкъты эсирлер. 

Мабюслер тез дагъыла 
Сольск Пущасы дагъында, 
Лякин пек де чокълары 
Къурбан олдылар ёлда. 
Бутюн сагъ къалгъанлары 
Топландылар бир ерге 
Омер Одаманны да 
Къоюп командирликке. 
Атешин табиатлы, 
Бедениндже такъатлы 
Эди Одаман Омер, 

Озь сафына топлады 
Адамларны отряды. 
Ерли халкъ да оларны 
Эр джеэттен якълады, 
Джесюр йигит, дедилер, 
Ярдым элин бердилер. 


ххх 


Эки поляк къадыны 

Кечип орман башыны, 
Кельдилер Одамангъа, 
Арзыларын дедилер: 
«Къалдыкъ пек мушкюль алгъа, 
Аса, кесе фашистлер, 
Ярдым беринъиз бизге, 
Пек къылына езитлер, 
Ишанамыз тек сизге!» 
Шувулдады гурь орман, 
Тез котерди Одаман 
Отрядыны аякъкъа, 

Ёл алып шу кой тараф, 
Санки учты атлылар, 
Тельбевлери элинде, 
Силялары белинде 
Фашистлернинъ джаныны 
Токътамадан якътылар. 
Азат этип бу койни 

Отряд ормангъа къайтты. 


Польшанынъ топрагъында 
Одаманнынъ отряды 
Джесюрлер, деп танылды. 
Кечти нидже дёгюшлер, 
Душман къангъа тоймады, 
Эльбет, къолай олмады 
Ят топракъта енъишлер. 
Отряд буюди, осьти, 
Чюнки онъа къошулды 
Интикъамджы йигитлер. 
Атыны эгерлесе, 

Аты ель киби чапты, 
Одаман аткъа минсе, 
Фашист туттурып къачты. 
Белли олды о, мында 
Мишка-татар адынен, 

О, курешти Польшада 
Акъыл иле сабырнен. 

Эм куньдюз ве, эм гедже 
Душманларны енъгендже 
Одаман чокъ дженклешти, 
Ерли халкъ да о, акъта 
Эфсанелер уйдурды, 


Къальбте эйкеллер къурды. 


Озь джесюр отрядынен 

О, душманны сарсытты, 
Чыкъты къамачавлардан, 
Чыкъты къыйын аллардан 
Курешлернен Одаман. 

Сольскнынъ гурь орманында 


Екяне дегиль отряд, 
Огурцов деген бир ад 
Келип етти ормандан. 
Омер бойле хаберге 
Гонъюлинден севинди, 
Генералны корьмеге 

Аман атына минди, 

Чюнки экиси олар 
Эсирликте олдылар. 

Куреш акъта лаф этип, 
Бирлештилер отрядлар, 
Бирлешкен бинъни йыкъар. 
Халкънынъ кучю ель ве сель, 
Отряднынъ теркибинде 
Енъишке къойды темель 
Учь юз адам куреште, 
Котовскийджилер ады 

Дёрт тарафкъа яйрады. 
Замойщизна дагъында 
Къырылды чокъ душманлар, 
Къангъа тоймагъан душман 
Къашкъыр киби атыла, 
Етиштирип къачмагъан, 
Дагъда серилип къала. 
Бири-бири артындан 
Къатты курешлер кечти, 
Отряднынъ эркянындан 

Эп джесюрлерни сечти... 

Къыркъ экинджи сенеси 
Партизанлар куреши 
Душманны эп титрете, 
Куреш эп девам эте. 
Джоюкъсыз куреш олмаз... 
Эляк олды чокълары, 
Омернинъ комиссары 
Изахан унутылмаз, 

Юрек якъыджы учкъун — 
Фашист ёллагъан къуршун 
Артындан келип етти. 
Эляк олды Огурцов, 
Къараманджа о, кетти... 
Сарды олюм пердеси 
Генералнынъ юзюни, 
Сусты агъыр нефеси, 


Ачамады козюни. 121 
«Титресинлер баскъынчлар, 

Огге, огге, енъишке!» 

Юрек берип эр кеске 

Котерди Мишка-татар 

Бирлешмени курешке. 

Польшанынъ топрагъычюн 

О, аямады кучюн, 

Санки догъмушы бу ер, 

Ойле курешти Омер. 

Замойщизна илинде 
Къараманлар куреше, 
Улу мукъаддес иште 
Сафлар арта, бирлеше. 
Дерсинъ, къуветни олар 
Курешлерден алалар, 
Фашистлерни орманда 
Хавф-дешетке къоялар. 


ххх 


Юзефов якъынында 
Мушкюль уруш башланды, 
Одаманнынъ отряды 

Келип фашист акъкъындан, 
Къатты дарбе энъдире 
Гвардистлернинъ сафында. 
Лякин душман эп келе, 

Пек джанавар кесиле... 

Бу акърансыз урушта 
Отряд сафы эксиле... 

«Ах, езитлер, сармагъа 
Истейлерми бизлерни? 
Атланынъыз атларгъа, 
Джоймакъ керек излерни!» 
Одаман отрядыны 
Къуртармагъа истеди, 
Лякин сыкъылды алкъа, 
Отряд тюшти тузакъкъа. 

Насыл этип чыкъмалы, 
Не этип къуртулмалы 
Адалетсиз бу алдан, 
Ярдым кельмей ормандан. 
Лякин бар бунъа къувет, 
Онынъ ады джесарет! 
Ачувланды фашистлер, 
Артып къат-къат зияде, 
Эп келелер пияде, 
Дешет киби келелер. 
Котовскийджилер исе 
Азлыкъны тешкиль эте, 
Эр дакъкъа, эр сание 
Эллеринден кучь кете. 
«Демир киби алкъадан 
Тез чекилинъиз арткъа!» 
Эмир берди отрядкъа. 
Командир отрядыны 
Етекледи илери, 

Эляк оладжакъ эди 
Чекильмеселер кери. 
Джесюр партизанларны 
Селямлады сыкъ орман, 
Къувет сакълап, сакълап джан, 
Чыкъты олар афаттан, 
Чюнки олар сонърадан 
Ураджакълар душманны. 

«Душман Къара озенде, 
Юзефов шеэринде 
Миллетни аса, кесе 

Не ерде расткетирсе». 
Етип кельди бойле хабер, 
Эмирини берди Омер: 
«Урьлюк ичюн, аят ичюн 
Кимсе аямаз кучюн, 
Къатиллерни ёкъ этейик! 
Кельмешек ябанларгъа 
Дарбемизни энъдирейик, 


Ёкътур себеп къоркъмагъа!» 
Олгъаны элли адам, 

Тез миндилер атларгъа, 
Юзефовкъа! Юзефовкъа! 
Бу кучюк шеэр исе 

Дёрт тарафтан сарылгъан, 
Душман мында аса, кесе, 
О, бир тамам къутургъан. 
Мисильсиз бу курешлер... 
Кене енъди джесюрлер, 
Эр бир эв, эр бир сокъакъ 
Уруш мейданларына 
Чевирильди, джесюр халкъ 
Гъалебеге даврана, 

Шеэр азат олуна. 

Капитан Одаманнынъ 
Етекчилиги иле 

Шеэрге тез кириле, 

Дигер отрядларгъа да 

Ёл ачыла мейданда. 

Атик, джесюр командир 
Курешлерде тетиктир, 
Буны эр бири биле. 


ххх 


Партизан отрядынынъ 
Джесюране теркиби 

Эр бири, къая киби, 
Къаршы турды душмангъа. 
Полуниндир, сиз билинъ, 
Отряднынъ комиссары. 
«Сёйле, къайда о илинъ, 
Эй, орманнынъ батыры?» 
«Буюк шеэр — мекяным, 
Шимдиден дуя джаным 
Къанлы курешнинъ сонъун», 
Джевабы олды онынъ. 
Синицындыр штаб башы, 
Сарышын мыйыкъ, къашы, 
Коновалов ве Черняк — 

124 Разведкаджылар башы. 
Отрядларнынъ дигери 
Ашыкътылар бу ерге, 
Алкъалангъан шеэрге 
Олар етип кельгендже, 

Пек тар олды эскендже. 
Одаманнынъ отряды 
Фашистлер сарымында, 
Теркипте элли адам 
Алкъаны ярамады, 
Фурсатсыз къалды мында. 
Бойле арада тамам 

Бирден джесюр шаинни 
Душманнынъ энъ хаини 
Кокректен яралады... 
Турмагъа о, эдине, 
Оледжегини анълай, 
Козьлерине корюне, 

Санки башы уджунда 
Догьмуш анасы агълай: 

«Ах, огьланым, огьланым, 
Меним шаиним, ханым, 
Сокъур къуршун, не яптынъ, 
Огълумны якьтынъ, йыкътынъ... 
Ач, Омерим, козюнъни, 
Эшитейим сёзюнъни». 
Сес-солукъсыз, инълемей, 
Агърысына индемей, 

Сусуп ятмакъта Омер, 
Кельди гъарип ананынъ 
Башына къара куньлер. 
Къаранлыкъ чёкти козьге, 
Дерсинъ, къошулды сёзге 
Орман куськюн сёйленди, 
Омер бунъа динъленди. 

«Эй, къараман, сёйле сен, 
Къайдан кельдинъ, не ерден, 
Кимлерденсинъ, сен кимсинъ, 
Къайсы дияр огьлусынъ? 
Билем, кельдинъ Къырымдан, 


Узакъ ана юртунъдан, 
Вефат этме ят ерде 

Бу тарихий куньлерде, 
Чюнки даа яп-яшсынъ, 
Бунъа чыдамаз юрек, 
Сенинъ киби джесюрлер, 
Билем, халкъынъа керек...» 
Динъленип тургъан ерде 

О, эсин джойды бирден. 
Бираздан ана сеси, 

Санки мийине толды, 

Ана озюн нефесин 

Онъа береджек олды. 

Ах, аналар, аналар, 
Баласыны дуярлар, 
Месафе кедер этмез, 

Буны чекмеген, бильмез. 
Аналарнынъ сабыры 
Беклемектен усанмаз, 
Баласынынъ такъдири 
Ананы раат къоймаз. 

О, беклей эвлядыны, 
Баласы, огъланыны, 
Кельмез, десенъ, инанмаз. 
Ташны, топракъны дельди 
Ананынъ аизары, 

Сынъыры ёкъ къаарин: 
«Омерим меним, джаным, 
Гъурбетте къалды джанынъ!» 
Эскен рузгяр джевабын 
Еткизди къулагъына, 
Асретликнинъ азабын 
Чекмек къысметтир онъа. 
«Омер, къайтып кель, балам, 
Сени беклейим, балам!» 
Гъайыбына инанмай, 
Баласына эп агълай. 
Омернинъ козьлерине 

Ана акси корюне, 

Дерсинъ, ана памукъ тёшей 

Омер яткъан ерине. 

Бир ань эсини топлап, 

Гуя деди о, джевап: 
«Агъламанъ, джаным анам, 
Агъламанъ, агъам, бабам, 
Севимли коюмизге, 
Догъмушым, эпинъизге 
Бахыт олсун Ветанда, 

Мен яшарым баламда. 
Бизлер афатлы дженкте 
Къурбан олдукъ четэльде, 
Девам этип аятны 

Меним огълум яшасын, 
Бутюн омюр, такъатын 
Халкъыма багъышласын...» 
Къолай дегиль джан бермек, 
Алемден яп-яш кетмек. 
Командирнинъ юреги 
Бирден тепренип тынды, 
Онынъ омюр тереги 

Дженк йылларында сынды. 
Яшы йигирми еди 

Энди толмакъта эди. 

Айвасылнынъ чин огълу, 
Санъа Ветанынъ агълай, 
Юреклер къаарь толу, 
Сой-сопунъ санъа агълай. 
Халкъ тарихында къалды 
Сенинъ адынъ ве ишинъ, 
Санъа бенъзеп атланды, 
Халкъынъ сенден рух алды 
Келеджек курешлерге, 
Енъишинъ ёл косьтерди 
Келеджекте енъишке. 
Акърандашлар, издешлеринъ, 
Айвасыллы койдешлеринъ, 
Сен олардан олгъанынъа 
Юрегинден фералана. 


Олар гъурур иле дейлер: 127 
«Дюньяда бир Къараман 

Бизим Омер Одаман! 

Онъа бенъзеген эрлер 

Душманны даим енъер, 

Йылдыз олды эр иште, 

Озь халкъы юрегинде!» 


ххх 


Айвасылдыр догъгъан ери, 
Таш-топрагъы гуль ачсын, 
Койнинъ янъы несиллери 
Гъурур иле яшасын, 
Одаманнынъ адыны, 
Исимин шерефлесин, 
Онынъ догьмуш коюнде 
Онъа эйкель тиклесин! 


1989 с. 
КЪАРАМАН ДЖЕВДЕТ 


Кечкен Ветан дженкинде, къырымлар миллетинден олгъаны 
ичюн, учь кере джедвельге алынып, учь кере джедвельден тюшю- 
рильген, Къараманлыкъ (1943 с.) унваны берильмеген ветандашы- 
мыз, атешин джебэджи, къоркъу бильмез дженкчи, полк етекчиси, 
табиатлы, мераметли, инсаниетли (1918 с. Кикенеиз коюнде 
догъды), озь халкъынынъ джесюр огълу Джевдет Омер Дерменджи- 
нинъ 100 йыллыгъына. 


Днепр озенинде, 
Корьсюн Ветан деп, 
Урушты огълан. 
Огде биринджи 
Джевдет Дерменджи, 
Мемнюн командарм! 
Дженкявер къальби, 
Бир атеш киби, 
Ынтылды огге, 
Къанлы дарбеге: 

«Ветаным, сени, 
Озь Къырымымны 
Къуртармакъ ичюн 
Аджымам кучюм!» 
Къатий сёзлери 
Итей илери, 
Артына ете 

Полк аскерлери. 
Гизлиден кече 
Озенни олар, 
Душманны гедже 
Дагъытаджакълар! 


+ + № 


Бинъ докъуз юз къыркъ учь 
Сенеси эди, 

Гедже, гуя тунч 
Олуп кесильди. 
Къанлы уруштан 
Боянды озен, 
Алынды плацдарм! 
Джесюр капитан 
Корюнди козьге, 
Амма командарм 
Къараманлыгъын 
Корьмезге урды, 
Къыймет кесмеди 
Бойле джесюрге... 
Не экен мана? 
Сонъундан бильди: 
Кечмеген онъа 
Онынъ миллети! 


ххх 


Ойле де къалды... 
Къырым эвлядын 
Къараман ады 
Тасдикъланмады. 
Кельди тынч аят, 
Джевдет бекледи, 


Лякин акъикъат 

Ич тикленмеди. 
Дженк афатлардан 
Къалгъан яралар 
Тенде сызлайлар, 
Эсленген сайын 
Агъыра олар. 
Тюшмеди рухтан 
Джесюр капитан, 
Кене биринджи 
Джевдет Дерменджи. 
Агроном, сонъра 
Олды о, алим, 
Сёзюнде тура 
Къараман даим! 
Йыллар эп кечти, 
Авушты омюр, 
Энди, бельки де, 
Бир чаре булур? 
Акъ сорамагъа, 
Бельки, Москвагъа 
Керек бармагъа? 
Яхшы тюшюндже. 
Токътатып ишин, 
Барды Дерменджи 
Меркез Москвагъа. 
Бекледи Меркез, 
Амма Жуковдан 
Тёкюльди чиркеф. 
Намуслы адам 
Джевдет Дерменджи 
Бир сёз демеден, 
Тез чыкъып кетти. 


ххх 


Ич бир чаре ёкъ... 
Маршалнынъ озю 
Деди куф сёзюн. 


Дженктен къалгъан окъ, 


Тотлангъан къуршун, 

Урды кокрекке, 
Кирип юрекке. 
Дерменджи ичюн 
Юрек ярасы 

Даа да мушкюль, 
Онынъ аджджысын 
О, насыл чексин?! 


ххх 


Джевдет Дерменджи 
Чокъ яшамады, 

Пек тар эскендже, 
Даянамады. 

Амма миллети 

Кести къыйметин: 
«Джесюр огълумсынъ!» 
Деп къадирледи. 


2018 с. 

БАЛАЛАРГЪА 


ИШ ЯПМАГЪА СЕВЕМИЗ 


Иш этмеге арджымыз, 
Иш япмагъа азырмыз, 
Чыкьсакъ биле татильге, 
Биз барамыз мектепке. 
Къатты бизим сёзюмиз, 
Пек истеймиз озюмиз 
Мектепни темизлемек, 
Джыйыштырып сипирмек, 
Оны тертипке чекмек. 
Пек берильсек эмекке 
Тез етермиз тилекке. 
Мектебимиз пек темиз, 
Темизликни севемиз. 


2005 с. 
БИТАМНЕН ЭКИМИЗ 


Биз битамнен экимиз 
Эвде къаламыз янъгъыз. 
«Сен меним торунчыгъым, 
Огъланым, тосунчыгъым», 
Деп севе мени битам, 
Онынъ сёзюни тутам. 
Битам муляйим юзьлю, 
Мераметли гонъюлли. 
Мен битамны чокъ севем, 
Яначыгъындан опем. 

Экимиз лаф этемиз, 
Къонушмагъа севемиз. 
Битам икяе айта, 

Бундан къуванчым арта. 
Мен тереклер бегенем, 
Махлюкъларны да севем. 
Тереклер теренинде, 
Оларнынъ гурь еринде 
Яшай экенлер олар, 
Чешит-тюрлю махлюкълар. 
Мына, учуп кельди къуш, 
Онынъ ювасы къувуш. 
Чечеклерде сакъланып, 
Шу къуштан пек сакъынып, 
Мында яшай кобелек, 
Ювасы да зембелек, 

Къуш корьмегенде чыкъа, 
Къуш чёкючинден къоркъа. 
Мында кирпи де яшай, 

О, мейва севип ашай, 

Эм де эр махлюкъ киби, 
Ювада яшай кирпи. 

Эви терекнинъ тюбю, 
Тийсенъ, санчмакъ услюби, 
Тегенекли вуджуды 

Ине киби уджлудыр. 
Яшайлар чешит ренкте 
Боджеклер, кобелеклер, 
Булалар тереклерде 
Озьлери ичюн эвлер. 
Махлюкъларгъа кереклер 
Эвлер толу тереклер. 

Эр йыл терек сачайыкъ, 
Оларны къорчалайыкъ, 
Буюк олуп оссюнлер, 
Кокке таба етсинлер. 
Битамнынъ айткъанларын 
Динълеп ич де талмайым, 
Бахытлы дакъкъаларым, 
Буны яхшы анълайым. 


2005 с. 


УРЬМЕТ КЪАЗАН 133 


Азбаргъа бакъ, ким юре, 
Азбарны ким сипире? 
Онъа ишкир, деп оламам, 
Ишинден пек утанам. 
Сипирген сонъ, чёплюкни 
Эр вакъыт ташлап кете, 
Даим о, бойле эте, 

Нечюн такъкъан оглюкни? 
Лякин анам: «Бир ишни 
Башласанъ, битир оны», 
Деп тенбиелей мени, 

Мен динълейим сёзюни. 
Бир ишни башласанъ сен, 
Пек чиркин битирмесенъ, 
Сонъунадже эда эт, 

Сонъ къазан буюк урьмет. 


1987 с. 


АЙВАНАТТА ФИЛЬ ДЕ БАР 


Айванатта бар къашкъыр, 
Шамек, аюв, сувайгъыр, 
Тюрлю къушлар яшайлар, 
Чешит ашлар ашайлар. 
Айванатта филь де бар, 
О, мусафирлерге зар, 
Онынъ севген емеги — 
Татлы алма тилеги. 
Мейва ашап ич тоймаз, 
Тик туруп да болдурмаз. 
Беринъ буюк фильджанны, 
Агъырмасын филь джаны, 
Къырымларнынъ адети, 
Урьмети, сеадети — 
Фильге къаве тёкюнъиз, 
Амма ич де сёгменъиз! 


2006 с. 

КЪАЛДЫРЫМ 


Бакъынъыз къалдырымгъа, 
Ошай ташлы йылгъагъа, 
Лекелей чин адыны — 
Шеэрнинъ сыфатыны. 
«Мени раат къалдырынъ», 
Окелене къалдырым. 
Тёшедилер янъыдан, 
Энди дегиль афыдан, 
Энди эр кес устюнден 
Юре ич сюрюнмеден, 
Аякъ тюбюнден къача, 
Мензиллерге ёл ача. 


2006 с. 
ЯЛТА 


Къара денъиз янында 
Дюльбер шеэр ялыда. 
Къартбитамдан эшиттим 
О, «ялыда» сёзюнден, 
Ондан догъгъан бу Ялта, 
Ялтамызны пек севем, 
Онъа юрегим тарта. 


ДЖАНКОЙ 


Джаным коюм, Джанкой, гузелим меним, 
Чокъ севем сени, догъгъан ерим, 
Мында анам, бабам, битам, деделерим 
Догъуп оськен эдилер, севгенлерим. 
Меним адым Ферат, ферахлы адым, 
Айдын Ветаным — Къырым 

Юрегим, эм джигерим, 

Кучюм буюк, оны Къырымдан алдым. 


КЕЗЛЕВ 135 


Кезлев ады козьлев демек, 
Къалеси бар козьлю-козьлю, 
Халкъ душманны къаледен 
Уруп йыкъкъан енгильден. 
Кельген душман урулгъан, 
Зорнен къачып къуртулгъан. 


СУВДАГЪ 


Бу ерлер быкъкъан тузгъа, 
Шашмалагъан эдждатлар, 
Ичильген татлы сувгъа 
Олар мухтадж олгъанлар. 
Бирден фышкъырып чыкъкъан 
Ер тюбюнден чокъракълар, 
Чевирильген сув-дагъгъа 
Бу къадимий топракълар. 
Шеэр догъгъан, адыны, 
Тылсым япып намыны, 
Суву ич битмесин деп, 
Сувдагъ къойгъанлар, 
Котергенлер шаныны 
Осьтюрип багъча-багълар. 


АЛУПКА 


Къара денъиз саилинде, 
Шайлы, сюслю еринде 
Яшагъан тат шивели 
Эвель-эзельден берли. 
Аметханнынъ шеэри, 
Догъуп оськен бу ери 
Эдждатлардан эдие, 
Халкъым яшасын дее. 

САКЪ 


Кечмишлеримиз адынен, 
Къабиленинъ намынен 
Ярашыкълы ады — Сакъ, 
Лай-чамурдан сым-сылакъ. 
Хасталангъан тапа шифа, 
Авасындан була дева, 
Сагълыкъ ичюн паалы, 
Лай-чамуры шифалы. 


АЛУШТА 


Онъа къадимийликте 
Бармасы къыйын экен, 
Онынъ ичюн эр иште 
Ат-араба екильген. 
Меркезден чокъ алиста, 
Онынъ ичюн Алушта. 


АКЪЯР 


Къырымнынъ дженюбинде, 
Къая-ташлы еринде, 
Учурумларгъа къаршы, 
Акъкъулар киби ташы, 
Эдждатларгъа келишкен 
Акъяр шеэри оськен. 
Денъизни ярыкълатты 
Ялыдаки ламбады, 

Озю девни бенъзете, 
Саильге ёл корьсете. 
Сарп ерде оськен шеэр 
Эр кесни мефтюн этер. 


2006 с. 


ЮЗЮМ 


Азбарымызда осе юзюм, 
Салкъымлары узун-узун, 
Лезети балнен шербет, 

Бабам осьтюрди, эльбет. 


МЕН АШАЙЫМ 


Анам пиширди маммам, 
Лезетине тоямам, 
Тоюп-тоюп ашайым, 
Анама пек ошайым. 


ВЕТАНЫМ 


Ягъ, ягъ ягъмурым, 
Меним Ветаным Къырым, 
Озь еримде яшайым, 
Алма, армут ашайым. 


ПАКИЗЕ КЪЫЗ 


Иши биткен сонъ кезе 
Темиз-пак къыз Пакизе, 
Эр кунь юва тишлерин, 
Эм де юре ишлери. 


ЭНВЕРЧИК 


Аякълары къыскъачыкъ, 
Къолчыкълары уфачыкъ, 
Топчыкъ киби Энверчик, 
Томалачыкъ-томпазчыкъ. 


2005 с. 

ЭЛЯЛ ЭТ, БАЛАМ, МЕНИ 


Топландылар торунчыкълар 
Сайде бита янына, 
Сарылдылар къолчыкълар 
Битасы боюнына. 

Узун омюри ичинде 

Ах, нелерни корьмеди? 
Тюрлю табиат бичимде 
Инсанларгъа расткельди. 
Икяесин динълемеге 
Азырланды торунлар, 

Шу ердеки бол скемлеге 
Отурышты балалар. 
Къартий кокюс кечирди, 
Лафын башлап, шай деди: 
«Беязларнен къызыллар 
Арасында бир дженк олды, 
Санки, дерсинъ, йылдызлар 
Атеш олуп ерге къонды. 

Эки ат тепишкенде, 
Йигирми бир сенеде 
Мудъиш дженк акъибетин 
Агъырлыгъы ургъанда, 
Халкъкъа олды кене де. 
Мушкюль ачлыкъ зуур этти 
Къырымымыз диярда, 
Олюм панджасын керди, 
Эджель айгъыр киби юрди, 
Халкънынъ чеккен хорлугъы, 
Дженк, ачлыкътан зорлугъы... 
Ниджелерни къурбан этти, 
Ниджелерни алып кетти. 
Алты бала эдик биз, 

Беш огълан ве бир де къыз — 
Огюмизге емек тиз! 

Къыйын олды бабагъа 
Къорантасын бакъмагъа 

Ве мени зенгинлерге 
Къуртармакъчюн бердилер, 


Олар къучакъ кердилер. 139 
Ачлыкъ киби къудретке 
Даянамаз кимселер. 
Анам мени ич къыймай, 
Бир дакъкъа да унутмай. 
Келир экен корьмекчюн, 
Гизлениркен севмекчюн, 
Узакътан бакъар экен 
Меним гъамсыз оюным, 
Козьяшлар къаплар экен 
Марамасын уджуны. 
Ярыкъ козьлери сёнюп, 
Биринджи бабам ольди, 
Огъланлардан айырылып, 
Эписи ачтан олюп, 

Анам пек тез къартайды, 
Сюмбюль сачы чаларды, 
Къаарьлерге къатланып, 
Аилесине янды. 

Нафе, Мидат, Эскендер, 
Абдульмеджит ве Энвер 
Агъаларым эдилер, 
Джеми къурбан кеттилер. 
Дардюньяда экимиз 
Анам иле къалдыкъ биз. 
Ве анам мени кене 
Андан алды озюне. 
Ачлыкъ битти ве лякин 
Хасталыкълар башланды, 
Олар халкъымыз устюне 
Бир боран киби эпкин, 
Олет киби ташланды. 
Анамны да хасталыкъ 
Бундан эвельки яныкъ 
Киби якъты ве йыкьты 
Ве бир кунь анам деди: 
«Элял эт, балам, мени!» 
Козюн тикти козюме, 
Ишандырып сёзюне, 
Титретти сёзю тенни. 


140 Омюр ойле шей экен, 
Эп девам этер экен... 
Кет заман ве кель заман, 
Анам энди ёкъ чокътан. 
Эвлятлыкъкъа бергенин 
Къабаат, деп бильгенин 
Мен сонъундан анъладым, 
Окюр-окюр агъладым. 
Кене кельди эсиме 
Анамнынъ тыныкъ сеси, 
Зорнен чыкъкъан нефеси 
Санки урды юзюме: 
«Элял эт, балам, мени!» 
Онынъ бойле дегени, 
Мераметли сёзлери, 
Бакъып тургъан козьлери 
Козюм огюне келип, 
Кене титретти тенни». 
Икяе бойле битти, 
Къартий къолявлугъынен 
Козьлерини тез сюртти. 
«Сайде битачыгъымыз, 
Биз сизни пек севемиз! 
Эр вакъыт янынъызда 
Экимиз де бармыз да!» 
Дедилер торунчыкълар, 
Сарылдылар къолчыкълар, 
Битасыны севдилер, 
Янагъындан опьтилер: 
«Агъламанъыз», дедилер. 


2002 с. 
ИШКИР 


Узун къулакъ эшечикке 
Балалар пек козюн тике, 

Ич де артта къалмай бизден, 
Чамур олса биле тизден. 


«Ишкир! Ишкир!» деймиз чапып, 
Онъа бираз отлар тапып. 

О, озь адыны эп акълай, 

Кичик олса да, болдурмай. 


Бизлер ондан артта къалдыкъ, 
Чувалларгъа от топладыкъ. 
Эшечик эп кете огге, 
Къачмакъ истей ачыкъ чёльге. 


Лякин къавий ишанчымыз, 
Айры яшап олмаз бизден, 
Ишкирликте таянчымыз, 
Онынъ ичюн къайтыр тезден. 


1985 с. 
ЭРИШЛЕР 


Давалаша берабер 
Айдер иле Дилявер: 
«Азбарымызда бизим 
Бар тайфи, шашла юзюм. 


Витамини чокъ емиш 
Юзюмлерден — бу кишмиш, 
Узунпармакъ да затен 

Ич кьалышмай лезеттен!» 


Дава эп къызып кете, 
Амет де келип ете, 
Деди: «Неге бу дава, 
Юзюмге керек ава. 


Темизлейик япракътан, 
Ава кельсин этрафтан. 
Юзюмнинъ ёкъ яманы, 
О, чокъ дертнинъ дерманы. 

142 Экейик даа чокъ юзюм 
Азбарымызда бизим, 
Гурьлеп оссюн бу нимет, 
Бизим ичюн о, къыймет». 


«Тарс» тындылар эришлер, 
Севмей олар шай ишлер, 
Олар тек дава биле, 

Эр кес оларны куле. 


1986 с. 
КЕЗИНТИДЕ 


Баарь кельсе, мектеплилер 
Кезинтиге кетелер. 

Корюп чешит чечек, гуллер, 
Къырдан къыргъа кечелер. 


Эм чегертки, эм боджеклер 
Уяна юкъусындан, 
Къувана, шенъленелер 
Акъбардакъ къокъусындан. 


Амет деди: «Къаплыбакъа! 
Бакъынъ, бакъынъ, бизге бакъа!» 
Бундан къоркъуп Айшечик де 
Пысып турды бир четчикте. 


1985 с. 
КЪАСЕВЕТ ЭТЕМ! 


«Къасеветинъ ёкъ сенинъ, 
А-къыз, биль динълемеге!» 
Элемнен ана деди 
Къызчыгъы Фадимеге. 

Ана огюнде къона, 

Хамыр яя бурмачюн, 


Эр кесни тойдурмакъчюн. 143 
Пек тюшюне Фадиме... 
Дарылып анасына, 

Кире озь одасына, 

Дей: «Къасевет, къасевет», 
Сёзни текрарлай, динълей, 
Анъламагъа пек истей. 

Кене сёз къошты ана: 

«Сен янымдан чекилип, 

Не ишлейсинъ? Бакъ онъа!» 
Фадимечик тюшюнип, 
Яваштан джевап берди: 
«Къасевет этем!» деди. 


1987 с. 
ИШ ТАПТЫМ 


«Бу алемнинъ озю не? 

Я, Айда не корюне? 
Джумранлар къайда яшай? 
Булутлар нечюн агълай?» 
Акъылдане огъланчыкъ, 
Беш яшлы Ибраимчик 
Истей пек тез осьмеге, 

Эр шейни тез бильмеге. 
Севип бакъа агъасы, 
Кулюмсирей битасы. 

«Ах, я, Раббим! Токъта энди, 
Суаллеринъ чокъмы сенинъ?» 
Деп дарыла анасы. 
Бабасы пек къувана, 
Къашын котерип онъа, 
Юрек бере огълуна, 

Бу вакъытте суаллер 

Даа чокъ сепилелер: 
«Машинаны ким япты? 

О, нелерден япыла? 
Насыл этип чалыша? 
Насыл этип йылыша? 

Мен озюме иш таптым, 

Эр кес ишнен огъраша, 
Мен де четте турамам, 

Пек дарылса да анам, 
Береджегим суаллер, 
Биледжегим чокъ шейлер!» 


2008 с. 


АЙШЕЧИК-МЕЛЕВШЕЧИК 


Догъды даа якъында 
Айшечик Къырымында, 

О, алты айлыкъ даа, 
Акъыл бар бакъышында. 
О, акъкъу киби беяз, 
Кечсе пек чокъ къыш ве яз, 
Осер гузельчик Айше, 
Мавы козьлю мелевше. 
Къувурчыкъ сач Айшечик, 
Мелевшечик, чечечик, 
Йыр эшитсе, бегене, 
Кулюмсирей, эглене, 

Ич тоюлмай кейфине. 
Къафестеки къушчыкъкъа 
Буюк авеснен бакъа, 
Кувана, эм де куле, 

Гуя къушнен сёйлене. 
Дикъкъатнен козьге бакъа, 
Санки мавы сув акъа... 
Анасы пек севине, 
Бешикке къоюп саллай, 
Онъа йырлай айя-ай: 
«Раббим сакъласын сени, 
Юкъла, балам, айнени», 
Дей, тюркюсин текрарлай, 
Чюнки джаны — баласы, 
Къызы юкъу юкъласын, 
Айя-айя, айясы! 


2009 с. 

Тилим бильсем сувтильмач, 
Бильгим тёпемде бир тадж, 
Ябангъа бермем оны, 
Гузель къырым тилимни. 


Догъмуш тилимни севем, 
Дигерине денъишмем, 
Джан тилим догъды Юртта, 
Къырымы — Ветанында. 


Къырым — бизим еримиз, 
Оны джандан севемиз, 
Ана-баба Юртумыз, 

Биз Къырымнен догъмушмыз. 


Бильмеген озь тилини, 
Севип олмаз Юртуны, 
Бойлелерни саймаймыз, 
Мунафыкь, деп саямыз. 


2008 с. 
ДОСТЛУКЪ 


Шаматалы балалар 
Зый-чув олуп ойнайлар, 
Асанчыкъ четте тура, 
Бурун чекип отура. 
Топчыгъы бар къадифе, 
Онъа барды Анифе: 

«Сен де кель, бизнен ойна!» 
Юрекленди Асанчыкъ, 
Къуванып бакъты онъа. 
Дюльбер топчыкъ элинде, 
Ресимлер чешит тюсте 
Топчыгъынынъ устюнде, 
Дост олмакъ истеги бар 


146 Асанчыкънынъ юзюнде. 
Сёйледилер балалар: 
«Бойле топунъ олгъанда, 
Сен отурма кенарда, 
Кель, берабер олайыкъ, 
Достлар олуп ойнайыкъ». 
Этраф толды къуванчкъа, 
Бир шей етмез достлукъкъа, 
Асанчыкънынъ топундан 
Достлукъ кирди къапудан. 


2010 с. 
ПЕК ИСТЕЙИМ 


Душманларны пек урды 
Уста учуджы, 

О, олар ичюн олды 
Кокте къырыджы. 


Биринджилерден эди 
Сынавджылыкъта, 
Эфсанелер тизильди 
Онынъ акъкъында. 


Пек истейим бенъземек 
Мен Аметхангъа, 
Ниетим — тез буюмек, 
Йигит олмагъа! 


2010 с. 
МЕКТЕБИМ 


Мераба, мектеп! 
Мен санъа кельдим, 
Бильгили олмакъ 
Меним ниетим. 


Догъмуш тилимни, 
Онынъ сырыны 
Бильмек сувтильмач 
Ачылды къулач! 


Лаф этсек онда, 
Ёллар тапармыз, 
Эр бир аллардан 
Енъип чыкъармыз. 


Ана-бабамнынъ 
Лаф эткенинден, 
Башлана тилим 
Миллий эдептен. 


Мераба, мектеп! 
Мен санъа кельдим, 
Бильгили олмакъ 
Макъсадым меним. 


2010 с. 


КУЧЕЛЕЧИК 


Пуф киби кучелечик, 

Сен юванъдан тез-тез чыкъ, 
Айше сени кореджек, 
Сыйпап-сыйпап севеджек. 


2010 с. 


МУЛЬТФИЛЬМДЕКИ 
КЪАПЛЫБАКЪАНЫНЪ 
ТЮРКЮСИ 


Русчадан терджиме 


Кунеште къызып ятам, 
Мен бунъа пек къуванам, 
Пек раат мен ятам, 
Кунешке кулюп бакъам. 

Арсланчыкъ бар янымда, 
Къуйручыгъын фырлата, 
Фырлата, фырлата, 
Къулакьларын ойната. 


Озенде тимсах, сах, сах, 
Не де балабан къурсакъ, 
Балабан, балабан, 

Санки о, тюпсюз къазан. 


2010 с. 


ОЗЬ ТИЛИМДЕ ЛАФ ЭТЕМ 


«Эр кунь ана-бабамнен 
Озь тилимде лаф этем, 
Тилимни хоргъа бермем, 
Чюнки мен оны севем. 


Эпимиз лаф этейик, 
Тилимизни билейик», 

Шай дей къызчыкъ-гузельчик, 
Онынъ ады Айшечик. 


Бу къызчыкъ тилимизде 
Бульбуль киби сёйлене, 
Догъру къырым тилинде 
Лаф этсе, чокъ севине. 


«Манъа озь тилимизни 
Анам-бабам огрете, 
Чюнки олар бу тильде 
Озьарасы лаф эте». 


2012 с. 


ДОГЪГЪАН КУНЮМ 


«Дёрт яшымны толдурдым, 
Мен осьтюм энди, осьтюм, 
Энди бабалан олдум. 
Манъа догъгъан кунюмде 
Аначыгъым аладжакъ 

Торт, устюнде оладжакъ 
Чыракълардан дёрт дане. 
Софра донатыладжакъ, 

Эр кес тортны ашайджакъ». 


ххх 


Къызчыгъымыз кичкене, 
«Бабалан», деп сёйлене, 
Сёзни догъру ким айтыр? 
— Балабан! — деди Бекир. 


20135 
АЙНЕНИ 


Бизде бар бир огъланчыкъ, айнени, 
Онынъ ады Ресульчик, айнени. 

Пек гузель бу бебечик, айнени, 
Сачлары гурь къувурчыкъ, айнени. 
Айя, айя, айя, юкъласын, 

Айя, айя, айя, айясы. 


Анадан алмай козюн, айнени, 
Аначюн къыймет озю, айнени, 
Йыллар кечип, буюйджек, айнени, 
Файдасы чокъ тиеджек, айнени. 
Айя, айя, айя, юкъласын, 

Айя, айя, айя, айясы. 


Анасынынъ къуванчы, айнени, 
Санки башында таджы, айнени, 
Омюр къулач кереджек, айнени, 

Юрткъа саип этеджек, айнени. 
Айя, айя, айя, юкъласын, 
Айя, айя, айя, айясы. 


2013 с. 


янъы йыл 


«Бизим наратнынъ 
Бою да узун, 
Джамдан къалпакъны 
Кийсетти уджу. 


Бу бизим нарат!» 
Къуванды Мидат, 
«Оны озюмиз 
Яраштырдыкъ биз!» 


Эскендер къошты 
Джиддий сёзюни, 
Эреджеп досту 
Къыпты козюни: 


«Нарат пек сюслю, 
Санки чокъкозьлю! 
Оюнджакъ нидже, 
Тёпесинедже!» 


Устюнде беяз джуббе 
Къарбаба да, эй, 

Тезден Йылбаш байрамгъа 
Кельди беклетмей. 


Къарбаба чокъ кетирип 
Берди бахшышлар, 
Къандиллер лип-лип этип 
Оны алгъышлар. 


Къандиллер ойнай, 
Санки оюнда, 
Янъы Йылбашнынъ 
Янъы тоюнда. 


Хошнутмыз бизлер, 151 
Сесимиз зый-чув, 

Янърай тюркюлер 

Янъы Йыл ичюн! 


2013 с. 


БИР ЯЗ КУНЮ САБАДАН 


Къуртчыкълар ве боджеклер 
Яз мевсимге къувана, 
Гъондже ачкъан чечеклер 
Чыкь сувунда ювуна. 


Орманда аюв сеси 

Эр кесни тез сустурды, 
Не ичюн берди сесин, 
Аджеп, нечюн къычырды? 


Дабла табан серт аюв 
Давранды къыдырып аш, 
Буламагъан сонъ, ачув 
Догъурды буюк теляш. 


Асылында бу тараш 
Орманны пек къызгъанды, 
Къыдырып керекли аш, 
Эр кошесин доланды. 


Эр бир къуш ве эр бир къурт 
Тез сакъланды аювдан, 

Бир ань сюрюльди сюкют... 
Аят къайнады баштан! 


Орман абдалы, бельки, 
Арагъаныны тапты? 
Къыдыргъан дагъ джилегин 
Лезетини о, татты! 


2014 с. 


152 СЁЗ ДИНЪЛЕЙИМ 


«Эписини обасынен 
Кетир бер манъа!» 

Деди анам козюн ташлап 
Урбаларыма. 


Тез топладым 

Сачратылгъан урбаларымны, 
Динъледим анамнынъ манъа 
Айткъанларыны. 


Энди эр кунь урбаларым 
Ерли-ерине 

Къатлап къоям тертип иле 
Долаф ичине. 


2014 с. 
ИСТЕК 


«Меним Ветаным — 
Меним ал танъым», 
Деди джан достум 
Ибраим Чауш. 

Онъа къошулды 
Дженк корьген дайым 
Абильтар Къувуш: 
«Сёзюнъ пек догъру, 
Лякин, айт, огълум, 
Дженкке не дерсинъ? 
Оны ачмагъа, 

Бизни якъмагъа 
Истегенлер бар». 
«Олмасын дженклер, 
Дженкке балалар 
Разы олмазлар. 

Ким истер ольмек? 
Файда кетирмек 
Истеймиз бизлер...» 


«Акъикъий эмек 
Намусынъ, арынъ 
Олсун шиарынъ», 
Шай деди дайым, 
Субетке далдым... 
Ибраим достум 
Эп сёзюн къошты: 
«Аля окъумакъ, 
Бильгили олмакъ 
Керекмиз бизлер, 
О вакъыт керчек 
Олур истеклер!» 
О, бойле яшай, 
Онынъ истеги, 
Темиз юреги 
Менкине ошай. 


1985 с. 
ОЗЮМ ПЕК СЕВЕМ! 


Тырышчан сычан 
Кирген долафкъа, 
Акътар-тёнтер япкъан, 
Тырмашып рафкъа. 


«О, пек уфачыкъ, 
Къолгъа сыгъаджакъ, 
Къоркъма, къызым, сен», 
Анасы деген. 


«О, буздолафкъа 
Киреджек ола, 
Белледим, тортны 
Ашайджакъ ола. 


Бар эди, билем, 
Анда эм юзюм, 
Сычангъа бермем, 
Пек севем озюм!» 


2015 с. 

МЕНИМ АНАМ ДАЯ 


Дая олуп чалыша, 
Хасталарнен къонуша, 
Меним анам къопая 
Олгъаны ичюн дая. 


О, шайлы сёзлер сёйлей, 
Юзю эп кулюмсирей, 
Къонушувы хош даим, 
Самимий ве муляйим. 


Онынъ юреги сезгир, 
Ярдымгъа тез ашыкъыр. 
О, озю ойле сая: 

Бойле олмалы дая! 


2016 с. 
ТОП ОЙНАЙЛАР 


Сатын алды анам манъа 
Сары тюсте топ, 

Йылтырай кунеш анъдырып, 
Козюм чакъа о. 


Дандюрюк киби секире 
Ерге урулса. 

Дерсинъиз сиз, о, кекире 
Оюнгъа чомса! 


Къуванша пек балалар да, 
Топ да къувана, 

Оп-оп этип секиргенде, 
Санки ырджая. 


Топ ойнамасы юрекке 
Пек зевкълы келе, 
Секирип кетсе эрекке, 
Ышкъы сепиле! 


2016 с. 


ДОГЪРУСЫ НАСЫЛ? 


Чолпан йылдызын 
Кокте бар изи, 
Эрте турсакъ биз, 
Корюне йылдыз! 


Чолпан, я, чобан? 
Кимсе билемез, 
Сёзнинъ тамырын 
Кимсе излемез. 


Бельки де, чобан 
Онынъ тамыры? 
Чюнки чобан да 
Пек эрте тура. 


2016 с. 
СУВ 


Буюк муджизе 
Бу дюньяда сув, 
Саба эртеден 
Юзюнъни де юв. 


Къолунъны ювсанъ, 
Кирни тез ала, 

Ич, сен, сувсасанъ, 
Гонъюлинъ ала. 


Муджизелерден 
Энъ биринджиси, 
Етери ич ёкъ, — 
Дюнья инджиси! 


2016 с. 

Сары тюсте йымшакъ топчыкъ 
Юварлаткъан булды къолчыкъ, 
Бебечикнинъ элинден 
О, секирди енгильден. 


Амма бу дюльбер топчыкъ, 
Гуя да кийген тончыкъ, 
Устюнде ресимлери, 
Чешит-тюрлю ренклери! 


2016 с. 
ЯНЪЫ ЙЫЛ КЕЛЬДИ! 


Ялдызланып яна 
Тюрлю ярыкълар, 
Наратны балалар 
Сарып алалар. 


Наратнынъ озю де 
Ешиль къадифе, 
Тура четчикте 
Къызчыкъ Назифе. 


«Кель, кель, къошул сен де, — 
Деди Эреджеп, — 
Ойнайыкъ эпимиз, 
Къошулынъыз эп. 


Сен уфакъ Энверчик, 
Тез-тез къапу ач, 
Аяздеде кельди 
Кетирип къуванч!» 


2017 с. 


АЙВАНЛАР НЕ АЙТА? 


Мышыкъ миявлай, 
Пардош мыравлай, 
Копек афыра, 

Хораз къычыра, 
Тавукъ къыдакълай, 
Къаргъа «къар-къар» дей, 
Къушлар чивильдей, 
Бульбуллер йырлай, 
Булунса чака, 
Йылан тек чакъа, 

Ич де тишлемей! 


2018 с. 
ТАТА ВЕ КЪАРДАШ 


Торунчыгъымыз Эльмаз, 
Эм де къардашы Керим, 
Козьчиклери толу наз, 
Корьгенлер дей: «Аферин!» 


Балачыкълар ойнамагъа 
Экиси де пек авес, 

Эвдеки джумранчыкъларгъа? 
Сатын алынды къафес. 


Къардашчыгъы Керимчикни 
Севе Эльмаз татасы, 

Тута онынъ эльчигини, 

Раат ола анасы. 


2018 с. 


1 Чака — вакъыт. 
2 Джумран — хомяк. 

ТАПМАДЖАЛАР 


Сокъакъ, эвде, азбарда 
Иш севгеннинъ къолунда, 
Иш этмеге багълана, 
Бельбагъына къувана. 
Бош турмагъа вакъыт ёкъ, 
Чюнки онынъ иши чокъ. 


(Сипирки) 


Айванлардан дегери, 
Дюньяда о, энъ ири, 

Чюнки вуджуды буюк, 
Бурунысе бир дюдюк. 


(Филь) 


Бинъ бир дане тегенек, 
Чалымы, я да терек? 
Устюнде бенек-бенек 
Липильдейлер йылдызлар, 
Айтынъ адын, балалар? 


(Нарат) 


Беяз тюслю къуш, дейлер, 
Озю буюк ве дюльбер, 
Пемпе ренкинде бурун, 
Башы, боюны узун. 
Буруны, санки элек, 

Сув сюзюп була емек. 


(Фламинго) 


Сув устюнде тавлана, 
Сув тюбюнден авлана. 


(Папий) 


Дырыл-дырыл дырылдай, 159 
Ич-багъыры къалтырай. 


(Мотор) 


Ачувланса, эп аллана, 
Буруны узай, саллана. 


(Мюсюр) 
Багъырына савутларны, 
Чанакъларны, фильджанларны 


Ныкътап-ныкътап толдурта, 
Иш япкъанны болдурта. 


(Долаф) 


Насыл дюльбер бу боджек, 
Уча енгиль-епелек, 
Ады недир? 


(Кобелек) 
Пек къувана къазылса, 
Къазма-курек санчылса, 
Фиданчыкълар сачылса, 
Бол берекет алынса. 


(Топракъ) 


Йырлагъаны чыр-чыр-чыр, 
Насыл боджек, ким айтыр? 


(Чырчырна) 
1984 с. 


Пармакъларда эки алкъа, 
Ишлетсенъиз, биче, къыркъа. 


(Макъас) 

Эр ерни тинтип алды, 
Коше-буджакъ къалмады, 
Долафларгъа да далды, 
Не экен онынъ ады? 


(Сычан) 


Емек арай долафтан, 

Пек де титрей къоркъудан, 
Онъа къачмагъа делик 
Алтын киби къыйметлик! 


(Сычан) 
2014 с. 


Бир сыра чешмелерден эп 
Сув фышкъыра фшенкке бенъзеп. 


(Шадырван) 


2019 с. 
АРАП ВЕ ФЕРИДЕ 


Масал 


Куньдюз — гедже олгъанда, 
Айгъа булут къонгъанда, 
Кичкене бир улькеде, 

Эр кунь оюн-кулькюде 
Ресулла шах яшай экен, 
Сыйлы ашлар ашай экен. 
Онынъ киббар апайы 

Юре экен къопайып, 

Чюнки айны анъдыргъан 
Гузель бир къыз догъургъан. 
Онынъ ады — Фериде. 
Бойле гузель периге 
Башкъа къомшу иллерден 


Чокъу къуда йиберген. 
Корьгенлерни къыз кульген, 
Недир севги? Бильмеген. 
Падиша озь къызыны, 
Эвлядынынъ шаныны 
Сайып-севип осьтюрген, 
Расткельгенге бермеген. 
«Озю кимни северсе, 
Кимге гонъюль берирсе, — 
Той этип берир онъа, 

Бол этип къурар къона», 
Деген, лякин шу ерде 

Хата сезген сёзюнде... 


ххх 


Шахнынъ къадыны исе 
Меселени тез чезе, 

Бойле ниетни беслей: 
«Киев зенгин олсун, дей, 
Къазна пулгъа толсун, дей. 
Акъыл исе керекмез — 
Эки акъыл бирикмез». 


ххх 


Бу ханлыкъта яшагъан, 
Сувнен отьмек ашагъан. 
Бар эди шахнынъ къулу — 
Бир арап — факъыр огълу. 
О, чалышып болдура, 
Багъ-багъчада отура. 
Гузель пери Фериде 

Коре оны шу ерде. 


ххх 


Тюшлер коре кимерде 
Шахнынъ къызы Фериде. 
Санки бир дюльбер огьлан 
Онъа пек ашыкъ олгъан. 
Гузель лафлар тилинде, 
Эйи ниет дилинде. 

ххх 


Кечип кете чокъ куньлер, 
Кечкен киби геджелер, 
Баш ёра къадын, акъай, 
Эп къызгъа киев арай. 
Булунмай ич ляйыгъы, 
Къыз бегенмей бирини. 
«Керекмез ич байлыгъы», 
Деп сакълай озь сырыны: 
Къыз севе тек арапны. 
Ана-баба анълармы? 


ххх 


Бир геджеси падиша 
Къулун коре тюшюнде: 
Къызы арапны севе, 

Озю къулгъа чалыша. 
Уянып юкъусындан, 

Пек титрей къоркъусындан. 
Тез къадынына чапа, 
Джезасыны о, тапа. 
Къадын сёзюн динълете, 
Шахкъа акъыл огрете: 
«Къайтмаз ёлгъа ёлланса, 
Бир белягъа огъраса, 
Къуртулырмыз, эльбет де». 
Кешф этелер азапны, 

Тез тапалар арапны. 

«Сен яп Кунешке сефер, 
Кунештен кетир хабер! 

Не бар экен алемде? 

Ич юкълама сеферде!» 
«Асыл барып Кунештен 
Хабер алмакъ мумкюнми? 
Оюнмы бу, кулькюми?» 
Арап, гъарип кетеджек, 
Оны эда этеджек. 

Арап ичюн пек керек 

Хош хаберлер кетирмек. 
Ёлгъа чыкъып шу ишнен — 


Корюшмекчюн Кунешнен, 163 
Дере-тёпе юрди о, 

Юксек дагъны кечти о, 
Келип етти йылгъагъа, 
Тарсыкъты къыйын ёлгъа. 
Энди токътаса олур, 
Бельки, бир чаре булур? 
Бакъса, бир къуш баласы 
Теректен ерге энъди: 

«Вай, вай, вай, бу насыл шей, 
Ювамдан тюштюм де», дей. 
Къуш баласы лаф эте?! 
Арап къалды айретте. 

А-бу, деген арада, 

Бакъса, кенди огюнде, 
Таячыгъы къолунда, 

Пейда олды бир деде, 
Сакъалы ерге ете. 

Сакъал сыйпап, къаш керди, 
Огълангъа суаль берди: 
«Йигит, ёлунъ нереге, 

Не гъамынъ бар, айт бизге? 
Санъа ярдым этерим, 
Ярдым этмек северим». 
«Ёлума пек ашыкъам, 
Кунеш бетке ёл тутам». 
«Ёлунъ пек узакъ экен, 
Онъа даа ёкъ еткен. 

Мин аркъама, яхшы тут, 
Кунеш исе, бизни кют!» 
Учты тылсымлы деде 
Булутлар арасындан, 
Йылдырым киби бирден 
Аркъасында йигитнен, 
Тез-тез булунды деде 
Кунешнинъ узеринде. 

О, нурларын топлады, 
Арапны къаршылады: 

«Не истейсинъ, эй, огълан?! 
Сен сёйле сыкъылмадан!» 

«Мени, Кунеш, багъышла, 
Деген сёзюм алгъышла, 
Шахым йиберди мени, 
Хабер берсин деп сени. 
Севги тюшти башыма, 
Урулдым шах къызына». 
Охшады Кунеш къулны, 
Сонъ онъа айтты шуны: 
«Тюшюнде корьген киби, 
Къальби истеген киби 
Такъдиринде оладжакъ!» 
Кунеш эп текрарлады, 
Баты таба ашыкъты, 
Санки бир шей буладжакъ. 


ххх 


Пейда олды арабым 
Бир булутнынъ устюнде, 
Санки къую тюбюнде, 
Арап имдат арады 

Ве булуткъа ялварды: 
«Булут, Ернинъ сачагъы, 
Насыл этип ашагъы 
Устюнъден мен тюшмелим, 
Сагъ-селямет энъмелим?» 
Булут исе джевапсыз 
Ирий берди эсапсыз. 

Не япмалы, тюшюндже, 
Кедер сарды арапны, 
Кунеш къонды ве гедже 
Сарып алды дюньяны. 
Арады имдат шах къулу, 
Олюм истемей гонъюли. 
Бакъса, булут устюнде 
Кене де тура деде. 
Ярдым этти шу саат 
Онъа кене сырлы къарт. 
Алып тюшти багъчагъа, 
О деминки йылгъагъа. 
Мында акъа шырылдап, 


Ирмакъ тюркюсин йырлап, 165 
Тер-темиз бу ирмачыкъ, 
Узун дегиль, къыскъачыкъ, 
Арыкъ киби озю тар, 
Буллюр киби суву бар. 
Деде деди: «Юзюнъ юв, 
Тазертир бетинъни сув! 
Энди, огълум, эвге къайт, 
Хош хаберни шахкъа айт!» 
Арап кене куньдюзге 
Чыкъкъанына шенъленди, 
О, эгильди бир тизге, 
Сувнен юзюни ювды. 


ххх 


Падиша исе сарайда, 

Киббар къадын — ханум да 
Кулюшелер къуванчтан, 
Къуртулдыкъ деп шейтандан. 
Кунеш исе тёпеден 

Озь шавлесин сепмектен 
Талгъын алда къыздырып, 
Бунъа бакъты пек шашып. 


ххх 


Озю къалды Фериде, 
Севгисине куймекте. 
Багьча бойлап пайнозю 
Юре, пек гъамлы сёзю: 
«Гъайып олдунъ, сен, арап, 
Сенсиз омюрим харап!» 

О, тюшюнди, агълады, 
Козьяшларын сакълады. 


ххх 


Шах сарайы огюнде, 
Къуванчле гонъюлинде 
Пейда олды бир огълан, 
Тапты белягъа дерман. 
Ай киби дюльбер юзю, 
Арслан киби юрюши. 


166 Шахкъа етти бу хабер. 
«Ким экен япкъан сефер?» 
Падиша пек къуванды, 
Козю, юзю нурланды. 
Йигит кирди азбаргъа, 
Адым басты мейдангъа... 
Ханум, къушакъ белинде, 
Алтын кисе элинде, 
Къашларыны котерди, 
Козьлерини пек керди, 
Арапны танымадан, 
Падишагъа шай деди: 
«Бельки, бу гузель адам 
Бизим къызгъа кельгендир? 
Бакъсанъ онъа: пек сагълам, 
Феридеге ляйыкътыр, 
Къазнасында байлыкътыр, 
Падишалар союдыр, 
Киселери толудыр!» 
Бойле деди анасы, 

Разы олды бабасы. 
Арап яваштан кельди, 
Шахкъа башыны эгди: 
«Япып Кунешке сефер, 
Мен алып кельдим хабер. 
О, мени къабул этти, 
Сеси кокни титретти: 
«Тюшюнде корьген киби, 
Къальби истеген киби 
Такъдиринде оладжакъ!» 
Кунеш буларны деди». 
Падишанынъ къадыны 
Тез котерди башыны. 
Тааджипте къуллар да, 
Таныдылар арапны, 
Котердилер къолларда, 
Алгьышладылар оны. 
Айретленди шах озю, 
Айланды башы-козю: 
«Насыл этип Кунештен 
О, алып кельди хабер, 


Япып Кунешке сефер 167 
Тири къалды керчектен?!» 
Шашып къалды падиша 
Айретленип озюне, 
Озь-озюнинъ сёзюне: 
«Къызым санъа яраша, 
Феридемни сен пек сев, 
Сен манъа ляйыкъ киев! 
Эй, къулларым, яй софра, 
Джемаатым, ал аша, 
Джыйын бугунь мейданда, 
Байрам бугунь сарайда!» 
Бу арада къадыны 
Анълады меселени, 

Кене тиклеп башыны, 
Башлады озь сёзюни: 
«Аджеба, бу къулуммы, 
Хата дегиль, озюми?!» 
Сонъ къашларын котерди, 
Шахны къаба итеди, 
Джады киби сёйленди, 
Тозны кокке котерди. 
«Къыз менимдир, киришменъ, 
Сиз манъа пек эришменъ! 
Фукъареге къыз бермем, 
Парасы ёкъ бир дирем!» 
Шу ань кельди Фериде, 
Шамата да токътады, 
Бабасындан сорады: 

«Не олды я бу ерде?» 
Бакъса, бираз кериде 
Дюльбер бир йигит тура, 
Этрафыны халкъ сара. 

«Бу мендирим, Фериде, 
Къайтып кельдим сеферден!» 
«Сенми кельдинъ, эй, арап, 
Сени тюшюмде корьдюм, 
Санъа вефа гонъюлим, 
Козь юммадым мен агълап, 
Нерелерде сен юрдюнъ?» 
«Мен узакъларда олдум, 

Бахыт чокърагъын таптым, 
Бунынъ ичюн сеферге 
Керек олды кетмеге. 
Джефалы юрегимнинъ 

Тек санъа севдалыгъын, 
Эминлигини бильдим!» 
Къызгъа сыджакь бакъты о, 
Санки къызны якъты о, 
Кунеш нуруна киби, 
Севгинен толды къальби. 


ххх 


Севишкенлер къавушты, 
Асретлик де савушты. 
Къозгъалса да ярасы 
Разы олды анасы. 

Той чалынды шахлыкъта, 
Севги енъди тахытта. 

Не пул керек, не де кяр, 
Севги ичюн федакяр! 
Кучь буюктир севгиде, 
Севги енъди кене де! 


1980 с. 

РУСЧА ШИИРЛЕР 


КРАСА 


Арктика и Антарктида! 

Не хотите ли бисквида? 
«Мы пирожных не едали, 
Мы Европы не видали 

И сестричек не встречали, 
Не видали многих далей». 
Вот они, вы поглядите, 
Им в глаза вы загляните: 
Азия — одна сестричка, 

А Америка — певичка, 
Африка — жарищи даль, 
А Австралия, как шаль. 
Если б все ваши сестрички 
Распустили бы косички, 
Получилась бы коса, 

Вот она и есть краса! 


1972 г. 
ОТЕЦ 


Болел отец уже в последний раз, 
Такая мысль была мне жуткой, 
Отец мой жил уже последний час, 
И не было всё это шуткой. 


170 Я верить в это не хотела, 
О всех промахах я жалела, 
И делала зачем их и на что, 
Поэтому и жить я не хотела ни за что. 


Тоска поймала в свои сети, 

А жизнь казалась глупостью сплошной. 
А позже воля ярой и крутой волной 
Рывком вдруг вырвалась из клети. 


Я вспомнила отца слова живые, 
Они, как ветер ворвались в меня: 
«Все радости и горести земные 
Есть сама жизнь и сила бытия». 


1976 г. 
Я ПОМНЮ 


Отец, я помню свет в твоих очах, 

Тот свет, который озарял меня, 

Тот свет, дающий мне огня, 

Желанье жить и будто на плечах 

Ты на стезю толкал меня. 

На ту стезю, что помогла мне жить, 

Себя мне находить в труде, страдать, любить. 


1978 г. 
ОСЕНЬ 


По улице Глинки 
Легки, как пушинки. 
Осенние листья это. 


Шагаю легко я, 
Они, как картинки. 
Осенние листья это. 


Красивы и хрупки, 
Как-будто смешинки. 
Осенние листья это. 


Прекрасны, как грёзы, 
Как девы-блондинки. 
Осенние листья это. 


Иду торопливо, 
А глазки-хитринки. 
Осенние листья это. 


1979 г. 
ПРОЩАНИЕ 


Ушел отец, его уж нет со мной, 
Могила предо мной... 
Вернуться к очагу, домой, 

Где счастлив был всегда, 
Попасть он так мечтал 

В свой Крым, в свои места. 
Людская вражеская злоба, 

Как людоедова утроба, 
Холодностью мерзка та злоба. 
У его народа отнята свобода, 
Как ненавистна клевета! 
Прошел отец все тяготы войны, 
Он смерти той смотрел в глаза, 
И сохранил в себе черты 
Душевной красоты! 

Как он любил свой Крым! 
Душой всегда был с ним, 


Поэтому ли рух его парит в Крыму? 


Ведь рух непобедим, 
Я знаю почему, 
Границ ведь нет ему, 
И дух народа с ним! 


1989 г. 

ДИВНАЯ ЛЮБОВЬ 


Тополь, тополь серебристый, ты моя печаль, 
Детство мне моё напомнил, мысли развенчал, 
Красотой своей, величьем поразил ты вновь, 
Тополь мой ты серебристый, первая любовь. 


Та любовь к отцу и к маме с детства мне дана, 
С той минуты в моем сердце лишь она одна, 
Неиссякнет, как природа, к ним моя любовь, 
Ведь бесценна, как свобода, первая любовь. 


И теперь, когда я мимо тополей хожу, 

Снова детство вспоминаю, в детство я вхожу, 
И родные мои люди будто рядом тут, 
Взявшись за руки со мною рядышком идут. 


Тополиное шуршанье — детская пора, 
Тополь мой ты серебристый, как заря, 
Если бы вернуться снова в грезы снов, 
Окунулась бы, как в воду, в дивную любовь. 


2006 г. 


КРЫМСКИЙ БЛИЦКРИГ 


Менъли Герай, тот Крымский хан, 
Девлет Герая сыном был, 

Берёг он Родину и сан, 

В миру он войском своим слыл. 
Менъли Герай врагов крушил, 
Блицкригом хан входил в войну — 
Пришёл, увидел, победил — 

И равных не было ему. 

Но Крымский хан за дружбу был, 
Он руку помощи давал, 

На помощь войско своё слал, 

И, если в дружбе кто не жил, 


Того он войском ратным бил, 

И побеждал, и вновь крушил. 
Менъли Герай в страну чужую 

И оком даже не взирал, 

Любил он лишь страну родную, 
Он Крымским Ханством управлял! 


Он с благородством был в чести, 
Умело брался рать вести, 

Как ветер листья мог кружить, 
Так хан умел врагов крушить, 
Блицкригом впереди идти. 


С татарской грозною ордой 
Боролся он до точки той, 
Вконец сразив его ряды, 
Так называемой орды. 


Уничтожая то иго, 

Победно разгромив его, 
Он загонял врагов орды 
В глухие дебри и гряды. 


То мужества был ратный крик, 
И имя он имел — блицкриг. 
Блицкригом он их победил, 
Блицкриг молниеносным был! 


Веками ж русские князья 
Друг-друга били всё зазря, 
Объединиться не хотели, 
Татарскую орду терпели. 


Как будто бы три века их 
Всё принимали за чужих, 
Потом смешались все любя, 
И не пришла ли им пора 
Татарами назвать себя?! 


Тот татарский белый цвет 
На стяге их, как ответ, 


173 


174 


Как доказательство родства, 
Нерушимости естества. 


ххх 


Менъли Герай — Гераев свет, 
Блицкригом путь свой осветил, 
За дружбу — дружбой был ответ, 
А за предательство — крушил. 
Но предавали вновь его, 

А это хуже, чем иго. 


Всё чаще разные «друзья» 
Вдруг говорили слух разя: 
«Иная вера у тебя, 

Иной язык, иная стать», 

На это хан взирал скорбя, 
Ведь другом назвавши себя, 
Он подлости не мог понять. 


Менъли Герай — Гераев свет, 
Блицкригом путь свой осветил, 
За дружбу — дружбой был ответ, 
А за предательство — крушил! 


Он открывал борьбы пути 
Для всех народов на земле, 
И, победив, врага смести, 
За то и был Менъли в чести, 
Лучом спасения во мгле. 


2008 г. 
ЗАЩИЩАЮЩИЙ 


Гималайские горы в снегу 
Напоминают минареты, 

Являясь безмолвным ответом, 
Что Ислам, как вера, в мире этом 
Стоит столпом, апологетом. 


2012 г. 

По приказу идиотства 
Изуродовали в детстве 
Тело при рождении, 
Нет болям терпения! 


Вывихи и переломы 
Сделали те туголобы 

И теперь расти мне так, 
Как израненный тот птах. 


А тысячами умерли, 
От горя мамы замерли, 
Клевете, гонениям, 
Нет болям терпения! 


Скрыв преступные следы, 
Убить душу не смогли, 

Душа спряталась внутри, 
Теперь вышла, посмотри! 


Я ведь выжила и вновь 
Жизни сила забурлила, 
Тело моё есть ей кров, 
Хоть оно и некрасиво. 


2016 г. 
ВОСЬМИСТИШИЯ 


Буду я просить у Бога 
Поэтического слога, 

Доброты и силы много, 
Счастья дать, хотя б немного, 
Оценить как можно строго 
Всю безудержность желаний. 
Поэтических исканий 

Буду я просить у Бога. 

Все огрехи, как орехи расколю, 
Свои грёзы я, как слёзы разотру, 
Счастья дозы, будто розы, их приму, 
Тучи сносит, будто косит на ветру. 
Твои думы, как былинки мысли свет, 
Я приму, как ту улыбку, как ответ. 
Если будет, будто дунет счастья миг, 
Я приму тот миг, как радость, счастья штрих. 


ххх 


Песни петь такая радость 
И, поверьте, это сладость, 
Когда голос в звуках тает 
Музой счастья и любви — 
Неразлучные они, 

К жизни душу окрыляет, 
Заполняет её всю, 

Вот поэтому пою. 

Летят года, но не имеют крыльев, 
Идут лета. Куда идут без ног? 

Бегут часы и не имеют срывов, 

Всё так спешит, понятно всё без слов. 
Ведь нужно очень многое успеть, 
Проделать, сделать и не ошибиться, 
С пути-дороги правильной не сбиться, 
Все трудности преодолеть суметь. 

Любить не каждому дано, 
Любить не все умеют, 

Любовь, как сладкое вино, 

Но пить не все умеют. 

Как лишь в земле растёт зерно, 
Так в сердце она зреет, 

Несёт с собой одно добро, 

Зло делать не умеет. 

Чуда корни так гибки, 
Сказочно они крепки, 

Не плоды деяний магов, 
А природы нам на благо. 
Разве это вам не чудо 

Та весенняя гроза, 
Облаков свинцовых груда, 
На траве слеза-роса! 


ххх 


Я люблю дожди и солнце, 
Я люблю осенний лист 

И всегда бегу к оконцу, 
Когда слышу ветра свист. 
Птичий гомон по утру 
Обожаю слушать я, 
Обозреть чудо-зарю, 

Это просто страсть моя. 


1971—1975 гг. 


ЧЕТВЕРОСТИШИЯ 


Лишь ответь мне: ты поэт? 
Посвяти ж тогда сонет! 
Лишь потом я назову 
Братом тебя соловью! 

Когда приходит к нам любовь 
Так просто, будто в гости, 
Она ведь к раю мостик, 

Она не знает злости. 

Скажи, любовь, ты радость, 
А может горечь, ярость, 
Страданий суета? 

Вернее — маета. 


1973 г. 

Язык, как человек, не может жить без родины, 
Дышать не может мой язык, который я люблю, 
И я хочу назад, хотя дорога пройдена, 

Я по минувшему душой безудержно скорблю! 


2015г. 


ххх 


Без родного языка душа не поёт, 
Без родного языка поэт не поэт, 
Птицы не летают, листья не шуршат, 
Всё не так на свете, замерла душа. 


2016 г. 


НЕСИР ЭСЕРЛЕР 


ЧОКЪРАКЪ СУВУ 


Бабама багъышлана 


Ешилликлер ичине комюльген койчикте, гедженинъ пердеси чеки- 
лип, мавы танъ аткъан маальде, тапталгъан тар ёлчыкъ бою эки адам 
адымламакъта: биринджиси эсли, мазаллы, яры омюрини шу ерде 
кечирген къарт. Экинджиси исе фидан киби назик, кичкене къызчыкъ. 
О, мында яз татилинде, къартбабасы айткъаны киби, шаматалы шеэр- 
ден кельди. 

Олар экиси де сабанынъ темиз авасынен нефес аларакъ, енгиль 
рухнен адымлайлар. Къызчыкънынъ юрегинде буюк шадлыкъ ол- 
гъаны, онынъ тебессюмли юзюнден корюне. О, эр сание, эр дакъкъа 
къартбабасынынъ элинден къуртулып чапмакъ, кобелек киби учуп, 
чечеклер устюне къонмакъ истей. Чешит ренкте ачкъан, этрафны мис 
къокъунен толдургъан отларгъа, чечеклерге буюк меракънен бакъа. 
Чюнки о, бойле дюльбер кой манзарасыны омюринде бириджи кере 
корьмекте. 

Асиечик мында кельген куню сокъакътаки балаларны танымагъаны 
ичюн олса керек, джаны сыкъылгъан эди. Лякин бу ал чокъкъа бар- 
мады. Къартбабасы оны эвлеринден азачыкъ авлакъта, агъач больме 
ичинде ойнакълагъан чая къозучыкъларнынъ янына алып барды. 
Олар кичкене ве гъает дюльбер эдилер. Ойнакълагъанда, къуйрукъ- 
лары силькине. Асиечик чапып, агъач больме ичине сокъулды, къа- 
веренки, къувурчыкъ юньлю бир къозучыкъны тутты, къучакълады. 
Севингенинден, къозучыкънынъ йымшакъ манълайчыгъындан опьти. 
Ондан сонъ да, якъында догъгъан бузавчыкънен ойнады. Бойлелик- 
нен, кельген кунюнинъ акъшамынадже джан сыкъысы не экенини бир 
тамам унутты. 

Анасыны ве бабасыны пек сагъынгъаныны эсапкъа алмагъанда, 
мында ишлери яхшы, гонъюли хош. Къартбабасы оны эглендирмек 
ичюн, эр кунь бир шей тапып чыкъара. 

Шимди исе, олар бостангъа кетелер. Къартбабасы эвельде агро- 
ном олуп чалыша эди. Нефакъагъа чыкъкъандан берли, бостанджы- 
лыкъ бригадасынынъ башы. О, къартбабасынынъ бостанында гъает 
балабан, узун къавун ве къарпызлар оськенини яхшы биле. Оларны 
турсатып къойсанъ, Асиечиктен де юксек ола биле экен. Буны онъа 
анасы айткъан эди. Ниает, Асиечик къартбабасынынъ бостаныны озь 
козьлеринен корьди. 

— Къартбабам, бостанымыз пек узакътамы, онъа не вакъыт бара- 
джамыз? — деп сорады Асиечик. 

— Даа баягъы бар, къызым, лякин биз анда джаяв дегиль, араба- 
нен бараджамыз. 

— Айса, биз шимди ат-араба алмагъа кетемиз, э? — деди къыз- 
ЧЫКЪ. 

Къартбабасы онынъ сёзюни тасдикълар киби, башыны саллады. 

Атханеде оларны узун бойлу, арыкъ мучели атбакъыджы Энвер 
агъа кулер юзьнен къаршылап алды, селямлаштылар. Атбакъыджы- 
нынъ адыны къартбабасы мында киргенлеринен, деръал Асиечик- 
нинъ къулагъына айтып ташлады. Онынъ ичюн селямлашкъанла- 
рында, Асиечик онынъ адыны да къошуп селямлашты. 

— Селям алейкум, Энвер агъа! — деди Асиечик, къычырып селям 
берди. Энвер агъа исе, кичкене Асиечикнинъ селямыны хошнутлукъ- 
нен алды: — Алейкум селям, къызым. Мусафирликке кельдинъми? — 
деди юксек сеснен. 

— Ёкъ, — деди Асиечик ве манълайчыгъыны кулюнчлю 
бурюштирди. — Мен къартбабамнен битамны ёкълап кельдим. Олар- 
гъа ярдым этем, — деди джиддийликнен. 

Акъайлар кулюштилер. Лякин Асиечик буны эслемеди биле, чюнки 
онынъ дикъкъатыны энди атлар бус-бутюн озьлерине джельп этти- 
лер. Олар Асиечикни пек меракъландырдылар. Оларнынъ кимериси 
кишней, кимериси къуйругъыны ойнатып, кя бир, кя дигер аягъыны 
котерип ала. 

Къартбабасы атбакъыджы Энвер агъанен бираз лаф эткен сонъ, 
атханеден сарылы-къаверенки эки атны алып чыкъты ве арабагъа 
екип башлады. Асиечик оларнынъ экисини де пек бегенди. «Ах, шимди 
оларны сыйпасанъ да», деп хаялланды. Лякин шай япмагъа къоркъа, 
я, барып да тепселер, тишлеселер... 


Къартбабасы Асиечикни бирден котерип, араба ичине, тазе пичен 
устюне отуртты. Арадан азачыкъ вакъыт кечер-кечмез, олар койни 
артта къалдырып, тарлалар четиндеки топракъ ёлдан кетмекте эди- 
лер. 

— Пичен пек къокъуй экен, къартбабам, — деди къызчыкъ. 

— А-а, бу къокъулы башакъ оту, къызым, — деди къартбабасы. — 
Оны атлар да, сыгъырлар да пек севип ашайлар. Бу отны копеклер, 
мышыкълар да чайнап, шырасыны эмелер... 

Атлар бир тегизде чапып кетелер. Асиечик этрафтан козь алмай. 
Ёлнынъ бир тарафында алма, дигеринде исе армут тереклери озь 
берекетлерини зорнен котерип туралар. Далларына тийдинъ, мейва- 
лары патырдап тёкюледжек. 

Сыртлары йылтырап корюнген атлар, эп огге ынтылалар. Былан- 
чыкъ сувлу буюк озен бойлап баягъы даа кеткен сонъ, олар сагъгъа 
бурулдылар. Юксек копюрден кечкенлеринен, оглеринде кениш алан- 
лыкъ пейда олды. Къартбабасы тельбевлерни чекип, атларны токъ- 
татты. Асиечикни арабадан тюшюрген сонъ, атларны туварды, аякъ- 
ларыны тыршавлады ве отламагъа йиберди. Асиечик атларнынъ буюк 
иштианен отлагъанларыны баягъы вакъыткедже сейир этти. Отлар 
ичинден о якъ-бу якъ атылып кеткен чегерткилернинъ къанатлары 
гульгюлю олгъаны корюнип къалалар. Асиечик оларны тутаджакъ 
олды, лякин бу иш къолай дегиль экен. О, чапа-чапа болдурды. Ахры- 
сонъу бу ишни быракъып, къартбабасынынъ янына барды. Анда эки 
къадын бибернен помидор джыймакъта эдилер. Олар помидорларны 
ящиклерге ерлештирелер. Биберлерни исе, чувалларгъа толдуралар. 
Бу къадар чокъ бибер ве помидорны корьген Асиечик, шашып къалды. 
Буны дуйгъан къартбабасы бир шей айтмады. Мыйыгъы тюбюнден 
кулюмсиреди. 

Асиечик чалышкъанларнынъ арекетини бираз бакъып тургъан 
сонъ, озю де бибер джыймагъа тутунды. 

— Сиз бибер джыймагъа бильмей экенсиз, — деди янына 
якъынлашкъан къадынгъа. 

Къадынларнынъ экиси де токътады ве бираздан шакъылдап куль- 
дилер. 

— Я, ода не ичюн экен? — деди къадын. 

— Биберни мына бойле сапларынен джыймакъ керек. — Асиечик 
кичкене эллерини узатып, балабан, ешиль, этли биберни сапынен 
берабер къопарды. 

— Асие, бойле чокъ бибер сизде де оламы? — деп сорады экин- 
джи къадын кулюмсиреген алда. 

Асиечик тюшюнджеге далды, башта ящик ве чувалларгъа, сонъра 
тарлагъа бакъты. 

— Эбет, ола, — деди яваштан. — Лякин тарлада дегиль де, 
базарда... 

— Демек, сен биберни бизлер киби тарладан дегиль, базардан ала 
экенсинъ. Я, оларны джыймакъны къайдан огрендинъ? — деди къа- 
дын айнеджиликнен кульген алда. 

Асие онъа ачувлангъан киби бакъты. Сонъра исе джевап бермемек 
тербиесизлик сайыла, деп тюшюнди. 

— Битам огретти, — деди къатий сеснен. — Мында азбардаки 
биберлерни эр вакъыт битамнен берабер джыямыз. Оларны къор 
устюнде пиширеджек олсакъ да, сапларынен берабер джыямыз. 

Къадынлар бири-бирлерине бакъып алдылар. Шундан сонъ эр кес 
сусты. Эр кес ишке сарылды. 

Асиечик исе, эр кестен зияде давранмакъта. О, ёрулды, терледи, 
лякин токътамай. 

Буны корьген къартбабасы, оны озь янына чагъырды. 

— Сен къабакъ къайда оськенини корьдюнъми? — деди. 

Къартбабасы торунчыгъына ялынъыз къабакъ дегиль, хыяр, 
патильджан, хавуч, джаяв бакъла ве дигерлерини де косьтерди. 

— Бу къадар шейни не япаджасыз, къартбабам? — деди меракъ- 
нен. 

— Буларнымы, болюклерге дагъытаджамыз. Адамларымыз бу 
биберлерден пиширильген долманы отьмекнен, помидорнен ашама- 
гъа севелер. Бойле аштан сонъ, олар санъа, манъа ве бу аптелеринъе 
сагъ олунъыз, дерлер. 

Къызчыкъ къартбабасыны къучакълады ве къуванчнен: 

— Къартбабам, сиз пек гузель бостан осьтюргенсиз, мен сизни 
эвдекинден де зияде севем, — деди яваштан. 

Асиечик манълайындаки тер тамчыларыны кичкене эльчигинен 
силерек, чевре-четке бакъынды. Дере ичиндеки озенни дикъкъатнен 
сейир этти. Тёпеден озеннинъ кунеш нурларындан йылтырап тур- 
гъаныны бакъмакъ пек де онъайтлы. Серин ель Асиечикнинъ сачла- 
рыны ойнатты, антерисининъ этегини ельпиретти, этрафтаки осюм- 
люклерни сыйпады. Къызчыкъ бутюн вуджудынен пек ач олгъаныны 
ве чокътан берли сув истегенини ис этти. 

Табиат ичерсине бир тамам чомаракъ, о, болдургъаныны да, сув- 
сагъаныны да унуткъан эди. 

— Къартбабам, мен сувсадым, — деди о. 

Къартбабасы онынъ башчыгъыны сыйпады. 


— Шимди биз экимиз де чокъракьтан сув ичермиз. Сонъ исе, 
чадыргъа барып, аптелеринънен берабер аш ашармыз, — деди. 

Олар отлар ичинден бираз юрген сонъ, черелерине тазе, серин ава 
урулды. Мындаки ава сувнынъ якъынлыгъындан делялет бермекте. 
Этраф мис къокъуй. Аджайип манзарадан Асиечикнинъ айретленюви 
сонъсуз. 

Чокъракъкъа барып еткенлерини Асиечик дуймай къалды. Чокъ- 
ракъ, гурь оськен отчыкъларнен бурюнген, гуя сакълангъан, лякин 
адамлар оны кене де тапкъанлар. Этрафтаки отлар килимни анъды- 
ралар. Ерден къайнап чыкъаяткъан арыныкъ сув, бу ернинъ гузел- 
лигине гузеллик къоша. Къартбаба буюк урьмет иле бир тизи устюне 
чёккен сонъ, кенъ, насырлы авучларыны чокъракъ сувуна чомдурды. 
Асиечик бу арекетни сейир этер экен, чокъракъ сувунынъ ич де былан- 
магъаныны корьди. Сув озь паклигинен кунеш шавлелеринде йылты- 
рай. Онынъ суву тылсымлы кузьгюни анъдыра, санки мына шимди 
чокъракъ ичинден гузельден-гузель пери чыкъып келеджек, оларны 
эфсаневий бир дюньягъа алып кетеджек. Къартбабасы авучларыны 
толдурып, Асиечикке узатты. Къызчыкъ сувны буюк иштианен ичти. 

— Къартбабам, даа да, даа да ичмеге истейим, ич де тоюп ола- 
майым! — деди. Къартбабасынынъ авучларындан сув ичмек, онъа 
даа да татлы кельди. Къызчыкъ бу сувдан къана-къана ичти... Ондан 
сонъ исе, чадырда уйлелик ашадылар. Сувгъа пишкен къартоп, тазе 
сарымсакъ, хыяр, помидор, чокъракъ суву... Асиечик омюринде даа 
бир кере биле бойле лезетли аш ашагъаныны бильмей. 

Лезетли аштан сонъ, оларнынъ эр бирини юкъу сарды. Асиечик 
гурь даллы тереклер салкъынында тургъан арабанынъ ичиндеки сол- 
гъан отлар устюнде, бугунь корьгенлерини ве ис эткен дуйгъулары- 
нынъ тесиринде, татлы юкъугъа кетти. Тюш де корьди. Къартбабасы 
тарла-тарладан юрюп, бир болюктен дигерине кечип, чалышкъан, 
ёрулгъан адамларгъа помидор, хыяр, сувгъа пиширильген тазе къар- 
топ бере. Авучларынен салкъын, арыныкъ, бал киби татлы чокъракъ 
суву ичире. Адамлар къуваналар, кулюмсирейлер. Къартбабасынынъ 
авучлары эп буюклешелер. Андаки чокъракъ суву эп арта, тола, таша. 
Сув ерге тёкюле. Ондан буюк бир голь асыл ола. Бу голь, гуя бутюн 
дюньянынъ адамларыны, балаларыны татлы сувгъа къандырмакъ 
ичюн, пейда олгъан. Юкъудаки Асиечикнинъ череси айдынлаша, 
кулюмсирей, юректен хошлана... 

СИЗИНЪ КЪАБААТЫНЪЫЗ ЁКЪ! 


Нафе яш олса да, Маргъыланнынъ токъумаджылыкъ ишханесинде 
тикиш машиналарны тамир этювде уста сайыла. Къаерде къайсы бир 
тикиш машинасы бозулса, о ерге деръал Нафени ёллайлар. Эм де о, 
тикиш машинасыны джыймагъа ве онъа керек алетлерни озю ишлеп 
чыкъармагъа да биле. Бу ишханени энди Нафесиз тасавур этмек пек 
къыйын. 

Бойле усталыкъны о къаерден, кимден огренген, аджеба? Сюр- 
гюн этильген къырым халкъы эджнебий иллерде де гъайып олмады. 
Чюнки халкъымызнынъ омюрге, эм де озюне ишанчы ташкъынны 
анъдыра. Я, истидатыны айтмайсызмы? Халкъымыз ишкир ве насыл 
вазиетлерде олмасын, арыны-намусыны джоймады. Онынъ ичюн де 
халкъымызны кимселер ёкъ этип оламаз. 

Бу къыйын йылларда, сюргюнлюкте, Нафе шу ишханеге адий ишчи 
оларакъ къабул олунды, кет-кете бойле мувафакъиетли ёлгъа минди 
ве ойле де чалыша. 

Халкъымызнынъ исе, гъурбеттеки яшайышы энди-энди дурулып 
башлагъан девир эди. 

Бир куню Нафени ишханенинъ башы чагъыртып, бильгисини 
мукеммеллештирмек ичюн, меркезге ёллады. Нафе ёкъ демеди. «Не 
ичюн разы олмайым. Даа яшым, тамам эвленеджек вакъытим, амма... 
Башта барып окъумакъ керек», бойле къараргъа кельди о. 

Тренге билетни ишхане алып берди. Билети муджиби ери купеде 
эди. Нафе демирёл станциясына кельди. Элинде бир кичкене дже- 
мидандан гъайры бир шей ёкъ. О, чалтлыкънен вагонына кирип, озь 
ерине ерлешти. Сонъ тышарыгъа чыкъты. Треннинъ кочювине даа 
ярым саат вакъыт бар эди. О, буфетке айланды. Ашамакъ ичюн, бир- 
эки къыймалы локъум алды. Ашады, хошаф алып ичти. Янына бир 
къач дане локъум даа алды. Сонъ вагонгъа минип, купеге кирди ве 
бирден шашмалады: купеде энди даа учь киши пейда олгъан. Озьлери 
де арбийлер. Урбаларындан корюне. Нафе киргенинен, олар да онъа 
бакътылар. 

Арбийлер гузель этип ерлешкенлер. Пенджере огюндеки масачыкъ 
устюнде тюрлю емеклер, ачылгъан консерва къутулары. Булардан 
гъайры ракъы шишелери де тура. Эм де олар энди маса башында 
баягъы отургъанлары дуюла. Ичкен, ашагъанлар. Олар Нафени де 
софрагъа теклиф эттилер. 

Нафе арбийлерни корюп, озюни раатсыз дуйды. Къомшуларыны 
чокъ бегенмеди. Онынъ ичюн, теклифлерине миннетдарлыкъ биль- 


дирип, купеден чыкъып кетти. Баягъы вакъыт вагоннынъ коридорын- 
даки пенджерелернинъ бирисинден эп денъишип тургъан манзараны 
сейир этти. Бираздан кене купеге кирди. Отурды. Араларында таны- 
шув башланды. Арбийлер озь адларыны айткъан сонъ, Нафенинъ 
адыны да сорадылар. Къайда кеткенинен меракъландылар. 

— Мен окъувгъа кетем. Ишханеден бильгимни арттырмагъа ёлла- 
дылар, — деди. Утансырап, озюни эп четке чекти. 

— Адынъ меракълы. Бизим адларгъа бенъземей. Къайсы миллет- 
тенсинъ? — деп сорады арбийлерден бири, полковник. Оларнынъ 
учю де полковниклер. 

Нафе халкъымызнынъ алыны буларгъа чокъ бильдирмеге исте- 
мей, миллетини гизлейджек олды. Лякин сонъ гъурурнен: 

— Мен Къырымданым! — деп джевап берди. 

Арбийлер бири-бирлерине бакъыштылар. Лякин озьлерини бир 
шей олмагъан киби туттылар. Сонъ оларнынъ бириси кене де: 

— Кель, къардашым, бизнен берабер отур, — деди. 

Нафе, о шай деген сонъ, барып масачыкъ янына отурды. Олар 
энди дёртю де къаделерини токъуштырып ичтилер. Лаф къызгъын- 
лашып кетти. Нафе чокъусы индемей отура. Лафларына киришмей. 
Бираздан кене шу маса башына кельмесини теклиф эткен полковник: 

— Билесинъми, къардашым, — деди о, ве Нафенинъ адыны 
тапыштырамады. Тили келишмеди ве лафыны кене де «къардашым» 
сёзюнен башлады: 

— Билесинъми, къардашым, бу депортация олувынъызда сизинъ, 
къырым халкъынъызнынъ ич де къабааты ёкъ. Сизинъ Ветанынъыз 
гузель Къырым олгъаны, сизинъ еринъиз олгъаны къабаатынъыз- 
дыр, — деди. 

Нафенинъ козьлерине йылдырым чабиклигинен козьяшлар акъып 
кельдилер. Нефеси тутулгъан киби олды. Лякин о, алыны ич де кось- 
термеди. Озюни эльге алды. 

Арбийлер исе, бир шей олмагъан киби, кене ичти, ашадылар. Лаф 
эттилер. 

«Эбет, оларгъа къырым халкъынынъ сюргюнлюк нетиджесинде 
азаплангъаны, бу гъурбет ерлерде чекишип ольгени, Ветанына асрет 
олгъаны не керек? Олар — буюклер, олар, лаф эткенде, эр бир дигер 
миллетлерни ашагъы севиеде сайып лаф этмеге алышкъан агъалар. 
Оларгъа эр шей мумкюн япмагъа», деп тюшюнди Нафе ве: «Мына, 
шимди араларында тесадюфен булунгъан мен киби къырым йигити- 
нинъ козьяшы, юрек агърысы да керекмей. Чюнки, эгер де керек олса 

эди, олар, агъалар, халкъымызнынъ акъкъыны чокътан тиклер эди- 
лер, онынъ девлетини, укюметини къайтарып берир эдилер». 

Нафе бойле алгъа расткельгенине пек асабийленди. Ве анъында 
деръал «Теремок» адлы масал джанланды. Бу масалда буюктен-буюк 
аювнынъ кичкенелернинъ уфачыкъ эвчиклерине киреджек олуп, оны 
бозгъаны эр кеске белли. Лякин башкъа шей де белли: масалдаки аюв 
акъылланып, кичкенелернинъ эвчигини даа гузель къурмагъа ярдым 
эте. 

«Ах, къана бизим халкъкъа да бойле ярдым эткен тапылса эди! 
Озь эвимизни янъыдан къурса эдик!» Нафе къычырмагъа истеди. 

Трен исе эп огге кетти — ярыкъ уфукъларгъа догъру. 


2001 с. 
КЪАРТИЙЛЕРНИНЪ БАХЫТЫ 


Фадиме енге къайтып кельгенинден берли, Ветанымыз Къырымда 
яшагъанына энди он учь йыл олды. Догъма Къырымнынъ Албат коюн- 
ден олуп, мында да осюп буюген сонъ, о, Ибраим адлы огълангъа 
акъайгъа чыкъты. Оларнынъ бир эвлятлары догъды. Адыны Эмирвели 
деп, Фадиме енгенинъ раметли бабасынынъ адындан къойдылар. 
Амма 1989 сенеси иджреттен Ветанларына олар энди тек акъайынен 
экиси къайттылар. Догъмуш койлери Албатта зар-зорнен, акъчала- 
рына коре, кичкене бир мувакъкъат эвчик къурмакъны беджердилер. 
Озьлерининъ догъмуш эвлеринде исе, кельмешеклер яшай. Олар- 
нынъ ачувлы бакъышы Фадиме енгенинъ эсинден ич де чыкъмай. 
Акъайы Ибраим агъа мувакъкъат эвчикни къурмагъа пек тырышты. 
«Онынъ ичюн де хасталанды, джанчыгъым ве вакъытсиз вефат этти. 
Мени бир озьчюгюмни къалдырып кетти» деп, Фадиме енге агълам- 
сырады. «Сагъ олсунлар къомшулар. Олар о къыйын вакъытимде 
манъа ярдым къолуны узаттылар. Ойле де олмасы керек. Къартлар- 
гъа ярдымда булунмакъ эр бир адам, эр бир джемиет, укюмет ичюн 
биринджи иш, деп танылмакъ керек, эбет», деп екюн чекерек, Фадиме 
енге къомшуларынен пек разы олгъаныны хатырлады. 

Тюшюнджелерден бир тыныч токътагъанда, козю огюне 1944 
сенесининъ мушкюль куньлери кельдилер. Козюне деръал гъурбетте 
хасталыкътан, эм де аш олмагъанындан вефат эткен къарт аначы- 
гъы корюнди. «Ах, аначыгъым!» деп йиберди Фадиме енге, «ах» 
чекти, огюндеки оглюгинен козьлерини сюртюп алды. Акъайы Ибраим 
дженктен къайнанасынынъ къабири устюне отлар битишкенде къай- 


тып кельди. Фадиме енгени о, Озьбекстаннынъ Эски Къаунчы деген 
еринден тапты. Яхшы да, етип кельди, ондан гъайры Фадиме енгени 
де ачлыкътан ольмеклер беклей эди. Екяне огъланлары Эмирвели 
исе, дженктен къайтмады. Сонъундан онынъ эляк олгъаны хабери 
алынды. Ана-баба янды-куйдилер. «Ах, баламнынъ къабири не ерде 
олгъаныны да бильмейим» деп, Фадиме енге кокюс кечирип, яныкълы 
козьлерини ашагъы алды. Бойле этип о, акъайы Ибраимнен экиси 
къалдылар. Къырым халкъымызгъа япылгъан къувгъунлукъны огъур- 
сузлыкъ деп танып, олар шашкъын алда кене де яшамакъ керекли- 
гини анъладылар. Омюр девам этти. 

«Ах, энди булар эписи заман олуп къалды. Бир вакъытлери пек 
чокъ догъмушларым, къорантам бар эди. Энди эписи раметли олды- 
лар». 

Фадиме енге кене де теренден кокюс кечирди. Акъайы Ибраимнинъ 
вефат этмесине де энди еди йыл толаятыр. «О къадар айтты-айтты, 
заваллым, сенден сонъ оледжегим, Фадьме. Лякин, бакъ сен, омюр 
насыл кести. Меним ондан сонъ омюрим даа не къадаргъа узады». 

Фадиме енге бойле тюшюнджелерден сескенди. Онынъ шавлесиз 
козьлери яныкъ иле бир нокътагъа къадалдылар. Бойле, бир нокъта- 
гъа девамлы тикилип отурышлар, онъа энди бир тамам менсюп олуп 
къалды. Лякин тезден козьлеринде шавле къыгъылчымлары ойнады. 
Амма булар йылтырамакъта олгъан козьяшлар эди. Олар бирер-би- 
рер антерисининъ устюне тыпыр-тыпыр тюштилер. Бойле отурып, о, 
къомшусы Себья къартийнинъ келип киргенини де дуймады ве бир- 
ден чыкъкъан давуш оны абдыратты. 

— Вай, къоркъуздым, гъалиба, багьышла, джанчыгъым, — афунен 
сёйленди Себья къартий. 

— Ах, не оладжакъ, джаным, кене огълумны ве акъайымны хаты- 
рладым. — Фадиме енге пек муляйим корюнишли олмасынен, эр 
вакъыт де пек муляйим сёйленир эди. О, тезден къомшусыны муса- 
фирченликнен тёрге буюрмасыны истеди. 

— Не япаджасынъ, Фадьме, олюмге чаре бармы, я? Баш язысыны 
козь корер. Мына, мени ал... — деп, Себья къартий бу сёзлерден 
кочюп, кене де озь битмез-тюкенмез къаарини, эр вакъыттекиси киби, 
тёкюп башлады. 

Фадиме енге исе, кене ве кене, энди эзберленип къалгъан икяе- 
лерни буюк сабырнен динълей. Фадиме енгенинъ сабыры тюкенмез 
эди. Себья къартий тишсиз агъызынен эп лаф эте: 

— Огълум Смаил ич де меним тарафымны тутмай, келиним Айшеге 
бутюнлей таби олды. Къул, десенъ де ляйыкъ. Манъа исе, бу зиядеси- 

нен ярамай тесир эте. Ачувла-а-нам, джаным Фадьмечигим, о къадар 
ачувланам... — деди о, токътады ве бу арада Фадиме енге тез-тез 
онынъ агърысыны енгиллештирмеге ашыкъты: 

— Ах, джанчыгъым, кене де олса огълунъ сагъ-селямет, эр кунь 
оны коресинъ. О, сени пек урьмет эте. Э, э, шашма, мен билем ве 
корем. Бойле мунасибетлер тез корюне. О, сени пек севе, Себья, — 
деди Фадиме енге. 

Себья къартий миннетдарлы козьлерини Фадиме енгеге чевирди. 
Козьлери: «Сагъ ол, джанчыгъым, сен меним яраларыма мельэм 
тёкесинъ, татлы тилинънен агърыларымны енгиллештиресинъ», дей 
эдилер. 

— Урьмет эттигини дедими, э, э...? — деп текрар сорады Себья 
къартий. Ве козьлеринден огълунен ифтихар эткени дуюлды. 

Фадиме енге, эм лаф этти, эм къаве пиширюв тедаригинде булунды. 
Къона устюнде пек лезетли къокъугъан къавенен толу фильджанлар, 
саиблерини беклей эдилер. 

— Буюр, Себья къавеге, — деди Фадиме енге ве шекерликке 
узанды. Олар эппейи къаве софрасындан турмай эглендилер. 


ххх 


Омюр бир сание токътамай. О, даим илериге догъру ынтыла, янъы 
левха ве адиселерни огге сюре. 

— Абильтарлар къорантасы мында яшаймы? — деп, къорагъа таба 
яхшы кийимли адам адымлады. 

Фадиме енге башыны котерип, аджемиге бакъаракъ: 

— Къоранта деп десенъ, олурмы, балам? Екяне озюм къалдым, — 
деп джевап берди. 

— Багьышланъыз. Эгер мумкюн олса, танышайыкъ. Эмирвели 
Чаушым. Газеттеним. Мен сизинъ огълунъыз Эмирвели Абильтар акъ- 
къында макъале язмагъа истейим, — деди аджеми. 

Онынъ бойле лафы Фадиме енгени сыйпагъан киби олды. Фадиме 
енге къуванчындан огълундан кельген ве энди сарарып, эскирип, тюс- 
сюзленип къалгъан учькоше мектюплерни де чыкъарды. 

— Огълум танкчы эди, балам. Берлингедже дженклешти, анда 
да эляк олды. Ветанымыз Къырымымызны душманлардан къорча- 
лап дженклешти, къыйметлим, — деди Фадиме енге ве козьлеринде 
козьяшлар корюндилер. 

— Агъламанъыз. Эгер мумкюн олса, мектюплерни манъа бер- 
сенъиз? — деди о, сакътлыкънен. 


— Берейим, балам, лякин ич де эсинъден чыкъмасын. Бу мектю- 
плер меним ичюн огълумдан къалгъан энъ къыйметли мектюплердир. 
Билесинъми, мен оларны эр кунь, эр саатте къолума алып окъуйым ве 
олардан баламнынъ джанчыгъыны ис этем. Ондан тек булар тюс олуп 
къалдылар, къыйметлим, — деди. 

— Ич де раатсыз олманъыз. Мен оларны, козь бебеги киби, сакъ- 
ларым ве иллеки къайтарырым, — деди Эмирвели Чауш. 

Бундан сонъ Фадиме енге куньлерни эсапкъа алмакътан вазгечти. 
Чюнки беклевге куньлернинъ етмейджегини анълады. Энди, мына, не 
къадар вакъыт, айлар кечти. О адамдан исе, дирек-хабер ёкъ. Огъ- 
лунынъ арбий мектюплери къайда, деген тюшюндже къасеветинде 
яшады. О адам исе, бу кетиш-о кетиш. Мектюплерни иллеки къай- 
тараджакъ олды, лякин ич кельмеди. Фадиме енге бу алны кимсеге 
бильдирмей, кимсеге айтмай. Энъ зиядеси о, буны Себья къартийден 
гизлей. Сёз ачмагъа къоркъа. Биле, Себья къартий де бунъа пек яна- 
джакъ. «Яныкъкъа къавурыладжакъ», деп тюшюнди Фадиме енге. 

Бойле бир куньлернинъ биринде, эки къомшу кене де лаф этип 
отургъанларында, Себья къартийнинъ торуны Эмине кельди. Бита- 
сыны эвлерине чагъырды. Фадиме енгенинъ къолуны алды. Фадиме 
енге къызгъа козь этип: 

— Не гузель къыз олгъансынъ, — деди. 

Себья къартий исе, достунынъ тез-тез нефес алгъаныны эследи. 
Торуны Эминеге: — Шимди, къызым, бараятырым, — деп джевап 
берди. 

Эмине ойле де тез кетти. Узун эки сачы аркъасында узанып ята 
эдилер. 

— Ах, Себья, меним де бойле торуным олур эди. Эгер де огълум 
Эмирвелини мераметсиз дженк алып кетмеген олса, ах... — деди ве 
башындаки къыйыгъынынъ уджуна къолу узанды. Себья къартий де, 
Фадиме енге де козьяшларыны сюртюп-сюртюп, баягъы сюкюнетте 
булундылар. Ве Фадиме енге даянамады: 

— Себья, билем, сен мени пек сёгерсинъ, лякин мен бир акъыл- 
сызлыкъ яптым. 

Себья къартий буюк меракънен, козьяшларыны сюртювден токъ- 
тап, динъленди. Фадиме къартий девам этти: 

— Бир къач ай олды энди. Манъа бир адам келип, огьлумдан 
екяне къалгъан арбий мектюплерини соратты ве оларны онъа ишан- 
дым, бердим. Газеттен кельдим, деди. Шимди исе, янып оледже- 


гим. — Фадиме енгенинъ яныкълы козьлеринде козьяш йылтырап 
башлады. 

— Мен оларны эр кунь элиме алып окъуй эдим де! — деди о, 
яныкънен. 


— Вай, вай, достчыгъым, ким экен о! Онынъ бойле иш япмагъа не 
акъкъы бар?! — деп къычырып йиберди Себья къартий. 

Олар бираз вакъыт айретленюв муитинде булунып сустылар. Сонъ 
Себья къартий озюне келип, акъылына бир шей тюшкен киби: 

— Айды, токъта сен, янма, джаным Фадьме. Меним о газетте бир 
союм чалыша. Мен ондан соратырым, — деп, о, Фадиме енгенинъ 
гонъюлини алды. 

Арадан эппейи вакъыт даа кечти. Бир кунь Фадиме енгеге Себья 
къартийнинъ огълу Смаил кельди. Къорадан бакъты ве азбаргъа 
кирди. Фадиме енгени бир ерде корьмеген сонъ, эвнинъ къапусыны 
къакъты. Фадиме енге бу арада соба башында аш пишире эди. Къапу 
къакъылгъаныны эшитти, къапуны ачты. Смаилни корьди. 

— Хошкельдинъ, балам, кир ичериге, — деп теклиф этти къартий. 

Смаил кирди, къартананынъ къолуны алгъан сонъ: 

— Фадьме енге, сизге газет кетирдим. Анда огьлунъыз акъкъында 
макъале басылгъан. Муэллифи союмыз Эмирвели Чауш. Ады да 
сизинъ огълунъызнынъ адындан олгъаныны бакъсанъыз, — деди 
Смаил къуванчнен ве Фадиме енгенинъ козьлерине дикъкъатнен 
бакъты. 

— Ах, балам, чокъ сагъ ол, — деп, Фадиме енге къуванчыны тута- 
май сёйленди: — Меним огълум акъкъында бу макъаленинъ чыкъма- 
сына сен себепчи экенсинъ де! А-а, энди анъладым. Не къадар гузель 
хабер кетирдинъ, газет кетирдинъ! Демек, огълумнынъ арбий мектю- 
плерини де къайтараджакътыр, эбет, — деди эеджаннен. 

— Алла, Алла, Фадьме енге, сиз буны ич де къасевет этменъиз. 
Эбет, эбет, о, тезден бу тарафларгъа кене келеджек. Бизим Албат мер- 
кезден узакъча да. Онынъ ичюн келип оламагъандыр, айып этменъиз, 
— деди Смаил. 

— Ах, балам, бу хаберни эшитип, юрегим энди о къадар раатланды, 
энди къасевет этме-ем, — деди Фадиме енге сонъки сёзни созуп. 


Бу арада огьлунынъ артындан Себья къартий де етип кельди: 

— Козюнъ айдын, Фадьме! — дее, эвге кирди ве: — Хаберни 
эшиттинъми? Ана, коресинъми насыл яхшы олды. Юр, энди огълунъ 
акъкъында макъалени берабер окъуйыкъ. Оны бизге Смаил окъуп 
берир, — деп къошты Себья къартий. 

Фадиме енгенинъ юзю кунеш киби ачылды. Корюнди, онынъ къу- 
ванчы юрек къафесине сыгъмай. Учю де отурып макъалени окъуды- 
лар. Смаил Фадиме енгенинъ къолуны опюп-опюп хайырлады. Анасы- 
нынъ омузыны сыйпады. Къартийлернинъ бахыты буюктен-буюк эди. 

ЭСЛИБАШЛЫЛАР 


— Якъуб пек сый севген адам даа, — деди Шазие ханум акъайына 
чевирилип. Сонъ: — Я, шимдики бизим фукъаре омюримизде о сыйны 
да къайдан алырсынъ? 

— Бир озюнъ екяне къалсанъ, сен де эвинъде отурып оламаз 
эдинъ. Аллагъа шукюр эт, мен даа ольмедим, янынъдам. 

Шазие ханум акъайынынъ сёзлерине къуванып, кулюмсиреди. 
Сонъ козьлерини о якъ-бу якъ ойнатып: 

— Биз экимиз оны эр вакъыт яхшы къабул этемиз де, акъай, сен 
къасевет этме. Эвимизде булунгъаныны деръал огюне тиземиз, иште, 
мусафир этемиз. Даа кельсин. Унутмасын бизлерни, — деди. 

Сонъ Шазие ханум лафны башкъа тарафкъа бурмагъа истеп: 

— Ах, бир эчкичик алыр эдик, акъай. Лякин оны насыл бакъар- 
мыз да, не ашатырмыз. Манъа да яхшы олур эди, эчкинен огърашыр 
эди-им... — деп созды о. 

— Эбет, «андан-мындан Асанчыкъкъа къафтан», дегенлери киби, 
не исе, бир эвчик алдыкъ, — деп джевап берди Асан эфенди. Лякин 
озь-озюне бойле тюшюнди: «Э, э... сатып кельген эвимиз пек яхшы 
эди. Меним бутюн яшлыгъым, къырджыманлыгъым андаки эвимиз- 
нинъ къуруджылыгъына кетти, бутюн яшлыгъымны эв къурувгъа 
багъышладым. Эр йыл тамирлеп, боялап, сыйпап-сыйпалап кель- 
ген эвимизни, уджузгъа бермек керек олды. Чюнки Ветангъа олгъан 
севги огюнде козюмизге бир шей корюнмеди. Бердик де кельдик. Энди 
бу джарты эвнинъ тамирине э-хе не къадар замет къоймакъ керек. 
Лякин къартлыкъ басты. Айды, Шазиемнен ойле де ичинде ольгендже 
яшармыз. Башкъа чаре ёкъ» деп, Асан эфенди сюргюнлюктеки эвини 

яныкънен акъылына кетирди. Тюшюнджелерини къадынына дуйдур- 
майджакъ олды. Шазие ханум исе, алмады-бермеди де, санки онынъ 
тюшюнджелерини девам эткен киби, эм де бу эв меселеси оны да пек 
раатсызлагъаны ичюн: 

— Демесе, Асан, андаки эвимизни бутюн бары-ёкъунен бедава- 
дан беш ашагъы бердик де кельдик. Шукюр, Ветанымыздамыз. Лякин 
бу алгъан эвчигимиз ана-бабамызнынъ эви де. Барымызны-ёкъумы- 
зны берип, озь эвимизни озюмиз сатын алмагъа да етиштирдик. Мен 
бунъа пек къуванам. Алла бизге эль узатты, ярдым этти. Шукюр, я, 
Раббиме. Япкъан-эткен эйилигимиз огюмизге чыкъты. 

Асан эфенди кене де ичиндеки алны дуйдурмадан: 

— «Парасыны верен, дюдюгини чалыр», дегенлери догъру, Шазие, 
парасыны бердик де. Лякин мына шимди озь эвимизни алгъанымыз 
акъылыма кельсе, тёпе сачларым тиклене. Шимди Акъмесджиттеки 
бутюн эвлер эв демеге бармагъан, эскирип, санки кимсе оларны ич 
бир вакъыт тамирлемегенге ошайлар. Бунъа да бакъмадан, тиллери 
бара, бойле эвлерге бинълернен доллар акъча сорайлар, эм де олар 
сатыла. 

— Вай, акъай, вай, шуны айт! — Шазие ханум козьлерини фырлата 
берип, тос-томалакъ беденини пенджереге тараф тайдырды. Антери- 
сининъ этегини чекип: 

— Вай, Асан, бакъ, бакъ. Якъуб эфенди бизим тарафкъа келея- 
тыр. Гъарип, джаны сыкъылгъандыр, келе, иште, — деп, Шазие ханум 
Якъуб эфендининъ битмез-тюкенмез мусафир олмагъа севгисини, 
азчыкъ олса да, къорчаламагъа истеп лаф этти. Асан эфенди исе, 
къашларыны сытты. Гъурбетте отуз беш йыл зарарлы иште, бетон 
заводында чалышкъанынынъ акъибети олгъан, къыйышып къалгъан 
аякъларына зорнен басып, белини догъуртып, пенджереге тараф 
юрди ве устюндеки урбаларыны эеджаннен сыйпап: 

— Шимдики девирде адам, эксериет алда, къапусыны яхшы 
этип килитлеп, сонъ олгъан емегини къона устюне тизген вакъытте, 
бу насыл шей? — деп, къалын, лякин къарыкъ сесини чыкъарып 
тааджипленди. 

О, шай дегендже, эв къапусынынъ чанъы чынълады. Олар «Ачма- 
мыз!» деерек, бири-бирлерине бакъыштылар. Чанъ исе, бир дакъкъа 
биле токътамай, бармагъа ер тапмай чалды. 

— Вай, чанъымызны узеджек. Асан, кель ачайыкъ, — деди Шазие 
ханум. 

— Ачсанъ ач! — деди Асан эфенди, озю исе, арттаки одагъа кирди. 


Къапу ачылгъанынен, Шазие ханумнынъ огюнде Якъуб эфенди- 
нинъ, кулюмсиревден кунеш киби, къуванчлы юзю озюне джельп этти. 
О, гузель этип кийинген, санки киев киби. 

— Селям алейкум, Шазие ханум. Асан эвдеми? 

— Алейкум селям, Якъуб агъа, хошкельдинъиз, яхшы хаберлернен 
келесиз, гъалиба. Асан, Асан, бакъ бу тараф. Бакъ, ким кельди. Якъуб 
эфенди кельди де! — деп къычырды о, акъайына къуванчлы сеснен. 

Якъуб эфенди де пек къуванды, чюнки эр вакъыт бу эвге кельсе, 
онъа нисбетен олгъан урьмет ве сайгъы гонъюлине хош келе эди. Ве 
о, эр вакъыт: «Ах, не ола, Алла манъа да, Шазие ханум киби, акъыллы 
ве инсаниетли къадын берсе», деп хаяллана эди. Мына, бугунь исе, 
айны бойле лятифетли къадын тапылгъаныны ве къары-къоджа Асан 
ве Шазие онъа бу эвленюв ишинде къолтутып, къуда олуп, ёлуна 
тюшмелерини истеп кельген эди. 

Асан эфенди салмакълы-салмакълы адымлап, ич одадан чыкъып, 
Якъуб эфендининъ къуванч толу юзюне шенъ бакъты ве бундан 
эвельки дарылувындан эсер биле къалмады. 

— Достум, Якъуб, хошкельдинъ, сефа кельдинъ, кир, буюр, тёрге 
чыкъ! — Онынъ къабаджа сеси энди хошнутлукънен янъгъырады. 
Асан эфендиге урьметини косьтерип, онынъ элини къолунда йибер- 
мей тутты. 

Не исе, олар эписи аяттан одагъа кирдилер. Якъуб эфенди 
андан-мындан баягъы лаф эткен сонъ, чокъ узатмады, эвленмеге 
къарар бергенини сёйледи. 

— Биз санъа ярдым этмесек, ким ярдым этеджек, достум, — деди 
Асан эфенди. 

Шазие ханум фурундаки къокъуларны олар да дуялармы экен деп, 
ашханеге чыкъты. Кобете энди азыр эди. 

Тезден Шазие ханумнынъ чебер эллери софраны донатты. Башта 
учю де, адетимиз узре, бирер къырымджа пиширильген къавени ичти- 
лер. Сонъ кобетеге янаштылар. Шазие ханум исе, мусафирченликнен: 

— Ашымыз татлы олсун. Келинъиз софрагъа, буюрынъыз 
емекке, — деди ве акъайларны сыйлай берди, юзю кульди, гонъюли 
къуванды. 

АВТАРКИЯ 


Энвер эфендининъ эви Акьмесджитнинъ кенарында. О, яшагъан 
маалленинъ ортасында юксектен-юксек, агъачы къалын, пытакълары 
эр ерге узангъан чам тереги осе. Терекнинъ янындан кечкенде, мында 
мусафирликке келеяткъан къартлар, бу терекнинъ буюклигине шаш- 
къын алда бакътылар. «Бу чам тереги чокъ вакъиаларнынъ шааты. 
Оны бизим деделеримиз, къырымлар, бильмем къачынджы асырда 
отурткъанлар. Терекнинъ къадимийлиги сыфатындан белли олса, 
бизим къырым миллетининъ къадимийлиги де эски адындан белли 
олуп, къадимийден-къадимийдир», деп екюн чеккен къартлар, тезден 
ёлларыны кене девам этип, Энвер эфендининъ эви олгъан тарафкъа 
бурулып кеттилер. 

Чам тереги озь къоджаманлыгъынен, санки де шу маалленинъ 
козю ачыкъ къаравлысы киби тура. Эр кесни незарет эте, дерсинъ, 
оны отурткъан къырымларны бир даа корьмеге истей, корьген сонъ, 
козете. Шунынъ ичюн де, бу ерде яшагъан къырым халкъымыз озь 
ерлерине Чам тереги мааллеси, деген ад къойдылар. 

Энвер эфендининъ азбары исе, мейва тереклеринен толу. Къырым 
халкъынынъ адети, башта терек отуртмакъ, эвнинъ этрафыны, эм де 
азбарыны яраштырмакъ. Онынъ эви бугунь мусафир толды. Арала- 
рында энъ буюги олгъан Энвер эфендиге достлары «Ким бильсин, бир 
даа корюширмизми, ёкъмы» деп, силяхкъа кельдилер. Олар Къырым- 
нынъ чешит кошелеринден анълашып топландылар. Мемет, Ахтем, 
Сейдамет, Рефат, Абдулла, Ибраим — булар эписи Энвер къартнынъ 
якъындан-якъын достлары. Достлукъларына энди элли йыл толды. 
Ветанпервер къартлар бугунь де къартайдыкъ, деп отурмайлар. Ветан 
ичюн, бугуньки курешлерде де иштирак этелер. Балаларыны, торун- 
ларыны, торсакъларыны да бойле ветанпервер дуйгъусында тербие- 
ледилер. Бу куреш омюрлерининъ къаны ве дамарлары олуп къалды. 

«Биз девлетчилигимиз, тарихий акъикъат тикленмегендже, куре- 
шимизни девам этеджемиз», дейлер къартлар бирагъыздан. Олар 
миллетимизнинъ догъмуш ерлеринден къувулмасынынъ шаатлары 
олмакънен, буны буюк джинает, деп саялар. Олардан кимериси 
апслерде ятмакъларны да башындан кечирген адамлар. Корюшкен- 
леринде, къуванчлары кокреклерине сыгъмады, козьлери козьяшлар- 
нен толды. Бири-бирлерининъ эллерини сыкъып, къучакълашып, 
опюшип, омуз таптап корюштилер. Ал-хатир сорашмакълар битмеди. 
Сачлары чаларды, кимерсинки бутюнлей тёкюльди, юзьлер бурюшти, 
билекте кучь-такъат эксильди, лякин але Ветан ичюн курешелер. 


Энвер эфендининъ беш огълу ве эки къызы да миллетимиз иши- 
нен огърашалар. Бутюн бир къорантасынен бу курешке кирген аиле- 
лер миллетимиз ичинде чокъ. Олардан да бириси Энвер эфенди- 
нинъ къорантасы. Бу буюктен-буюк аиле бабаларынынъ янында, бир 
сокъакъта яшагъан киби, яшайлар. Буюк огълу Сейяр эллини кече. 
Башындаки гурь сачлары сийреклешти, эм де яхшы да чаларды. Сонъ 
Айдер, Лёман, Ислям, Сервер ве къызлары Эминенен Мумине. Энвер 
эфендининъ эписи олуп, йигирми еди торун ве торсагъы бар. «Алла 
къорчаласын оларны, Алла озю миллий девлетимизде яшамакъны 
корьсетсин», дей бере Энвер къартбаба. Бу лаф тилинден тюшмей. 
Яшлар да Ветан ишинен сыкъы багълылар. Олар уйкенлернинъ эр 
бир лафларыны бир къачырмай, чертип-чертип алалар. Энвер къарт- 
баба балаларынен гъурурлана. Бойле вакъытте, онынъ ай киби, тёге- 
рек юзю мемнюниетликнен кулюмсирей. Ири кесментик мучеси де, 
санки даа да буюклешкен киби ола. 

Мусафир къартлар тезден азбардаки юзюм асмасы тюбюнде мил- 
лий адетиндже ясалгъан къона ве онынъ этрафында алчачыкъ сетлер, 
устьлери чечекли басманен къаплангъан дивар ястыкълары ве мин- 
дерлери яйылгъан, одачыкъ киби донатылгъан ерде отурыштылар. 
Яз вакъытинде халкъымыз азбарда къона къуруп, отургъычлар тизип 
ерлешмеге севе. Къартлар битмез-тюкенмез субетке тутундылар. 
Олардан бириси Абдулла эфенди юксек бойлу, ири мучели, козьлери 
эр вакъыт джиддий бакъкъан адам. О, земаневий кийинген олса да, 
башында ешиль къадифеден тикильген такъиеси бар эди. Ибраим 
эфенди сарышын, алчакъ боюнен козьге чарпа. О, бу эвнинъ саиби 
Энвер эфендиге бенъзеп, томалакъ адам. Сары къашлары, санки де 
мавы козьлерини ярыкълаткъан киби, сюзюлип туралар. Козьлери бир 
тюрлю озю киби томалакълар. Сейдамет эфенди арыкъча мучели. 
О, тезден Ибраим эфендиге козь ташлады, бунынънен оны лафкъа 
давет этти. 

— Энвер достумыз, ич де къартаймагъансынъ, машалланъ бар, 
сагъ-селямет, тендирист юре экенсинъ, акъай? — деди Ибраим 
эфенди. 

Эр кеснинъ адындан олгъан бу суальге Энвер эфендининъ тома- 
лакъ юзю айдынланды ве о: 

— Сагъ олунъыз, достларым, джумленен берабер яхшым, — деди, 
кулюмсиреди: — Не ичюн юрмейим экен, озь Ветанымызгъа къайт- 
тыкъ, балаларымызны, миллетимизни кетирдик, курешимизни энди 
мында, Ветанда, озь топрагъымызда девам этмемиз къолайджа олур. 
Лякин мында миллетимизни кельмешек саялар. Къырымда бинъйыл- 

ларнен яшап кельген, миллет оларакъ шекилленген халкъымызгъа 
мына бойле демек джинаетлик, — деди. 

Бу лафтан Рефат эфенди еринде къыбырданып алды. Онынъ 
ири, арыкъча, бир тюрлю узунджа мучеси къалтырагъан киби олды. 
Афакъаны тез чыкъкъан Рефат эфенди, энди сусуп оламады: 

— Акъайлар, — деп башлады о, — эпинъиз яхшы билесиз, эв 
тёпесиз олмаз, омюринъизде ч-о-окъ (о, бу сёзни айрыджа созуп 
айтты) эвлер къургъандырсыз, онынъ ичюн яхшы билесиз, — деди о, 
ошлуджа этип ве сонъундан буюк джиддийликнен: 

— Бизим къырым миллетимиз илерилеп оламай. Себеби неде? 
Чюнки Ветанымыз къолумызда дегиль. Халкъымыз ерине къайтып 
кельсе де, шорбаджылыкъны бермейлер. Миллетимизни озьлеринден 
айры, санки де халкъымыз мында, умумен ёкъ киби, туталар. Бу эр 
кеске пек яхшы корюне, беллейим. Манасы не экен? Догъру, сиз сёй- 
легенинъиз киби, олар бизни кельмешек саялар, халкъымызны хор- 
лайлар, иш бермейлер, девлетчилигимизни де бермейлер. Девлетсиз 
миллет тёпесиз эвде яшагъан киби, — эфкярлы-эфкярлы деди о. 

Рефат эфендининъ лафыны девам эткен киби, сезгирлигинен айы- 
рылып тургъан Энвер эфенди, юксек сабырнен сёйленди: 

— Бизге олгъан ве олмасы девам эткен белянынъ ады автаркия, 
яни авдарувдыр, достларым. Бу исе, юнанджадан тутуп алув, авдарув, 
девирюв сёзлеринен анълатыла. Шовинист-ыркъчылар Ветанымызны 
къувет ве къурназлыкънен тутуп алдылар. Энди тутуп алынмагъан 
миллетимизнинъ къырымлар, яни кырымы, деген ады къалгъан олса 
да, баскъынчлар озьлерине шимди крымчанлар дегенлерини де унут- 
мамакъ керекмиз. Демек мумкюн, адымыз да энди буюк хавф астында 
булунмакъта. Давранмасакъ, оны да тутуп алув арфесинделер. Вета- 
нымызны къайтармагъа бизде кучь-къувет ёкъ, тек гъайретимиз бар. 
Гъайретлерден бириси де адымызны къайтарувдыр. Гъайретимиз 
иле Ветангъа къайттыкъ. Бизни мында къоймагъа ич де истемеселер 
де, Алла берген ярдымнен къайттыкъ. Энди тарихий, озьгюн озьады- 
мызны янъыдан тиклемек вакъыти кельди. Баскъынчлар бизлерге 
кельмешексиз дейлер. Не ичюн демесинлер? Себеби шунда, ады- 
мызда мевджут олгъан «татар» келимеси бизге кедер эте. Буны эр кес 
анъламакъ керек. Мында ич бир тюрлю джанагърытыджы шей ёкъ. 

— Амма бундан сонъ бизге де Чеченстангъа япкъаны киби япмаз- 
лармы? — деп, ювашча табиатлы Ахтем эфенди сёзге къошулды ве 
утанчакъ юзю, къабаат ишлеген киби, къызарды. Амма кене де къошты: 

— Чюнки душманларымыз, адларыны тиклерлер деп, пек къоркъа- 
лар. Бойле тюшюнем. Биз бугунь де автаркияны кене Русиеден коре- 


миз, дуямыз, лякин энди о, озь укюмини украинлернинъ разылыгъы- 
нен беджере, — деди бирден. Эр кес онъа бакъты. О исе: 

— Озь тарихий къомшуларымыз, украин къан къардашларымыз- 
дан, асырларнен бири-биримизге къолтуткъанмыз, энди олардан да 
айны шуны корьмек, биз ичюн даа аджджыдыр. 

— Догъру, къан къардашларымыздыр. Тарихта чокъ делиллер бар. 
Биз украинлернен ве олар да бизнен сойдаш халкъмыз. Оларнынъ 
тамырларында тюркий къаны бар ичюн де, асырлар бою ханларымыз 
ве къырым халкъымыз чешит тарихий басамакъларда рус ве поляк 
баскъынчларындан украинлерни яхшы этип къорчалап тургъанмыз. 
Олар озьлери де буны пек яхшы билелер. Бизлерни къорчаламагъа 
невбети, энди оларгъа кельди, — екюн чекти Абдулла эфенди, ири 
козьлерини даа да керди. 

— Лякин аксини коремиз де! Даа якъында Украина бизим халкъ- 
нынъ ярдымынен сербестлигини эльде этсе де, къырымларнынъ 
алына кирмей, анъламагъа истеги де ёкъ. Украина бугунь утанмай, 
баба-деде топрагъымызны бизге бермемеге тырыша, чалыша! Русие 
Ветанымызны даа бир кере тутуп алып, озь мухтариетини тизип 
чыкъарды, бугуньде бизим адымыздан лаф эте. Таякънынъ эки уджу 
олса, акъикъатнынъ уджлары чокъ экен. Истеген тарафкъа буралар. 
Къолунда акимиети олгъан акълыдыр деп, юзьсюзлюкнен иш корелер. 
Эм де оларнынъ бизге нисбетен «акъикъаты» тырнакъ ичинде олса 
да, бизим миллетимизнинъ акъикъатыны енъмеге эп кескин адым- 
лар аталар. Лякин олар бу адымларынен тек бир шейни тасдикълай- 
лар, — бу сёзлерни дегенде, Сейдамет эфенди, сёйлегени пек муим 
олгъаныны бильдиреджек олуп, ишарет пармагъыны котерип, лаф 
этти: — Бу да — миллетимизни енъмек мумкюн дегиль, чюнки милле- 
тимизнинъ енъильмейджек озь акъикъаты, яни бу Къырымнынъ озь 
тамыр халкъы — къырымлар барлыгъы акъикъатыны енъмек мумкюн 
дегиль. Бу исе, оларны онынъ ичюн де пек ашыкътыра, истеклери ич 
де чул тутмайджагъыны биле туруп, джинаетлерини япалар. Бизге 
исе, олардан да зияде ашыкъмакъ керек. 

Лафкъа кене Абдулла эфенди киришип, гурь къашлары тюбюнден 
джиддий бакъты, Сейдамет эфендиге джевап берди: 

— Миллетимизнинъ келеджеги миллетимизнинъ къолунда. Эгер де 
биз тез суретте адымызны тиклеп, тез суретте де девлетчилигимизни 
талап этмесек, фурсат къолдан къача бере, вакъыт кече. Вакъыт исе, 
ойле бир йыкъыджы кучьтюр, сонъ онынъ чареси де булунмаз. Асси- 
миляция джерьянына озен суву киби акъып кетермиз, — буларны сёй- 


197 


198 


легенде, Абдулла эфендининъ терен эеджанда булунгъаныны эр кес 
козетти, чюнки о, тезден: 

— Курешимизге янъы, яш кучьлерни джельп этмек ве оларнынъ 
сёзлерини эшитмек пек истер эдим, — деп къошты о. 

Къартлар лаф эткен арада, Энвер эфендининъ чебер келин ве 
къызлары софра донаттылар. Къона устюне бостанларындан хыяр, 
помидор, чешит мейвалар, буларнен берабер тузнен отьмек, сары 
ягънен пенир, къатыкъ, сарымсакъ ве миллий ашларымыздан энъ 
лезетлиси — чибереклер де къоюлды. Энвер эфенди эр кесни соф- 
рагъа чагъыргъанда: 

— Буюрынъыз, достларым, къатыкънен отьмек азыр емек, деген- 
лер, — деп айткъанда, Ахтем эфенди: 

— Бу сёзлеринънен фукъаре олуп корюнеджек оласынъ, я, достум? 
Лякин мында биз эпимиз аксини коремиз, — деди шакъанен. Ве муса- 
фирлернен берабер къонакъбайлар да кулюштилер. 

Софра башында энди кимсе лаф этмеди. Мусафирлер «Бисмилля» 
деп, емеклерге янаштылар. Къаве, чайнен берабер вишне тюсте 
хошаф да, истимал ичюн, софрагъа къоюлды ве эр кес оны бегенип 
ичти. Емек мерасими биткен сонъ, дува окъулды, субет де девам этти. 

Эльбет де, миллетимизнинъ сакъланып къалмасы киби буюк 
лаф, Ветанымызгъа къайткъан сонъ да, буюк меселе олгъаны, ким- 
сени раат къалдырмай. Халкънынъ юрек раатлыгъы бу меселенинъ 
мусбет, миллетимиз файдасына, девлетчилигимиз тикленмеси ичюн, 
чезильмесинен сыкъы багълы. 

Мусафир къартлардан бутюн вакъыт сусуп тургъан Мемет эфенди 
абдал мучесини къыбырдатты ве джиддий бакъкъан козьлерини дост- 
ларына тикти. О, эр кесни козетип алгъан сонъ, яныкънен деди: 

— Дюньяны къолда туткъан буюктен-буюк империялар ёкъ этильди. 
Лякин бизим сабыкъ девлетимиз империя дегиль эди, не ичюн ёкъ 
этильди? Эльбет де, асетликтен. Асетлик исе, эр шейни йыкъа биль- 
ген кучь. Бизим девлетимизни шовинистлернинъ тараш, фесатчы 
куньджюлери, пахыллары йыкъты, ыркъчылар эп енъиш къазаналар. 
Лякин къырым халкъымыз шимди де тириден-тири. Чюнки эр бир къы- 
рым адамынынъ гонъюлинде, кунеш нуру киби, чапаланмакъта олгъан 
руху бар. Омюр деген буюк дерьяда, андаки буюк къавгъада биле, бу 
рухумыз сакъланды ве курешимиз нетиджесинде, миллетимиз кене де 
озь Къырымына къайтып олды ве озь статусыны тиклемек ёлуны да 
булуп тапар. Бойле экен, эгер де Украина акимиети миллетимизнинъ 
къадирине етип, девлетчилигимиз меселесини чезмеге истемесе, 


ойле олгъаны да энди яхшы корюне, биз бунынъ адыны да автаркия, 
демеге меджбурмыз. Къатмерли автаркия. Эм де Къырымны украин- 
лерден кене руслар тутуп алаятырлар. Мен бойле тевсиенен чыкъам: 
биз, кьырымларгъа, къайсы да бири девлетчилигимиз тикленмесине 
амелий къолтутса, шу девлет ичинде булунмагъа разымыз деп, иш 
корьмекни тевсие этем. Абхазлар киби япмасакъ, олмайджакъ, гъа- 
либа. Украинагъа девлетчилигимизни къайтармакъны меджбур этмек 
ичюн, оны ойле фурсатта къалдырмакъ керекмиз, о, Къырымымызны 
девлетимиз оларакъ тасдикъланмасына меджбур олсун. Буюргъан 
алмай, даврангъан ала. Давранмакъ керекмиз, — деди о. 

Рефат эфенди еринде отурып оламай, атылып турды ве: 

— Келинъиз, бу акъта Меджлисимизге озь адымыздан мектюп 
язып, имзаларымызны чекип ёллайыкъ. Бу меселе бугунь энъ муи- 
мидир. Девлетчилигимиз иши къартны ве яшны, юксек бильгили ве 
орта бильгили, шеэрли ве койлюлернинъ юреклерининъ седасыдыр. 
Бунынъ ичюн къатты туруп, митинглернен чыкъмакъ керекмиз, деп 
саям, — деди о. 

Къартлар бу фикирнен разы олдылар. 

— Шуны эслетмели, — деп, Мемет эфенди кене деминки фикирини 
девам этмеге истеди, — Къырым Мухтариетимиз 1945 сенесинден, яни 
халкъымызны 1944 сенеси сюргюн эткенлеринден сонъ, ёкъ этильди. 
Бу Мухтариетимиз, бильгенинъиз киби, Русие Федерациясына бакъа 
эди. О исе, але бугуньгедже яшай. Ве мен, ишни еринден тепретмек, 
ич олмагъанда, дикъкъатны озюмизге джельп этмек, Украина акими- 
етчилерини къасеветке къоймакъ ичюн, бизге фесат чыкъарып, айне- 
джиликнен Русиеге киремиз деп, лаф ачмакъ керек. Ондан да гъайры 
реабилитациямызны талап этмек керекмиз. Эм де къатиен, чюнки бу 
олмагъандже, миллетимиз, санки де апсте булунгъан киби, джинаетчи 
киби, къанундан тыш сайыла. Демек, онъа бинаэн девлетини тикле- 
меге, мал-мулькюни, тутуп алынгъан зенгинликлерини къайтарма- 
гъа да акъкъыны джоя. Дигер меселе де, энди мында бир къач кере 
айтылды, бу да миллетимизнинъ къадимий озьадыны янъыбашындан 
тиклеп, къырымлар олгъанымызны илян этювдир. Бу тек озюмизге 
багълы шей, муимден-муим. Адымызны тиклемеден, реабилитация 
олмадан, Мухтариетимиз иши эп созула. Душманларымызгъа кереги 
де бу. — О, токътады ве тезден кене де адымыз меселесинден сёзюни 
девам этти: 

— Ыркъчылар, озь вакъытинде, миллетимизнинъ адыны нафиле 
ерде «татар» адына денъиштирмедилер. Бу адны халкъымызнынъ 
башына, санки де токъмакъ уруп-уруп, мийине кирсеттилер. Милле- 

тимиз ичюн, «татар» адындан зарардан гъайры, бир файда олгъаны 
ёкъ, онынъ ичюн, бу аддан тез вакъытте бус-бутюн арынмакъ керек- 
миз. Озюнъиз де буларны пек яхшы анълайсыз. Къадимий адымызгъа 
къайтсакъ, Къырымымызнен адымыз бир олгъаныны бутюн дюнья 
кореджек! Ветанымызнен адымыз бир олгъаныны корьген дюнья, 
кельмешек ким олгъаныны да биледжек. Бу мунасибетнен демели, 
къадимий адымызны тиклевге къаршы чыкъкъан озь арамыздаки айры 
бильмирлер, узакъны корьмеге бильмеген, душманларымызнынъ 
дегирменине сув тёккен олалар. Эм де бизим эвельки ханлыгъымыз 
киби, Мухтариетимиз де Къырым адынен адлангъаныны кимсе инкяр 
этип оламаз. Чюнки о, къадимий девирде миллетимизнинъ ады къы- 
рымлар эди ве бойле ал ХІХ асырнынъ башынадже къырымлар киби 
янъгъырагъан. Шимди буны кене тиклемели. Къырымлармыз десек, 
миллетимизнинъ озьгюнлюгини корьсеткен оламыз. Бизге тек къы- 
рымлар адымызнен иш корьмек керек. Бу пек муим. Шуны миллети- 
миз, бир къалмай, яхшы анъламалы. 

— Энди мусааде этинъиз, сёзюм пек узун олса да, девлетчилиги- 
миз акъкъында даа бир къач сёз демеге истейим. 

Эр кес бу тюзгюн лафнынъ сонъуны эшитмеге истеди. Ве Мемет 
эфенди девам этти: 

— Эпинъиз бильгенинъиз киби, бизим миллий девлетимиз бар эди. 
Энъ къадимий девирлерге тиймесек, Къырым Юрту, Къырым Ханлы- 
гъы, Къырым Халкъ республикасы ве Къырым Мухтариетимиз сонъ- 
киси олуп, миллетимиз анда баягъы яшады ве илериледи. Биз дев- 
летли миллет эдик. Бугуньде девлетсиз къалдыкъ. Бу догъру дегиль. 
Эгер де ыркъчылар озь джинаий иштиаларыны тыйып, еримизни 
тутуп алув ниетлерини ерине кетирмеген олсалар эди, ойле де яшар 
эдик ве о вакъытте де озь къадимий адымызны тиклер эдик. Шовини- 
стлер девлетимизни ёкъ этмеге ниетлендилер ве оны омюрге кечир- 
дилер. Дейджегим, шу тёпеде айтылгъан девлетлик статусымызнынъ 
эписи бу мукъаддес Къырымымызда мевджут эди. Бу да биз, къырым- 
ларнынъ, бу ернинъ тамыр халкъы олгъаныны пек яхшы исбатлай, 
тасдикълай ве эр кеске косьтере. Кимселер буны ред этип оламаз. 
Баскъынчлар бу девлетлеримизнинъ эписини ёкъ эттилер. Лякин мил- 
лет къалды. Бойле экен, миллетнинъ озь девлети, акимиети олмакъ 
керек! 

— Догъру, бизге энъ эвеля миллетимизни сакълап къалмакъ керек. 
Бунынъ ичюн мытлакъ девлетимиз олмасы лязим. Акс алда ассими- 
ляция джерьяны, буюк ташкъын киби, халкъымызнынъ устюне япы- 
рылды энди! Душманларымыз озь экспансив сиясетлерини энди 


яшларымыз устюнде де алып баралар, буны токътатмакъ керек! — бу 
сёзлерни энди Абдулла эфенди айтты. 

Мемет эфенди: 

— Догъру, токътатмакъ керек. Чюнки душманлар миллетимизни 
тез арада ассимиляция япмагъа екильдилер ве бойле хавфны буюк 
де, бала да энди яхшы ис эте, коре биле. Эгер дуюп алгъан олсанъыз, 
душманларымызнынъ девлетимиз олмасына аякъ чалгъанынынъ 
манасы да бунда. Олар телевидение, радио, чокъусы газет васта- 
сынен миллетимизни эп къаралайлар, ислям динине токъунып, оны 
тенкъид этелер ве бунынънен яшларымызнынъ мийлерине милле- 
тине нисбетен нефрет догъуралар. Яшларымыз тильни бильмегени 
де бундан келип чыкъмаймы экен, деген суаль догъа. Халкъымыз- 
гъа митинглерге чыкъмакъ себеплери пек чокъ! Миллетимизге дев- 
лет керек ве оны душманларымызгъа тиклетмек керекмиз, — деди о, 
кесен-кес. 

Ибраим эфенди де къошты: 

— Топракъларымызны арсызджасына эп саталар. Халкъымызны 
энди енъильди деп саялар, гъалиба. Бизни бутюнлей ич бир акъкъы 
олмагъан миллетке чевирдилер. 

Буны четтен динълеген яшлар аякъкъа къалкътылар. Оларнынъ 
арасындан бириси: 

— Салкъын сув ичсинлер! — деп къычырды. 

Энвер эфендининъ экинджи огълу Айдер беяз юзюндеки къара 
гурь къашларыны котерип-котерип: 

— Лякин шу тёпедеки мураджаатымызгъа къаиль оладжакъ 
олсакъ, энъ эвеля ондан Къырым бизим, къырымларнынъ миллий 
территориясы ве Мухтариет де бизим халкъкъа берильгенини ана- 
ясада язылгъандан сонъ тек, бунъа къаиль олмамыз шарт, эбет. Ве 
буны бутюн дюньягъа илян этильгенини талап этмек керекмиз. Тек 
бойле олгъанда, Русиенен иш корьмеге мумкюн. 

— Амма, эгер де реабилитация ве девлетчилигимиз меселесини 
Украина тез суретте чезсе, Русиеден эвель давранса, къырым мил- 
летимизни миллет оларакъ Къырымнынъ тамыр халкъы илян этип, 
анаясасына кирсетсе, о вакъыт биз Украина черчивесинде къалмагъа 
разымыз, — деп сёзюни кене де Айдер айтты. 

— Биз чар Русиенинъ ве Советлер девлетининъ эки юз йылдан 
зияде зулумыны чектик. Айнеджиликнен олса да, бир даа онынъ 
аягъы астында къалмагъа, онъа инанмагъа бир кимсе истемез. Сют- 
тен агъызы пишкен, къатыкъны уфюрип ичер, дегенлер. Украинадан 
да ич бир тюрлю умют этмек олмаз. Эйиси, — о, кулюмсиреди ве: — 

Эйиси, биз Америкагъа, онынъ 52-нджи штаты оларакъ къошулмамы- 
зны ондан истейик, — деди Ислям, Энвер эфендининъ даа бир огълу. 
Эр кес шашты. 

Эльбет де, эр бир миллетнинъ сайысы буюкми, кичикми, сер- 
бест яшав сюрмеге, девлетчилигине къавушмагъа, анда къуванып 
омюр кечирмеге, къатиен алда илерилемеге, озь динини, медение- 
тини, тилини, урф-адетлерини сакъламагъа акъкъы бар. Деделери- 
миз, бабаларымыз, аналарымыз бирлешип иш тутуп, миллетимизге 
ветанперверлик дуйгъуларыны ашлап, халкъымызны Къырымымыз- 
гъа етеклеп кетире бильдилер. Бу да ашкяр олды. Бутюн дюнья буны 
козетип турды. 

Мусафир ве къонайкъбайларнынъ бири-бирлеринен лафлары бу 
акъта девам этти ве Энвер эфенди: 

— Шукюр Аллагъа! Халкъымызнынъ эсас къысымы Къырымгъа 
къайтты, эм де йыл сайын, яз-къыш демей, къалгъанлары да сюргюн- 
ден эп Ветанына къайта. Лякин девлетчилигимиз олмагъаны эп тююм- 
ленип, юреклеримизге бинълернен инелер киби санчыла. Эм де буны 
кене ве кене бельгилемек керек, девлетчилигимиз олмасы буюк хавф 
астында! — деп, Энвер эфенди балаларына чевирильди. 

— Онынъ ичюн яш несильге васиетимиз: илеридеки курешимиз 
муимден-муим. О да энди сизинъ курешинъиз олды. Эм де яшлар 
котерильсе, буны кимсе токътатып оламаз. Яшларнынъ истеги эр 
вакъыт къувет, буюк кучь сайыла тургъан. Бугунь де шайдыр. Ветан 
ичюн куреш огъурында кимседен къоркъмакъ олмаз. Чюнки бу куреш 
эр вакъыт мукъаддес сайылгъан ве ойле де олуп къаладжакъ. Биз, 
уйкенлер, ана-бабаларынъыз, къартана-къартбабаларынъыз сиз- 
лерге бу иште даимий ярдымджылармыз, — деди о, балаларына, 
сеси эеджанлы къалтырады. 

Къартнынъ торунларындан буюги Муса: 

— Эбет, энди бизим невбетимиз кельди. Девлетчилигимизни 
тиклевде курешни энди биз алып бараджамыз, уйкенлернинъ изин- 
ден кетип, ишлерини девам этеджемиз. Курешимиз бир дакъкъа 
токътамаз. Къартлар бильсинлер, артларында курешеджек несиль 
бар. Булар биз — яшлармыз! — деди о, котеринкиликнен ве огълан 
къардашына, Наримангъа бакъты. Осьмюрнинъ козьлеринде, санки 
енъиш атеши парылдады. 

Кичкене миллетни буюк миллетлер хорласа, озьлерине де бундан 
сонъ яхшылыкъ беклемесинлер. Олар буюк гуналаргъа къалалар. 
Бунынъ ичюн исе, джевап бермек керек. Хорлангъан миллет, санки 
къаранлыкъ, тар аралыкъта булунгъан киби. Лякин онынъ хатыра- 


сында эвельки сербестлиги яшай да! Буны о, ич де унутмаз ве бу оны 
шу тар ерден чыкъмагъа меджбур эте, ынтылыш бере. Ынтылыш исе 
истектир. Бу истегимиз буюктен-буюк, о, кунеш киби айдын ве биз, 
къырымлар, бу истегимизнен акълымыз. 

Мусафирлер де, къонакъбайлар да гедже биткендже отурдылар. 
Кимсе юкъламагъа истемеди, тек энъ кичкенелер юкълап къалды- 
лар. Тезден аллангъан сабанынъ тазе авасынен нефес аларакъ, оту- 
рышкъанлар миллий курешимизде де тазелик керек олгъанына эмин 
олдылар. Тазелик, тазелик керек! 

Саба кунеши бир кенарчыгъыны уфукътан косьтерип, дюньяны 
ярыкълата берди. Бу эбедий ярыкъны кимсе токътатып оламагъаны 
киби, бизим миллий курешимизни де кимсе, ич бир тюрлю гъарез душ- 
ман токътатып оламаз. 


2003 с. 
КУЛЕГЕЧ КЪАРТАНА 


Себия къартанагъа джемаат арасында буюклер де, кичиклер де 
«кулегеч къартана» лагъабыны такъкъан эдилер. О, пек достане, 
самимий мунасибетли къартий. Онынъ ичюн де пек чокъ достлары 
бар. Эм де олар бири-бирлеринен сыкъ-сыкъ корюшип туралар. Мына, 
шимди де къартаналарнынъ эписи бир ерге топландылар. Олар эр 
вакъыттекиси киби, Себия достларында, Акъмесджитнинъ Борчокъ- 
ракъ мааллесиндеки бол эвинделер. Шар-гурь лаф этелер. 

— Бизим халкъ лагъапкъа пек уста ве бунъа ич де джаны агъыр- 
маз. Чюнки халкъымыз лагъап такъмакъны пек севе. Эм де бойле 
табиат урф-адет киби олуп къалды. Джан агъырмагъа не бар? — 
Себия къартана бу сёзлерни кулюп-кулюп айткъанда, кулегеч юзю даа 
да муляйимлешти. 

Себия къартананынъ сёзюнен эр кес разы олды. Эки тарафтан да 
онынъ омузларыны таптадылар. Эмине къартана исе айнеджиликнен: 

— Я, достчыгъым, Себия, сенинъ бир адетчигинъ даа бар да? — 
деп къошты къурназлыкънен. Эр кес бу лафкъа кулюмсиреди. 

Себия къартана исе: 

— Э-э, достчыгъым, мен адамларымызнынъ эписине бахыт 
истейим. Бахытлы олсунлар. Сонъ, не олгъан экен? Къудалыкъ 
япмакънынъ не гунасы бар? Мен кимсенинъ аилесине зиян кетир- 
мейим. Яшларымызгъа аиле аркъадашы тапмагъа джан-гонъю- 

лимден ярдым этмеге севем. Мен чокъ яшларымызнынъ бахытлы 
къоранта къурмаларына себепчи олдум, эм де бунъа гъурурланам, — 
деди о, ве сесинде котеринкилик ис этильди, кулегеч юзю исе даа да 
айдынланды. 

— Ана, онынъ ичюн де санъа даа бир экинджи лагъап, яни «къуда- 
лыкъ япыджы» лагъабы такъылды даа, — деди акърандашларындан 
Зоре къартана. 

Къартаналар шаматаланып, кулюшип-кулюшип отурдылар. Кене 
Себия къартананынъ омузларыны таптадылар: 

— Сагъ ол, джанчыгъымыз! — дедилер бирагъыздан. 

Сонъ Зоре къартана къашларыны котерип, санки бир гизли шей 
айтаджакъ киби, козьлерини де керип-керип: 

— Якъында бизим Чукъурчада бир огълан эвленеджек олды. 
Лякин ляйыгъыны ич де тапып оламады. Эбет де, севген севгенни 
алсын, къыяметке къалмасын, дегенлер, —деди ве бу арада онынъ 
юзю айнеджиликнен бурюшти ве о, сёзюни даа да бир тавнен сёй- 
леди: — Онъа исе эп башкъа миллет къызлары ойле бир асылалар, — 
о, бу ерде эки пармагъынен сагъ янагъыны чимчеп тартты. Бунен шу 
къызларнынъ бойле арекетлери насыл айып шей олгъаныны тасдикъ- 
ламакъ истеди. Сонъ девам этти: 

— Озь къызларымыз исе бунъа бакъып туралар. Бу иште къыз- 
ларымызгъа земаневийдже олуп, текяран киргиндже, атикче олмасы 
керек, эбет. — «Текяран» сёзюнен Зоре къартана «пек азчыкъ» демеге 
истеди, гъалиба, онынъ ичюн абдырап-абдырап девам этти: 

— Сонъуны динъленъиз. Огълан исе, пек меракълы сёзлер айтты, 
деди: «Мен явур алсам олмаз, чюнки оны сонъ ана-бабанъа, сойла- 
рынъа не деп косьтереджесинъ? Тилимиз, урф-адетлеримиз, динимиз 
бам-башкъа. Бойле экен, истесе о, дюнья дюльбери олсун, манъа бир 
капик бойлеси. Мен озь халкъымны аякъ асты этмем, бойле хынзы- 
рлыкъ япмам», деди кесен-кес. Озю де, достчыкъларым, ойле бир 
дюльбер йигит! — Зоре къартана эп къызышаракъ: — Къашлары 
къап-къара, козьлери ири ачыкъ, санки атеш фышкъыралар, бой- 
лу-постлу. Мына сизге огълан! — деп, о, баш пармагъынынъ уджуны 
тёпеге тикледи, эм де сёзюни эп девам эттирди: — Дейджегим, 
достчыкъларым, огъланнынъ бу лафларыны омюрбилля унутмам, 
эшиткенимде, теним титреди, къуванчымдан, оны Себиянен таныш 
этмеге истедим. Не дерсинъ, Себия достум? Келинъиз, бу огълангъа 
ярдымда булунайыкъ, онъа халкъымызнынъ арасындаки къызлардан 
энъ ляйыгъыны тапайыкъ. 


Себия къартана къуванчындан еринде отурып оламады, къыбыр- 
дана берди, сонъ: 

— Я, я? — деп айретленди о. — Не гузель йигит экен, не аджайип, 
акъыллы, озь халкъына самимий, садакъатлы эвлят экен, машалла 
огълангъа! — бу арада кулегеч юзю алланды, даа да самимий олды. 

Къартаналарнынъ эписи: — Машалла! Субаналла! — дейиштилер. 

Пакизе къартана исе, санки бир муим шей эсине тюшкен киби, 
манълайыны бурюштирип, бирден деди: 

— Вай, достларым, бизим Айрыгульде бир Билял деген адам бар, 
апайы да Зебиде. Ойле бир яхшы къоранта. Еди къызлары бар. — 
О, буны дегенинен, эр кес бири-бирине бакъышып гъурурландылар. 
Пакизе къартана исе лафыны девам этти: — Шу себептен, Зебидеге 
бизде «едилер меляикеси», дейлер. Бизим къырым халкъымызда 
еди къыз догъурып осьтюрмек, пек севап сайыла. Бойле ана ве баба 
севаплылар. О къызларны да корьсенъиз! Дюьберлерден-дюльбер- 
лер. Ар-намуснен оськен къызлар. Тербиели-тертипли. Келинъиз, 
Себия къуда, биз бу огъланны о къорантанен таныш этейик. О, олар- 
дан бирисини сайласын да алсын! Не дейсиз? — Пакизе къартана бу 
сёзлерни буюк тавнен айтты ве отургъанларгъа козь ташлады. 

Селиме къартана джанагърысынен: 

— Озь халкъымызнынъ дюльберлери ола туруп, дигерлери не 
керек? — деди. Сонъ озь-озюне рух берген киби, тебессюмнен: 

— Мен разым! Не гузель! Эбет, таныш олсунлар! — деерек, къо- 
шты: — Кимер огъланлар «генофондны яхшылаштырмакъ ичюн, дигер 
миллетлерге де эвленмек керек», дейлер. Бунъа ич де къаиль деги- 
лим. Бу да насыл шей экен?! Санки озюмизнинъ къырым миллетимиз 
етерлик дегиль. Меселя, генофондны пек де денъиштирмек истесенъ, 
не, озюмизде ёкъмы? Эвлен ускют къызына, я шималь тараф къы- 
зына, я сувдагъ къызына, я да багъчасарай къызына ве иляхре. Ана 
санъа генофонд! Бунынъ неси ярамай?! 

Онынъ бу сёзлерине эр кес къуванды. Сонъ къартийлер шу огъ- 
ланнынъ иши уйсун деп, дува окъудылар. 

Себия къартана бу ишке киришмеге разылыгъыны бильдирген 
сонъ, бир къач куньден къартийлер тедарикке кириштилер. Башта 
эписи Зоре къартана айткъан шу дюльбер огъланнен таныш олдылар. 
Огъланнынъ ады Сулейман эди. 

— Ады да Сулейман экен. Адынен къарт олсун, — дейиштилер 
къартаналар. Ве Сулеймангъа шу еди къызы олгъан къоранта акъ- 
къында айттылар. Сулейман исе, къудалыкъкъа разы олмады: 

— Сагъ олунъыз, лякин о къызларнен мен озюм таныш олурым. 
Ана-бабаларынен озюм лаф этерим. Тек яшагъан ерлерини косьте- 
ринъиз, — деди куле-куле. 

Лякин Себия къуда къаиль олмады: 

— Ёкъ, балам, олмаз, — деди. — Чюнки олар сени танымайлар 
да, онынъ ичюн де сенинъ дегенлеринъе де чокъ ишана къоймазлар. 
Биз сени озюмиз о къорантанен таныш этейик. Лякин мына, Пакизе 
достумнен барып, башта оларнен озюм таныш олайым. 

Сулейман олдурамады ве сонъунда къартаналарнен разы олды. 

Ана сизге, къудалыкъ иши де башланды! 

Эр кес Себия къартанагъа: 

— Элял ишинъ хайырлы олсун! — дедилер. 


ххх 


Мына, Себия къартана Айрыгульге де келип етти. Бир озю дегиль, 
Пакизенен, чюнки оны шу гузель къорантанен Пакизе енге таныш 
этеджек. 

Кой буюк, ешилликлер ичинде комюльген тура. Бу ердеки топракъ- 
лар халкъымыз къолунда олгъанына энди бир къач йыл олса да, эвле- 
рини къуруп башлагъанларны пармакънен саймакъ мумкюн. Лякин 
терек сачув иши токътамай ве кой ешилликлер ичинде булуна. 

Бойле этип, эки къартана устьлеринде енгиль басмадан тикильген 
дюльбер антерилери, башларында миллий адетиндже багълангъан 
дюльбер баш явлукълары, аякъларында енгиль аякъкъаплары, элле- 
ринде чанталарынен, бу койнинъ янъы сокъагъы бойлап кеттилер. 
Ёл бою халкъымызнынъ хорлугъыны, эвлерини къуруп оламагъанла- 
рыны коре-коре юрдилер. Лаф этип, дертлештилер. 

— Ах, — деди Себия къартана, — бу бизим миллетнинъ чекиш- 
кени не вакъыт битеджек экен, къырымларгъа да миллет оларакъ не 
вакъыт бакъаджакъ экенлер? 

Пакизе къартана да асабийленди ве эфкярындан, Аллагъа мура- 
джаат этип: — Аллам, сен озюнъ миллетимизнинъ, бутюн мусульман- 
ларнынъ къайдыны чек, истеклеримизни ерине кетир, я, Раббим! — 
деди. 

Тезден олар кичкене, лякин юксек ясалгъан эвнинъ огюнде токъта- 
дылар, чюнки Пакизе къартий: 

— Мына, кельдик! — деди. Ве шу ерде де: — Зебиде-е! Зеби- 
де-е! — деп къычырып башлады. 

Эвден башта къоранта башы Билял эфенди чыкъты, артындан да 
Зебиде ханумнынъ озю корюнди. Олар деръал Пакизе къартананы 


таныдылар. Къартийлернен самимий селямлашып, хошнутлукънен 
къаршыладылар: 

— Хошкельдинъиз! Буюрынъыз эвге! — дедилер Билял эфендинен 
Зебиде ханум. 

Олар эвге кирдилер. Къонакъбайлар мусафирлерни тез-тез отур- 
тып, эллерини алдылар. Аман-эсанлыкъ сораштылар. Сонъ Пакизе 
къартана: 

— Мына, меннен берабер кельген бу Себия къартана, сизнен пек 
таныш олмагъа истеди, — деди. 

Эв саиблери — Билял эфенди де, Зебиде ханум да бунъа пек къу- 
вандылар: 

— Пек яхшы эткенсиз, къувандырдынъыз бизлерни, — дейиш- 
тилер. 

Билял эфенди юксек бойлу, ири мучели, сачлары чаларып башла- 
гъан адам. Рефикъасы Зебиде ханум корюмлю къадын. О, текяран 
шашмалагъанындан, башындаки явлугъынынъ уджуны тебрете бере 
ве самимий кулюмсирей: 

— Пек яхшы, эбет, таныш олайыкъ, — деди. 

Олар лаф этип танышкъанлары арада, одагъа къолунда табагъы- 
нен дюльбер къыз кирди. Табакъ устюнде тургъан фильджанлардан 
пишкен къавенинъ лезетли къокъусы, деръал бурунларгъа урды. 

Къыз табакъны маса устюне къоюп, башта къартаналарнынъ элле- 
рини бирер-бирер алды. 

Себия къуда айретленген алында къыздан козюни узьмеди. Къыз 
озюне олгъан дикъкъаттан утанып-утанып, фильджанларны бирер- 
бирер эр кеснинъ огюне тизди, сонъ: 

— Хошкельди къавесине буюрынъыз! — деди. 

Къызнынъ сеси де, назиклиги де, незакетнен лаф эткени де Себия 
къартананы озюне даа да джельп этти. 

Эв бикеси Зебиде ханум эр кесни къавеге давет этти. Къона 
башында отургъанлар бирден шекерликке узанып, къавелерини ичип 
башладылар. Лаф эп къызгъынлашты. Эписинден чокъ, эльбет де, 
Себия къартана сёйленди: 

— Не гузель кьызынъыз бар экен, — деди. 

Зебиде ханум акъайына бакъып алды, санки ондан разылыкъ 
сорады ве: 

— Бизим еди къызымыз бар, — деди незакетнен ве юзю ойле бир 
нурланды, санки ода ичинде кунеш догъды. Билял эфенди де сабыр- 
сызлыкънен отургъан еринде къыбырданып алды. 

— Я, я, Алла багьышласын! Огълунъыз да бармы? — деп, эп лаф 
ачты Себия къартана. 

Зебиде ханум ве Билял эфенди де бири-бирлерине бакъыштылар 
ве Билял эфенди: 

— Огълумыз ёкъ, Алланынъ иши. Бизге еди къызны бермекни 
ляйыкъ корьди, — деди. 

Не Зебиде ханум, не де Билял эфенди эвлерине бу къартийлер- 
нинъ кельмесинде бир шей олгъаныны дуйсалар да, тиллеринде 
фырланып тургъан суаллерни бермедилер. Олар сыра бильген адам- 
лар эдилер. 

Къаве ичилип битильген сонъ, къона устюне ара-сыра отьмек, 
пенир, сары ягъ, тюрлю татыллар, татлы емеклер, къурабье къо- 
юлды, чай фильджанлары тизильди. Буларны дигер къызлар кетирип 
къойдылар. Къартийлернинъ эллерини алдылар. Себия къартананен 
Пакизе къартананынъ козьлери къайсы бирине бакъаджакъларыны 
бильмедилер. Бутюн къызлар бири дигеринден гузель. «Акъикъатен 
де, Пакизе догъру деген экен», деп тюшюнди Себия къартана. Ве шу 
ерде къопайып отургъан Пакизе къартийге козю тюшти. 

— Не къадар къызлардыр бу! Алла къорчаласын! — деди ве эки 
къартана бу къорантанынъ зенгинлиги къызлар олгъаныны анълады- 
лар. 

Тезден чебер къызлар къонагъа янъычыкъ къызартылгъан чибе- 
реклерни эки табакъ устюне ерлештирип, мусафирлер огюне къойды- 
лар. 

— Буюрынъыз емекке! — къонакъбайлар мусафирлерни эп сый- 
лай бердилер. 

Мусафирченлик миллетимизнинъ адетлеринден биринджисидир. 
Онынъ ичюн де, ашлар да пишип етиштирильди, эм де софра башын- 
даки субет де тынмады. Себия ве Пакизе къартаналар бу аджайип 
къоранта азаларына сагълыкъ истедилер. Себия къартана эр кесни 
софра дувасына давет этти. Эр кес къолларыны котерди. 

— Бисмилляи Эррахман Эрраим! Берекет берсин софранъызгъа, 
девлет къонсун башынъызгъа, бодене киби ёргъалап, Хыдыр баба 
чыкъсын къаршынъызгъа. Ашагъанынъыз къаз иле май олсун, ичке- 
нинъиз шекер иле шербет олсун. Олумлу ерден малынъыз кельсин, 
олюмсюз ерде джанынъыз юрсюн. Огъланлар, къызлар къысмет 
олсун, яшынъыз юзге толсун. Эльхамдулилла, берекет берсин! — деп, 
Себия къартана сёзюни екюнледи ве софра башындаки бу сёзлерни 
озюнинъ къартбитасындан огренгенини буюк итирамнен сёйледи. 


Бундан сонъ, олар даа баягъы отурдылар. Лафлар тынмады. Бу 
къорантанен гузель этип къонушкъан сонъ, къартаналар сагълыкъ- 
лашып, ёлгъа чыкътылар. 

Ёл бою кеткенлеринде, Себия къартана артыкъ сусуп оламады ве: 

— Джаным, Пакизе, не де гузель къоранта, намуслы адамлар. Мен 
беллесем, бизим Сулейман огъланымызнен мында ич де чекинмей 
кельмеге мумкюн! — деп, екюн чекти ве сесинде тантана давушы эши- 
тильди. 

Пакизе къартана исе, къуванчлы козьлерини йылтырата берип, 
чалт-чалт адымлады, чюнки бу гузель хаберни тез арада огълангъа 
еткизмеге ашыкъты. Себия къуда исе, ашыкъып-ашыкъып лаф этти: 

— Достчыгъым, Пакизе, биз, къартаналар, миллетимизнинъ сакъ- 
ланмасы ёлуна тюшмесек, олмаз. Мен беллесем, бу ишимизнинъ 
якъасыны бошаштырмагъа акъкъымыз ёкъ, —деди джошкъунлукъ- 
нен, даа да чалт адымлады. 

Пакизе къартана башыны саллап-саллап, разылыгъыны биль- 
дирди. Себия къартана тез юререк: 

— Ишимиз пек чокъ, Пакизе! — деди ве олар юрюшлерини даа да 
чабиклештирдилер. Автобус дурагъына ашыкътылар. 


2003 с. 
ВЕТАНПЕРВЕРЛИК ДУЙГЪУСЫ 


Селиме къартана огълу Бекир ве келини Саниенен берабер яшай. 
Шимди исе, о, досту Айшенен Акъмесджиттеки Мешелер маалле- 
синде, Бекир огълунынъ бол ве дюльбер эки къатлы эвинделер. Къар- 
таналарны чокъйыллыкъ достлукъ бирлештире. Халкъымызнынъ 
такъдири, алы оларны зиядесинен къасеветке къоя. Бу саеде олар 
экиси чокъ лаф этелер. 

Яш олгъанларында, олар экиси де миллий арекетте иштирак этип 
кельдилер. Тап Москваларгъа баргъан эдилер. Энди олар сексеннинъ 
тюбюнделер. Бугунь атик енгелерни Ветанымыз, догъмуш тилимиз- 
нинъ алы, яш несильнинъ такъдири киби, меселелер раатсызлай. 
Олар бу акъта джошкъун субетлерини эп девам эттирдилер. 

— Ветанымыз бойлап, ёлда, эр ерде озь къырымджамыз янъгъы- 
рагъаныны о къадар истейим, бу не вакъыт оладжакъ? Бу истегиме 
тез арада къавушмагъа пек тельмирем. Бу себептен АТР телекана- 
лыны ве «Мейдан» радиосынынъ яйынларыны бир къалдырмай 

бакъам, динълейим. Оларгъа миннетдарлыгъым сынъырсыз. Буюк иш 
япалар. Лякин тевсиелерим де ёкъ дегиллер. Бир-эки лаф сёйлейдже- 
гим келе, — деди Селиме енге. 

— Селиме, достчыгъым, пек догъру дейсинъ. Мен де тыпкъы 
сенинъ киби озь лафыма, адетиме авесим. Умумен, озь Ветанымызда 
озь тилимизде лаф этильгенини истейим. Не айтайым? Эбет, саба- 
дан акъшамгъадже, саатлернен озь къырымджамызны эшитсек, буны 
къайсы къырым адамы истемез. Эр кес сенинъ киби дей. Озь тили- 
мизге етери ёкъ, асретлигимиз де онъа коре. Бойле ал халкъымызны 
аджизлете, сыкълетлендире. 

— Айше, джаным, кельсе, бу акъта АТР-ге, эм де «Мейдан»гъа 
телефон этейик! Бераберлешип, дейджеклеримизни сёйлейик де! 

— Кель, мен разым. 

Айше енге бу сёзлерини дегенинен, къартаналар, санки анълаш- 
къан киби, башларыны-сачларыны сыйпап, тюзетип башладылар. 
Олар деръал мусафир одасындаки буюк кузьгюге тараф юрдилер. 
Экиси де онъа тикильдилер. 

Селиме енгенинъ огълу Бекирнинъ къорантасында тек озь тили- 
мизде лаф этмек адеттир. Бу, эльбет де, къорантада озь миллетине, 
халкъына, онынъ адетлерине ашлангъан урьмет эди. Бу да ана-баба- 
ларнынъ бу меселеге бойле джиддий бакъкъанларынынъ нетиджеси, 
эльбет де. Онынъ ичюн де, Селиме къартийнинъ энъ кендже, еди 
яшындаки торунчыгъы Гульнар да, сувтильмач къырымджа лаф этип 
къонуша. 

Бугунь олар учеви эвде къалдылар. Чюнки Гульнарчыкъ баарь 
татилинде булуна. Къартанасынен къала. Бугунь исе Селиме енге- 
нинъ досту Айше енге де оларнен булунмакъта. Селиме енгенинъ 
дигер къоранта азалары — огълу, келини, эки огълан торуны — эписи 
озь ишлеринен кеттилер. 

«Эльбет де, озь тилинъни бильмек ана-бабагъа, къартана-къарт- 
бабагъа багълы. Олар не тильде лаф этселер, балалар да, торунлар 
да шу тильде къонушалар. Чюнки бала ювасында корьгенини куте. 
Огретсенъ, бала эр вакъыт огренир. Чюнки о, догъгъанында тиль 
билип догъмай. Онынъ ичюн къорантадаки буюклер бири-биринен тек 
озь тилинде къонушмалылар». 

Айше ве Селиме енгелернинъ тюшюнджелери бойле. 

Къартаналар, яшлыкълары эслерине тюшкен киби, кузьгю огюнде 
эп фырландылар. Янларында оларнынъ бу субетлерини бир къалдыр- 
май динълеген Гульнарчыкъ, тюзенгенлерине дикъкъатнен бакъты ве 


къартаналарнынъ арекетлери баланы ошландырды. О, энди экинджи 
сыныфкъа къатнай. Тезден зийрек къызчыкъ ошуна даянамай, кулюп 
йиберди. Сеси чанъчыкъ киби чынъылдады. Айше къартана кузьгю 
огюнде туруп, башындаки къаверенки ве беяз къарышкъан чечекли 
къыйыгъыны насыл этип багълайджагъыны бильмей, къыйыкъны 
ойле де, бойле де башына яйып бакъа, лякин бирисини бегенмей. 
Айше енге, сийреклешкен, эм де чаларгъан къашларыны сытып да 
бакъа, томалакъ козьлерини ойната, амма ич де келишмегенини 
корюп, даа да сыкълетли тарзда дудакъларыны сыкъа. 

Гульнарчыкъ озь къартанасынынъ арекетлерини де, о да шу кузь- 
гюден козьлерини алмагъаныны эслеген сонъ, бу оны даа да ошлан- 
дырды ве о, агъызыны элинен орьтюп, кене кульди. 

Къартаналар, не исе, баланынъ кульгенине дикъкъат эттилер. 

— Гульнар, не олды, сен не кулесинъ? — деп сорады къартанасы 
дарылып. 

Гульнарчыкъ тарс токътады ве сонъ зорнен озюни тутуп, индже, 
лякин атик сесинен: 

— Къартанам, не керек сизге бу къадар ясанмагъа? Бу телефон да, 
анда сизинъ насыл кийингенинъиз ич де корюнмейджек де? 

Къартаналар, къызчыкънынъ зийреклигинден элесленип, онынъ 
дегени догъру олгъаныны анъласалар да, янълышларыны ич де 
бильдирмеге истемедилер. 

— Не ичюн корюнмейджек экен... — деп башлады къартанасы, 
лякин сонъ сусты ве балагъа бакъып, джиддий тавурнен: 

— Э-э, догъру, корюнмейджек... — лякин сонъ къолайсызланып: 

— Амма тербиели адамларнынъ корюниш-сыфатлары эр вакъыт 
яхшы олмалы, — джевабыны тапкъаны ичюн къуванып, Айше достуна 
бакъты. Онъа козь къыпты. Айше къартана гизли тарзда омузларыны 
къысты. Сонъ экиси де къызчыкъкъа косьтермей кулюмсиредилер. 

Къызчыкъ къартаналаргъа даа да дикъкъатнен бакъты. 

— Я, сиз не вакъыт телефон этеджесиз? — деди бирден. 

Енгелер онынъ бу суалинден абдырадылар ве экиси де пенджере 
янында, устю токъ мавы тюсте гъырджыванен орьтюли кучюк маса- 
чыкъкъа таба якълаштылар. Масачыкъ устюндеки телефонгъа къор- 
къунен бакътылар. Телефон оларгъа, санки де ичинде джаны олгъан, 
буюк къара бийни анъдырды. Санки бу «бий» оларнынъ устьлерине, 
мына-мына, атыладжакъ киби корюнди. Бундан оларнынъ корю- 
нишлери даа да ошлу олды. 

Къызчыкъ бойле тасвирге гизли куле-куле, эп къартаналарнынъ бу 
арекетлерини сейир этти. 

Бир аньден сонъра, енгелер, не исе, къоркъуларыны басып, теле- 
фонлар язылы дефтерчикни къарыштырдылар. Тезден кереклисини 
таптылар. 

— Айше, достум, сен лаф этсе, пек эеджанланам, озюме чокъ иша- 
намайым. Тегиз лаф этип оламам, дейим, — деп теклиф этти достуна 
Селиме енге. 

Айше къартана шашмалап, онъа бакъты. Ойле корюнди, санки 
башындан къайнагъан сув тёкюльди, чюнки о, бойле тевсиени ич де 
беклемей эди. Селиме енге буны пек яхшы абайлады. О, онынъ да, 
къартлыгъына барып, телефон этмеге чекингенини корьди. Лякин озь 
дегенинден таймады. Олар бир къач ань бири-бирлерине бакъып тур- 
гъан сонъ, Селиме енге онынъ разы олмагъанына эмиет бермеден, 
кене лаф этти. 

— Билесинъми, биринджиде, АТР-ге телефон этейик. Оларгъа энъ 
эвеля, къырымджамызда догъру теляффуз этмелери истегимизни 
айт. Телеканалымызда чокъча озь тилимизде сёйленсинлер. Дигер 
тиллерден сёзлер кьошмасынлар, тильни бозмасынлар. Чюнки озю- 
мизнинъ къырымджамызда эр бир керек сёзлер мевджут. Къыдырсын, 
тапсынлар. Эм де эр бир халкънынъ озь тили озюне керек. Башта 
буны айт. Сонъ рекламлар акъкъында сёйлерсинъ. Биз, динълейи- 
джилер, эм де сейирджилер, рекламлар олгъаныны истеймиз. Бизим 
миллий телеканалымыз озь тилимизде сёйленмек керек. Рекламлар 
да къырымджа олмалы, деп тюшюнемиз. Биз, къарт олсакъ да, укра- 
индже рекламларны, эм де яйынларны динълей ве анъламагъа тыры- 
шамыз. Бизим тильни де огренсинлер, деп сёйле. 

О, текяран токътап, терендже нефес алды, сонъ: 

— Эм де бакъса, достчыгъым, бойле олса, къырымджамыз эп 
янъгъырайджакъ, — тавнен сёйленди о, ве: — Бунынъ неси ярамай? 
Шу рекламларны дакъкъа сайын берелер. Тиль огренмеси бир шей 
дегиль. 

Бу сёзлерни Селиме къартана токътавсыз, бир нефесте сёйлеге- 
нинден, болдурды, гъалиба. Лякин козьлеринде мемнюниетлик нур- 
лары ойнагъаны, бинъ кумюш эди. 

— Достчыгъым, даа бир шей акъкъында демеге унутма. О да, 
Номан Челебиджаннынъ сойадыны догъру айтсын ве язсынлар. 
Чюнки онынъ сойады Челебиджихан дегиль. О, не де хан, не де джи- 
хан. Асылында бу сёз джиан олмалы. Челебиджан сойады къадимий- 
ликтен къалма аддыр. Инанмасалар, Озьбекстанда дердж этильген 
газетимизни саифелесинлер. Онынъ анда сойады догъру язылы. 


Эбет, о вакъыттеки эслибашлы языджы ве журналистлеримиз бойле 
шейлерге айрыджа дикъкъат эткенлер, пек мыкъайт олгъанлар. 

О, кене де токътап, достуна бакъып алды. 

Айше къартананынъ алы мушкюль эди. Чюнки о: «Мен бу къадар 
лафнынъ тюбюнден насыл этип чыкъарым экен», деген тюшюнджеге 
далгъан алда тура эди. 

Селиме къартана буны корьди, эльбет де, онынъ ичюн онъа: 

— Сен къасевет этме, эписини айтып олурсынъ, — деп юрек берди. 

Айше къартана, тюшюнджесинден бираз айынгъан киби, къыбыр- 
данды. Лякин достунынъ даа бир къач шей акъкъында айтаджагъыны 
анълагъанда, чырайындан къарлар ягъды. 

— Билесинъми, достум, балаларымызны пек тюшюнсинлер, — 
девам этти Селиме енге. — Оларны меракъландырмакъ ичюн, тильни 
яхшы билип менимсемелери ичюн, оларгъа келишкен яйынлар азыр- 
ламакъ кереклер. Даа догърусы — мультфильмлерни терджиме этип 
азырласынлар. Олардан энъ гузеллерини, адетлеримизге келишкен- 
лерини, ветанперверлик, тербие, намус, гъурур, ифтихар, мерамет, 
достлукъ, эйилик, тертип ве низам, акъыл-идрак акъкъында тариф- 
легенлерини сайлап, терджиме эткенлерини истегимизни айт. Бой- 
лесинде озь тилимиз эп янъгъырайджакъ. Бу исе, балаларымызда, 
умумен, миллетимизде ветанперверлик рухуны котермеге фурсат 
олур. Ветанперверлик дуйгъусы миллетлерни догъурды. Озь вакъы- 
тинде бизим къырым миллетимиз де бойле догъгъандыр. Ветанпер- 
верлик дуйгъусы миллетлерни яшата, илерилете, сакълай, къоруй. О, 
миллетлерни гъайыплыкътан алып чыкъа, о, миллетлерге энъ буюк 
къувет бериджи, ашлайыджы дуйгъудыр. Балаларымызда бойле дуй- 
гъуны бугуньде уятмакъ ве котермек керек. Къырымджамыз Ветаны- 
мызда джанлы олмалы. Бунынъ ичюн, оны огренмек ве бильмек — 
ветанперверликнинъ айырылмаз пытагъы. Илериде «сонъки пешман, 
башкъа душман» алы олуп къалмасын, деймиз. 

Айше енге достунынъ сёзлеринен юз файыз разы олгъаныны, 
башыны саллап-саллап бильдирди. Амма достунынъ сёзлери битке- 
нинен, о, деръал энди озюни ич де тутуп оламадан, онынъ узундан- 
узун бу лафыны токътатты. 

— Селиме, мен буларнынъ эписини насыл этип акъылда тутуп сёй- 
лейим. Достум, язып къолума бермесенъ, олмаз. — Айше къартана 
шашкъын алда эллерини яйып (онынъ эллери бармагъа ер тапмады- 
лар), лаф этти. 

Селиме къартана сёзю кесильгенинден, истемей-истемей, токъ- 
тады. 

— Я, сенинъ де дейджеклеринъ булар дегильми, ёкъса? — сорады о. 

— Ёкъ, меним сёйлейджеклерим де тыпкъы бойле. Лякин шаш- 
маларым, тилим келишмез, деп къоркъам. Телефондан исе тез лаф 
этмек керек. 

— Не керек ашыкъмагъа? Телефонны сенинъ элинъден тутуп 
аладжакъ ёкъ, — деди о, тавнен ве бир аньден: — Менден гъайры! 
— деп къошты. 

— Ана, коресинъми, мен лаф эткен арада, къолумдан алсанъ, 
башкъа сес олгъаныны анъларлар. 

— Ёкъ, достум, сен бойле тюшюнме, мен киришмем, — сонъ 
олдурамады ве: — Айды, олмаса, бутюн дейджеклеримизни башта 
кягъыткъа язайыкъ. Токъта, мына шимди. — О, папучлерини шувул- 
датып, арттаки одагъа, торуны Гульнарчыкъкъа кетти. Айше енге де 
артындан къалмады. 

Гульнарчыкъ, къартаналарнынъ онъа дарылгъанларыны корюп, 
энди озь масасы башында отурып, нелердир сыза эди. Селиме енге 
одагъа киргенинен: 

— Гульнар, балам, бизге кягъыт ве бир де къалем берчи, — деди. 

Буны эшиткен къызчыкъ, башыны тез-тез къартанасына чевирди. 
Юзю кульди. Къартаналарнынъ онъа куню къалгъанына къуванды ве 
айнеджиликнен кулюмсиреп, башыны тёпеге котерип, деди: 

— Я, не, мектюп ёллайджакъ олдунъызмы? Телефоннен лаф 
этмейджесизми, ёкъса? — деп сорады. 

— Э-э, балам, я биз къартмыз да. Ёкъ, мектюп дегиль де, башта 
кягъыткъа язып, сонъ ондан окъуп, телефоннен лаф этеджек олдукъ. 

Гульнарчыкъ: «Ана, энди меним де ярдымым керек олды» деп, даа 
да къуванды ве: 

— Къартанам, келинъиз, сиз манъа айтынъыз, мен исе язайым, — 
деп теклиф этти бала бираздан. 

О, козьлерини ийлекярлы йылтыратты. Юзьлерине бакъты. «Разы 
олмазлар», деп тюшюнди. Лякин къартаналар пек къувандылар. 
Самимийликнен къызчыкъкъа бакътылар. 

— Аферин торуныма! Ах, меним акъыллым! — деп, къартанасы 
Гульнарчыкъны къучакълап, янакъларындан опьти. Гульнарчыкъ да 
къартанасына сарылды. 

Оларгъа мемнюниетнен бакъып тургъан Айше енге, пек севинди. 
Къызчыкънынъ омузларыны таптап, башыны сыйпады. 

Тезден олар учевлешип, бу ишнинъ тюбюнден чыкътылар ве, не 
исе, Айше къартана язылгъанларны телефоннен бильдирмеге наиль 
олды. 


Оларнынъ бир талай бу теклифлерини о ерлерде мемнюниетнен 
къабул эттилер. Тешеккюрлер бильдирдилер. Илеридеки яйынларны 
азырлавда, оларнынъ тевсиелери козь огюне алынаджагъыны биль- 
дирдилер. 

Къартаналарнен Гульнарчыкъ бундан хошнут олуп къалдылар. 


2007 с. 
БОШ ЛАФЛАР 


Къомшулар олуп яшагъан эки къартбаба, эр вакъыт корюшип, къо- 
нушып турдылар. Олар бугунь экиси Арслан эфендининъ бол джам 
софасында отуралар. 

«Шукюр Аллагъа, бу йылнынъ къышы пек къатты олгъанына коре, 
энди газымыз бар. Серникни бир чертсенъ, ола. Не къадар раатлыкъ- 
тыр бу!» 

Арслан эфенди бойле тюшюнди ве энди агъач-комюр якъып 
чекишкенлерини биле унутты. Къартлар ичюн бу кичкене сыджакъ 
эвчикни балалары къуруп бердилер. Ана-бабаларыны раатламагъа 
истедилер. Борджлары бойле. Эвчикни эки огълу бирлешип, тикледи 
чыкътылар. Эвнинъ ичинде бир ятакъ ода, джам софа, ашхане, аджет 
ве ювунув одачыгъы, эвге киргенде, кошеде одур-будур къоймакъ 
ичюн, къамеречиги де бар. Аякъкъап чыкъармагъа аятчыгъы да мев- 
джут. Къартлар ичюн бу етерлик. Огъланларынынъ азбарлары да 
янларында. Эсма шерфенен Арслан эфенди бунъа пек къуваналар. 
Огъланларыны алгъышлайлар. 

Къартларнынъ кичкене, лякин къынтав бу эвчиклери, халкъымыз 
топлу яшагъан ве яваш-яваш семетдешлеримиз тарафындан къурул- 
макъта олгъан, Джевизлик мааллесинде ерлешти. 

Бойле этип, эки къарт чёюн батарейлерге къызынып, ясланып 
субетлештилер. Эм лафта, эм иште эр вакъыт джалагъайлыкъ кось- 
терген эв саиби, чокъусы озю лаф этти. Табиаты ювашча Фикрет 
эфенди тек динъледи. Кимерде бир сёз къошса, оны да айткъанына 
къыркъ пешмангъа къала, гъалиба, юзюни бурюштире ве сонъундан: 
«Десене, я, десене», деп ала. 

Фикрет эфенди зиядесинен арыкъча, къурсагъы ич де ёкъ, санки 
белькемигине япышып къалгъан. Устюндеки урбалары озюне келиш- 
кен, начар корюнелер. «Нефакъасыны аламы шу асылда» деп, Арслан 
эфенди онынъ бичарелигине козь ташлады. Сонъ ийлекярлыкънен: 

— Сёйлейимми санъа бир торба бош лафлар? Оларны ойле чокъ 
айтмакъ мумкюн, тилинъ биле тамагъынъа япышып етиштирмез. 

Фикрет эфенди, достунынъ бу апансыздан суалине ве онынъ озь- 
озюне джевап бермесине, абдырап бакъты ве: «Десене, я, десене», 
деди. 

Арслан эфенди исе, ийлекярлы кулюмсиреди ве: 

— Къырымымыз ичюн шарапхане демеге, хас дегиль. Эвель- 
эзельден Къырымда мейханелер олгъан. Оларда сатылгъан шарап- 
лар да, бабам сен, бутюн дюньягъа намы кеткен. О вакъыттеки 
акъайлар шарапны пек билип ичкенлер. Шимди исе ойле ичелер, 
санки анавы шарап чанагъыны эллеринден тутуп аладжакълар. Тез- 
тез ютмагъа бакъалар. Гъалиба, бириси меним эсабыма ичер, деген- 
ден къоркъалар. Къайда айлансанъ, къызгъанчлыкъ... Дюльберлик 
алемни белялардан къуртараджакъ, дейлер. Мен исе дейим, эр кес 
эшитсин: къызгъанчлыкъ, ондан асыл олгъан хырсызлыкълар дюнья- 
мызны йыкъаджакъкъа, батыраджакъкъа бенъзей. Бутюн мараз- 
лыкълар шу арам дуйгъудан чыкъа. Коррупция да, кичкене ве буюк 
хырсызлыкълар да. Умумен дегенде, эр бир нишаретлик шу нефсхор- 
лукътан. Алла адамларгъа чешит сынавлар берген, бере, денъемек 
ичюн. Зенгинлик шу сынавлардан бири. Дюньяда эйилик япып, омюр 
кечирмек керек. Омюрнинъ сыры, эм вазифеси тамам шунда. Эвель- 
ден халкъымыз истидатлы, лякин парасыз балаларымызны джемаат 
эсабына окъутмагъа ёллагъанлар. Бу эр кеске эльверишли олгъан. 
Бойле, халкъ ичюн мукъаддес иш япкъанларгъа, дувалар окъулгъан, 
алгъышлар айтылгъан. Фукъарелерге къолтутылгъан, ярдым этиль- 
ген. — О, токътады. Устюндеки къаверенки-беязлы сантырач коль- 
меги незакетнен утюленгенине кейфи кельди ве деминки лафыны 
акъылына тюшюрип, девам этти: 

— Мейхане дегенде, къавелерни айтмайсынъмы? Къырымда къа- 
вехане денильмеген, хас олмагъан. Мында эвель-эзельден, асыр- 
ларнен, къавелер олгъан, оларнынъ саиплери де къаведжилер эди- 
лер. Къавелер, мейханелер киби, сыра-сыра тургъанлар. Саиплери 
шахсен озьлери муштерилерни къапуларда беклеп, ичериге кирмеге 
давет эткенлер. Кимериси къавелер буюк олуп, оларда куреш яры- 
шлары да кечирильген. Къавелерде тек къаве дегиль, чибереклер, 
янтыкълар, кебаплар, пилявлар пишкен. Плов да дегиль, палов да 
дегиль. Къырымда пиляв денильген, эм де эвель-эзельден пишкен. 
Эвельден бизде пилявнынъ ичине юзюм къурусы къоюлып, мусафир- 
лер ичюн махсус аш сайылгъан. 


— Э-э, ова-къытлер кечти де кетти, бу-лар э-эписи бош л-лафлар, — 
деди Фикрет эфенди, яры-ёрту сёйленди. Бу онынъ сёйлеген энъ узун 
ибареси эди, о да Арслан эфендининъ деминки «бош лафлар» ибаре- 
сини къошкъаны ичюн, олса керек. 

«Бир лаф айтаджакъ экен» деп, Арслан эфенди онъа тикильди, 
агьызынынъ ичине бакъты. Лякин Фикрет эфендининъ лафы бунен 
де битти. 

Къонакъбайнынъ бир тамам сабыры тюкенди. Озюнджесине исе: 
«Э-э, онынъ ады Фикрет дегильми санъа. Бир чокъ девамлы фикир 
этип, сонъ оны, не исе, зорнен агъызындан чыкъармакъ экен», деген 
тюшюнджеси де бир ошором олуп корюнгенинден, о, дудагъы арасын- 
дан ырджайды. 

Фикрет эфенди исе, буны дуйгъаны да ёкъ. 

«Ойле адамлар ола даа. Урдумдуймаз. Онъа къатланмагъа амма 
да сабыр керек. Тёвбе, я, Раббим», деди Арслан эфенди озь-озюне. 
Сонъ кене бош лафларына авушты. 

— Мына, шимди, халкъымыз да дигер халкъларнен берабер, пар- 
тиялар сайлавларында иштирак этеджек. Эльбет де, бу сырада биз- 
лерге буюк акъылымызны ишлетмек керек оладжакъ. Меджлисимиз 
бир де бир партияны косьтерип, онъа рей бермемизни тевсие эте- 
джек. Амма бу ерде «санъа, къызым, сёйлейим, келиним исе анъла» 
ибареси, озь ишини япаджакътыр, эльбет. Ойлеми, Фикрет? 

Фикрет эфенди исе, яры юкъулы, яры айыныкъ козьлерини зорнен 
къыбырдаткъандже, Арслан эфенди энди даянамады: 

— Олян, сен де бир фикир айтса шуны, бир сёз айтсана, эриф? — 
Арслан эфенди тарафындан бойле зыкъы-зорланувнынъ нетиджеси 
оларакъ, Фикрет эфендининъ тек башыны салламасы олды. Арслан 
эфенди окели девам этти. 

— Отю куню Акъмесджитнинъ меркез сокъагъындан, эвельки ады 
Салгъыр сокъагъы эди, юрмек керек олды. Адым сайын, биналарнынъ 
ашагъы къатында «Шаурма, шаурма», деп язылы. О да насыл шей 
экен? О десенъ, къавурма экен. Бу Къырым да! Мында шаурманынъ 
не иши бар? Барсын, озь еринде шаурма олсун. Бизде исе этни къа- 
вуралар, савурмайлар. Бир сес эшиткенлер, не ерден чыкъкъаныны 
бильмегенлер. Ойле гъариплер эп чокълаша. Биревнинъ шейини, 
ашыны, топрагъыны тутуп алмагъа алышкъанлар, бойле япалар. 
Тамыр халкънынъ эр шейини ёкъ этмеге тырыша, чалышалар. Мен 
беллесем, бу да бир гъариплик. — О, бу сёзлерни чокъусы озь юре- 
гини раатламакъ ичюн айтты. 

Арслан эфенди сексенни кече. Башында сачлары бем-беяз. Але 
атик, джалагъай олгъаны, лафкъа усталыгъындан да яхшы корюне. 
Сагъламлыгъыны джоймай. 

— О пилявны да айтаджакъ олсанъ, лафы битмез. Шимди чокъу 
шу ашны пишире. О къолай экен. Онынъ неси къолай? Чиберекнинъ 
неси къыйын? Пилявны пиширеджекте, онъа узун-узун этип, бир 
чанакъ хавуч, бир чанакъ да согъан догърамакъ керек. Бир чанакъ 
пирнични сайлап ювмакъ керек. Онъа даа нохут къояджакъ олсанъ, 
оны да акъшамдан сувгъа къоюп-къоймасанъ, джибитмесенъ, саба- 
гъа азыр олмаз. Булардан гъайры, этинен ягъыны айтмайсынъмы? Не 
къадар иш бу! Ондан яхшысы, озюмизнинъ чибереклеримизни пишир- 
сек, олмазмы? Э, достум... — о, Фикрет эфендиге козьлерини чеви- 
рип, тикип бакъты. О исе, урдумдуймаз, динълемектен гъайры бир 
шейге даа ярамай. Арыкъ къарт эллерини къавуштырып, башындан 
берли бойле сыфатта отура. «Гъарипке Фикрет адыны къойгъанлар, 
лякин сусуп отургъандан, акъыл корюнмей де. Бизге сусмакъ дегиль, 
агъыз толдурып, дейджеклеримизни душманларымызнынъ юзьле- 
рине уруп-уруп айтмакъ керекмиз». 

— Ана, россиялылар озь тиллерини мында къануний тиклемеге 
истеп, референдум кечирмеге имзалар топладылар. Къаерде корюль- 
ген иш! Россиянынъ диаспорасы олуп, тамыр халкъ олмай туруп, 
мында укюмет тили олмасыны арсызджасына талап этмеге, тиллери 
бара. Бойлесине тек тамыр халкънынъ акъкъы бар. Олар мында чокъ 
экен. Сонъ, не олгъан! Бу аргумент дегиль. Ер ичинде къарынджа- 
лар да чокъ! Эписи бир не Украина, не де Къырым оларнынъ Ветаны 
дегиль. Оларнынъ Ветаны тек Россия. Эгер акъылынъда олса, — 
о, Фикрет эфендиге бакъты. Фикрет эфенди исе, кене шу деминки 
алында булунмакъта эди. Лякин Арслан эфенди бунъа энди ич де 
къулакъ асмадан, сёзюни девам этти: 

— Балтыкъбою укюметлерине шу россиялылар амма да толуп 
ташкъан эдилер. Эбет, сонъ акъибети де чыкъты даа! Лякин о тараф- 
нынъ миллетлери, мусафирлернинъ сыраларыны тез эксильттилер. 
Эксильтмеген олсалар, олар анда энди биз чокъмыз сиясетинен, 
яйгъара, зырылты къопарып башлагъан эдилер. Анда да озь тилле- 
рини укюмет тили япаджакъ, ерлерини де запт этип аладжакъ эдилер. 
Лякин айнурлыкълары кечмеди. Украинада, даа зиядесинен бизим 
Къырымда, тыпкъы бойле япмакъ керек. Халкъымызда акъыллы 
сёзлер бар, тамам олар киби арсызларгъа ляйыкъ. «Бир кунь муса- 
фир, эки кунь мусафир, учюнджисине — кет кяфир». Эр бир мил- 


лет озь еринде булунып, иш корьсюн. Мусафирликте исе, мусафир 
олгъаныны унутмасын. Биз Озьбекстанда ярым асырдан зияде медж- 
бурий яшадыкъ, лякин меджбурий мусафир олгъанымызны, бир дакъ- 
къа биле унутмадыкъ. 

Фикрет эфенди бу сёзлерни эшиткенинден сонъ, бир аньге серсе- 
рий алдан уянгъан киби корюнди. Лякин бу тек корюнди. Асылында 
исе, «мых» демеге ярамады. 

«Догъгъанына пешман, гъарип», деп тюшюнди Арслан эфенди. 

Бираздан Эсма шерфе кирди. 

— Юрюнъиз ашханеге, бир-эки къапынайыкъ. Уйле маали олды, — 
деди. 

Арслан эфенди исе, къадынына хошнутлукънен: 

— Шерфечигим Эсмам, кулюмсиреви ёсмам, — сёзлерини сёйлеп 
къаршылады. 

Эсма шерфе муляйим-муляйим кулюмсиреди. Къартлар ашханеге 
авуштылар. Фикрет эфенди, «юкъусындан» бу сефер де уянмагъан 
киби, зорнен еринден туруп, ашханеге кечти. Софранынъ тар ерине 
отурып, кене шу деминки отурышта булунды. 

Софра башында Арслан эфенди кене токътамадан лаф этти. 

— Биз омюрге келип яшагъан бу дюньямызгъа «яланджы дюнья» 
деп, нафиле айтылмагъан. Бу ибаренинъ буюк манасы бар. Бу «ялан- 
джы дюньяда» бизлер эпимиз ялансыз, догъру яшамалымыз. Иллеки 
бойлелери Алла Тааля берген сынавлардан кечкен сайыладжакъ. 
Буны явурлар билеми экен? Шусы шубели. Чюнки эп гуна ишлер- 
нен огърашалар. «Яланджы дюньяда» биревнинъ топрагъыны тутуп 
алмакънен, ялан айтмакънен, дженклер япмакънен огърашалар. — 
Арслан эфендининъ къырмызы янакълары даа да алландылар. — 
Ойлеми, Фикрет? — деп, о, кене достуна бакъты, озю исе терен 
тюшюнджелерге далды. 

«Э-э, бизлер де къартайдыкъ, омюр сонъуна келе, лякин Ветаны- 
мыз къолумызгъа кечкенини, биз де корьмедик. Несиллернинъ алы не 
оладжакъ?» 

Бу онынъ юрегини даа дешетли сыкъып алды. «Халкъымызгъа 
фурсатларны эльден къачырмамагъа, эр шейден хабердар олуп, 
ёлбашчыларгъа халкънынъ менфаатыны пек тюшюнмек керек. Мына, 
Украинанынъ Конституциясынынъ эксикликлерини Авропа Комис- 
сиясы озьлерине косьтерип, анда демократия боюнджа бозгъунлукъ- 
ларнынъ тюзетильмесини козьлерине тюртюп-тюртюп сёйледи. Мына, 
озь халкъымызны эслетмек ичюн, бир фурсат даа! Дюньяда миллет- 

лерни къорчалайыджы Комиссиялар бар. Олардан бириси Венециан 
Комиссиясыдыр. Лякин бойле нуфузлы ерлерге «къырымтатар» деген 
аднен насыл этип мураджаат этерсинъ? Башта бизлерге озь адымы- 
зны къайтармакъ керекмейми экен?» 

Арслан эфендининъ эсине деръал бир рус адамынынъ ачувнен: 
«Вы же кырымцы!» дегени эсленди. «Адалетли адам экен» деп, къый- 
мет кести Арслан эфенди. Ондан да гъайры бир танышы Италияда 
булунгъанда, бир къач итальян адамларынынъ: «Озь Ветанынъы- 
зны талап этип, къайтарып алынъыз, чюнки сизлер къырымларсыз. 
Къырым сизинъ еринъиз», дегени олгъан эди. Кимерлери исе: «Что 
это за название народа, это не название, с таким именем далеко не 
пойдешь. Вам надо вернуть свое исконное имя кырымцы. Тогда дело 
сдвинется с мертвой точки», дегени де бар. Бир эрмени исе, буздо- 
лафны тамирлемеге кельгенде, о да айны шу фикирлерни айтты. О, 
тап асабийинден: «Верните свою Родину, что вы!» деп къычыргъаны, 
але даа къулагъында тура. 

Арслан эфенди озь тюшюнджелерине бус-бутюн комюлип далды. 
Сонъ озь-озюне: «Сиясетчилеримизге тек къырымлар озьадымызнен 
иш корьмек керек оладжакъ», нетиджесине кельди. Сонъ кене аса- 
бийленди ве эеджаннен: «Бу бузавланып отурмакълар, ичимиздеки 
иптидаийлик алы, бир куню битерми, аджеба!» деди о, сыкълетленип. 

КЪАРТ КЪОЙНУНДА КЪАЛАЧ 


Кеч кузь. Куньлер эп салкъынлаша, авалар эп бозула, де ягъмур 
ягъа, де Къырымгъа аит сызгъырыджы, токътавсыз ель уфюре, эр 
шейни — тереклернинъ далларындаки сонъки япракъларны узюп 
алып къача, коктеки булутларны айдаштыра, адамларны раатсызлай. 
Кунеш, къаралы-беязлы булутлар арасындан, кимерде бир корюнип 
ала. 

Нефакъаджы къартлар бойле аваларда бири-бирлерине бара, 
корюше ве якъындан къонушмагъа севелер. Къаве, чай ичелер. 

Мурадасыл къарткъа сагълыкъ сорап кельген къомшусы, Сеттар 
къарт: 

— Бир къорантада къары-къоджа яхшы, муаббет яшайлар, — деп, 
лаф ачты ве девам этти: 

— Яшайыш кетишатында эр шей ола. Мунасибет де бирден, 
беклемеден, озь-озьлюгинен муреккеплешип, бус-бутюн менфий тюс 


ала биле. Бу вакъытте, къоджасы дигерине козь этип, кьадыныны 
ынджытмасы мумкюн. Эм де бойле ал къары-къоджа арасында 
эвель-эзельден олуджыдыр. Эски заманларда бойле алларны молла 
чезген ве ятыштыра бильген. Пек чезильмеген алда, къадыгъа мура- 
джаат эткенлер. Шимдики омюримизде озь такъдирлерини я озьлери, 
бильгенлерине коре, я, умумен, чезип оламай, психологларгъа мура- 
джаат этелер. Бойле муим меселени, не ичюндир, бильмем кимгедир 
ишана ве олардан ярдым беклейлер. Мен беллесем, бу психологлар- 
гъа мураджаат этюв, шимдики зенгинлерге менсюпче олуп къалды. 
Акъчаларыны къайда къояджакъларыны бильмейлер, гъалиба, — 
деди Сеттар къарт элемнен. — Бу исе, миллетимизнинъ адетине 
келишмеген бир иш, чюнки чанакъ-чёльмек тасырдамагъан эв, уму- 
мен, олмай, оны да тышарыгъа чыкъармакъ, чиркин, нишаретликтир. 
Омюрни яшамакъ къолайлыкънен олмай. Яхшысы, бойле алларны 
озьара чезселер, не олур экен? Бойле ишлерге дин эрбаплары баш 
къошса, гузель олур эди. 

— Я, токъта, Сеттар, олар да чешит-тюрлю яшта олалар да? Яш 
инсан бу аиле меселесинде не анълай биле? Бу келишмез, дейим. 

— Къурани Керимде эписи бар. Яшмы, къартмы, онынъ эмиети ич 
де олмай, чюнки Алла Тааля буларнынъ эписини бизге чокътан биль- 
дирди. 

Арыкъча мучели орта бойлу Сеттар эфенди бу сёзлерни сёй- 
легенде, узунджа юзю айдынланды. Лякин къасевети юзюнден корюне 
эди. Онынъ ичюн асабийини корьген Мурадасыл къарт да, аиледеки 
мунасибет меселесине эеджанланды ве устюндеки куль тюсте тон- 
чыгъына дикъкъат иле бакъып алгъан сонъ, бир шейлер сёйлейджек 
олды, лякин сусты. Гурь, амма къыскъа къалын къашлары, топачлар 
киби, козьлери тёпесинде котерилип турдылар. 

Темиз-пак кийинген, корюништен муляйим къартларнынъ Ветанда 
яшагъанларына энди тамам йигирми йыл толды. Башларындаки 
сачлары мыйыкъларына баргъандже, чаларгъан бу адамларнынъ 
яшлыкълары гъурбетте кечти, озь юртларына адым атмакъ тек къарт- 
лыкъларында къысмет олды. Башларындаки сачлары ве мыйыкъла- 
рынен, олар бири-бирлерине бенъзей эдилер. Тек Мурадасыл эфенди 
томалакъ юзьлю эди. 

Мурадасыл къарт Сеттар эфендининъ эр вакъыт темиз-пак кийин- 
генини пек бегене. Шимди де Сеттар къартнынъ къаверенки енъли 
кольмеги ве штаны да бир тюсте олгъанына, мемнюниетнен бакъты. 

Бу арада Мурадасыл къартнынъ омюр ёлдашы Зейнеп шерфе, 
оларнынъ лафына киришмей, сес чыкъармай, софраны джыйыш- 

тырды, маса устюни сюртюп-сюртюп, савут-саба ювмагъа ашханеге 
кирди. Устюндеки узун енъли бол ешиль антериси, бир аньге, ашхане- 
нинъ аралыкъ къалгъан къапусынынъ арасындан козьге чарпты. 

Бу эки дост исар къомшусы олуп яшайлар. Гъурбеттен къайткъан- 
ларындан берли шай. Бири-бирлерине исар къапусы ачтылар, андан 
къатнашалар, бойле адет иллеки Багъчасарай халкъына пек менсюп 
эвель-эзельдеки адеттир. Эвельден къомшу къапусы олмагъан бир 
Багъчасарай азбары ёкъ экен. Къомшу къапулар чокъча ачылса, бу — 
бирлик-достлукънынъ, бири-бирине сайгъы-урьметнинъ темсили, 
дейлер Багъчасарайда. 

Сеттар къартнынъ къадыны беш йыл эвельси кечинди исе де, 
олар барув-келювлерини ташламадылар. Янъгъыз къалгъан Сеттар 
къартны балалары чагъырсалар да, бармады, озь эвимде яшамакъ 
истейим деп, сёзюни кестирди. Балалары бунъа къаиль олуп, къартны 
куньде ёкълап келелер. Керек шейлерни кетирелер. Эки къызы къо- 
ранталарынен яшайлар. Торунлар да келип-кетелер. Олар да энди 
буюдилер. Базылары окъуй, базылары чалышалар. 

Лякин халкъымызгъа озь Ветанымызда иш чокъ бермеге исте- 
мейлер. Тек аз паралы ишлерни берелер. Дигерлерине аякъ бастыр- 
майлар. «Бизден Къырымымызны къызгъаналар», дейлер къартлар 
элемнен. 

Баскъынчларнынъ сиясети тамам бойле ола, эльбет де. Онынъ 
ичюн, Сеттар къартнынъ торунлары озьлери озьлерине иш ерлери 
тешкиль этелер. Къуруджы бригадалар тизелер, оларда чалышалар, 
дигерлери базарларда аммалджы, я сатыджылар олалар. Бойле этип 
кечинелер, иште. Алий малюматлы инсанларымызны бойле аякъа- 
сты алгъан баскъынчлар, эп ат ойнаталар. Къартлар буны пек яхшы 
биле. 

Сеттар къарт энди беш йылдыр бир озю ялынъыз яшай. Севимли 
«къадынчыгъы» Афизенинъ (о, раметлини эр вакъыт бойле къаршы- 
лай эди, къадынчыгъым, дей эди) вефат эткени, оны якъкъан-йыкъ- 
къан эди, лякин балалары, торунларынен берабер, якъын къомшу- 
лары, Мурадасыл ве Зейнеп, онъа рухий таянч олуп, пек къорчалады 
ве къорчалайлар. 

Сеттар эфендининъ кичкене эвчиги, къадыны кечинген сонъ, 
бошанды къалды. Рефикъасыз къалгъаны, сагълыгъыны баягъы мар- 
таваллаштырды, лякин балаларына бильдирмей, «оларнынъ озь къа- 
севетлери озьлерине етеджек», дей. Амма о, яныкъкъа ёл бермеди. 
Омюр эйбетли, эп яшамагъа чагъыра. Асылында Багъчасарайлылар 
пек яшавчанлар. Мурадасыл ве Сеттар, эки дост, Багъчасарайлылар. 


Олар мында догъдылар, къанлары-джанларынен къырым халкъы- 
нынъ омюрпервер адамлары. Сеттар эфенди тюшюнджели козьле- 
рини Мурадасыл къарткъа чевирди. Эгер досту янында олмагъан 
олса, онъа пек къыйын олур эди. 

Мурадасыл къарт исе, бир вакъытте, сюргюнлюкте Эмине ве Хай- 
сер кьомшуларынынъ аилесиндеки айырылув адисесини акъылына 
тюшюрди. Сеттар эфендининъ деминки лафы себеп олды. 

Бу, Къырымда дегиль, сюргюнлюкте отуз йыл бурун олгъан адисе 
эди. Мурадасыл къарт къадынынен берабер яшайлар. Азбар къа- 
пулары янындаки ханеликте къомшулары, къары-къоджа Эмине ве 
Хайсер яшай эдилер. Къорантада балалар да бар. Олар нумюнели 
къоранта саиблери сырасында эдилер. Дигер аилелерге ибрет олуп 
яшадылар. Не олды, не олмады, бир куню мында да дубара чыкъты! 
Къоранта башы, Хайсер, дигер бир къадыннен корюше башлады. Буны 
шу дакъкъасы къадынынынъ къулагъына еткиздилер. Балалары эки 
дане — огълан ве къыз. Чокъ тюшюнмей-ташынмай, не ичюн къоджам 
бойле япты экен, демей, ачув кельсе, акъыл кете, дегенлери киби, 
Эмине: «Сен бойле япасынъмы?» деерек, къоджасынынъ устюне 
бирисинен расткелише башлады. Эмине корюмлю къадын эди. Дигери 
де шу дакъкъасы тапылмасынмы? Ана, иш де бундан кочьти. 

Мурадасыл къартнынъ хатырасында булар бугуньде киби джан- 
ландылар. 

Эльбет де, омюри ичинде эр бир адам, къазанда къайнагъан эт 
киби, озю къайнай, пише. Бу арада буюклернинъ дегенлерине къу- 
лакъ асылса, яхшы олур эди, эльбет. Лякин бу олмады ве иш эп мен- 
фий тарафны алды. Шимди энди Мурадасыл къарт буны пек анълай. 
Къомшусы Эмине о вакъыт пек янъылды ве нетиджеси де онъа коре 
олды. Бу ерде о, буюк янълыш-хатагъа ёл берди. Бойле киби алларда 
къадынгъа пек мыкъайт олуп, буюк сабырлы олмакъ керек. Лякин оч 
алув мерамы, Эминенинъ мийини думанлатты, козьлерине перде 
олды. Хайсер Эминенинъ онъа къаршы очю акъкъында, — башкъа- 
сына илингенини пек тез эшитти. Кене де еткиздилер, эльбет. Бойле 
еткизиджилер эр ерде етерлик дереджеде. Бу хабер исе, Хайсернинъ 
юрегине быз киби санчылды, тельчелегенде тельчеледи ве о, къады- 
нынынъ япкъаныны акъылына кетирсе, бу акъта тюшюнсе, онынъ 
севген Эминеси дигеринен олгъаны козю огюнде деръал тасвирле- 
нип джанлана. Хайсер япкъанына къыркъ пешмангъа кельди. «Мен 
не яптым, энди не япайым!» деген дешетли ве аджджы тюшюндже 
юрегини якъты, башына да, санки чувалларнен чёплюклер тёкюльди. 
О, озь-озюни азарлагъанда азарлады. Лякин оладжакъ шей олды! 

Бу арада мийинде насыл уджейрелер ишледи, бильмем, о, Эминени 
энди ич багьышлап оламайджагъыны анълады. Бу фикир озюни ойле 
бир бильдирди, гуя Хайсернинъ башыны къайнагъан сувгъа сокъты- 
лар ве о: «Озь козюмнен корьмегендже, ич де инанмайджам», деген 
сёз берди. Бу вакъыттен башлап, о, Эминени динъледи, къадыны 
артындан гизлиден юрди ве адамларнынъ догъру дегенлерини озь 
козьлеринен корьди. 

Эминенинъ корюшкен адамы, Хайсер киби, корюмлю эди. Юксек 
бойлу, мазаллы, юзь корюништен дюльбер адам. Бу Хайсерни даа да 
мушкюль атешлерге ташлады. 

Хайсер иш бундан сонъ бус-бутюн ниаесине, сонъуна еткенини 
анълагъанда, юреги таш кесильди. Лякин о, озь-озюне: «Сен озюнъ 
башладынъ да!» деген опькени быракъты ве бу тюшюнджеси юрегине 
бинъ инелер киби санчылды, яралы юрегинде даа терен яра ачты. 
Лякин тезден юрегининъ бир кошесинден, онынъ Эминеге олгъан 
дуйгъу-севгиси янъыдан туташкъан киби олды ве о, озюни даа зияде 
азарлады: «Я, мен де къоранта башы эдим де! Къорантама исе, баш 
олуп оламадым!» Хайсер яныкълы бу тюшюндженен, бир аньге бир 
нокътагъа бакъып къалды, сонъ аджджы нефес кечирди ве озь-озюне: 
«Лякин бу энди кечмишке дёнди. Энди чаре ёкъ. Оладжакъ иш олды», 
деди. 

Бу сефер озюни азарлагъанда, Эминеге дуйгъу-севгиси, йылды- 
рым чабиклигинен, бирден, юрегинден бус-бутюн силинди. Буны о, 
бутюн вуджудынен ис этти ве Эминени иллеки айыраджагъыны, энди 
оны бу ёлдан кимсе буруп оламайджагъыны, балалары да дёндюрип 
оламайджагъыны анълады. Чюнки о, кьарысынынъ арекетини козьле- 
ринен корьди ве бу козю огюнде эп джанлана берди. «Кечкем, корьме- 
гейдим!» деген фикир мийинде сонъки кере, учкъун олуп, янды-сёнди. 
Козюне исе, къадыны бир махлюкъ киби корюнди. Хайсер нефрет- 
ленди. 

Бираз озюне кельгенден сонъра, тюшюнджеси кене омюриндеки 
олуп кечкен бахытсызлыкъкъа къайтты ве «Буны корьмек ичюн пек 
тырмаландынъ да!» фикири онынъ мийинде азабыны кочюрди. Лякин 
чокъ сюрмеди ве тезден бу фикир де, кичкене фикирчик киби, мий- 
инде доланды. О, элесленди, балаларыны хатырлады. Козьлеринден 
аджджы козьяшлар акъты. «Энди оларнынъ козюне насыл этип корю- 
нейим», деди, ах чекти. 

Сеттар эфенди Мурадасыл къартнынъ тюшюнджели олгъанына 
шубенен бакъты. Мурадасыл къарт онынъ бакъышыны эследи ве: 


— Бир таныш къорантамнынъ яшайышы козюм огюнде джан- 
ланды. Оны тюшюнем, — деди бирден. Сонъ, Сеттар эфендиге ади- 
сенинъ кетишатыны къыскъадан анълатып, деди: 

— Э-э, достум, эр киши юрсе де, къадынгъа бойле япмакъ буюк 
янълыш. Чюнки къадын къорантанынъ джан-юреги. Къадын акъай- 
гъа нисбетен месюлиетлидже олмалы. Алла Тааля бойле ниетледи. 
«Йигит къыркъ яшында да йигит олур», дегенлер, бу исе, эр киши къа- 
дын миллетине нисбетен явашча къырджыманлашкъаныны бильдире. 
Деделеримиз билип дегенлер. Бу сёз озьбашына догъмагъандыр. 
Къадын къоджасы устюне юрсе, эр кишининъ бундан юреги быланыр 
ве энди къайтувгъа да, ич бир тюрлю ёл къалмаз, — деди о, яныкънен. 

Олар бираз сюкюнет ичинде отурдылар, сонъ Сеттар эфенди де 
сёзге къошулды: 

— Эльбет, о сенинъ таныш Эминенъе сабыр этмек, къоджасынен 
муаббетлик мунасибетини сакъламакъ ве яваш-яваш мабет-татув 
мунасибетке иришмек ёлларыны араштырмакъ ве тапмакъ керек эди. 
Чюнки сабырнынъ тюбю — сары алтын, деген деделеримиз. Сары 
алтын — бу алтынларнынъ алтыны. Бу — балаларны бахытсызлыкъ- 
тан, бабасызлыкътан къорчаламакъ, къоджасынынъ онъа севгисини 
къорумакъ, сакъламакъ, къорантаны йыкъмамакъ, бозмамакъ адымы 
олур эди, — деди. 

— Асылында халкъымызгъа озь тербие-тертибимизни пек къор- 
чалап, янъыбашындан тиклемек, ятлар адетинден вазгечип, четлен- 
мек керек. Къоджа, я да къадын устюне юрмек — бу оларнынъ адети, 
бизим адетимиз дегиль, — деди Мурадасыл къарт. Сонъ: 

— Лякин бизим шимдики аиле къурув меселемиз де пек чатал- 
лашты! Озь миллетимизден олгъан джаным-джаным къадынындан 
айырылып, явур алгъан эрлеримиз чокълашты. Бу да насыл нишарет- 
лик! — деди окенен. 

Олар башларыны яныкънен салындырып, солгъа-сагъгъа сал- 
лап-саллап отурдылар. Сонъ Мурадасыл эфенди ишмар этти, козюни 
къыпты. 

— Я, сен, достум, озюнъ не тюшюнесинъ, сен даа тендиристсинъ, 
илериде насыл яшайджакъ оласынъ, я? Бир яшлыкъта, бир де къарт- 
лыкъта, дегенлер. Афизе пек муляйим къадын эди, лякин янъгъыз- 
лыкъ яхшы шей дегиль, достум. — Озю де джевап оларакъ къошты: 
— Эльбет, энди къартайдыкъ. 

Сеттар эфенди бу сёзлерден сонъ тепренди ве достунынъ ому- 
зына элинен тийип, оны токътатты. Мурадасыл къарт онынъ къолай- 
сызлангъаныны шу арада абайлады, къабаатлы сеснен: 

— Догърусыны сёйлесем, достум, алтмыш беш яш даа ойле къарт- 
лыкъ девири дегильдир, дейлер, я? — деди. 

Буны эшиткенинен, Сеттар къарт алмады-бермеди де: 

— Мен даа тендиристим, эвленеджек де олам, — деди. 

Ве бу дегени пек де ишанчлы янъгъырады. «Онынъ ичюн олса 
керек, о, балаларына яшамагъа кетмеди», деп тюшюнди Мурадасыл 
эфенди. Сеттар къарт исе, сёзюни девам этерек, эп сёйлей берди. 

— Амма яхшы бир битачыкъ тапмакъ керек, — деди айры бир тав- 
нен. 

Мурадасыл къарт онъа айнеджиликнен бакъты. 

— Я, я? — айретленди о, шашмалап сёйленди ве Сеттар эфендиге 
козьлери буюк меракънен тикильдилер. Сеттар эфенди, санки онынъ 
дейджек сёзлерини агъызындан тутуп алгъанлары киби, арекет этти, 
элини котерди-тюшюрди, сонъ: 

— Къарт къойнунда къалач, къармаласанъ, комеч, дегенлер. Даа 
бириси: къазма-курек тик тура, деген деделеримизнинъ сёзлери бар. 
Мен даа тетиким, Мурадасыл. Бойледе, эвленип къалайым, дейим. 

Мурадасыл къарт шашты. Сонъ достджасына кульди. Бу арада 
онынъ буюк козьлери кулькюден къысылып уфакълаштылар ве о, 
мемнюниетликнен, дигер тарафтан, эм де зорлукънен кулькюсинден 
токътап: 

— Машалла санъа, достум... индемей отурасынъ, индемеген ат 
киби, сонъ бир де гузель этип тепесинъ, аферин санъа! — деди. — 
Десене, сен даа тетиксинъ? — деп сорады бираздан онынъ омузыны 
таптай берип. 

— Сен шашма, мен джиддий лаф эткен адамым, — Сеттар эфенди 
достуна айнеджиликнен козь къыпты, мыйыгъыны сыйпады, кулюм- 
сиреди. Буны корьген Мурадасыл эфенди даа кульди. Сеттар къарт 
онынъ кульгенине баягъы бакъып отургъан сонъ, озю де кулюп 
башлады. Экисининъ козьлериндеки мемнюниетлик дуйгъусы куль- 
кюни девамлы этти. Олар энди, дуэт оларакъ, шакъылдап кульдилер. 

«Булар бу къадар не куле экен?» деерек, Зейнеп шерфе ашхане- 
ден чапып, гузель этип донатылгъан къынтав джам софагъа ашыкъты. 
Кирсе, къартларнынъ экиси де буюк иштианен ойле бир кулюшелер, 
Зейнеп шерфе шашкъын алда оларгъа бакъып къалды. Буны корьген 
къоджасы: 

— Зейнеп, джанчыгъым, тез-тез агъызынъны яп, бакъса бу Сет- 
тарнынъ япкъан-дегенлерине! Санъа да бу меракълы хаберни сёй- 
лейик, — деди ве достунынъ омузыны таптай берип, шерфесине 
меселени анълатты. 


Зейнеп шерфе даа да шашты, сонъ яваш-яваш озюне кельди ве 
бирден: 

— Пек яхшы этерсиз, — деди кесен-кес ве къартларгъа къуванчнен 
бакъты, амма ич де кульмеди, аксине, озь-озюне: «Бунынъ неси 
кулюнчлю», деп тюшюнди. Къартлар исе къартананынъ алына къу- 
лакъ асмай, даа да тавланып отурдылар. 

Зейнеп шерфе исе, эп тюшюнди: «Бунъа не ичюн кульмек керек 
экен» ве тезден озьджесине бир шейлер тюшюнип, нетиджелеп сёй- 
леди: 

— Яша, яша, корь темаша, дегенлер. Сиз де бир темаша косьте- 
ресиз, иште! — Эки къарт да онъа тикильдилер, лякин о, шу сёзлерни 
деп, устюндеки оглюгине сылакъ эллерини сюртерек, джевап бекле- 
мей, кене ашханеге кетти. 

О, кеткен сонъ, къартлар къартананынъ джевабы тамам ерине 
тюшкенине, даа шиддетли кульдилер. 

Сонъ къартлар бираз сёйлемей отурдылар. Мурадасыл эфенди 
озь тюшюнджелерине къапылып, бираздан девам этти: 

— Яшайыш меракълы ве месюлиетли адиседир. Яшайыш ичинде 
чешит-тюрлю шейлерни омюримиз бою коре, коре, оламыз тёре, я, 
достум? 

Сеттар эфенди эвине къайтмагъа азырланды ве ашханеге кирип, 
Зейнеп шерфеге сагълыкънен къалнен, хайырлы геджелер истеп, 
Мурадасыл къартнен берабер, азбаргъа чыкътылар. 

Кунеш къонаяткъан вакъыт... Онынъ ренкли даиреси гузель келин- 
чекке бенъзей, гулленип тура. Шавлеси уфукъны дюльбер бояла- 
гъан. Къартлар бу манзараны хошнутлукънен сейир эттилер, «бойле 
вакъытлерде, яшамагъа, озь догъмуш юртунъда эбедиен къалмагъа 
истейсинъ», деп тюшюнди Сеттар эфенди ве бу акъта Мурадасыл 
эфендиге деди. Мурадасыл къарт исе, эр шейни догърудан-догъру 
сёйлеген адам, алмады-бермеди де: 

— Кунеш артына бакъа, бойлесинде ярынки ава пек гузель ола- 
джакъ, дей тургъанлар. Бизим миллий ишимизде де, Алла Тааля, 
сен хайырлы адисе-омюрлер бер, миллетимизге Ветанлы олмасыны 
къысмет эт, ишлеримиз юрсюн, Къырымымызны озюмизге къайтар, я, 
Раббим! — деди. 

— Алла Тааля бизге ярдым къолуны узатсын, ишимизни ёлуна мин- 
дирсин, — деп къошты Сеттар эфенди ве чокъ сюрмеден, «Хайырлы 
геджелер» истеп, исардаки къомшу къапудан озь азбарына авушты. 

ЭЛЬЗАРАНЫНЪ ИКЯЕЛЕРИ 


Язнынъ энъ кунешли куньлерининъ биринде, эр ер кунеш шавле- 
синде ювунгъанда, он алты яшлы Эльзара тюшюнджеге далып, одасы 
пенджересинден азбарларыны козетип тура. Андаки тертип-низам 
къызны къувандырды. Мейва тереклери сыранен отуртылгъанлар. 
Бостанда исе, бибер, помидор, патильджан, хавуч, сырыкъ ве джаяв 
бакъла, таракъот, магъданос, къозукъулакъ, хыяр, согъан ве сарым- 
сакъ, къартопкъа баргъандже гурьдели оськенлер, ешилленип тура- 
лар. Эльзаранынъ козьлери азбарларынынъ артындаки аланлыкъкъа 
тюшти. «Бу кунешли аваларда кяде бир ягъмурлар ягъмаса, бу алан- 
лыкъ ойле чокъ дюльбер ешилленмез ве сыджакътан къывырылыр, 
сары тюске кирер эди», деп тюшюнген арада, азбарларына киреят- 
къан достларыны корьди. 

Халкъымыз бир ерде топлу яшамагъа пек севе, чюнки бири-бири- 
нен дост-муаббетликнен къонушмагъа билелер. 

Къызларны корьген сонъ, Эльзара тюшюнджелеринден уянып, къу- 
ванып, одасындан чапып чыкъты ве оларны самимий къаршылады. 

Эльзара киби бир яшта эвлятлар Къырымда 1991 сенеде догъ- 
гъан несильге кире. Бойлелери энди чокълар. Олар бутюн Къырымда, 
онынъ эр бир кошесинде де чокълар. Бу ерде догъгъанлар озь шеэр- 
лери — Багъчасарайны пек севелер, мында дюньягъа кельгенлерин- 
ден ифтихар этелер. 

Эльзараларнынъ къорантасы буюк аиле олуп, анасы, бабасы, 
татасы Шефикъа ве агъасы — эписи берабер яшайлар. Лякин олар- 
нынъ къорантасы бундан эвель даа да буюк эди. Къартбитасы, эки 
битасы ве эки де къартбабасы раметли олдылар. 

Диляра, Сусана, Селиме ве Сакине Эльзарагъа сарылдылар. Эр 
кес бири-биринден ал-хатир сорашты ве эвге кирдилер. 

Эльзара аджайип къыз. Кулерюзьлю, тебессюм эткенде, янакъ- 
лары оюла, кичкене ве догъру буруны юзюне яраша. Сачлары гурь 
ве узунлар. Эгер де о, сачларыны яйдырса, олар пек дюльбер дал- 
гъаланалар. Бундан гъайры, гурь сеси бар. Йырлагъанда, дерсинъ, 
бутюн этраф къулакъкъа чевириле, оны дикъкъатнен динълей. Бугунь 
достлары онынъ кене йырламасыны риджа эттилер. Эльзара чокъ 
ялвартмады. Асылында ойле табиаты ёкъ. Биревни ялвартмагъа ич 
де севмей. Хусусан, достлары ичюн джаны къурбан. Оларнынъ исте- 
гини ерине кетирмекни озюне бордж сая. Йырламакъны озю севген 
тюркюден башлады. 


Алуштадан эскен еллер юзюме урды, 
Балалыкътан оськен ерлер козюме тюшти. 
Мен бу ерде яшап оламадым, 

Яшлыгъыма тоюп оламадым, 

Ветаныма асрет олдум, эй, гузель Къырым... 


О, сонъки учь сатырны эки кере текрарлады. Таван тюбюнде орта 
къарарда беш къандилли авизе, буллюр джамчыкъларнен донатыл- 
гъан, асувлы тура эди. Эльзаранынъ гурь сесинден авизенинъ джам- 
чыкълары сакинден чынъладылар. Къызлар да буны дуйдылар. Эр 
кес тавангъа бакъты. Сонъ айретли козьлерини къызгъа чевирдилер. 

— Не гузель сесинъ бар, Эльзара! Эм гурь, эм аэнкли, — деди 
Диляра ве: — Лякин не ичюн сен яшап оламадым, тоюп оламадым, 
деп йырлайсынъ. Бу догьрумы? 

Эльзара тилимизнинъ сарфы боюнджа, бойле оладжагъыны сёй- 
леди. Мектепте, кечкен ана тили дерслеринде, оджалары оларгъа 
бойле огреткенини, оларгъа да эслетти. Къызлар бунен пек разы 
олдылар. 

Олар Эльзараны севе ве онен гъурурланалар. 

— Билесизми, къызлар, манъа ойле келе, мен йырны не къадар 
созмакъ истесем, сесим о къадар чыкъа, — деди Эльзара хошнут 
алда. 

Эльзара йырджы олмагъа истей. Бой-постлу, къыяфетли, Алла 
ондан бир шей аямагъан. 

Эльзаранынъ одасы буюк, темиз ве ярыкъ. Пенджере янында, 
сол кошеде, буюк кузьгю тура. Онынъ устюнде косметика кереклери, 
чешит таракълар, туткъуч-тюйрегичлер, эки тюрлю дезодорант шише- 
лери къоюлгъан. 

Булардан гъайры одада бир диван ве эки кресло ян-янаша тура- 
лар. Екяне буюк пенджере ичинде геране чечеги пемпе тюсте ачкъан. 
О да одагъа озь шырныкълыгъыны багъышлай. Пенджеренинъ кунь- 
догъуш тарафтан олгъаны, кунеш нурларынынъ одагъа биринджи 
шавлелерини сепмеге фурсат догъура. Шавлелер, озюнден нагъыш- 
лары олгъан дюльбер чильтер перденинъ артындан, незакетнен ода 
ичине бакъалар. Пенджеренинъ сагъ тарафында, кошеге якъынджа 
ерде, язы масасы тура. 

Къызлар энди чокътан креслоларда ве диванда отуралар. Олар 
Эльзара эвде бир озю олгъаныны билип кельдилер. Яшдаш къыз- 
лар мектепни битирип, чешит институтларгъа окъумагъа кирмек 

акъкъында лафкъа тутундылар. Эльзара консерваториягъа, вокал 
болюгине кирмеге истей. Селиме, алчакъ бойлу къызчыкъ, бедени 
де начарджа олгъаны ичюн, беден тербиеси институтына кирмеге 
ниетлене, «бельки де, осерим», деп хаяллана. Диляра сарышын гурь 
сачлы, юксек бойлу, корюмлю олгъаны ичюн, «мен тек менеджерликке 
келишем», дей, шу институткъа кирмеге истей. Сусананен Сакине исе 
даа тюшюнджеделер. Тек лаф динълеп отуралар. Тезден къызларгъа 
Тамиланен Эльвира келип къошулды. 

Тамиланен Эльвираны къаршылагъанда, Эльзара оларны эришти- 
рип: 

— Адлары къырымджа олмагъанларны къоджагъа алмайджакълар, 
— деди енгильден кулюмсиреген алда. 

Олар куле-куле одагъа кирдилер. Тамила бу шакъагъа чокъ дая- 
намады. 

— Мен ана-бабама эр вакъыт адым ичюн дарылам. Не ичюн манъа 
бойле ад бердинъиз, дейим, олар исе «мот эди», деп джевап берелер. 
Энди мен не япайым, насыл этип бу адымны къырымджагъа чеви- 
рейим? — О, яйылгъан кесик сачларыны узун дюльбер пармакълары- 
нен эеджаннен арткъа таба сыйпап алды. — Бабам: «Онынъ белясы 
буюк экен, денъиштирмейлер», деп къуртула. — Тамила беяз юзюн- 
деки ири мавы сюрмели козьлеринен, къызларгъа мазун алда бакъты. 

Сусана да агъланаджакъ олды, лякин агъызыны ачып етиш- 
тирмеди, Сакинечик онъа: 

— Сусана, сенинъкиси даа бир ёрукъ, чюнки тилимизде «ирис» 
деген чечекке «сусан», дейлер. Сенинъ адынъдан тек бир «н» арифни 
алып ташламалы, олурсынъ Сусана, весселям. 

Сусана бунъа пек къуванды. 

Селиме исе, эр вакъыт джиддий лаф эткен къызчыкъ, лафны дигер 
тарафкъа буруп, Эльзарагъа: 

— Санъа илле консерваториягъа кирмек керек. Бакъ, истида- 
тынъны гъайып этме, ерде къалмасын, — деди самимийликнен. 

Эр кес чокъ бильген Селимеге бакъты. О исе, джиддийликнен 
девам этти: 

— Лякин бу ерде бир шей тюртюп чыкъа, достларым. Къы- 
рымымызда консерватория ёкъ. Онынъ ичюн Эльзарагъа Киевге 
барып окъумагъа тюше. Бунда исе, буюк хавф бар, чюнки окъуймыз 
деп, узакъларгъа кетсек, къызларымызгъа дигер огъланлар арасында 
озьбашына булунмасы кечмей, озюнъиз де буны яхшы билесиз. Бизим 
исе, омюр теджрибемиз етишмей. Онынь ичюн, Эльзара, санъа пек 
мыкъайт олмакъ керек. Я, барып да янъылсанъ, догъгъан балаларынъ 


сонъундан къайсы миллетке менсюп оладжакълар? — суалини берди 
ве: — Джевабы белли, сонъундан олар да чекишеджеклер, — деди 
эминликнен кестирип. — Эльбет де, энъ къыйыны ана-бабаларгъа 
тюше, — деп девам этти Селиме кокюс кечирип, къартлар киби сёй- 
ленди, янакълары эеджандан алланды. — Бундан да гъайры, тилимиз 
не оладжакъ? Тилимизге бойле алдан буюк зарар келе. Исбатыны эр 
кес коре, озь тилимизде лаф эткенлер, йыл сайын эксиле. Къарышыл- 
гъан къоранталар менфий тесир этелер. Келинъиз, мына шимди бу 
ерде къоджагъа озь огъланларымызгъа чыкъаджагъымызгъа эпимиз 
сёз берейик, — деди о. 

— Бизден зияде бойле сёзни йигитлеримиз бермек кереклер. Олар 
къызларымыздан да зияде янълышларгъа ёл берелер, — деди Эль- 
зара. 

— Ана, онынъ ичюн де ана-бабаларымыз бизге инанмайлар, узакъ- 
ларгъа окъумагъа ёлламагъа къоркъалар. Бизге кимсенинъ ишанчы 
ёкъ! Ишанчны джойгъанымыз, аджыныкълы ал! Ана-бабаларымыз, 
я, барып да огълумыз, я да къызымыз ят миллетке баш къошса, деп 
къоркъалар. 

— Бизим яшларда гъурур, миллий анъ етишмей. Озь халкъыны 
севген инсан, бойле ёлгъа кетмемек керек. Базылары дуйгъугъа бери- 
лип, акъылларыны джоялар. 

Бир кошечикте, сес чыкъармай отургъан алчакъ бойлу Сакинечик, 
бирден тильге кирди. Онъа озьаралары къыскъадан «Сакин» лагъа- 
быны берген эдилер. Лякин о, аксине, зияде пек арекетчен, тенди- 
рист, эр бир ишни чалт беджерген чебер, сёзге де уста къызчыкъ. 
Онъа Эльзара джевап берди: 

— Ана, энъ къоркъунчлысы да шу! — деди. — Амма эвельден 
къызларымызны тек озь миллетимизге бергенлер, — девам этти о. 
— Къартбитам озь омюринден манъа чокъ шейлер акъкъында икяе 
эте эди. Алланынъ раметинде олсунлар. Энди бутюн биталарым да, 
къартбабаларым да мерум олдылар. Къартбитам вефат эткенинде, 
юз яшында эди, — деди о. Къызлар айретнен Эльзарагъа бакътылар, 
халкъымыз бойле яшавчан олгъанына гъурурландылар. 

— Къартбитамнынъ манъа сёйлегенлери але къулагъымда. Ады 
да Эсан эди. Эсан къартбитам да, биталарым, къартбабаларым да, 
биз, яш несильни, пек къасевет эте эдилер. Къартбитамнынъ манъа 
сёйлеген насиатларынынъ ич бирисини унуткъаным ёкъ. Эм омюр- 
люк унутмам. О, нишан акъкъында чокъ меракълы шейлер сёйлей 
эди. Эвленгенлер эвельден юзюклерини сол къолнынъ орта парма- 
гъына такъа экенлер. Бугуньде бу адетимиз унутылгъан, эр кес нишан 

юзюклерини, не ичюндир, ят миллетнинъ адети боюнджа такъалар. 
Мен, эльбет, о къыйметли инсаннынъ сёйлегени киби япарым. Энди 
Ветанымыздамыз, озь миллий адетлеримизни тиклемек вакъыти 
кельди. 

Достлар бири-бирине тюшюнджели бакъып алдылар. Эльзара 
сёзюни девам этти: 

— Миллий нишан юзюклеримиз тек алтындан, я да кумюштен 
олгъанлар. Энъ эсасы, устьлеринде иллеки ташлары олгъан. Бойле 
нишан юзюклери миллетимизни бильдиргенлер, медениетли халкъ 
олгъанымызгъа делиль олгъанлар. Инглизлернинъ нишан юзюклери 
де, тыпкъы къырымларнынъки киби, ташлы олгъанлары, сол къол- 
гъа такъылгъанлары бизге бенъзей. Инглизлерде тап 1700 сенеден, 
бизим адетимиздже, мемлекетлеринде къавелер олгъан. Оларнынъ 
ичинде адамлар расткелишип танышкъан ве къонушкъанлар, тюрлю 
иш меселелери де мында чезильген, умумен, о ерлерде къонушув 
меркезлери олгъан. Бу акъта бир инглиз муэллифининъ китабында 
окъудым, — деди. 

Эльзара достларына даа чокъ меракълы шейлер акъкъында, яни 
бизим Къырымда да айны бойле эди ве бу инглизлерден де эвель, 
бинъ йылларнен девам эткен къаведжилик адетимиз олгъаныны сёй- 
леди. 

— Аджыныкълысы шу, бугуньде халкъымыз эвельдеки киби нишан 
юзюклерини мусульманджа такъмайлар. Къавелеримиз де ёкъ. Олса 
биле, пек аздыр. Эм де сонъки йылларда, халкъымызны эр йылы 
догъгъан кунни къайд этюв киби, нишаретликлер къаплап алды. Тып- 
къы ятлар япкъаны киби. Къартбитам: «Бизим халкъ эвель-эзельден 
яшыны гизлеген. Яшыны гизлегеннинъ омюри, узун олгъаныны», дер 
эди. Асылында къартбитам дегени киби: «Балачыгъым — маначы- 
гъым». Сархошлыкънен огърашкъанларгъа тек ичмеге мана тапыл- 
сын, тапылмаса, мытлакъ шу догъгъан кунни ортагъа чыкъара ве 
ичеджеклерини кене де ичелер. Булар эписи бизим адетлеримизге 
зыт шейлер. Булардан тез арада къуртулмакъ керек, — деди Эльзара. 

Къызлар адетимизге уйгъун шейлерни деген Эльзарагъа, буюк 
меракънен бакъа ве сёзюни эп динълейлер. 

— Билесизми, къызлар, эвеллери де, бугунь де, мен беллесем, 
узун сачлы къызлар ве къадынлар дюльбер сайылгъанлар. Къызлар 
сачларыны эр вакъыт эки сач этип орьгенлер, кичкенеликтен бойле 
тербиеленгенлер. Къартбитам эр бир сёзюнинъ биринде: «Э-э, балам, 
медениетимизнинъ, урф-адетлеримизнинъ ёкъ этилювинде юртумы- 


зны тутуп алгъан кельмешеклер къабаатлы. Адетлеримизге риает 
этюв унутыла. Языкълар олсун», деп кокюс кечире эди. 

Къызлар бу лафлардан сюкюнетте отурдылар. 

Тезден бойле алны Эльвира больди. Оны эп ад меселеси раатсыз- 
лай эди. 

— Меним исе дейджегим, кене адларымыз акъкъында, бу манъа 
раатлыкъ бермей, къызлар, — деди. — Мен беллесем, ад насыл 
олгъанынынъ эмиети ёкъ. Не олгъан экен, мен Эльвира олсам, къо- 
джам да, я Эрнест, я Эрвин, я Арсен, я Марлен, я да Руслан олур даа! 
— деди ве козьлеринде ийлекярлы инатлыкъ пейда олды. 

Онынъ бойле сёзлери деръал эр кесни къозгъады. Эльзара еринде 
отурып оламады. Селиме, Диляра, Сакине, Сусана, Тамила да онъа 
окенен бакътылар. 

— Сен янъыласынъ. Балаларынъыз анги миллетке аит оладжакъ? 
Пек чиркин ал, — деди Эльзара. Сусана: — Сен не шашмалайсынъ 
шу?.. 

— Я, сенинъ озь адынъ насыл ад, я? — деп, Эльвира Эльзарагъа 
чевирильди. 

Эльзара бу суальге пек тез джевап берди, санки бойле суальни 
беклей эди. 

— Меним адымны асылында Эсан къартбитам къойгъан. 
Адымдаки «зар» сёзю фарсчадан «алтын» дегенидир. Бойле адлар 
бизим тилимизде барлар. Меселя, Зарема. Зарема ады шаир Пуш- 
кин тарафындан уйдурылды, лякин о да фарс ве араб тиллеринден 
файдалангъаны, белли олуп тура. Зарема ады шаирнинъ «Багъчаса- 
рай чешмеси» эсери ичюн керек олды ве о, оны уйдурды. Догърусы, 
бу ад Зарсема киби янъгъырамалы, яни «алтын сема» дегени, лякин 
Пушкин озю буны Зарема къалдыргъан. «Зар» сёзюнен багълы адлар- 
дан Гульзар ады бар. Бу да «гуль» ве «зар» сёзлеринден тешкиль 
тапкъан аддыр. Терджимеси «алтын гуль» дегени. Анъладынъызмы 
энди? Мен адларнен пек меракъланам, онынъ ичюн буларны билем, 
— деп къошты Эльзара, сонъ девам этти: — Асылында тилимизде 
араб ве фарс тиллеринден кельген адлар бизде аз дегиль, меселя, 
Шемснур ады. Мында «шемс» ве «нур» сёзлери алынгъанлар. Даа 
дигери Эмсае ады, бу исе дос-догъру фарс тилинден кельген, терджи- 
меси къомшу дегени, фарсча о: «хамсайе» деп окъула. 

Эльвира кене къызды: 

— Лякин мен Гульзар ады «цветник» киби терджиме этильгенини 
газет ве китаплардан окъугъан эдим, — деди ачувнен. 

— Мен де окъудым ве пек тааджиплендим, — деди Эльзара. — 
Татам Шефикъадан сорасам, о: «Бу, халкъымызнынъ элли йылгъа 
якъын Озьбекстанда яшагъанынынъ акъибети. Лякин Гульзар ады ич 
де «цветник» оламай, чюнки бу ад къадимий адларымыздан биридир. 
Бизим Къырым эвельки буюк йипек ёлунда олгъаны, араб мемлекет- 
лери, эм де Ираннен, Иракънен Къырымымыз пек сыкъы алышвериш- 
нен огърашкъаны, яшайышымызда араб ве фарс сёзлерининъ тильге 
киргенине себеп олды», деди. Мен татамнынъ дегенинен къаилим. Бу 
догърудыр. 

Къызлар онынъ сёзлерине къандылар. Эльзара бирден къо- 
накъбай олгъаныны хатырласа керек, еринден сычрап турды: 

— Вай, къызлар, юрюнъиз, бирер фильджан къаве ичейик. Менде 
торт да бар, — деди шенъ сеснен. Оларны ашханеге давет этти. 

Ашханенинъ ичи чокъ ярыкъ ве темиз эди. Бир тарафында соба, 
савут ювув чешмеси, долафлар олса, дигер тарафтан буюк, узун маса 
тура эди. Масанынъ этрафында, дивар тюбюнден туттурып, миллий 
шекильде дивар ястыкъларынен донатылгъан йымшакъ сет тура. 
Къызлар гурьлешип, софра башындаки сетке ерлештилер. Оларнынъ 
чешит-тюрлю мевзуларда субетлери энди софра башында девам этти. 
Олар къушлар киби чивильдештилер. Черелери къуванч иле толды. 


2008 с. 
СЕВГИНИНЪ КЪУВЕТИ 


Афизенен Мемет 1929 сенеси он секиз яшкъа кирдилер. Олар 
бири-бирлерини севдилер. Афизе не япса, не сёйлесе, Меметке хош 
келе. Мемет не япса, не сёйлесе, Афизе севгинен бакъкъан козьле- 
рини ондан алмай. Экисининъ де къуванчы кокюс къафеслерине 
сыгъмай. Эбет, севги ойле дуйгъу, юрегинъ къушны анъдырып уча. 
Эм бу тек истекнен къалмай. Юрюшинъ-турушынъ, арекетлеринъ 
денъише, назикликке комюлесинъ. Аякъларынъ не ерге баскъаныны 
козюнъ корьмей. Амма этрафтаки адамлар, яшлыкъларыны унуткъан- 
лар, гъалиба, севги дуйгъусындан ич бир тюрлю хаберлери ёкъ киби 
юрелер. Афизенен Меметке бойле корюне. 

Омюрнинъ табиаты ойле, о, эп кечмекте. Амма севги къала. Мемет- 
нен Афизе бойле тюшюнелер. 

Чар вакъытиндеки омюр де, инкъилябтан сонъки омюр де къырым- 
лар ичюн къолай олмады. 1917 сенеси Къырымда укюм сюрген айдут- 


лыкъ муити адамларны бири-бирине къаршы къойды. Меметнен Афи- 
зенинъ балалыкълары тамам о куньлерге тюшти. Къырымда беязлар, 
къызыллар, анархистлер айдутлыкъ япып, халкъкъа къылынгъанла- 
рыны, эр бири озь акимлигини тиклемек ичюн огърашкъаныны, хал- 
къны аджымагъанларыны тап балалыкътан корюп кельдилер. 

Инкъилябнынъ енъгени халкъ ичюн даа бир фелякет олды. 
Айдутча дженклернинъ акъибети 1921—1923 сенелерининъ ачлы- 
гъыны кетирди. Бинълернен ветандашларымызнынъ джаныны алды. 
Къырым буюк мезарлыкъкъа чевирильди. Дженк ве ачлыкътан сагъ 
къалгъанлар, энди яшайджакъ олуп арекет эткен бир девирде, 1929 
сенеси тутамакълы кой сакинлерини «кулак» деп, эр шейлерини тутуп 
алмагъа, озьлерини де Уралгъа къувуп чыкъармагъа башладылар. 

Меметлернинъ къоранталарыны да «кулак» илян эттилер. Озь 
малларыны озьлерине чокъ корьдилер. Мына, иш энди башланды. 
Бутюн буюк аиле къоркъу ичинде яшады. Ана, келеджеклер, мына, 
келеджеклер муитинде. Эр шейлерини тутуп алгъандан гъайры, 
озьлерини де сюргюн этеджеклер, деп бекледилер. Койлеринде 
бойле ал эп укюм сюрди. Сюргюн олмамакъ ичюн, Меметнинъ бабасы 
Хайридин агъа бутюн зенгинлигинден айырылмагъа меджбур олды. 
Хайридин бей къорантасы Ветаны Къырымда къалмасыны истеп, иш 
корьди. Эндиден сонъ богъаз токълугъына колхозда чалыша башла- 
дылар. Ветанда къалмакъ арзы арарети эр шейден къуветли олды. 
Бундан сонъ къоранталарына кимсе тиймеди. 

Мемет аилелеринде энъ кичкенеси, — алтынджы эвлят эди. Эки 
агъасы ана-бабаларынынъ азбарында къоранталарынен берабер 
яшайлар. Учь татасы акъайдалар. 

Он секиз яшта Мемет бакъты-корьди ве шеэрге авушмагъа къа- 
рар берди. «Шеэр буюк ер, джоюлып сакъланмасы онъайтлыджа» 
тюшюнджесини бабасына айтты. Ерлешкен сонъ, оларны янына 
аладжагъыны бильдирди. Бойле де кестилер. 

Мемет, кунеш догъмадан, эвден чыкъты. Акъмесджитке джаяв 
кетти. Саат едиде меркез базарына кельди. Бу базар Салгъыр сокъа- 
гъынынъ сол тарафында ерлешкен эди. Эбет, даа къайда бармакъ 
мумкюн? Энъ чокъ адам базарда булуна. Мында иш де тапмакъ мум- 
кюн. О, мында келип чыкъкъанда, базар энди-энди ачылып, сатыджы- 
лар малларыны ортагъа тизип башлагъан эдилер. Базарнынъ энъ 
къайнагъан вакъыти ичюн азырлыкъ кете эди. 

Мемет мазаллы бичимли, кучю еринде йигит. Омюрге арарети 
бутюн вуджудындан фышкъырып тура. Кельгенинен, иш къыдырды 

ве тапты, аммалджылыкъ япты. Элинде акъча пейда этти. «Ана, энди 
акъшамгъа къадар бир ер тапмакъ керек» тюшюнджесинен, Мемет- 
нинъ козю базар ичинде кенардан сыранен тургъан къаве тюкянла- 
рына тюшти. Къаведжилер къапуларда туруп, кельген-кечкенни къа- 
веге, ашкъа давет этелер. Мемет якъынджа тургъан къаве тюкянына 
барды. Къаведжинен селямлашты. 

— Я, мераба, къардашым. Хошкельдинъ, буюр, — деп, къаведжи 
муштерини ичериге давет этти. 

Тезден къырымджа пиширильген бир фильджан къокъулы копюклю 
къавени Меметнинъ огюне кетирип къойдылар. О, къавени буюк ишти- 
анен ичкен вакъытте, къаведжи янына кельди: 

— Сен янъы адам олгъанынъ корюнип тура. Истесенъ, бир кебап 
да сымарла, — теклиф этти узун бойлу, эсмери, индже беденли, усть 
дудагъында тегиз къыркъылгъан пос мыйыкълы къаведжи. Устюндеки 
урбасы тенини къапып тура эди. О, 40—45 яшларында адам. Мемет 
онъа огрениджи назарнен бакъты. «Къысмет этсе, мен де бойле 
темиз-пак кийинип юрген адамлар сырасына кечерим», тюшюнджеси 
оны хошнут этти. О, кулюмсиреп: 

— Эбет, кебап да истейим. Кетирсинлер, берабер сабалыкъ 
ашайыкъ. 

— Яхшы, къардашым, кель, таныш олайыкъ. Мени эр кес къаведжи 
Асан деп чагъыра. Я, сен кимлерден оласынъ? Къайдан кельдинъ? 

Мемет субетдешининъ самимиетини бегенди, кене кулюмсиреди. 

— Шеэрге саба эрте келип чыкътым, иш къыдырдым, таптым. 
Чалышып пара да къазандым, — деди яшлыкъ гъурурынен. Сонъ, 
утансырап, токътады. Бираздан джиддий сёйленди: 

— Парам бар, илериде шеэрде къалып, мында яшамагъа истейим. 

Асан бей огьланнынъ ирадели лаф эткенини, иште беджерикли- 
гини бегенди. 

— Эбет, къардашым, пек гузель этерсинъ. Амма адынъны ве 
къайсы койден кельгенинъни демеге унуттынъ, я? — къаведжи яры 
шакъанен сорады. 

— Адым Мемет. Тавдаирден кельдим, — деди, истер-истемез, 
къайдан кельгенини бильдирди. 

Асан бей: 

— Ойледир, дедим, якъын койден кельгенинъ лафынъдан 
таныла, — деди къаведжи. 

Мемет бунъа къуванмады. Аксине, къоркъты. Къаведжи буны 
эследи. 


— Сен сакъынма, къардашым, шеэрлилер койлюлерге япылгъан 
аскъы-зорбалыкътан хабердарлар, эписини анълаймыз, — къаведжи 
субетни йымшатмакъ истеп сёйленди ве: 

— Санъа ярдым этерим, — деди кестирип. 

Асан бей оны озь янына ишке алды ве озю яшагъан Къадыаскер 
сокъагъындаки бир эвде кирагъа одалар берильгенини бильдирди. 

Бойле этип, Мемет, эм иш булды, эм де яшамагъа ер тапты. 

Афизе Меметнинъ шеэрге кетеджегини бильсе де, бу мерамы 
бойле тез оладжагъыны къайдан бильсин? Лякин Мемет къач кунь- 
ден, танышлыкънен, ерлешкени акъкъында эйи хаберни ёллады. 
Афизенинъ къуванчы юрегине сыгъмады. О, яшайышында тезден 
дуюлурлы денъишмелер оладжагъыны анълады. Амма яш къызгъа 
къолай дегиль. Не япмалы? Меметке оны йиплернен тарта. 

Койлеринде исе, халкъны эп чеккелейлер, мал-мулькюни тутуп 
алув девам эте. Афизелерден алмагъа шей ёкъ. Къоранта башы 
Билял агъа, арпа осьтюрип, оны сатып, я да эрзакъкъа авуштырып 
яшайлар. Лякин Меметлернинъ эки сыгъыры, аты, арабасы бар эди. 
Ана, онынъ ичюн олса керек, къызыллар шу малларына козьлерини 
пек тиктилер. Ятларнынъ тизген низамы халкъкъа пек зыт эди. «Зияде 
зенгин экенлернинъ» малларыны тутуп алмакъ айдутлыгъы, девлет 
иши олды. Меметнинъ бабасы Хайридин агъа олгъан малларыны 
колхозгъа теслим эткен сонъ, къоранталары бутюнлей кечинишсиз 
къалды. Афизе Мемети бунынъ ичюн шеэрге кеткенини биле. Халкъ- 
нынъ бир шей демеге акъкъы ёкъ. Десе, шу ерде джезагъа туталар. 
Ольдюре де билелер. 

Афизе буларны хатырлап отурды. Озю де ана-бабасынынъ тен- 
биесини акъылда тутуп яшай. Сакъланып юре. Оймакъ киби дудакъ- 
ларыны сыкъаракъ, ири эля козьлерини ашагъы алып, кимсеге козь 
котермей юре. Башындаки шербентисине бурюнип, дюльберлигини, 
нурлу яначыкъларыны сакълай. 

Афизе Меметке асрет. Мемет де Афизени эр кунь тюшюне. Экиси 
де тез арада корюшмекни арз этелер. 

Афизе Меметни барып корьмек истей. Лякин буны насыл этедже- 
гини бильмей. О, Меметсиз бир къанатлы къуш олды. Олар къавушып, 
берабер яшамакъ кереклер. Бойле тюшюнджесини ана-бабасындан 
ич де гизлеп оламады. Оларгъа Акъмесджитке, Меметке кетеджегини, 
эвленип яшайджакъларыны сёйлегенде, ананен баба не япсынлар, 
разы олдылар. Чюнки Афизеден гъайры даа еди балалары бар. 

Разылыкъ алгъан сонъ, Афизе бир акъшамы, ярынки кунь ичюн, 
Меметке кетеджегини ана-бабасына бильдирди. Шейлерини бир 
богъча япып азырлады. Сабасына гизлиден эвлеринден чыкъып 
кетти. Анасынен бабасы Афизени азбар къапугъадже озгъарып, 
онынъ янакъларындан опюп-опюп сагьлыкълаштылар. 

Сабанынъ сеэр вакъыти. Кунеш даа котерильмей. Лякин юва- 
ларында уянгъан къушчыкълар энди чивильдешип, ачылаяткъан 
сабагъа къуваналар. Кунеш мына-мына корюнеджек. Гурь тереклик 
ичинде комюльген Тавдаир койлеринден баягъы узакълашкъан сонъ, 
Афизе адымларыны даа да тезлештирди. Адым сайын аркъасында 
эки орьме сачы ялдагъан киби тепренелер. Башында къыскъа ачыкъ 
ешиль тюсте шалы, устюнде къою ешиль тюсте антери, аякъларында 
къаверенки алчакъ окчели аякъкъаплары бар. Афизе баягъы юрген 
сонъ, артындан араба копчеклерининъ тасырдысы эшитильди. О, 
тез-тез сакъланды. Ёл боюнда оськен къалынджа агъачлы терекнинъ 
артына гизленди. Лякин арабаджы мераметли ве акъыллы, Афизени 
балалыкътан бильген койдеши Мамут агъа олгъаныны корюп, юре- 
гининъ чапаланувы сакинледи. Къыз сакълангъан еринден чыкъты. 
Оны корьгенде, Мамут агъа тааджипленди: 

— Вай... Афизе къызым, я, сен бу къадар эртеден къайда кете- 
синъ? 

— А-а, Мамут агъа, сиз экенсиз де, мерабанъыз. Манъа аджеле 
шеэрге бармакъ керек олды, — Афизе къуванып-къуванып, сабырсыз- 
лыкънен сёйленди. Сонъ чекинип: 

— Сиз шеэрге кетесиз, гъалиба. Мени де арабанъызгъа 
алсанъыз, — деп ялварды. Мамут агъа: «Отур, къызым», деген сонъ, 
Афизе арабанынъ артындаки ачыкъ еринден тёпеге чыкъты, аякъла- 
рыны салындырып отурды. Тюшюнджеге далды: «Бельки, Мамут агъа 
да бир чарелер къыдырып кетедир», фикири мийинде доланды. Лякин 
бу акъта Мамут агъагъа агъыз ачмады. О, анълай, шимдики вакъытте 
вазиет чокъ лаф севмей. Баягъы индемей отурдылар. Ёл айланчы- 
кълы, къая ве байырлар арасындан кече. 

— Бир озюнъ юрмеге къоркъмайсынъмы? — сорады Мамут агъа 
бирден. 

— Ёкъ, мына, сиз расткельдинъиз, — деди Афизе незакетнен. 
Юрегининъ ичинден исе, Мамут агъа расткельгенине пек миннет- 
дарлы эди. 

Бундан сонъ олар ич бир сёз демей, озь тюшюнджелерине комю- 
лип отурдылар. Мамут агъа элиндеки тельбевлерни къавий тутуп, 


къаралы-беязлы атчыкъны усталыкънен идаре этип, огге айдады. 
Араба дангъыр-дунгъур шаматасынен, Акъмесджитке етип кельди. 

Афизе Меметни тез тапты. Экиси де бахытларына инанамай, 
бири-бирине сарылып тоямадылар. Севгилилер къавуштылар. Къу- 
ванчлары сынъырсыз эди, буны корьген Асан бей, пек мемнюн олды. 

Бойле этип, Афизенен Мемет той-сенасыз къоранта къурдылар ве 
Акъмесджитте яшап башладылар. Севги анги девирде олса-олсун, 
эр бир шараитте де тантана къазанмагъа азыр. Ветанынъа нисбетен 
севги де ойле. Чюнки омюрни туткъан севгилерден бири де Ветан 
севгиси. Бу эки дуйгъу инсаннынъ къаны-дамарындадыр. Севги дуй- 
гъусы олмаса, яшамагъа да аджет къалмай. Чюнки бу эки севгининъ 
сонъу несильге, балагъа нисбетен севгидир. Бу да яшайышнынъ даа 
бир аджайип девири олгъаныны, Афизенен Мемет балалары догъ- 
гъан сонъ, анъладылар. Ветанынъда яшамакъ, севген инсанынъа 
севгинъ иле бахыткъа дёнмек, эм де догъгъан балаларынъа севги ве 
баланынъ да ана-бабагъа севгисини дуюп омюр кечирмек, бахытнынъ 
бахыты олгъаныны анъладылар. Бири-биринъе севгинъ ве балагъа 
севгинъ Ветанынъа севгинен сыкъы ве айырылмаз йиплернен багълы. 

Девир эп денъише берди. Меметнен Афизе: «Акъикъий бахыт 
мына бойле ола экен», фикиринен яшадылар ве 1938 сенеси Мемет 
даа бир балабанджа эвни кирагъа тутуп, энди эслибашлы ана-баба- 
сыны да янларына алды. 

Лякин омюр акъибетли шей. Асылында ятлар акиминден раатлыкъ 
буламагъан халкъ, кельмешек чокълугъынынъ къанунлары сыкъын- 
тысында яшамакъта эди. Къырымларнынъ яшайышы ятларнынъ 
истегени киби олды. Онынъ ичюн де хорлангъанлары тек ятларнынъ 
къабаатыдыр. Тамыр халкънынъ темели, урф-адети ёкъ этильди, озь- 
гюнлюги де, озю де йыллар сайын гъайыпларгъа огъратылды. Лякин 
неси тааджипли, халкъкъа нисбетен япылгъан бу баскъылар, онынъ 
намусыны енъип оламады. Чюнки къырымларнынъ темели, Къырым 
дагъларында сакълы Алтын Бешикте. Халкънынъ рухий тылсымы 
дагъларда сакълы. Тутуп алыджылар дагълар ичинден бала сесини, 
тылсымлы бешик чалгъан Айненини эшитселер де, оны насыл этип 
тападжакъларыны бильмейлер ве бильмезлер. Чюнки бу тек къырым- 
ларнынъ екяне тылсымы. Душманлар оны ич де билип оламайлар. 
Къыдыргъанлар исе, эп олюмлерини тапкъанлар ве тапалар. Къырым 
дагълары къырымларнынъ рухий къуветини ич бир тюрлю душман- 
гъа, яткъа, кельмешекке ачып бермез. Чюнки къырымлар алидже- 

нап халкъ. Бу халкъ бар ве даим бар оладжакъ. Бойле халкъ бутюн 
душманларны енъип кельген ве шимдикилерни де, сонъкилерини де 
енъеджек халкътыр. Чюнки къырымларнынъ Ветангъа севги къуве- 
тине, ич бир тюрлю гъарез душман къаршылыкъ япып оламай. Халкъ- 
нынъ тылсымлы къувети оларгъа бойле имкянны бермей. 

Лякин баскъынчлар тамыр халкъны эп енъмеге истейлер. Бойле 
айдутлыкъ 1941 сенеси кене кельди. Лякин нетиджеси — ятлар тара- 
фындан халкънынъ гъурбетликке, олюмге сюргюн олунмасы даа огде 
ЭДИ... 

Дженк къопкъанда, Мемет Ветаны Къырымыны къорчаламагъа 
атланды. Бу девирде о, отуз яшында эди. Мемет урушлардан сагъ 
къайтмады. Догъмуш топрагъы, Къырымы ичюн джаныны феда этти. 

Афизе истиляда да, сюргюнде де балаларыны къорчаламакъны 
беджерди. Учю де сагъ къалдылар. Меметнинъ ана-бабасы да сагъ 
къалып, даа чокъ йыллар яшап, пек къарт олуп, дюньяны сюргюн- 
люкте терк эттилер. Афизе озю де узун омюр яшап, гъурбетте дефн 
этильди. Меметнен Афизенинъ учь баласы Къырымларына къайтты- 
лар. Ветан ичюн курешелер. Чюнки Къырым дагълары озь халкъы- 
нынъ къайткъаныны бекледи. Ве тамыр халкъы кенди Алтын Беши- 
гине омюрлюк къайтып кельди. 


2014 с. 
«ЧЫЛДЫРМАДЖЫ» 


Кичкене Къырым шеэрчигининъ бири, бу кузь куньлеринде терен 
юкъугъа далды. Эр ер чым-чырт. Ёлда кимсе ёкъ, кимсе корюнмей. 
Мен озь зарур ишимнен буюк шеэрге кетмекни къарарлаштырып, 
ёлгъа чыкътым. 

Тезден къолтукъ таякъларынен узунджа бойлу адам, мен тургъан 
автобус дурагъына кельди. Авасы козюни юмгъанындан, эм де раат- 
лыкъ куню олгъанындан, адамлар эвлеринден чокъ чыкъмагъа исте- 
мей эдилер. О исе, чыкъкъан. Кеч кузьде онынъ устюнде боз тюсте 
къыскъа япынджа, кене шу тюсте штаны, аякъларында тюблери къа- 
лын, гузель тикильген къара аякъкъаплары ве башында орюльген боз 
тюсте шапкесининъ тюбюнден манълайына саркъкъан беяз сач тел- 
лери корюне эдилер. 

Мен онъа шубенен бакътым. Чюнки сакъаткъа бенъземей эди. О 
исе, алмады-бермеди де: 

— Къолтукъ таякьларынен юрмекни авес эте эдим, — деди. 


Мен онынъ лафына шаштым. Бу худжур лаф дикъкъатымны джельп 
этти. Тааджипленгенимден, къычырып суаль бергенимни дуймадым. 

— Ёкъ, бир еримни сындырмадым. Мен эскилик тарафдарым ве эр 
бир янъылыкъкъа къаршым. Омюрдеки къыйынлыкъларны, олгъаны 
киби, озь устюмде сынамагъа истейим. Манъа бенъзегенлер, языкъ, 
чокъ дегиль, — дегенде, мен кульдюм. 

— Къолтукъ таякъларда бунынъ ичюн юресизми? 

— Шулар устюнде юрмеге истегимни, не исе, омюрге кечирдим. 
Истедим, олды! — О, козьлерини джиддийликнен манъа дегиль де, не 
ергедир узакъкъа тикти. — Бундан сонъ даа бир истегим бар. Цемент, 
къум, чакъыл, — о, юткъунды ве: — Яни бетон къарышмасынен бир де 
бир ерни къапламагъа истейим, — деди. Онынъ бу апансыз сёзлерин- 
ден даа зияде куледжегим кельди, лякин озюмни туттум. О, токътама- 
дан девам эте берди: — Буны пек истейим. Дюньяда чокътан яшайым, 
амма омюримде ич бир кере бойле иш япмадым. 

— Я, бунынъ ичюн бир де бир ишке киреджек оласызмы? 

— Эбет, шимди къуруджылыкънен огърашкъан бригадалар чокъ 
тизиле. Олардан бирисине кирерим. 

— Я, сагълыкъ? 

— Сагълыкъкъа явлукъ керек амма, зарары ёкъ. Бу дюньяда эр 
шейнинъ лезетини татып бакъмакъ керек. — О, юксек, арыкъ, индже, 
лякин къуветли вуджудыны ойнатып алды. Озюне кенардан бакъкъан 
киби, арекет этти, сонъ кулюмсиреди. Юзюнде мемнюниетлик алямети 
пейда олды. — Мен даа тетиким, къуветим еринде. Нефакъада оту- 
рып не япайым. Истеклеримни керчеклештирмек вакъыти кельди. 

— Я, къорантанъыз не дей? 

— Бир шей. Къорантам ёкъ. Мени омюрим бою кимсе севмеди, 
мен де кимсени севмедим. Эльбет де, тегин отургъаным ёкъ, — о, 
ырджайды. — Мен бир ерде отурып оламайым. Бу дюньягъа мера- 
гъым ич де битмей. Даа пек чокъ япыладжакъ истеклерим бар. — 
О, котеринкиликнен сёйленди, козьлериме, даа суаллеринъ бармы, 
деген киби тикильди. 

Мен худжур алымнен сусуп турдум. Сонъ сорадым: 

— Даа насыл истеклеринъиз бар? 

— О-о! Чокътан-чокъ. Геджелери юкъламай, тюшюнджелерге 
далып, оларны насыл беджереджегимни хаялланып чыкъам. Мен 
энди къуш киби сербестим. Бутюн яшлыгъымны девлет ишле- 
рине сарф эттим. Контораджы эдим. Вакъытимни девлет бутюнлей 
алды. — Онынъ адий, ич бир гузеллиги олмагъан юзюнде, эвельден 

эслегеним, кедерли бакъышы пейда олды. Лякин тендирист тенини, 
деминки киби, секиртип алды. 

Бу насыл адам? Делиге бенъземей, джиддий лаф эте. Козьлери 
козьлерге акъыллы бакъалар. Ёкъ, акъыл тарафтан онынъ мийи 
еринде, деген фикирге кельдим. Серсем-сумалакъкъа да бенъземей. 
Мен, айретленгенимден, онъа дос-догъру бакъмагъа чекиндим. Наза- 
рымны сакълайым, четке чекем. Шубеленгенимни дуймасын деерек, 
индемей турам. О исе, ич бир раатсызланмадан, сёзюни девам этип, 
мени даа бир кере шашырды. 

— Шу Африкагъа да бир барып, о ерлерни корьмеге авеслигим бар. 
Амма истеклеримден энъ къыйыны шу, — деди къасеветнен. Юзюнде 
кедернен берабер, эм де котеринкилик корюнди. 

Шаштым. 

—Я, бу яшынъызда о насыл олур? 

— Я не, алтмыш яш меним ичюн ич де къартлыкъ яшы дегиль. 
Мени мында туткъан ич бир шей, ич кимсе ёкъ. Къадын ёкъ. Бала- 
торун ёкъ. Сой-соп чокъ, лякин оларнынъ меннен ишлери де ёкъ. 
Оларнынъ озь ишлери богъурдакътан. 

— Я, Ветанны насыл этип къалдырып оладжасыз? Эм де сойла- 
рынъызгъа ярдым этинъиз! — дедим мен сабырым тюкенип яры ачу- 
внен. 

О, ачувнен сёйленгенимни дуйгъаны да ёкъ. Догърусы, дуйды, гъа- 
либа, лякин онъа биревнинъ фикири-акъылы ич керекмез олгъаныны, 
мен энди анълагъан эдим. Онынъ ичюн де, меним теклифиме ич де 
къулакъ асмады, эшитмеди биле. «Меракълы асылзат» деерек, ичим- 
ден кульдюм. О исе, юзюме ве козьлериме дикъкъатлыджа бакъып: 

— Бир даа айтам. Мен эскилик тарафдарым ве эр бир янъылыкъ- 
къа къаршым. — Бу ерде кене шу деминки сёзлерини янъылмадан 
сёйлегенини бельгиледим. О, эп девам этти: — Манъа бенъзегенлер, 
языкъ, чокъ дегиль. — «Буны да сёйлеген эди», фикири айланды. 
Амма озю кимсенинъкине бенъземеген янъы ынтылышлар япа. Бу 
фикир бирден акъылымда фырланды. 

— Чюнки цивилизация, деген шей яваш-яваш дюнья табиатыны, 
адамларнынъ ар-намусыны ёкъ эте, ольдюре. Демек, инсанлыкъкъа 
буюк зарар кетире ве, нетиджеде, эр шей баш ашагъы таба, ёкъкъа 
тараф кете, — деди о, ве онынъ бу тюшюнджелери менимкинен сес- 
ленгенини, мени де тыпкъы бойле къасеветлер пек раатсызлагъа- 
ныны анъладым. 

Бу автобус токътагъан тена ерде бизден гъайры кимсе ёкъ эди. 
Гедже ягъгъан ягъмурдан исе, топракътан серслик котерильмекте. 


Санки терен юкъудан янъычыкъ уянгъан киби, лафны тосаттан 
кене о, башлады. Эм де ойле лаф этти, санки биз бири-биримизнен 
омюр бою йылларнен танышмыз. Мен бунъа чокъ шашмагъа исте- 
медим, субетни узьмеге къоркътум. Дюньяда чешит-тюрлю инсанлар- 
гъа расткельмек мумкюн. Бойлеси де бар экен, фикири шу дакъкъасы 
мийимде фырланды. Адыны да, не ерли олгъаныны да сорамадым. 
О, менимкини менден де зияде бильмеге истемегени, сёзсюз, корю- 
нип тура эди. 

— Къысмет этсе, бутюн ниет-истеклеримни эда этеджем, — деди о, 
сёзюни кестирип. Сонъ: 

— Ветанымны мен киби севген даа бармы экен? Къаерде де олма- 
сам, сонъки ёлум Ветанымда оладжакъ, — деди о, ве козьлериндеки 
инатлыкъ кескинлешти. 

Автобус ойле де кельмеди. 

Онъа «чылдырмаджы» деп, бу дакъкъада оны озь тюшюнджелери- 
нен къалдырып кетеджегим кельди ве джаяв юрмеге истегимни биль- 
дирип, ёлума реван олдум. О, озь хаялындан узюльмеди ве меним 
«сагълыкънен къалынъыз» сёзлериме, зорнен башыны саллады. 
Онынъ достлукъкъа мухтаджлыгъы олмагъаны, бу ерде пек яхшы 
корюнди. Мен исе, мустакъиль фикир юрюткен адамларны эр вакъыт 
бегенем. 

Къач куньлер, айлар бири-бири артындан кечти. 

Бу адамнен экинджи ич де расткельмедик. Лякин о, меним юре- 
гимде, озюне нисбетен, самимийлик дуйгъусыны догъурды. Онен 
текрар корюшмеге истедим. Лякин олмады. Бельки де, энди мындан 
узакътадыр. Бельки, Африкагъа кеткендир, фикири мени раатлады. 
Чюнки Ветанымыз акъкъында сёзлери акъылыма тюшкенде, мытлакъ 
корюшеджегимизге эминлигим артты. 


2014 с. 
ИШГЪАЛЬДЖИЛЕР КЕЛЬДИЛЕР 


Анама багъышлана 


«Ишгъальджилер кельдилер», ибаресини къырым халкъымыз 
асырлар бою сёйлеп кельген. Чюнки гузель Ветанымыз Къырымны 
ишгъаль этмеге истегенлер чокъ олгъан. Эр вакъыт тапылгъанлар. 
Кельген баскъынджыларнынъ эписи, энъ сонъунда магълюбиетке 
огърап, кетмеге меджбур олгъанлар. Чюнки халкъымыз Ветаныны 

къорчалавда къараманлыкъ косьтерген, аякъ тиреген. О вакъытлерде 
оларнынъ ады таверлер эди. Къырымнынъ ады Тав ер олгъан. 

1941 сенеси октябрь айынынъ сонъки кунюнде, Къырымгъа даа 
бир ишгъальджилер — немсе фашистлери кельдилер. Къырым- 
нынъ устюне япырылып, «саиплери» олдылар. Олар, къара булут 
киби, халкъымызнынъ башына къондылар. Киргенлеринен, эр бир 
ишгъальджи киби, акимиетлерини тикледилер. Ветанымызда эр кес 
энди оларгъа бойсунмакъ керек эди. 

Кебире ханум къызы Асиечик, анасы Сайденен берабер Акъмес- 
джитте истиляда, зинданда киби, къалдылар. Бутюн къырым халкъы- 
мыз, къарты-яшы, бала-чагъасы душман зулумы тюбюнде яшамагъа 
меджбур олды. Он секиз яшта деликъанлыларнен берабер, бутюн 
акъайларымыз душмангъа къаршы курешке атландылар. Кебире 
ханумнынъ акъайы Эмир бей де, дженк башлангъанынен, гонъюл- 
люлер сырасында джебэге кетти. 

Къырымда фашистлер укюм сюрмектелер. Оларгъа ишлемеге 
истемегенлер, чешит усулларнен сакъланмагъа ве, бойледже, 
ачлыкъ ичинде къалмагъа меджбур этильдилер. Мусульман комитети 
тизильди. О, Пушкин сокъагъындаки 16-нджы эвде ерлешти (шимди о 
ерде Эвленюв эви тура). Бу комитет халкъына элинден кельгени къа- 
дар ярдым этип башлады. Амма бу комитеттен де эвель, энъ биринджи 
оларакъ, еудийлер общинасы тизильген эди. Еудий экимлери, яралы 
фашистлер ичюн, госпиталлер тешкиль эттилер. Амма фашистлер 
тезден еудий ве чингенелерни ёкъ этюв ишине кириштилер. Чингене- 
лер Къурани Керимни эллерине котерип, «Биз мусульманмыз!» нида- 
ларынен меркез сокъакъкъа яйылып, юрюшлер тешкиль эттилер. 
Янъычыкъ тизильген Мусульман комитети: «Олар бизим халкътыр», 
демеге ашыкъты. Бундан сонъ къырым чингенелерини раат быракъ- 
тылар. О вакъыттеки бу вакъиаларны эр кес козетти. Акъмесджиттеки 
бутюн эали бунъа шаат эди. 

Кебире ханумнынъ квартирасы, Салгъыр сокъагъына якъын, Чехов 
сокъагъында, коше эвнинъ экинджи къатында. Къадын ачлыкътан 
ашагъы тюшсе, ачлыкътан тёпеге котерилип оламай. Лякин эписи бир 
аш къыдырып чыкъмагъа керек, чюнки анасы ве къызчыгъы Асиечиги 
беклеп туралар. Эвинъден чыкъмагъа, истер-истемез, меджбурсынъ. 
Кебире ханум къайдан бир емек булса, къойнуна сакълай, къызчы- 
гъы Асиечикке ве анасына кетире. Оларны ач олюмден къуртарма- 
гъа истей. Озю кемиклерине сарылып къалгъандже азды-битти. Бу 
етишмегени киби, фашист аскерлери эр кунь къапусыны къакъып, 
ишке къувуп чыкъаралар. Дюльбер Кебиреге козьлерини акъайталар. 


О, къорчаланмакъ ичюн, махсус чул-чубургъа кийине, юзюни индже 
шалчыкъкъа сакълап, мыкъайт ола. 

Тезден онъа Мусульман комитетинден «Ишлей», деген весикъа 
ясап берильди. Иштен къуртулды. Энди сокъакъкъа тек аш тапмакъ 
ичюн чыкъа. 

Акъмесджитнинъ сокъакълары дарагъачларгъа толды. Эр биринде 
асувлы адамлар. Устьлеринде язувлары да бар. Бирисинде «Сабун 
хырсызлады», дигеринде «Партизан», я «Комсомол», я да «Комму- 
нист» язылары. Кебире ханум тышарыгъа чыкъмагъа ве дарагъачлар- 
даки олюлерни корьмеге сакъына. Чыкъкъанынен, агълап, тез-тез 
эвине къайтып кире. 

Квартирасына фашист аскерини де къоймагъа истейлер. Бу 
вакъытте о, башыны-козюни сарып, къапу арасындан оксюрип-оксю- 
рип, эр кереси киби, бундан эвель сувгъа сирке къарыштырып иче, 
юзюни шиширип, озюни юкъунчлы хасталыкъта булунгъаны киби 
косьтерип къуртула. Бундан да гъайры коммунист апайы олгъаныны 
бир курьер рус къадыны (эвельде газетте чалыша эди), оны эр вакъыт 
комендатурагъа чакъып келе. Комендатурагъа чагъыргъанларында, 
Кебире ханум акъайы Эмир, Сталин девиринде «халкъ душманы» 
оларакъ апсте олгъаны кягъытыны косьтерип къуртула. Эр кересинде 
бу чакъув нетиджесинде, комендатурагъа баргъанда, юреги къалты- 
рай, тизлери чёкюп-чёкюп кетелер. Амма бир муджизе, о, озю але 
бунъа ишанып оламай, лякин сталинизм девиринде берильген шу 
весикъа, Кебире ханумнынъ озюни ве къорантасыны олюмден къур- 
тарды. Амма саткъын апай ич де тынчланып оламай, кене ве кене оны 
барып комендатурагъа чакъып келе эди. Коммунист къадыны олгъа- 
ныны эп бильдире эди. Кебире ханум эр вакъыт шу кягъытны корь- 
сетип къуртулды. Бираздан анда да бундан безгенлер, гъалиба, оны 
озь-озьлюгинен раат ташладылар. Амма бу вакъиа, бу чакъув, Кебире 
ханумнынъ яры омюрини алды. 

Татасы Айшенинъ акъайы Джафер эништеси, сакъат олгъаны 
ичюн, дженкке кетмеди. Тезден о, ачтан ольмемек ичюн, отьмек 
фуруны ачты ве Айше татасы аналарыны озюне алды. Киев чокъ разы 
олмаса да, Айшени пек севгенинден, къадыныны «Меним къокълам», 
деп севе эди, ред сёзюни сёйлеп оламады. 

Амма кене яхшы Джафер киевлери бар экен. Акъай эр ерде акъай. 
Бойле агъыр вазиетте де чаресини тапты. 

Энди эр саба, я анасы Сайде, я татасы Айше, Джафер киевлерин- 
ден гизли, ашадан къычырып, Кебиреге отьмек ташлап кетелер. Джа- 

фер бейнинъ бундан ич де хабери ёкъ. Хабери олса, ким биле, не 
япар эди. Пек агъыр табиатлы адам. 

Кебире ханум ачлыкътан ольмемек ичюн, озю де пек тырыша. 
Драма театримизде чалышкъан, раметли Себия тизесининъ къызы 
Шефикъагъа бара бере. Чюнки мында чалышкъанларгъа софра дона- 
тыла ве бераберликте ашала эди. 

Агъыр куньлер, айлар эп кечелер. Халкъымыз къырылгъанда къы- 
рыла. Бойле этип 1942 сенеси де кельди. Хышымлы дженк ве Къы- 
рымнынъ истиляда булунмасы эп девам этмекте. 

Бир куню театрге бармагъа ниетленген Кебире ханум, эвинден 
чыкъты. Театр Пушкин сокъагъындаки энъ корюмлю ве дюльбер 
коше эвде. Бинанынъ эки метрге якъын, адам боюнджа, буюк ве кенъ 
пенджерелери бар. Кебире ханум бинагъа якъынлашкъанда, бир 
пенджере огюнде топлангъан адамларны корьсе де, тюшюнджели 
алынен, бунъа ич бир эмиет бермеден, оларнынъ янындан кечип 
кетти, къапудан ичериге кирди. Шефикъанен расткелишкенлеринде, 
о, пенджереде аякъ устюнде джесет тикленгенини бильдирди. Кеби- 
ренинъ аякълары титреп, тизден кесильдилер ве о, къапугъа догъру 
ашыкъты. Чыкъкъанынен, адамлар топлангъан ерге барды. Драма 
театримизнинъ бир пенджересининъ биринде тикленип тургъан адам 
джесетини корьди, устюнде «Партизан Аметов» язысы бар эди. Оль- 
дюрильген 38—40 яшларында адам. Уюшип къалгъан къан лекелери 
юзюнде ве урбаларында къарарып къалгъанлар. Оны ольдюрмезден 
эвель, пек къыйнагъанлары корюнип тура. Юзюнде бир сагъ ери ёкъ, 
тек къап-къара къашлары яхшы корюне эдилер. Ольдюрильген Аме- 
тов Куйбышев районынынъ, яни Албатта район кятиби эди. Акъайы 
Эмир о адамны яхшы бильгени акъылына тюшти. Чюнки Эмир бей 
газетте чалышкъаны себебинден, чокъ ерлерде ола, адамларнен 
сыкъча корюше, расткелише эди. Кебиренинъ козьлеринден гур-гур 
козьяшлар акъты. 

Къырым эалисининъ, мытлакъ халкъымызнынъ алы даа да агъыр- 
лашты. Фашистлер саипликлерини пеките берелер. Озь аскерлери- 
миз де, оларны урамыз деп, Къырымнынъ эр бир кошесини бомба- 
лайлар. Бундан да эали пек къырыла. Къырым харабе ичинде булуна. 
Халкълар тек ачлыкътан дегиль, бомбалавлардан, топ-топ эляк ола- 
лар. Кунь сайын вазиет эп агъырлаша. Бир тарафтан ачлыкъ зулумы 
эалини сыкъкъан олса, дигер тарафтан, ишгъальджилернинъ къылы- 
нувлары, атышмалар. 

Кебиренен Шефикъа шейлерини эрзакъкъа денъиштирмек ичюн 
азырландылар. Лякин балаларыны да озьлеринен алмагъа истедилер. 


«Къайда озюмиз, анда да балаларымыз. Ольсек, бир кереден олер- 
миз. Атышма, бомба тюбюне тюшсек, балаларымыз янымызда олсун» 
деп, ёлгъа чыкътылар. Яшлыкъ, иште. Я, барып да, озьлери ольсе, 
балалары ёлда къалса! Буны ич тюшюнмедилер. Кебире ханумнынъ 
анасы ве татасы пек ялвардылар. «Балаларны бизге къалдырынъыз», 
дедилер. Лякин къалдырмадылар. Бунъа пешманлары даа огде ола- 
джакътыр. 

Бойле этип, Кебире он эки яшта Асиечикнен, Шефикъа да еди 
яшта Эльмазчыкънен, къолларында шейлернен толу богъчалары, 
Акъмесджиттен Къарасувбазаргъа тараф джаяв-джалпы кеттилер. Ёл 
бою баскъынджыларнынъ аскер ве силянен толу машиналары, Зуя 
тарафкъа вызыр-вызыр, токътавсыз кеткенлерине расткельдилер. 
Оларны коре-коре юрдилер. 

— Арамлар, партизанларны урмагъа кетелер, — деди Шефикъа 
нефретнен. 

Бойле лаф эте-эте, къызчыкълары да янларында секирип-ойнап 
кете бердилер. Баягъы ёл юрген сонъ, болдургъанларыны дуйдылар. 
Эллериндеки богъчалар, санки шейнен дегиль де, ташларнен толу 
киби сезильди. 

— Айван дегиль де булар, адам сыфатындалар. Кель, къол коте- 
рейик, езитлер машиналарына алсынлар, — деди Кебире ялварып. 

Бу сёзлерни къызчыкълар тез эшиттилер, чюнки буларны эшит- 
меге пек истей эдилер. Олар тезден экиси де аячыкъларына япышты- 
лар. Ёл четинде чонкъайып отурдылар. Яш къадынлар шейлерини 
ташлап, янларында турдылар. 

Эрте кузь. Кунеш яхшы къыздыра. Ёлджулар алсызланып, бир 
тамам токътап къалдылар. Не исе, Шефикъа ханум элини котерип, 
машиналаргъа бакъты. Олар янларындан, ель киби, учуп кечелер. 
Бириси токътамады. Аксине, машиналардаки аскерлер тёпеден олар- 
гъа къаршы тюфеклерини тиклей эдилер. Мыскъылнен къакъылдап 
куле эдилер. Оларнынъ бойле арекетини беклемеген къадынлар, 
биринджи кере сынъырсыз къоркъугъа кирдилер. Къызчыкълар да 
пысып къалды. Эр бири озь анасынынъ артына сакъланды. Бойле ва- 
зиет баягъы девам этти. Немсе машиналары кечип кеткен сонъ, ёл 
бошанды. Бундан сонъ эр ер чым-чырт олды. Сезильди, санки табиат 
да душманнынъ бойле арекетинден тынып-пысып къалды. Бойле 
сезильди. 

Эльбет де, ёлгъа чыкъкъан сонъ, оны девам этмек керек. Бир оюн- 
гъа кирген сонъ, сонъунадже ойнамакъ лязим. Къоркъуларындан, 
баягъы озьлерине келип оламай, олар сусуп турдылар. Сонъ къувет- 

лерини топлап, кене огге адымладылар. Къызчыкълар пешлеринден 
къалмады. Огге кетмек кереклигини анълап, къоркъуларыны басты- 
лар. 

Кунеш амансыз къыздыра. Къарынлар зеиль-ач ве пек болдур- 
гъан алнен, ёлджулар кене токътадылар. Керек ерге машинасыз етип 
оламайджакъларына эмин олдылар. Сынъырсыз къаарьден, къадын- 
ларнынъ юзьлери агъыр ягъмур булутыны анъдырды ве олар юрек 
аджджысынен, бири-бирлерине бакъыштылар. 

Эсмери дюльбер Кебире козьге чокъ чарпмамакъ ичюн, къаве 
тюсте урба кийген эди. Шимди исе, кунештен ве къаарьден даа да 
янды-сиярды, урбасынен бир тюсте олды. Шефикъа исе, къатыкъ 
киби беяз юзьлю олгъаны ичюн, тек къызарды, янакълары нар тюсте 
олдылар. Къадынларнынъ ири къара козьлери сёнюккен олса да, 
кене гузель олгъанлары корюне эди. Кебиренинъ буюкче къызчыгъы, 
Шефикъанынъ Эльмазчыгъы, пек болдургъанларындан, экиси де 
аналары янына барып, эр бириси озь анасынынъ козьлерине бакъып 
къалдылар. 

Баягъы вакъыт даа кечти. Ве тесадюфен бир машина янларында 
токътады. Булар немселер эдилер. Олар немседже бир шей сора- 
дылар. Эльбет де, энди буларнен ян-янаша яшагъан сонъ, тилини 
де анълап башлай экенсинъ. Шефикъа ханум яхшыджа анълатма- 
гъа бильди. Къадынларны алмагъа ред эткен немселер, балаларны 
алмагъа къаиль эдилер. Не япмалы? Джевапны тез бермеге керек. 
Ве къадынлар балаларны Бештеректе къалдырмаларыны риджа 
эттилер. Балаларны шейлернен берабер машинагъа отурттылар. Ве 
айдавджы айдап кетти. 

Экиси де не япкъанларыны, тек машина кеткен сонъ анълады- 
лар. Олар бири-бирлерине япышып, гур-гур агълаштылар. «Я, барып 
да, балаларымызны ёкъ этселер», фикири юреклерине пычакъ олуп 
сапланды. Агълавлары даа да шиддетли олды. Олар агълай-агъ- 
лай, эп ёл бою кеттилер. Козьяшларына ювунгъандже агъладылар, 
кунеш тенлерини якъып башлады. Сув бир ерде корюнмей. Янларына 
алгъанларыны чокътан ичип битирген эдилер. Олар эп кетелер, элле- 
ринде юклери энди ёкъ амма, юреклеринде бундан да агъыр юкни 
алып кетелер. 

Кунеш, мына-мына, къонаджакъ вакъыти кельди. Къадынлар бун- 
дан эвель сыджакътан пишкен олсалар, энди ушюп башладылар. 
Къырымда октябрьде даа яз девам эте, лякин акъшамлары эр ерни 
салкъынлыкъ къаплай. Чюнки ель тынмай. 


Къадынлар не къадар болдурып талсалар да, амма юрювлерини 
бир дакъкъагъа токътатмадылар. Балаларыны тапмакъ ве къавуш- 
макъ арзысы, машинаны мотор етеклегени киби, оларгъа токътамагъа 
имкян бермеди. Балаларынынъ юзьлери, арекетлери козьлерининъ 
огюнде джанлана бердилер. 

Ёл энди тёпеге таба кеткенинден, оларгъа байыргъа къаршы чыкъ- 
масы къолай олмады. Не исе, байырнынъ тёпесине еттилер. Ве энди 
ашагъы таба кетмеси енгильдже олды. Бештерек кою тамам шу аша- 
лыкъта ерлешкен экен. 

Кельдилер амма, балалар бир ерде корюнмей. Акъшам къаранлы- 
гъы эп чёкмекте. Эр ерни бакъып чыкътылар. Чапты-чапкъаладылар. 
Эеджан толу козьлеринен бири-бирлерине бакъышып, сонъ чаресиз- 
ликтен, сес чыкъарып агъладылар. Бир ерде бир адам корюнмей... 

О десе, койдеки адамлар къаш къаранлыгъы чёккен сонъ, озь эвле- 
ринде сакъланып отура экенлер. Тезден гедже озь укюмине кирди. 
Олар якъынджа эвнинъ къапусыны яваштан такъылдаттылар. Не исе, 
бир эвнинъ къапусы аралыкъланды ве эр кишининъ сеси «Ким?» деп 
сорады. 

— Къоркьманъыз, биз Акъмесджиттен, эки къадын, шей денъиш- 
меге кельген эдик. Лякин кечке къалдыкъ. Мында коюнъизде эки къы- 
зчыкъны машинадан тюшюрип къалдыраджакъ эдилер, — деди къал- 
тыравукъ сеснен Шефикъа ханум агълап, Кебире ханум онъа зиль 
тута эди. 

Буны эшиткен адам, къапуны керип ачты ве къадынлар ашы- 
къып-ашыкъып, онъа эр шейни тафсилятлыджа анълатып башлады- 
лар. Юзьлеринден шув-шув акъкъан козьяшлары о адамнынъ къор- 
къусыны бир тамам ёкъ этти. 

— Къоркъманъыз, эр шей ериндедир. Къызчыкъларнынъ элле- 
ринде богъчалары да бар эди, — дегенде, Кебиренен Шефикъа ханум- 
ларнынъ ичлерине джанлары кирди. Къадынларнынъ козьлери къу- 
ванч иле йылтырадылар, болдургъанларындан эсер биле къалмады. 

— Я, олар къайдалар?! — деп, экисе де бир кереден къычырып 
йибердилер. 

— Олар старостанынъ эвинделер, — деди адам ве яшагъан эвини 
косьтерди. Анда кельгенлеринде, къызчыкълар юкълай эдилер. Олар- 
гъа бирер мешребе сют бергенлер. Экисини де бир тёшекке къой- 
гъанлар. 

Аналар балаларыны козьлеринен корьген сонъ, юреклери раат- 
ланды. Оларгъа да бир тёшек бердилер. 

Сабасына балаларынен къавушып, агълап-агълап тоймадылар. 
Къызчыкълар «Аначыгъым!» деерек, эр бири озь анасына япышып 
къалдылар. Ве сораштырувнен анълашылды, имансыз фашистлер 
къызчыкъларны Бештерекни кечип, эвлер олмагъан, махсус адамсыз 
ерде быракъкъанлар. Къызчыкълар богъчаларны зорнен котерип, 
Эльмазчыкъ исе, кичкенедже богъчаны сюйреклеп, баягъы арткъа 
къайтып, Бештерек коюнинъ о бир башына кельгенлер ве биринджи 
эвнинъ къапусыны къакъкъанларында, тамам старостанынъ эвине 
тюшкенлер. Буларны буюкче Асиечик тарифледи. Старостанынъ 
эвини косьтерген адам да, о вакъытте анда экен, онынъ ичюн де къыз- 
чыкълардан хабери бар эди. 

Душман эйилик япаджакъ олса биле, ичине мытлакъ къатран 
къоша. Ынджынгъан къадынларнынъ тюшюнджелери бойле эди. 

Ёлджу ёлуна ярашыр. Ханумлар янларына алгъан бутюн шей- 
лерни шу Бештеректе эрзакъкъа денъиштирип, эвлерине къайтмагъа 
азырлыкъ корьдилер. 

Акъмесджитке келип еткенлеринде, экинджи куннинъ акъшамы 
эди. Эвинъе къайтмагъа эр вакъыт енгильдже ола экен. Дерсинъ, 
оларнынъ къанатлары осьти. Къадынларны да, къызчыкъларны да 
бири-бирлерини тапкъаны къуванчы етекледи. Эм балалары тапылды, 
эм де шейлерини емеклерге авуштырдылар. 

Олар Акъмесджитте олмагъанда, Кебире ханумнынъ яшагъан эви- 
нинъ къаршысына, сокъакънынъ о бир тарафына, бомба тюшкен ве 
о ерде буюктен-буюк чукъур асыл олгъан. Адамлар эляк олгъанлар. 

Кебире ханумнынъ квартирасында пенджере джамлары чиль- 
уфакъ олуп сепильген, къапулары артынадже ачылып къалгъан. Шей- 
лернинъ бир чокъусыны энди биревлер чайпап етиштиргенлер. Бунъа 
дженк дерлер. 

Олар озьлери бир ерден бош одачыкъ тапып, анда яшап башла- 
дылар. 

Квартираны яваш-яваш, озь кучьлеринен тамирлеген сонъ, кене 
ерлерине къайтып кельдилер. 

Къырымымызда фашист баскъынджылары даа эки йылдан зияде 
ат ойнаттылар. 

Лякин Ветанымызнынъ олардан арынмасы, тамыр халкънынъ 
сюргюн олунмасынен екюнленди. Акъайларымыз джебэлернинъ 
ог сафларында курешкенлеринде, дженкчилеримизнинъ ана-баба- 
ларыны, бала-чагъаларыны сюргюнлюкке айдап, бутюн халкъны азиз 
Ветаны Къырымдан марум эттилер. Бутюн къырымлар Ветанындан 
джанаварджасына чыкъарылды. Акъ-укъукъсуз яшавларгъа, чокъусы 

нынъ къоранталары Озьбекстангъа сюрюльдилер. Халкъымызны 

хор этмек, энди гъурбет ерлерде девам этти. Ыркъчы-миллетчилер 
халкъымызны ач олюм азапларынынъ къучагъына, мераметсизлик, 
шефкъатсызлыкъ алларгъа ташладылар. 


2014 с. 


КУЗЬГЮ 


Бу вакъиа Къырымнынъ кучюк шеэрчигинде яшагъан аиледе 
олды. Бойле шеэрчиклерде омюр, тюз ерден акъкъан озен киби, 
акъырын-акъырын, ашыкъмадан кече. Бойле олгъанына бакъмадан, 
мында да яшайыш тюрлю худжур шекиль ве ренклерге кире. Дейдже- 
гим, бу адисе къартанадан башланды. 

Башында беязнен къаралы къарышкъан орьнекли марама япын- 
гъан къартана, къаршыдан кельген ве о якъ-бу якъ саллангъан сар- 
хошнынъ къолуна бир эски кузьгю туттурды. Темиз-пак къартаначыкъ 
быралкъы кийимли сархошкъа муляйим кулюмсиреп, самимийликнен: 
«Ал, балам, кузьгю энди сенинъки олсун», деди. 

Пусюр урбалы адам Нариман эди. Оны бу шеэрчикте бильмеген 
ёкъ. О да эр кесни биле. Лякин бу къартананы биринджи кере корь- 
генини, Нариман акъылына сонъундан тюшюрди. Амма онъа кузьгю 
бергенине ич де шашмады. Санки ойле де олмакъ керек киби къабул 
этти. Кузьгюни, севине-севине, яшагъан одасына кирсетти. Къартана 
оны козьлеринен къапусынадже озгъарды. 

Нариман одасына киргенинен, кузьгюге дикъкъатлыджа бакъты. 
Балабанджа кузьгю дёрт коше эди. Эскирген юзюнде бир къач дане 
лекеси бар. Амма, не ичюндир, лекелер озюнъни корьмеге ич де кедер 
этмегенлерини, Нариман онъа «джылп» этип бакъкъанындан бельги- 
леди. Оны одасынынъ энъ корюнген, яни джарты долафнынъ устюнде 
ерлештирген сонъ, тайып тюшмемеси ичюн, къаршысына узун ве тар 
агъач парчасыны мыхлап къакъты. Буны япып битирген сонъ, къу- 
лагъына: «Озюнъни эр заман яхшы алып бар», сёзлерини кимдир 
фысылдагъаныны эшитти. Нариман абдырап, этрафына бакъынды. 
Сархош козьлери ала-була этрафны сюзюп алдылар. Кимсе ёкъ эди. 

Кузьгю тургъан долаф оданынъ кошесинде. Онынъ янында Нари- 
маннынъ яткъан ери. Ятагъы бир чуллу орьтюнен тертипсиз яйыл- 
гъан. Орьтюнинъ йыртыкъларындан тёшегининъ пек кирли олгъаны 

корюне. Къапунынъ сол тарафында чешит аякъкъаплар ята. Олар 
къыйышкъан, майышкъан, тапталгъанлар. Корюне, аякъкъапларны 
онъа биревлер берген. Олар, оксюзлер киби, кимсеге керекмеген 
шекильде яталар. Къышлыгъы да, язлыгъы да бир обада. 

Нариман тюшюнджели алынен оларгъа девамлы суретте тикилип 
къалды, сонъ серсерийликтен уянмагъа истеп, бирден силькинди. 

Дев киби мазаллы, бою эки метрге якъын Нариман, бир йыл огюне 
тертип-низамлы адам эди. Ана-бабасы, къадыны Фериште ве эки огъ- 
ланчыгъынен, берильген дамартыда эв къуруп башлагъан, огълан- 
чыкълары да о вакъытте бириси дёрт, дигери эки яшта эдилер. 

Олар пек муаббет къоранта, дигер аилелер ичюн нумюне олуп, эр 
кеснинъ козюнде эдилер. Амма эвнинъ тёпесини къапаттылар деген- 
дже, энди ичерики ишлерге янашаджакъта, къорантанынъ башы Нари- 
ман бирден ичкиджиликке урунды. Кет-кете ичкиджилик чукъурына эп 
чёке берген Нариман, ахры-сонъу бу мараздан энди ич де къуртулып 
оламады. Озюне бенъзегенлернинъ сырасына къошулды. Энди екяне 
мерагъы ичкиджиликтир. О яшагъан шу ода, къурулмакъта олгъан 
буюк эвнинъ бир къысымы. 

Нариман мында озю яшай. Къорантасы шеэрчикнинъ о бир четинде 
кирагъа эв тутуп, зар-зорнен кунь кечирелер. 

Нариман тапкъаныны иче. Амма о, ич бир вакъыт тенбель олгъаны 
ёкъ. Адамларгъа не истеселер, япып бере. Топракъ къаза, бостан 
ишлери япа, одун парлай, азбарларны тертипке чеке. Сонъ къазан- 
гъаныны бир къач кунь девамында, узьлюксюз иче. Айтмасы къыйын, 
бир куню не ичкен, бильмем, аз къалды оледжек эди. Оны тек пек яш 
олгъаны олюм панджасындан къуртарды. 

Усть-башы эр заман кир-кифос Нариманнынъ, бу арада ичип юрге- 
нине бир къач кунь олды. Кузьгю акъкъында бус-бутюн унутты. Тикле- 
ген ерини биле бильмей. Чюнки онынъ кузьгю деген шейнен чокътан 
берли ич бир алып береджеги ёкъ. Онъа бакъмай, сачларыны тара- 
май, усть-башыны корьмей юре. 

Лякин бир куню, айыныкълыгъында, кузьгю апансыздан акъылына 
тюшти. Бойле вакъытлер сийрек олса да, кимерде ола. Баягъы сусуп, 
динъленип тургъан алында, Нариман бирден кене къартананынъ 
сёзлерини эшитти. Олар такъдиране сёзлер киби къулагъында янъ- 
гъырадылар: «Эр бир кузьгю аксинъни корьсете, лякин бу кузьгю саи- 
бининъ не япкъаныны корьмеге биле». Къартананынъ бу сёзлери, 
дерсинъ, къулагъында янъыдан янъгъырадылар. Нариман деминки 
киби абдырады. Бираздан озюне келип, сёзлернинъ муимлигине 


дикъкъатыны арттырды. Чокъкъа созмай, кузьгю янына чапып барды. 
Сабырсызлыкънен оны элине алып, эр бир ерини меракънен бакъып 
чыкъты. Кузьгю, иште. Адий кузьгю. Оны девамлы ве исрарнен теш- 
керген сонъ: «Сен не коре билесинъ, я?» деди ве бу арада кузьгюден 
бети кулюнчлю алда озюне тикильди. Лякин о, буны эслемеди биле. 
Чюнки бу кузьгю адисесине мерагъы эр шейден кучьлю олды. 

Нариман озюнинъ, я да якъынларынынъ омюрлерини тюшюнмекне 
экенини чокътан унутты. Чокътан бойле шейге къулакъ асмай. Лякин 
бу сефер череси джиддийлешип, не ичюндир, оларны акъылына 
тюшюрди. Бу оны тесирлендирди. Лякин, бу арада эсини башына 
топламагъа не къадар къыйын олгъаныны, баш агърысындан бильди. 
Нариманнынъ бундан ойле бир ичеджеги кельди, о, бир ерде туруп 
оламады. Чапып кетти. 

Бириси онъа азбарыны тертипке чекмесини теклиф эткени 
акъылына тез тюшти. Анда кетти. Язнынъ тамам ортасы. Чилле. 
Кунеш озь нурларыны къуванчнен ерге сепе, Нариманнынъ устюне 
де сепе. Кунеш сыджагъындан адамларнынъ юреклери шадлана. 
Лякин Нариман ич бир шей корьмей, сезмей. Онынъ бу арада екяне 
истеги — ичмек ве кене ичмек. Оны тек бу къасевет меракъландыра, 
делиреджек дереджеге кетире. Бу алы этрафны да, адамларны да 
корьмеге фурсат бермей. 

— А-а, кельдинъми? 

— Теклиф эткен ишинъизни тез япарым. 

О, ишке башлады. Акъикъатен де, азбарны чалтлыкънен тертипке 
чекти. Чюнки омюри бою, о, иш деген шейни эр заман тез беджермеге 
алышкъан адам эди. Тез ве темиз япылгъан иш ичюн, къазанчыны 
да тез берелер. Сымарышчы акъчасыны элине бергенинен, Нариман 
тутуштырып, машина вызлыгъынен, аман тюкянгъа чапып кетти. 

Тезден ракъынен толу шише онынъ къолунда пейдаланды ве о, 
буюк иштианен, санки ич де ракъы корьмеген киби, ичиндекини сонъки 
тамласынадже, бир кереден ичип ташлады. Бирден баш агърысы 
шарт токътады ве онынъ созулып ятаджагъы кельди. Саллана-сал- 
лана кеткенде, багъышлангъан кузьгю йылдырым чабиклигинен 
акъылына тюшти. Къапудан кирер-кирмез, кузьгюнинъ огюнде туруп, 
онъа девамлы тикильди. Андан ичкиджиликтен шишип, тюссюзленип 
къалгъан бети корюнмекте эди. Кузьгюден назарыны алмай, ичине 
баягъы тюшюнджели алда бакъып турды. Сонъ козьлерини ондан 
алды. Дикъкъаты бир даа кузьгюге авушкъанда, сонъсуз айретлен- 
генинден, козьлери фалташ буюклигинде олдылар. Кузьгю онынъ 

ракъы шишесини къазанаджакъ арекетини, сонъ ракъы ичкенини 
косьтермекте эди. Нариман кузьгюнинъ янындан атылып, бурулып 
кетти, беденинен оданынъ къапусыны насыл ачкъаныны бильмеди. 

Къоркъусы баягъы ятышкъан сонъ, кузьгюге якъынлашты, санки 
онынъ ичи бар да, ичине киреджек киби тикилип бакъты. Кузьгюде 
энди тек Нариманнынъ сонъсуз айретленюви тасвирленмекте эди. 
Бу да онынъ мийини айландыраджакъ дереджеге кетирди. Даа зияде 
сархошлангъан серсерий алынен, тёшегини насыл барып тапкъаныны 
бильмеди. Бир аньден къатты юкъугъа далды. 

Нариман тап экинджи куннинъ сабасына уянды. Бир арада 
чабикликнен кузьгю акъылына тюшти. Къаршысына чапып, юзюне 
ашыкъып бакъты. Лякин кузьгю тек онынъ озюни косьтермекте эди. 
Шишик бети ве чыбалгъан сачлары тикленген алда, ода ичинде о 
якъ-бу якъ доланды. Аш къыдырды. Пек ач олгъаныны ис этти. Тапса, 
бир къой ашайджакъ дереджеде иштиасы ачылды. Амма ашамагъа 
емек буламады. 

Олдурамай, ашайт булмакъ мерамынен, сокъакъкъа чыкъты. Мын- 
даки ширкетнинъ башы Эскендер бей, машинасындан тюшюп, къар- 
шыдан онъа таба келе эди. О, иш адамы, пек эртеден туруп, ишке 
янаша, онынъ ичюн шимди эвине, саба емегине къайта эди. Эскен- 
дер бей Нариманны корьгенинен, ёлуны дигер тарафкъа бураджакъ 
олды. Сархошларгъа аджынувы, онынъ юрегини якъа. Оларнен субет 
алынып барылгъаны да ярдым этмей. Сархошлыкъ адамларны ёлдан 
урмагъа девам эте. 

Эскендер бей инсан омюринде иллеки бир де бир шейнен меракъ- 
ланып яшамалы, фикирининъ тарафдары. Буны эсас сая. «Эр бир 
адам омюринде севимли ишини тапмалы ве онен мешгъуль олмалы, 
чюнки омюрнинъ зевкъы бунда. Акс алда, адам ярамай ёлгъа кете 
биле. Сархошлыкъ маразы чокъусы ирадеси зайыфча адамларгъа 
япыша. Амма экинджи тарафтан, ирадеси къавий инсанлар, онъа даа 
да чокъ огърайлар. Чюнки бойлелери ишке зиядедже бельсенмеге 
билелер». 

Эскендер бей бойле тюшюнди. Сонъ юректен: «Э-эй, бу белягъа 
чокъча энъ яхшылары огърайлар!» сёзлери агъызындан чыкъты. О, 
Наримандан четленмеге истеди. Эвине таба чабикче адымлады. Бу 
арада Нариман да адымларыны тезлештирип, онынъ артына етти. 
Агъыр онъ къолунен омузындан тутты. Эскендер бей муляйим юзьлю, 
такъаты еринде, мазаллы адам, олдурамай, Наримангъа чевирилип, 
самимийликнен кулюмсиреди. 


— О-о, Нариман, насылсынъ, ишлеринъ насыл? — Онынъ айы- 
ныкъ олгъаныны эследи. — Олян, сени айыныкъ корьгениме, пек къу- 
ванам, — деп къошты. 

Онынъ бу сёзлеринден иштиасы даа зияде ачылгъаныны кескин- 
дже дуйгъан Нариман, сабырсызлыкънен сёйленди: 

— Эскендер агъа, не яхшы я, сизни расткетиргеним. Манъа ярдым 
этинъиз. Манъа иш беринъиз, мен энди ич де ичмейджем. Тюнъюль- 
дим ичмектен. Ичип тойдум. Башкъа ич истемейим, — деди. 

Асылында кузьгю адисесинден сонъ, о, озюнде насылдыр бир 
раатсызлыкъ дуя башлады. Эсине сыкъ-сыкъ къадыны ве бала- 
лары, эсленген ана-бабасы тюшти. Эвель исе, оларнынъ барлыгъы- 
ёкълугъынен иши де олмай эди. Оларны корьмеге истеди. Ве бу истек, 
бу бичаре алындан уяткъан киби, оны сескендирди. Догъмушларыны, 
даа зияде огъланчыкъларыны насыл сагъынгъаныны, юрегинден 
ис этти. Козьлери яшкъа толдылар. Онынъ бойле алыны, козьлери 
яшлангъаныны корьген Эскендер бей де шашмалап, янында индемей 
турды. Бирден Нариман юрек араретинен: 

— Билесизми, мен Ветангъа ичмек ичюн къайтмадым. Ветанымда 
яшамагъа, къорантамны, ана-бабамны бахытлы япмагъа, къувандыр- 
магъа, балаларымны берабер буютмеге истейим. — О, бу сёзлерини 
кесен-кес ве бир нефесте сёйледи. 

Айретте булунгъан Эскендер бей: 

— Пек догъру япарсынъ, эвлядым. Ветанымызгъа къуветли адам- 
ларнынъ эллери пек керек, огълум, — Эскендер бейнинъ къуванчы 
юрегине сыгъмады. Нариманнынъ элине япышып, оны сыкъып-сы- 
къып алгъышлады: 

— Машалла! Машалла, огълум! Къорантанънынъ хабери бармы? 
Сен бойле къараргъа кельгенсинъ. Олар не дейлер? 

— Мен буны оларгъа даа дегеним ёкъ. Амма бараятырым, мына 
шимди барып айтаджам, — деп кетти. 

Эскендер бей Нариманнынъ ана-бабасы яшагъан тарафкъа кетке- 
нини чокъ бакъып турды. Лякин Нариман баягъы девамлы ёл юрген 
сонъ, «Башта даа бир кере кузьгюге барайым, о, не дейджек» дегенде, 
«дейджек» сёзюне кульди. Лякин кене одасына къайтты. Эскендер 
бей энди сокъакъта ёкъ эди. 

Шеэр кичик, эр кес бири-бирини таный, онынъ ичюн танышлары 
янындан кечкенде, Нариманнынъ айыныкъ олгъанына худжурджа 
бакъып къалдылар. Кимерлери баш саллап, селямлашып кечтилер. 

Нариман одасына аджеле суретте чапып кирди. Кузьгю озь еринде 
тургъаны киби тура эди. Сабырсызлыкънен кузьгюнинъ юзюне бакъты 

дегендже, кузьгю думанланды, сонъ ачылды ве Нариманнынъ козю 
огюнде даа демин Эскендер бейнен олуп кечкен корюшювлерини, 
адым-адым, корьсетип башлады. Нариман шашты ве дудакълары 
озь-озьлюгинен: «Къартана эписини сёйлемеди. Кузьгю корьмектен 
гъайры корьсетмеге де биле». Бу онынъ юрегине ятты. Ичине джаны 
кирди. Ве тезден гонъюлинде насылдыр бир раатланув ис этти. Ве 
буюк эминликнен ана-бабасы яшагъан тарафкъа ашыкъты. Чапып 
кетти. Оларгъа ниетини беян эткенде, олар къулакъларына инана- 
мадылар. Анълагъан сонъ, Нариманны къапакъач къучакълап, опюп 
тоймадылар. 

Бу адиседен сонъ, Нариман тамамы иле бам-башкъа адам олды. 
Омюрге ишанчы кунь-куньден къавийлешти. Аркъасында, санки де, 
къанатлар осьти. 

Къоджасынынъ бойле денъишювине къадынчыгъы ве энди бойгъа 
кеткен эки огъланчыгъы къуванчларындан ер тапамадылар. Бабала- 
рына сарылып къалдылар. Бу апансыз бахыткъа ишанчлары пекине 
берген ана-бабасы, къуванч козьяшларыны тыйып оламадылар. 

Нариман Эскендер бейнинъ ширкетинде чалышып башлады. Иши- 
нен мемнюн олуп, къорантасыны бакъып, оларны бахытлы япты. 
Амма не къадар вакъытини бошуна джойгъанына, намусынен ич де 
узлашып оламады ве бу куньден ибарет, аятынынъ ич бир саниесини 
бошуна джоймайджагъына, озюне сёз берди. 

Бир куню кузьгюге буюк мерагъы, оны кене де одасына къайтмагъа 
меджбур этти. Кузьгю еринде ёкъ эди. 

Бундан бир чокъ куньлер, айлар кечти. Къомшуларында ичкиджи 
Эшреф де ичкисини ташлагъаны, хабери эшитильди. Лякин шеэр- 
чиктеки ичкиджилернинъ сырасы даа баягъы олгъаны, Нариманны 
пек кедерлендире. Къартананынъ, кузьгюсинен берабер, иши якъын 
виляетте битмейджегини анълай. «Кузьгюнинъ тылсымлы иши даа 
чокъ», сёзлери озь-озьлюгинен агъызындан чыкъа. Нариман озь шеэ- 
рлеринде ве Къырымымызда бу ичкиджилик хасталыгъы халкъымыз 
арасында битеджегини пек истей. Бу истеги юрегини джоштура ве 
бахытлы куньлер мытлакъ келеджегине умютини пеките. 

«Омюр не къадар гузель адисе», деп тюшюне бере Нариман. 
Чюнки о, энди биле, инсан темельсиз ич де яшап оламай. Онынъ 
темели исе, омюрге севги, якъынларынъа ишанч, Ветанынъа садыкъ- 
лыкътыр. Нариман энди бунъа эминден-эмин. 


2014 с. 


ХИЯНЕТЛИК 


Бу адисе бизим девирде Акъмесджитте олды. 

Олар бири-бирини бир ерде чалышкъанларындан берли билелер. 

— Мен сени озь идеалым саям! — сёзлерини Эдие Исметтен эшит- 
кенде, онъа буюк тааджипнен бакъты. Исмет дживанны тильки наза- 
рынен деледжек киби козетеркен, джиренч кулюмсиреди ве Эдиени 
баштан-аякъ арсыз бакъышнен сюзюп алды. 

Эдиенинъ акъайгъа чыкъкъанына, мына, энди бир йылдан зияде 
олды. О, Исметнинъ сёзлерине: «Бунъа да не олгъан экен?» тюшюн- 
джесинен бакъкъанда, Исмет арсыз козьлерини четке чекмеди, ичин- 
ден исе «дюльбер канфетчик», деди. 

Онынъ «идеалым саям» сёзлерине Эдие пек ачувланды, чюнки яш 
къадыннынъ акъайда олгъаныны эр кеснен берабер, о да биле эди. 

«Бу да насыл чиркин шей!» къадыннынъ океси мийине урды ве о, 
онъа кескин бакъыш ташлады. Исмет, онынъ бу бакъышына сюрюн- 
ген киби олса да, козьлерини ондан алмады, юзьсюзлюкнен сёзюни 
девам этти: 

— Мына, алдым ве сени озь идеалым яптым! 

— Бойле демеге утанмайсынъмы?! 

Исмет онынъ сёзлерине агъызыны йырткъыч балыкъ киби сыры- 
тып ырджайды. 

— Шимдики дюньяда эр бир акъай бойле япа. Акъайынънынъ 
хабери де олмаз, — деп девам эткенде, Эдие къорантадаки омюрини 
акъылына тюшюрип, оны кимсе къорчаламайджагъыны анълады. 
Исмет, арчылгъан армут киби, сыланып тургъан буруныны онъа тик- 
леди. Къыргъый козьлерини ачкозь киби йылтыратты. 

«Бир джиренч бети бар», деп тюшюнди Эдие. Онъа исе: 

— Къоркъмайсынъмы? — деди. 

— Кимден къоркъаджакъ экеним?! — Исмет хоразланып тикленди. 
Козьлерининъ липильдемеси, тамам хоразны анъдырды. 

— Бу куньден башлап, меннен лаф этме! — Эдие бу сёзлерни 
къычырып йиберди. 

Исмет секирип кетти. Лякин ачувыны косьтермемек ичюн, бутюн 
такъатыны топлады. Ешиль козьлерининъ бебеклери, бир ань ичинде, 
буюклешип, къарардылар. 

Амма бу Эдиенинъ дикъкъатындан къачты. Исметнинъ ачувындан 
бети балавуз кесильгенини де эслемеди, чюнки энди янындан айла- 
нып кеткен эди. Исмет исе, бу аньде къара ниетлерини мытлакъ ерине 


257 


258 


кетиреджегине, лякин буны япмакъ пек къыйын оладжагъыны анъ- 
лады. Онынъ ниети яш къадынны ёлдан уруп, акъайындан айырмакъ, 
озю ичюн къулланмакъ эди. Амма яш къадынны ишинден компьютер 
бильгисини арттырмакъ ичюн ёллагъанлары, бунъа шимдилик кедер 
этти. 

Эдие озюни бильгенинден берли оксюз осьти. Тап кичкенелигинде, 
балалар эвинде тербиеленгенден берли, ана-бабасы кимлер, не ерде- 
лер, сагълармы-ёкъмы, бундан онынъ ич бир тюрлю хабери олмадан, 
буюди. Сонъра бильмеге чокъ тырышса да, давранувы нетидже бер- 
меди. 

Иште, севген адамы Энверни расткетирди. Онынъ ана-бабасынен 
таныш олгъанда, олар онынъ тыш къыяфетини пек бегендилер. Темиз 
къальбли къыз, эр кесни, озю киби, алидженап сайып яшады. Энвер- 
нинъ анасы Сафие ханум ве бабасы Мансур бей, екяне огьланларыны 
эвлендиреджек олдылар. Эдие Энверни озюне пек ляйыкъ корюп, 
оны юректен севди ве онъа чыкъмагъа разылыгъыны берди. Олар 
эвлендилер. Башталары яшайыш бир ёрукъ кечти. Эр шей еринде 
киби корюнди. Сонъ-сонъундан Эдиеге къорантада, зияде саде, деп 
къыймет кестилер. Бойлеси оларгъа уймай эди. Кет-кете, аиледе оны, 
умумен, урьмет этмей башладылар. Онынъ алчакъ гонъюллиги, догъ- 
рулугъы юреклерине ятмады. Къадыннынъ бундан сонъки омюри хор- 
лукъ муитинде девам этмекте. 

Ишинде ве тышарыда Исметнинъ зорбалыгъы, къорантада да азап 
чеккени, оны бир тамам йыкъты ве о, «Алымны сёйлемеге, агъланма- 
гъа кимсем ёкъ» деп, терен тюшкюнлюкке огърады. Бу дерт ичинде 
булунгъан Эдиени, Исмет бир дакъкъа тынч ташламай изледи. 

Бир кунь Исмет пире киби секирип, эллерини Эдиенинъ белине 
узатты. О, къорчаланмакъ ичюн, насыл къычырып йибергенини ве 
онынъ янындан тез чекильгенини, озю де бильмеди. 

— Узьдюр башымдан, серсем! Эшитесинъми?! Сен де эвли дегиль- 
синъми, ёкъса?! 

Амма арсызлыкъ Исметнинъ табиат озеги олгъанына, о, даа ина- 
нып оламай. 

Бу арада идареде берабер чалышкъан Фатма янларындан кече 
Эди. 

— Эдие, санъа бир лафым бар, — деп, Исметнинъ тарафына назар 
ташлады. 

О, Фатмагъа къуванып, онъа къаршы ынтылды. 

Арадан баягъы вакъыт даа кечти. Исмет Эдиенинъ янындан, корь- 
мемезликке уруп, кече берди. Лякин бу онынъ даа бир айнеджилиги 


эди. Асылында о, къадыннынъ эр бир адымыны козете. Оны акъайы 
Энвернен пек бахытлы яшай, деп эсап эте эди. Бойле олмагъаны 
акъылына биле кельмеди. 

Эдиенинъ балагъа къалмагъаны, аиле яшайышыны даа да кер- 
гинлештирди. Энвернинъ ана-бабасы бундан айрыджа зевкъ ала 
башладылар, акъайы исе, буны ич де эслемей эди. Къадын да онъа 
буны насыл этип бильдирсин. Бильдирсе, даа зияде козьден чыкъара- 
джакълар. О, буны пек яхшы биле, онынъ ичюн де индемей яшады. 
Къайнанасынен къайнатасы оны мыскъыллап яшайлар. Яш къадын, 
къорантада мушкюль азап ичинде, бус-бутюн янъгъыз къалды. 

Къайнанасы эр кеске: «Онынъ ичюн де келин этип оксюз алдыкъ. 
Кимсе киришмесин, дедик. Озюмизге багълап къоймагъа истедик. 
Лякин, бакъ сен, балагъа къалып оламай. Къысырмы, не?!» Сафие 
ханум бу лафларыны махсус Эдиеге эшиттирип сёйлей. 

«Оксюз ольмез, орселенир, бир кунь ола кунь корер», дейлер. 
Лякин бу лаф Эдие ичюн дегиль экен. О, буны пек яхшы анълай, бун- 
дан юречиги хырпаланып, сызлагъанда сызлай. 

О, балалыгъындан берли янъгъыз. Балалар эвинде де, оны севген, 
аджыгъан, онъа якъынлыкъ косьтерген бир инсан тапылмады. Бу эвде 
дигер балаларгъа бита-къартбабалары, я анасы, я бабасы кельген 
олса, оны ёкълап, кимсе кельмез эди. Онынъ кимсеси олмагъаныны эр 
кес корьди: балалар да, буюклер де. Онынъ ичюн де кичкене Эдиечик, 
эр кестен къоркъуп, пысып, имаесиз, севгисиз осьти. Бу эвде о, эр 
вакъыт сакъланып яшады, чюнки бойле этмесе, балалар бири-бирле- 
рини пек ура, котеклей, акъсымлай эдилер. Эгер де бутюнлей оксюз 
олсанъ, котек устюне котек даа зияде ола эди. Эдиенинъ балалыгъы 
мына бойле муитте кечти. Оськен сайын гузеллиги эп корюнди. Бун- 
дан сонъ, чокъ хорламасалар да, якъынлыкъ да корьсетмей эдилер. 

Онынъ кимсеси олмагъаны, оксюзлюги Энвернинъ ана-бабасына 
пек келишти. Олар: «Не яхшы, я, кимсе киришмез», дедилер. Лякин 
озьлери яшларнынъ яшайышына истегенлери къадар кирише берди- 
лер. 

Озюни къорчалап, кимсеге къаршылыкъ косьтерип оламагъанын- 
дан, яш къадын эп тюшкюнлюкке огърай берди. Бойле муит оны йыкъ- 
къанда йыкъты. Ишинде хиянет Исметнинъ къылынгъаныны, хынзыр- 
лыгъыны, о, акъайына сёйлеп оламай, чюнки Энвер пек куньджю. 
Атар-тутар ве кене Эдиени къабаатлап чыкъар. Энъ якъын адамы 
Энвер, оны ич де къорчаламайджагъыны о, яхшы биле. Бойле алдан 
даа зияде эзиле. Чюнки акъайда олгъанындан берли, Энверден ич 
бир тюрлю сыджакълыкъ корьмеди. Бойле алындан Эдие эр кестен 

бутюнлей къапалды, кедери эп котюрлешти. О, эр кестен бир тамам 
килитленди. Бу килитни энди ич бир анахтар, ич кимсе ачамайджакъ 
эди. Ишиндеки адамларнен къонушув мерагъы да битти. Ишини бир 
автомат киби беджерди. Адамлар да бунъа лякъайд къалдылар, бир 
шей дуймадылар, я, дуймагъа истемедилерми? Буюк коллективде 
Эдиенинъ янъгъыз къалгъаныны кимсе абайламады. 

«Не ичюн меним балам олмай?» суали яш къадыннынъ мийини 
кемирди. Бу тюшюнджеден геджелери юкъусы къачты, куньдюзлери 
раатсызлыкъта булунды. Бу къасеветлерини сёйлеп бошанмагъа ким- 
сеси ёкъ. Бунынъ устюне, онынъ балагъа къалмагъаны, кунь-кунь- 
ден, эп гъарез къайнананен къайнатасынынъ силясына чевирильди. 
Ярыкъ дюнья Эдие ичюн къаранлыкъ олды. Онынъ янъгъызлыгъы, эм 
де Исметнинъ къармагъына тюшкени, тезден эр шейни чезди. 

Ишханелеринде Янъы йыл къаршылангъанда, Исмет Эдиени 
козьден къачырмай турды. Къадын утангъанындан, къайда бараджа- 
гъыны бильмеди ве: «Буны Энвер корьмегейди», фикиринден къор- 
къты. Лякин корьгенлер олды ве Эдиенинъ янына тезден ишдеши 
Фатма кельди. 

— Эдие, бу не демек? О, юзьсюз башындан берли сенден козьле- 
рини алмай бакъа, арсыз, — деди. 

— Ах, Фатма, бакъса бакъсын, лякин ярамазлыгъы кечмез. 

Фатма шашып, онъа тикильди: 

— Бу сёзлеринъде не мана бар? Не ичюн бойле дейсинъ? 

— Бир шей дегиль, къулакъ асма. 

— Энвер корер, деп къоркъмайсынъмы? 

Янларына акъайы якълашты ве Эдиенинъ элинден тартты. 

— Юр, бир хайтарма тёшейик, — дее, оны къабаджа озюне чекти. 

Эдие муляйим кульди ве акъайына къуванды. 

— Эбет, юр. 

Бу левханы Эдие сонъундан мийинде къач кере доландырды ве 
Энвер оны ич де севмегенини, ана-бабасы зорлагъаны ичюн, эвлен- 
генини бутюн вуджудынен ис этти. Ве: «Мен онъа да керек дегилим», 
деген фикирге кельди, юреги янып, кульге чевирильди. Бу да озь 
ишини япты. Бойле тюшюнджеден сонъра, кендини тюпсюз дере кена- 
рында ис этти. «Эндиден сонъ тек бойле оладжакъ экен», сёзлери 
озь-озьлюгинден агъызындан чыкътылар. 

Янъы йыл байрамындан сонъ, эр кес киби, Эдие де ишине кетти. 
Ёлда Исмет расткелип, чиркин шейлер сёйлеп илишти. Эдие оны итеп 
къачаджакъ олды, лякин Исмет ачувнен: «Разы олмасанъ, мен санъа 
бир иш кесейим, корьмелисинъ!» деди. Эдие ондан атештен къачкъан 


киби къачты. Сонъ токътады. «О, манъа не кеседжек экен? Мен ичюн 
энди эписи бир, чюнки меним ичюн бу дюньяда яшайыш ёкъ» ве шу 
дакъкъасы озюни, чиркефли сувгъа баткъан киби, ис этти. Келеяткъан 
машинаны о, ич де корьмеди. Бу къазаны корьгенлер, деръал машина 
янында зый-чув котерип топландылар. Эдиенинъ машина тюбюне 
тюшкенини корьген Исметнинъ кичкене ешиль козьлери, фалташ 
киби буюклештилер. Этрафта бир чокъ машиналар токътап къалды. 
Аджеле ярдым да келип етти, амма экимлер Эдиенинъ ольгенини тас- 
дикъладылар ве олюсини олюханеге алып кеттилер. Андан къоранта- 
сына хабер этильди. Энвер олюханеге ель киби учуп кельди. Онынъ 
алы мушкюль эди. Мында онъа къарысы агъыраякълы олгъаныны 
сёйледилер. Энвер окюр-окюр агълады. 
Оксюз Эдиенинъ омюри мына бойле битти. 


2014 с. 
КЕЧМИШИМНИ КЪЫДЫРАМ 


Эреджеп эфенди энди чокътан Ветаны Къырымда. О, тамам 
денъизге бакъып тургъан ялыда ерлешкен кичкене шеэрчикнинъ 
сакини ола. Сюргюнлюктен мында къайтты. Къорантасынен ерлеш- 
кендже, нидже хорлукълар чектилер, лякин аякъ тиреди ве къалмагъа 
беджердилер. Мына, энди йигирми йылдан берли озь кичик ветанында 
яшай, онынъ темиз авасыны ичине чеке. Лякин энди къарт олды. 

«Пек къартайдым. Сексенге келем. Айланып, кечмишиме бакъа- 
джагъым келе. Къартлыкъ, иште. Дигер тарафтан, янъгъызлыкъ пек 
мушкюль шей олгъаныны тек къартлыкъта анъламасы мумкюнлюги, 
шу янъгъызлыкъны даа да бетер огге сюре. Не къыйын шей экен о! 
Зоремден артта къалгъаным, меним ичюн бир беля. Балаларымыз 
бар! Оларнынъ озь къоранта къасеветлери башларындан юкъары, 
оларны ура ве йыкъалар. Къайда бараджагъынъны бильмейсинъ. 
Мына, къартлыкъ не дегени», деген хуляса чыкъаргъан Эреджеп 
эфенди, денъизге бакъты. Денъиз де онъа къаарьли бакъкъан киби 
эди. Сёнюк козьлериндеки тюшкюнлюк пек корюнди. О, яшлыгъыны 
хатырлады, гъалиба, амма тезден бу куньге къайтып, къарт олгъа- 
нына пек къасеветленгени, бутюн турушындан корюнип тура эди. 

Адам эсленген сайын кечмишине, бахытлы куньлерине къайтма- 
гъа истей. Лякин, теэссюф... Онъа къайтув ёкъ. Кечмиш — бу кечмиш, 
о, текрарланмай, лякин хатырламагъа мумкюн. Бунъа табиат рухсет 
бере. Истегенинъ къадар хатырла. Омюринъде расткельген яхшы 

адамларнен берабер, менфий тесир быракъкъанлары да четте къал- 
май хатырлана, эльбет. Кечкен омюринъде менфий адамлар онъайт- 
сызлар киби хатырланалар, деген хуляса чыкъараракъ, о, эп денъизге 
бакъа берди. Санки озь къартлыкъ къасеветлерини онъа деди ве 
денъизинден де джевапны бекледи. 

Мен оны тамам шу арада корьдюм. Къуванып, янына бардым. Бу 
муляйим мунасибетли къартчыкъкъа, мен айрыджа урьмет беслей 
эдим. О да манъа къуванды ве къуванчы йымшакъ ве самимий йыл- 
майгъанындан, пек корюнди. О, лакъырды этмеге адам тапкъанына, 
мемнюн эди. Яхшылыкъ сорашкъанымызда, тикилип, башта козьле- 
риме къартджасына яхшы этип бакъты. Тап бир тюрлю олдум. 

— Билесинъми, — деди о, бираздан, сонъ: — Омюримде чешит 
адамларнен расткелип къонуштым. Бириси пек акъылымда. Ошором 
эди. Къашанып эришмеси де, битмеген бир адам, санки де о шейлерни 
гедже-куньдюз уйдурып чыкъа. Эльбет, онынъ дегенлери уйдурма, 
чюнки акъылгъа ятмайджакъ бир уфюртмелер эди. — О, токътады. 
Гизли бир шей айтаджакъ киби: 

— Билесинъми, о, гогерджин севдасы эди, — деди о, этрафкъа 
бакъынды, сонъ: — Амма бойле адамлар, бильмем манъа шай 
корюне, адден-ашыкъ ошоромджа олалар. Олар устюнден куледже- 
гинъ келе, — лаф этмеге адам тапкъаны, онъа тавлыджа сёйленмеге 
себеп олды. — Бир куню меним эр вакъыт юрген ёлумда расткельди, 
— деп девам этти о. — Ады да эскиден къалма адлардан. Барий эди, 
онынъ ичюн онъа эр вакъыт: «Айды, бар, ёлунъдан къалма», дей- 
джегинъ келе эди. Лякин, бакъсам, шу куню о, пек гъамлы. Усть-башы 
кир-кифос, тюшкюн алында эп къаршыма келе. 

Догърусы, ёлумны денъиштирмеге истедим. Лякин о, энди мени 
корьген эди. Онен къонушмагъа ич истемейим, чюнки шу гогерджин- 
лер акъкъында лафы сыкълетлендире ве бездире эди, лякин: 
«Лячаре, онен къонушмакъ керек» деп, апске алынгъан адам киби, 
мугъайдым. О, бир шей абайламады биле, озь къасеветинде пише. 
Огюме бир зырхлы силя киби сюрюльди. Аз къалды мени аякътан 
йыкъмагъа. Ошором, десенъ, ошором! Не де олса, расткельгенимиз 
киби, озь белясыны айтып башлады. О десе, гогерджинлерини бирев 
хырсызлагъан. 

Оны корьсенъиз эди, агълай, гъарип, бала киби, меним исе куле- 
джегим келе. Шу гогерджинлерге о къадар янмагъа керекми? Оны 
зорнен тынчландырдым. Тапылыр, токъта сен, дейим. Олар сенден 
гъайры кимге кереклер, десем де, чареси тапылмай, гур-гур козьяш 
тёкюп агълай, бичаре. 


Джоюкъ тапылдымы, деп сорарсынъ? Тапылмай не оладжакъ! 
Эльбет де, тапылды. Шу хырсыз, гогерджинлернинъ чаресини тапа- 
магъанындан, ахры ахырыны ачып, оларны сербестликке йиберген. О 
къадар къушны аткъармагъа да тити-мети керек! 

Асылында шу гогерджиннен огърашкъан бойлелерни, мен озюм, 
дели-диванелер саям. Шунъа о къадар берильмеси, акъылгъа ята- 
джакъ шейми? Бойлесине къоранта къурмакъ, бала-чагъалы олмакъ 
меселеси де къыйын тура. Ойле адамгъа къайсы бир къыз акъай- 
гъа чыкъар, бойлесине акъайым, деп олур. Ондан къоранта башы 
олурмы? Мен озюм эр вакъыт бойле тюшюне эдим. 

Лякин бу Барийден ойле де бир къоранта башы олды, корьмели- 
синъ. Чюнки адам оларакъ, о, тертипли, мераметли, адалетли бир 
инсан эди. Умумен бакъкъанда, бойле. Лякин къадынчыгъы да онъа 
пек келишти. Лейля. Анавы Анафи достумнынъ энъ кичик къызы бой- 
лесине севда олмасынмы? Ана санъа иш! 

Лякин шуны пек сёйлемеге истейим, о, къыз да гогерджинлерни пек 
севе эди. Лякин Барийге кене де: «Санъа чыкъарым, эгер гогерджин 
араныны тавукъ аранына денъиштирсенъ», деген онъа. Барий не 
япсын? Разы олды, чюнки севдалыкъ ойле шей. Эр шейге разы ола- 
сынъ. Тек севген адамынъ янынъда олсун! 

Эреджеп эфенди кене токътады. Бесебелли, бу арада озюнинъ яш 
олгъаны акъылына тюшти. Баягъы индемей, богъазыны къырып, чым- 
къынгъан киби этти, сонъ: 

— Бир йыл дегенде, огъланлары догъды. Огъурлы бала экен. 
Онынъ артындан бири-биринден экишер яш ашып, даа учь бала тап- 
тылар. Эки огълан, эки къыз. 

Ана санъа яшайыш! Энди Барийнинъ башыны къашымагъа да 
вакъыти ёкъ. Чалышувдан башыны котермей. Къорантаны бакъмакъ 
керек. Ошоромлугъы да ёкъ олуп кетти. Энди не куле, не де кульдюре. 
Эвелькисини къайдан алырсынъ! 

Яшайыш ойле ола! Бу къорантада акъайнен къадын бири-бирине 
олгъан севдалыкъларыны, эр биримиз де шайдыр, я, балаларына 
багъышладылар. Оларны Барий пек севе. Олар ичюн къайгъыра, 
чапа-чапкъалай. Акъикъий инсанлар этип осьтюрмеге тырыша, 
заваллы. 

Не ичюн заваллы? Я, бу агъыр, янъы ошором къурумлы омюрде 
заваллы олмай, ким оладжасынъ? Акъчалар акъчагъа бенъземей, 
элинъден къуш пуфу киби учуп кетелер. Нетиджеси, акъчалар фият- 
сыз бир шей олгъаныны коресинъ. Бундан себеп, Барий ишини бир 
къач кере денъиштирди, амма кене керегини тапамады. Эм де тапа- 

маз. Акьчалы ишни онъа ким береджек? Озь еримизде ябанджылар 
саип де! 

Чокъбалалы къоранта олгъаны ичюн, оларгъа бир дирем нефакъа 
айырдылар, амма бу буюк къорантагъа о, не оладжакъ! Балаларны, 
яваш-яваш, балалар багъчасына ерлештирип, Лейля да чалышмагъа 
башлады. Яхшы да, о, бир ёрукъ иш тапты: эки кунь чалыша, эки кунь 
эвде ола. Барий бунъа пек къуванды. Къолайджа олур белледи, лякин 
къайда къолайджа олсун, онъа даа да къыйын олды. Балаларны багъ- 
чагъа алып кетмек иши де онъа юкленди. 

Ана санъа гогерджин севдасы! 

Энди не япсанъ яп, къоранта бахытындан къуртуламазсынъ! — 
Ошоромджа айтты о. 

Эреджеп эфендининъ бугуньки яшайышкъа аджынувы юзюнде 
корюнди. Шу агъыр яшайышта озюнинъ къарт олгъанына джаны 
сыкъылды. Амма бу белягъа дерманны къайдан алмалы? Бизге 
берильген бу омюрнинъ къабаатлылары ёкъ дегиль, амма оларгъа 
къаршы кимсе бир шей япамай. Адамлар: «Земанемиз ойле», деп 
ташлайлар. 

Биз субетлешемиз, эм юремиз. Эреджеп эфенди эвине тараф 
бурулды: «Барайым, телевизорны къурайым. Бельки, бир келишкен 
шей тапарым. Ялан устюнде ялан айталар, бакъмагъа шей ёкъ», деди 
о. Лякин бундан эвель де бакъмагъа шей ич де тапамагъаныны сёй- 
леди, мизаджы кусьти. Джан сыкъыджы яшайышына джаны агъырды, 
эвининъ босагъасындан атлагъанда, айланып, кене де манъа бакъты. 
Козьлериндеки яныгъыны бир даа эследим. 


2017 с. 


ЙЫЛАН 


Языджы Абдулла Дерменджининъ хатырлавындан 


Эдждатларымызнынъ фани дюньядаки эвлеринден бири олгъан 
Кикенеиз коюнде яшаймыз. Ибраим бабамнынъ ве Фадиме анамнынъ 
биз, балалары, чокъ олгъан, тап еди данемиз. О вакъыттеки Кикенеиз 
бутюнлей юзюмлюклер ве мейва багъчалары ичинде комюльген тура 
эди. О, алма, армут, инджир, нар, эрик ве даа чокъ тереклернинъ ось- 
кени арасында булуна. Кикенеиз кою джап устюнде, эки километр 


узакътаки Къара денъиз, мавы суву устюнде, беяз къозучыкъларны 
анъдыргъан далгъаларны тебрете ве бойле этип, денъизнинъ тузлу 
сувунынъ серпинтилерини, дерсинъиз, юзюмизге ура. Дженнет, 
десенъ, дженнет! Бакъынъыз, не къадар дюльбер бу Кикенеиз ве 
меним янымда тургъан къызнынъ мавы козьлери киби гузель денъиз! 

Ибраим бабам чокъ къорантасыны бакъмакъ ичюн, эрте тура ве 
ишке биринджи янаша, сонъ онынъ артындан дигер колхоз адамлары 
корюнип башлайлар. Иш бир дакъкъагъа токътамай. Колхозджылар 
къазма (кирка), кюскю (лом) ве куреклернен эп янъы ерлерни топракъ- 
таки ташлардан темизлей ве пейда олгъан буюктен-буюк чукъур- 
ларны, тарпи сепетлеринен аркъаларында, топракънен толдуралар, 
тек бундан сонъ о пейда олгъан йымшакъ ерге, юзюм чубукъларыны 
отурталар. 

Бир арада, ишке эр кестен эвель кельген бабам, болдургъаныны 
дуюп, колхозджылардан авлакъча ерге чекилип, темиз бир ерчикке 
озюни чалкъа ташлай. Ве шу арада терен юкъугъа дала. Башын- 
даки къалпагъы тюшюп, къапакъланып дегиль, кийильген тарафынен 
тамам башы янында ятып къала. Бесебелли, татлы юкъудан, агъызы 
ачыла. Чокъ кечмеден, о, не къадар юкълагъаныны бильмей, амма 
меракълы тюш коре. Санки де о, ойле бир сувсагъан да, онъа бирев 
кетирип берген сувукъ чокъракъ сувны ичип тоямай. Эп иче, лякин ич 
де къанып оламай, даа да ичеджеги келе. 

Тюш бите ве Ибраим бабам уянгъанда, пек сувсагъаныны ис эте. 
Шу тюшюнде ичкен суву оны ич де къандырмагъан. О, янбашына 
тыгъырланып, тез-тез аякъларына тура ве къалпагъына элини узатса, 
ичинде томарланып яткъан йыланны! коре ве шу дакъкъасы не ичюн 
бойле тюш корьгенини де анълай. 

Меселе шунда: бойле шей олгъанда, адамнынъ ашкъазан муче- 
сини килитлеп алгъан япылма ола ве о, озь ишини беджере. Бу вакъи- 
ада да кичик йыланчыкъ юкъуда агъызы ачылып къалгъан адамнынъ 
ичине даа да кирип оламай, артына къайтмагъа меджбур ола. Бабам- 
нен олгъан бу адиседе тамам бойле олды ве кери къайткъан йылан- 
чыкъ къалпакъ ичинде озю ичюн мекян тапты. 


2017 с. 


1 Къырымда эвельде еди тюрлю йыланлар яшагъан, алтысы зеэрсиз, тек 
бириси зеэрли экен. О да гадюка дегени. 

ШАБАЛТА АДАМЫ 


Акъшам башы озь догъмуш Акъмесджит шеэрим ичиндем. Эвиме 
къайтам. Мына-мына, кунеш бир тамам къонуп, эр ер къаранлыкъ 
оладжакъ, амма шу дакъкъасы шеэрнинъ бутюн багъаналарындаки 
фенерлери янды ве эр ерни дегиль, къаранлыкълыджа ерлерни 
ярыкълатмай къалдырды. Бир арада озюни худжур алып баргъан 
адамгъа козюм тюшти. О, бойле бакъкъанда, адий адам, лякин къы- 
бырдайышлары роботны анъдыра эди. О, башында дагъ киби тур- 
гъан къувурчыкъ сырма (блондин) сачларынынъ ичине сол къолуны 
батырды. Эль бус-бутюн шу дагъ ичинде джоюлды. Бойле арекеттен 
онынъ агъызы ачылды, буюктен-буюк къокъла козьлери тос-томалакъ- 
ланып, бирден манъа тикильдилер. Чюнки мен оны абайлагъанымдан 
берли, узьлюксюз козете эдим. О, бунъа ич де шашмады ве манъа: 
«Айтмаса эди... — токъталып, о якъ, бу якъ бакъынды. — Айтмаса эди 
шу сёзни», — деди о, не исе, джумлесини битирип. Кене де о якъ, бу 
якъ бакъынды. Къайдандыр телюке чыкъса, къайсы ергедир сакъла- 
наджагъыны бельгилеген киби, бакъты. Этраф исе, истраат багъчасы. 
Акъмесджитнинъ раатлыкъ багъчаларындан бири. Багъча адамлар- 
нен, бир шей дуймагъан буюклер ве кичиклернен толу. Буюклер субет- 
лешип лаф этелер, балалар багъчанынъ ярыкъ тюшкен ерлеринде 
ойнайлар, кулюше, чапышалар. 

Лякин шу адамнынъ, ады беллисиз, робот дейикми, чюнки, деге- 
нимиз киби, о, онъа пек бенъзей эди, адамларнынъ янында булуна. 
Сонъ янымызда бир къаранлыкълыджа кошеден буюктен-буюк, аюв 
бичимли, корюниши де аювгъа бенъзеген адам сыфатлы бириси 
пейда олды ве о да айны шу сёзни айтмасынъмы? А-а, ана онынъ 
ичюн робот кибиси «О, айтмаса эди» сёзлерини деди, деп тюшюндим 
мен. 

Мен сабырнен бакъып турдум, даа не оладжакъ экен деп, роботкъа 
меракънен бакъам ве о: 

— Мен виджданлы адамым, — деди робот ве манъа онынъ 
агъызындан видждан сёзю, санки бир юксек дивар киби, козьлериме 
корюнди ве бу дивар, гуя шу аюв бичимли ве роботнынъ араларында 
осюп чыкъты. 

Къувурчыкъ сачлы къайда къачаджагъыны бильмеди. Онынъ 
индинде, аюв бичимли шу ибарени айтмагъа ич де джурьат этмез 
инамында тура эди, айтыр деп, ич де беклемеди. Робот атты-тутты, 
эллери бармагъа ер тапмадылар, сонъ эллеринен аюв бичимлининъ 
де богъазына, де омузларына, де эллерине япыштылар. О исе, онынъ 


бу арекетлеринден абдырагъанындан, таш кесильди, къатып къалды. 
Бойле олур деп, ич де беклемедим, лякин о, акъикъатен де, къатып 
къалгъан эди. Къувурчыкъ сачлы томалакъ козьлерини даа акъайтты: 
«Ана, олды», деди о, ве янында тургъан узун отургъычнынъ устюнде 
сыранен адамлар отура эдилер, оларнынъ артына гизленип пысты. 
Этрафтакилер ич бир шей дуймайлар. Санки бу олаяткъан вакъианы 
козьлери корьмей. Аюв бичимлининъ насыл алда булунгъаныны шим- 
дигедже тек къувурчыкъ сачлы ве мен билемиз. Аюв бичимли ойле де 
къатып тура. 

Мен бу вакъиадан даа да къатып къала биле эдим, лякин мийимде 
шу дакъкъасы айдын фикир пейда олды ве мен: «Аюв бичимли олгъан 
сонъ, онынъ акъылы къыскъа ве роботнынъ видждан акъкъында сёй- 
легени онъа ич де керекмез эди. Корьдюнъизми не олды? О, къатып 
къалды». 

Мен козьлеримнен къувурчыкъ сачлыны къыдырдым. Бакъсам, 
о энди меним янымда тура. Тап къоркътум. Онынъ апансыз пейда 
олгъан табиатындан бир тюрлю олдум. Бу алымны дуймасын деп, 
онъа: — Сен къайдан кельдинъ? — деп сорадым. 

— Шабалта, Шабалта, — о, къолуны озюнинъ кокрегине къоюп, 
кене де: — Шабалта, — деди ве ойле бир самимий кулюмсиреди... 

Бу онынъ ады олмалы, деп тюшюндим, сонъ озь элимнен озюмни 
косьтерип: — Абдулла, — дедим. О, меним де кулюмсирегенимни 
бекледи, гъалиба, мен исе, онъа даа да тикильдим, чюнки онынъ 
шашкъын корюниши зияде кулюнчлю олгъанындан, мен шакъ-шакъ 
кульмеге башладым. О, менден атештен къачкъан киби къачты. «А-а, 
кулькю не олгъаныны бильмейми, не? Демек, онынъ акъылы бам-баш- 
къа. Бельки, онда кулюмсиремек кулькюнинъ озюдир?» Тап башым 
ичиндеки мийим агъырды. Мен бундан даа зияде къоркътум. Лякин 
онъа бу вазиетимни ич де бильдирмейим. О исе, менден узакъча 
турды, меним эр бир арекетлеримни козете, пек дикъкъатнен бакъа, 
тап томалакъ козьлери, санки де меним козьлерим янында булунды- 
лар. Кене къоркътум. О исе, менден даа зияде къоркъуп башлады ве 
козьлериндеки бу алямет, баягъы чокъ вакъыт юзюнден кетмеди. Биз 
бири-биримизге бакъып къалдыкъ. Сонъ-сонъ, яваш-яваш юзю йым- 
шады ве о, манъа озюни ишана башлады, чюнки корьди, менден онъа 
ич бир зарар келеджеги ёкъ. 

— Сен о аюв бичимли кибиден не ичюн къоркъасынъ? Ёкъса, о, 
сени излейми? — деп сорагъанымда, о, башыны анда-мында сал- 
лады, лякин бир шей дегени ёкъ. Мен де сустум. Пек къаранлыкъ 

олмагъан бир ерде экимиз турамыз ве о, «Къоркъакъ» сёзюнден урь- 
ккенини айтты. 

— О, манъа шу сёзни деди. Амма айтмаса эди, эр шей еринде 
олуп, мен де адам сыфатында бу ерде яшап башлар ве япаджакъ 
ишимни девам этер эдим. Мен оны ич де севмейим. Ондан къуртул- 
магъа истейим, лякин насыл? Къуртулмасам, о, эп шу сёзни манъа эр 
вакъыт айтып, манъа яшайыш бермейджек. 

— Я, о, не ичюндир, къатып къалды? Але шай тура. 

— Оны мен япам, — деди о, ве юзюнде мемнюниетлик пейда олды. 
— Лякин о, шу алда тек бир саат булунаджакъ ве меним телюкем кене 
янъыбашындан башланаджакъ. 

— Мен сейяренъизде ялынъыз дегилим. Биз чокъмыз, лякин 
бири-биримизден узакъмыз. Онынъ ичюн манъа озюмни озюме къор- 
чаламагъа керек. Лякин, мына, сеннен таныш олдум, достлаштым, 
деп тюшюнем. Ойлеми? 

Мен башымны буюк истекнен къаиль олгъанымны бильдирип сал- 
ладым. 

О, пек мемнюн олды, манъа даа дикъкъатлы, эм де бу кереси пек 
джиддий бакъты да: 

— О, Ютуджы сейяреден кельгенлерден. Андан бу киби кельгенлер 
огъурсузлыкълардан чыкъып оламагъан дигер сейяре сакинлерининъ 
сейярелерини ютуп алувгъа азырлайлар. Бизим Шабалта сейяремиз 
достане мекян. Бизни енъмеге оларнынъ къувети етишмей ве олар 
сизинъ сейяренъизге бенъзегенлерини къыдыра ве тапалар. 

Онынъ бойле дегенине ве бундан эвель о, манъа менфий тесир 
быракъкъаныны онъа демедим. Деген олсам, ким биле, джаны насыл 
агъырыр эди. Шукюр Аллама, бундан мени къорчалагъанына бинъ 
шукюр. 

— Истейсинъ, сени къорчалайым ве бу акъта онен лаф этейим? 

О, тез-тез башыны анда-мында саллады. 

— Ёкъ, чюнки о, сенинъ неден къоркъкъанынъны да яхшы биле. 
О, ойле. Ондан эр кес къоркъа, кимсе бир шей япып оламай. Онъа 
къаршы турмасы пек къыйын ве онъа тек мен киби, яни Шабалта адам- 
лары чыдай биле. Лякин беллемесин озюни пек къуветли, онъа даа да 
къуветлиси тапылыр. Мен бу ишнен якъындан огърашам ве чаресини 
тапарым, — деди о, буюк инамнен. — Эр бир хиянетликке къаршы- 
лыкъ тапыла. Бу дюньяда ойле. Лякин чареси тапылмагъан дюнья 
да бар. О, андан кельди. Меним бахытыма, мен онынъ дюньясындан 
дегилим, мытлакъ бу ерде берабер олгъанымыз, сенинъ де, меним 
де бахытымыз. Демек, биз оны ёкъ этмеге чаресини тапармыз. Биле- 


синъми, къоркъу инсан дуйгъуларындан биридир. О, эр бир инсанда 
мевджут. Лякин душмангъа къаршы чыкъкъанынъда, джесюрлик дуй- 
гъусы къоркъуны енъе. 

Бу дегенлери юрегиме пекятты. Эм де мен онынъ сёзлеринде «биз» 
сёзюни эшитип, пек къувандым. Демек, о, мени озюне ярдымджы, деп 
биле. Шабалта онынъ ады дегиль де, кельген ери экен. Буны анъ- 
лагъанымдан сонъ, Шабалта къайда олгъаныны сорамагъа джурьат 
ЭТТИМ. 

— О-о, Шабалта, бу меним яшагъан сейяремнинъ ады. Мен бу 
ерге андан кельдим. Махсус шулар кибилернен курешип, сизинъ сей- 
яренъизни булардан темизлемеге истеп кельдим. 

— Ниетинъ пек яхшы, сагъ ол, бизге ярдым пек керек, чюнки биз, 
яни мен киби адамлар, озь яшайышлары, арекетлери, гъаелери, сия- 
сетлери ве даа бир чокъ критерийлернинъ ишлетильмесинен, буны 
япмагъа истеймиз. Сейяремизде тутуп алыджылыкъны, къытмырлы- 
къны, коррупцияны, куньджюлюкни, пахыллыкъны, ярамазлыкъны, 
хырсызлыкъны, хасталыкъларны ве даа дигер бир чокъ менфий шей- 
лерни озь дюньямыздан бус-бутюн ёкъ этмеге ве бундан сонъ эбе- 
диен яшамагъа ниетимиз бар, — дедим. 

О, мени буюк дикъкъатнен динъледи ве: 

— Буны энди биз берабер япармыз! — деди мемнюниетликнен. Ве: 

— Алла Тааля миллиардларнен дюньяларнынъ Алласы. Бу дюнья- 
лар чешит. Дженнетли дюньялар пек чокъ, чюнки оларда дженнетни 
Алланынъ етеклевинен, дженнетли адамлар озь мунисликлери, рухий 
темизликлери, мусбет арекетлери ве даа бир чокъ шейлернинъ ишле- 
тильмесинен яптылар. Алла бизим эр биримизнинъ омюрини козете 
ве ляйыкъларымызны илериде шу дженнет дюньяларында ерлеш- 
тирмекни козьде тута. Амма эпимизни чильтерден кечире, ким насыл 
яшагъаныны сизинъ «ялан дюнья»нъызда да козете. Мен кичкене 
олгъанымда, — деди о, ве манъа бакъты, мен исе, онынъ насыл кич- 
кене олгъаныны тасавур биле этип оламадым. О, буны бакъышымдан 
анълады, чюнки о, эр шейни анълагъан бир несне эди. Кулюмсиреди 
ве кене сёзюни девам этерек, деди: 

— Айтаджагъым, мен кичкене олгъанымда, «Анам, я, дюньяларда 
о къадар адам яшай, оларнынъ эписини Алла Тааля насыл козете 
билир?» деп сорагъанымда, анам: «Чюнки Алла Тааля не къадар- 
гъадже олса, о къадаргъадже болюне билир», деген эди. Бойле дже- 
вапны алгъан сонъ, мен, эльбет де, даа терен тюшюнджеге далдым. 
Бойле джевапны анам озюнджесине анълатты. Лякин бугуньде мен 
шуны пек анъладым, мен анамнынъ: «О, пек буюк» дегенине дикъ- 

къатымны зияде бердим. Бизлер эпимиз Алла Тааля ичюн къарын- 
джа кибимиз. Ве бизим эр бир арекет-омюримиз, импульс киби, Онъа 
барып ете! — деди о, котеринкиликнен ве юзюнде ойле бир муляйим- 
лик тасвир олунды, тап Юдже Алла озюми экен, деген фикир мийимде 
пейда олды. О исе, эп лаф этти: — Алла Тааля, акъылнен берабер, 
дюньялардаки бутюн инсанларгъа истидат берип, эм де бири-бири- 
нен дост олсунлар, амма ич де талашмасынлар, деп ярата. 

Мен мени пек меракъландырып тургъан даа бир суальни бермеге 
истеп: — Я, сизинъ Шабалта сейяренъизде емек истимал этелерми? 
— деп сорадым ве о, бир даа пек самимий кулюмсиреди: — Ёкъ, — 
деди. — Бизлер ач олсакъ, тек бир истеген емегимиз акъкъында тю- 
шюнгенимизнен, о емекнинъ лезетини шу дакъкъасы агъызымызда ис 
этемиз, — деп, буюк истекнен джевап берди. 

«Демек, Шабалта сейяреси дженнет сейярелерден бири экен», 
тюшюнджеси юрегимни раатлады. Ве мен бойле ал тек дженнетте 
олгъаныны озь анамдан эшиткеним, деръал эсиме тюшти. 

Биз бойле субет эткен арада, аюв бичимли кене джанланды. 
Демек, бизим бойле тургъанымызгъа бир саат олды. Шу аюв бичимли 
меним достум устюне, энди бойле демеге истейим, йыртыджы айван 
киби атылмагъа истегенде, мен ич къоркъмадан, араларына кирдим 
ве меним къоркъмагъанымны корьген аюв бичимли, озь-озьлюгинен 
авада ирип битти ве ёкъ олды. Къувурчыкъ сачлы пек мемнюн эди. 
Меним исе, биз, Ер курреси сейяресинде яшагъанлар, ялынъыз олма- 
гъанымызгъа къуванчым сынъырсыз эди, эм де бизни къайгъыргъан, 
тюшюнгенлери юрегимни о къадар раатлады, санки де аркъамда эки 
къанат осьти ве мен курремизни тёпеден корьген киби олдум. «Алла 
Таалям, бинъ шукюр санъа, бизни бойле къайгъыргъанынъ ичюн!» 
деген тешеккюране сёзлер агъызымдан чыкътылар. 

Меним достум манъа буюк урьметнен бакъты. Къоркъакъ олма- 
гъаннынъ алы тамам бойле ола, деген киби, эллерини яйып косьтерди. 

— Корьдюнъми? — деди о, бираздан. — Джесюрлик къоркъуны 
аякътан йыкъа ве ёкъ эте! Къоркъмамакъ — буюк силя! — деди ве о 
да авада ирип кетти. 

Эльбет де, о, озь сейяресине къайтты, чюнки онъа юкленген 
месюль ишни экимиз япаджамыз, чюнки о, дост оларакъ, кене бизге 
келеджек. Мен бу инамнен этрафтаки адамларгъа козь ташладым ве 
олар, бир олуп, манъа бакътылар ве тамам къувурчыкъ сачлы киби, 
самимий кулюмсиредилер. 


2017 с. 


КОЗЬЛЮК 


Зера шерфе, ойле олды, къартлыгъында бир озю къалды. Не 
акъайы бар, не де балалары. Бир озьчюгю бир одалы квартирада 
яшай. Озь тилимизде китапларны сатын алмагъа ве оларнынъ бир 
ерини къалдырмай, окъуп чыкъмагъа севе. Газетни исе, сораманъыз, 
о, газетсиз яшап оламай. Эм де тикиш тикмеге де пек севе. 

Амма къартайгъан сайын, адамнынъ козьлери зайыфлаша. Зера 
шерфе де бу алгъа тюшти. Экимлер амелият яптырсанъыз, козь 
буллюрчиклерини денъиштирсенъиз, яхшы корерсиз, дедилер. Зера 
шерфе бунынъ ичюн топлагъан парасыны аджымады, эки козюне 
де амелият яптырды. Энди такъкъан козьлюгининъ ольчюси баягъы 
эксильди, яхшыджа корюп башлады. Онынъ бундан къуванчы кокке 
етти. Бир къач йыл бойле кечти. Кет-кете, яшы даа да эсленген сонъ, 
козьлери де эсленди, эльбет. Энди козьлюксиз ич де не окъуп ола, не 
де тикиш тикмеге биле. 

Икяе эткенимиз вакъытте, Зера шерфе етмиш яшыны толдурды. 
Бир куню о, козьлюгини джойды. Козьлюк къыдырылмагъан бир ер 
къалмады. Бутюн омюри оджалыкъ япкъан Зера шерфенинъ ода- 
сында, эльбет, язы масасы бар. О, язы масасынынъ эр бир тарафыны 
къыдырып чыкъты. Одада къыдырылмагъан не тёпелер, не де аша- 
лар къалды. Эр ерни бакъты. «Насыл шей бу!» деп, кейфи бир тамам 
бозулгъан Зера шерфе: «Я, Раббим, дели олдум шу козьлюгимни къы- 
дырып! Ер ярылды, ер тюбюне кирди!» деди о, юрек аджджысынен. 
Бойле олгъанына пек ынджынды. Бир арада, бир ер даа, о да амам 
одачыгъы къыдырылмай къалгъаны эсине кельди. Ве о, талагъыны 
къаттырып, балконындан одасына чапып кирди. Андан да аяттан амам 
одасына сокъулды. Ашыкъып-ашыкъып, эр ерни бакъып чыкъты. Не 
ванна тюбю, не де онынъ янлары къалды. Козьлюк мында да ёкъ эди. 

«Сен козьлерге козьлюк эдинъ де! Сен олмасанъ, мен не япаджам? 
Тез тапыл! Анълайсынъмы, козьлюк!» деген яныкълы сёзлери Зера 
шерфенинъ агъызындан озь-озьлюгинен чыкътылар. Бу арада бир- 
ден чешменинъ тёпе диварында асувлы кузьгюге козю тюшти. Зера 
шерфе неге огърагъаныны бильмеди. Агъызы ачылып, о, бир къазыкъ 
киби, кузьгюге тикилип къатып къалды. 

Кузьгю козьлюги, ильмелери къулакълары артында, козьлерининъ 
тёпесинде, манълайына котерильген алда тургъаныны косьтере эди. 

КЪАЙТУВСЫЗ ЁЛ 


О, дженк корьген адам эди. Баласыз къалгъанына дженк къаба- 
атлы. Онынъ акъылындан ич де кетмей о сувукъ къыш айы. Олар- 
нынъ батальонына бельгедже сув ичинде турмакъ ве команданлы- 
кътан келеджек эмирни беклемек авале олунгъан эди. Аскерлер 
бойле алда бир чокъ маальгедже турдылар. Бунъа дженк дерлер. 
О, мерамет деген шейни бильмей. Онынъ ичюн Билял къарт не лаф 
этсе де, эр вакъыт «дженк корьменъиз» сёзлерини айта. Рефикъасы 
Мусемма буларнынъ эписини пек яхшы биле эди. Балалары олмай- 
джагъына къанаат этти ве олар бири-бирине севда олуп, бутюн омюр 
бою мабет-татув омюр кечирдилер, пек яхшы яшадылар. Олар акъта 
бильгенлер: «Къазан юварланды, къапагъыны булды», дей эдилер. 
Къадынчыгъы акъыллы ве мераметли инсан оларакъ, онъа балалары 
олмагъаныны ич де юзьлемеди. Къоджасыны севип-сайып яшады. 
Лякин оны мераметсиз хасталыкъ Билял къарттан эвель алып кетти. 
Мусемма къартий джандан севген акъайыны, къыймай-къыймай, бу 
дюньяны ташлап кетмеге меджбур олды. Хасталыкъ деген мараз ким- 
седен бир шей сорамай. Гизлиден ичинъе келип кире. 

Омюрнинъ кёр аралыкълары да ёкъ дегиль: артынъа къайтып 
оламайсынъ, огде де энди ёл къапавлы. Мусемма къартий тамам 
бойле ёлда къалгъан эди. «Эльбет, адамнынъ не вакъыт оледжегини 
тек Алла Тааля озю биле. Ольчей, биче ве кимге не къадар яшамакъ 
кереклигини тек озю кесе», деп тюшюнген Билял къарт, бурюшюк 
юзюни сыйпагъанда, авучлары сыландылар. 

Къадынчыгъы кечинген сонъ, къарт даа да эгилип, къартайып 
къалды. «Къартлыкъ — зеваллыкъ», деген халкъымыз. Ялынъыз да 
къалсанъ, пек мушкюль ал. 

Билял къарт чокъкъатлы бинанынъ бешинджи къатында къадын- 
чыгъы Мусемманен он йыл къадар яшадылар. Мусемма къартийнинъ 
мерум олгъанына эки йыл кечти. Бу эки йыл ичинде Билял къарт даа 
да пек ипранды, энди зорнен юре. Яхшы да, мааллелерининъ мерке- 
зинде яшай. Буюк маркет тюкяны янчыгъында. О, эр бир керегини шу 
уюрюмчиктеки бу тюкяндан алып, эвине къайта. 

Янъгъызлыгъындан пек тарсыкъа. Телевизоры бар. Амма девир 
денъишильди ве о, андан озю ичюн бакъмагъа ич бир меракълы шей 
тапмай. Козьлери де пек зайыфлады, лякин козьлюк такъып, миллий 
газетимизни мытлакъ окъуп чыкъа. Кельгенини сабырсызлыкънен 
беклей. Къомшуларындан бир Джеппар къарт онъа сыкъ-сыкъ кире. 


Экиси саатлернен лаф этелер. Кечмишлерини акъылгъа тюшюрип, 
лафлары сонъсуз ола. Амма бу куньлерде о да кирмеди. «Хасталан- 
гъандыр», деп тюшюнди Билял къарт ве оны ёкъламагъа кереклигини 
акъылына алды. 

Джеппар къарт дёртюнджи къатта яшай. Онынъ рефикъасы 
сагъ-селямет. Билял къарт бунъа пек сукълана, лякин досту Джеппар- 
гъа буны бильдирмей. 

«Ана, бугунь де кечти, деп саймагъа мумкюн», деди о, озь-озюне. Ве 
балконындаки пенджереден тышарыгъа бакъты. Адамларнынъ юрю- 
шини баягъы сейир этип тургъан сонъ, сархош бирисине дикъкъаты 
тюшти. О сархош саллана-саллана эвине къайта эди. «Бакъсанъ, даа 
яш адам, утанмаз масхара, бойле ичмек олурмы?» деп, Билял къарт: 
«Ах, олса эдим мен онынъ яшында, насыл яшайджагъымны билир 
эдим», деп фысылдады. «Ичкиджилик инсаннынъ сагълыгъыны тутуп 
ала, омюрге меракъны сёндюре», деп тасдикълады о. 

Сонъ пенджереден козьлерини алып, «Ичейимчи бир къаймакълы 
къаве» деп, тезден ашханесине авушты. О, къавеге айрыджа урьмет 
беслей. Онынъ ичюн пиширювине де буюк эмиет бере, тантиминен 
азырлай. Къаве ичмеге энди чокъ олмай. Къара джигери, юреги, 
ашкъазаны бунъа разы олмайлар. «Лякин азачыкъ мумкюн» фики- 
рине, Билял къарт кулюмсиреди. Сонъ соба башына кечип, джезве- 
сине аз микъдарда къаве къоюп, онынъ къабармасыны янында туруп 
бекледи. 

Сютни о, озю киби яшта адамдан сатын ала. Янларындаки Эмен- 
лик мааллесинден сютни эвине бир Усеин къарт аякъмашинасына 
минип кетире. «О, манъа бакъкъанда, тетикче, але сют сатып юре, эм 
де аякъмашинасыны идаре эте», деген тюшюнджесинен, Билял къарт 
къаве толу фильджанны элине алып, кичкене масачыкъ башына кечип 
отурды. 

Къаве де ичильди. Лячаре, кене балкондаки пенджереден бакъ- 
макъ керек. Бу сефер адамларнынъ кельгенлерини, кеткенлерини 
козетип тургъанда, бир къадынгъа козю тюшти. Юреги титреди, чюнки 
яш къадыннынъ омузлары устюнде кичкене къызчыкъ отура ве ана- 
сынынъ боюнына къолчыкъларынен пек япышкъан, амма кене де о, 
бала да, я, барып да, къолчыкъларынынъ такъаты тюкенип, анасы- 
нынъ боюныны йиберсе! 

Билял къарт еринде отурып оламады, юрегинен балагъа ынтылды, 
санки кереккенде, оны къолларына тутаджакъ. Бираздан ана эки 
элиндеки толу сепетлеринен, омузларында баласынен берабер аша- 
гъы эгилип, оларны бираз ерге тийдирди де, сонъ кене котерип алды. 

Бу вакъытте бала ичюн телюкели эгильгени, Билял къартны даа да 
еринден тепретти, санки озь баласына киби, юреги титреди. Лякин 
къызчыкъ анасынынъ боюныны пек яхшы тута эди. Ананынъ деминки 
арекети даа бир кере текрарланды. Бесебелли, толу сепетлери пек 
агъыр. Лякин, шукюр, эр шей яхшы кечти ве олар энди Билял къарт- 
къа корюнмедилер, гурь оськен чытырманлыкълар артына кеттилер. 

Билял къартнен Мусемма къартийнинъ балалары олмаса да, лякин 
олар бунъа эр вакъыт умют эте эдилер. Къартнынъ сойлары бу иште 
Мусемманы къабаатлы сайып: «Ташла оны, дигерине эвлен», деп, 
къач кере дедилер. Лякин Билял къарт Мусемманынъ дюльбер сырлы 
эля ири козьлерини бир кунь биле корьмесе, ич де яшап оламайджа- 
гъыны олар къайдан биледжек эдилер? Мусемма да акъайыны бир 
кунь янында корьмесе, яшап оламаз эди. Олар бири-бирлеринден ич 
де узакъта олмадылар. «Шукюр, Раббиме, Мусемманен омюримизни 
яхшы кечирдик. Балаларымыз олмагъаны бунъа кедер этмеди. Алла 
Тааля бермеди», деп сая Билял къарт. «Берген олса, даа да бахытлы 
оладжакъ эдик. Ким биле?» Билял къарт бу тюшюнджесини мийинден 
алып ташламагъа истеди, лякин о, эп мийинде долана берди. Ве о, 
олдурамай: «Эбет, баламыз олса, торун-торунчелер олур эди. Лякин 
лячаре. Энди меним де омюрим сонъуна етмекте. Мусемма ичюн 
бойле къайтувсыз ёл менден эвель олды». 

Билял къарт, къадынчыгъынынъ хасталыгъы чыкъылмаз вази- 
етке келип тирельгенини, акъылына кетирди, терен кокюс кечирди: 
«Джанчыгъы дженнетте олур азизимнинъ», деди о, сезилир-сезиль- 
мез фысылдады. Бу джоюгъына даянамай, о, кене пенджереге тараф 
юрди. Адамларны корьмеге ашыкъты. 


2018 с. 
АНАНЪ БИЗДЕН КЕТСИН ДЕ! 


Бунъа бенъзеген адиселер бизим куньде зияде ола башлады. Къо- 
ранталар ве олардаки мунасибетлер козьлерге эп илинелер. 

Шекуре ханум земаневий къадын, акъайы, эки баласы бар. Онынъ 
омюринде эр шей тегиз кетмекте эди. Лякин энди балаларны ось- 
тюрип, аякъкъа къойгъанларында, бирден аят тюрленип, бир чокъ 
чезильмеси къыйын меселелер пейда олуп башлады. 

Шекуре ханумнынъ анасы бугунь сабадан эрте кимсеге сёз демей, 
эвден чыкъып кетти... 


— Шекуре! Шекуре! А-къыз, артынъдан чапам, етип оламайым. 
Токъта текяран. Ана, зорнен еттим. Санъа айтаджакъ лафым бар. 

Шекуре бу къартананынъ лафына къулакъ асмай, озь къааринде, 
юре берди. Не исе, токътады. О, анасынынъ Фатма шерфенен пек 
къонушкъаныны эсине кетирди ве эеджанлы алда ынджынувнен: 

— Айтаджакъ лафынъызны чокътан айтмакъ керек эдинъиз. Сизге 
джаным пек агъырды, Фатма шерфе, — деди. 

— Агъырмасын, балам, ич де агъырмасын! 

— Анам къайда? Билесизми? 

— Ананъ меним эвимде. Токътамай агълай. Ич де теселли берип 
оламайым. Козьяшлары жув-жув, сув киби, акъа, гъарипнинъ. 

Шекуренинъ бу сёзлерден юреги янды ве о: 

— Къыдырмагъан еримиз къалмады. Не олюси бар, не тириси. 
Амза да къыркъ пешмангъа къалды акъаретли сёзлери ичюн. Мен 
онен айырыладжам, чюнки о, меним аначыгъымны эвимизде яша- 
гъаныны ич де истемей. Якъын къоймай. Мен исе, аначыгъым тек 
меннен яшагъаныны истейим. Анамны пек севем, эм къорантада мен 
энъ кичкенелери олам. Бизде огълан ёкъ, эпимиз къызмыз. Бешимиз 
де. Анам къайда дединъиз? — деп, бир даа сорады о, бираздан ве 
янакъларындан ашагъы ири козьяшлары чыбырдылар. 

— Юр, джаным, сени ананъа алып барайым, — деди Фатма шерфе. 

Шекуре якъында элли яшыны толдурды. Бабасы кечингенинден 
берли, анасы бутюн балаларынынъ эвлеринде: де бирисинде, де 
дигеринде, де Шекуреде яшап кельди. Лякин Шекуре анасыны ич де 
къыймай ве тек онен яшамасыны истей. Анасы да кичкене къызына 
юрегинен пек багълы ве о да бу къызында яшамагъа истей. Тек, мына, 
киев пек къаршы чыкъа. Ананы ынджыта, хорлай ве эр вакъыт онъа: 
«Сизинъ балаларынъыз чокъ. Барынъыз, оларда яшанъыз», демек- 
тен таймай. 

Киеви Амза ири мучели, эсмери адам. Къайнанасына деген чиркин 
лафларны, санки онынъ озь анасы ич де олмагъаны киби, айта. Эр 
вакъыт Шекуреге: «Ананъ бизден кетсин де! Башкъаларында яшасын 
да! Бизде яшамасын! Мен озь эвимде, озь къадынымны ве озь бала- 
ларымны корьмеге истейим. Кетсин, анъладынъмы, юзюни, сыфа- 
тыны корьмеге истемейим!» деди. 

— Ойлеми? — Шекуренинъ, эм ачувы чыкъты, эм агълайджагъы 
кельди. — Ойле олса, меним аначыгъым бугуньлюк-ярынлыкь, о, пек 
къарт адам, эм де хастаджан, мен оны къайгъырып яшамагъа истейим. 
Балаларымыз да биталарыны пек севе ве саялар. Анам дегиль, бу 

эвден, Амза, сен кет. Айырыламыз, весселям! — деди Шекуре кесен- 
кес. Сесиндеки къаттылыкъны эшиткен Амза, еринде отурамай, 
атылып турды. Пире киби секирип, Шекуренинъ омузларына япышты: 

— Сен не дейсинъ шу? Балаларымыз бар. Олар не дейджеклер? 

Эвельден Шекуренинъ козьлери козьяшлы олса, шимди олар Амза- 
гъа мераметсиз ве нефретнен бакътылар. Амза алмады-бермеди де: 

— Из-за какой-то старухи? Да?! — деп русча къычырды. 

Шекуренинъ къашы биле титрегени ёкъ: 

— Анам меним ичюн сенден паалы, — деди о, мераметсизлик- 
нен. Сёзлерини, санки къуршунны бир нишанга аткъан киби, атты. Эм 
де сёзлери керек ерине барып урдылар. Аркъасынен тургъан Амза, 
бутюн мучесинен пек тез къадынына чевирильди. Шекуренинъ онъа 
бакъышыны корюп, тап сескенди. Дейджегини агъызындан чыкъарып 
оламады, тили курмеклешти. Озю де таш кесильди. Олдурамай, устю 
устюнде эвден чыкъкъанында, эв къапусыны «тарс» этип уруп кетти. 

— Бир биджагъынъ, дёрт буджагъынъ, кете бер, — деген сёзлер 
Шекуренинъ агъызындан озь-озьлюгинен чыкътылар. 

Шекуре оны тышарыда беклеп тургъан Фатма шерфеге чыкъып, 
олар экевлешип, Фатма шерфенинъ сокъакънынъ о бир башындаки 
эвине догърулдылар. Шекуре къапудан киргенинен, анасынынъ бир 
кошечикте ынджынгъан алда козьяш тёккенини корюп, тез онъа 
къаршы чапты ве анасынынъ боюнына сарылды. Оны корьгенде, ана- 
сынынъ козьлеринден энди къуванч козьяшлары акътылар. О, бала- 
сына сарылып, онынъ эллеринде байылып къалды. 

Шекуре Амзадан бутюн умютини бир кереден кести. Балалары ве 
анасынен яшамакъ бахыты оны раатлады. Олар энди дёрт адам олуп 
яшайджакълар. Шекуре, анасы ве эки де торун: бир къыз, бир огълап. 


2018 с. 
ТАКЪДИР БАШ ЯЗЫСЫ ОЛАМАЗ... 


— Эр бир халкъ Алланынъ къанунларына сыгъынып, онынъ кось- 
терген ёлунен кетсе эди, о вакъыт такъдирлери де баш язысы оламаз 
эди, — деп башлады сёзюни Озенбашлы Амет ака. — Мына, бизим 
халкъымыз 1783 сенесинедже тек Алла ёлунен юрген. Ишгъальджи- 
лер келип, девлетимизни йыкъкъан сонъ, халкъымызны дининден 
айыра бильгенлер. Ана, бундан ихтибарен, халкъымызнынъ келе- 
джеги такъдир олуп къалгъан. 


Буны деген сонъ, о, къаршысында отургъан досту Джемильге, бу 
сёзлерге не дер экен деп, дикъкъатнен бакъты. О исе, сес бермей, 
«разым» деп, башыны саллады. Сонъ экиси де девамлы тюшюндже- 
лерге далдылар. 

Достлар Амет аканынъ азбарында, юзюм сергиси тюбюнде ясал- 
гъан ерде отурып субетлешелер. Бу Озенбашлы достларнынъ тамыр- 
лары мындан ве субетлешкен ерлери де Озенбаш кою. Олар Самар- 
къанд шеэринден 1985 сенеси кочьтилер ве: «Озь коюмизге барып 
ерлешмек керекмиз», деп, анълашкъан эдилер. Ойле де яптылар. 

Ерли акимиетнен талаша-талаша, дамартылар алып олдылар ве 
эвлер къуруп, къоранталарыны кетирдилер. Мына, мында яшагъанла- 
рына энди отуз учь йыл олды. Олар бу ерге кельгенде, мында даа кол- 
хоз бар эди ве олар анда да чалыша башладылар. СССР дагьылып 
йыкъылгъан сонъ, колхозларнынъ мал-мулькюни мындаки ятларнынъ 
буюклери болюшип алдылар. Эсасий халкъ бир шейсиз къалды. Иш 
де энди ёкъ. Булар эписи Амет аканен Джемиль аканынъ козю огюнде 
олуп кечти. Энди олар айван бакъып, ондан чыкъкъан махсулатны 
шеэрге барып сатмагъа меджбурлар. Къыскъасы, энди колхозгъа 
дегиль, озь джеплерине акъча тюшюп башлады. Балалары осьти ве 
олар да ярдым этип, энди машиналары биле бар. Сют махсулатла- 
рыны машиналарынен алып барып саталар. 

Амет аканен Джемиль ака къартайдылар ве ходжалыкъ ишлерини 
бугуньде огъланлары девам эте. 

Баягъы индемей, тюшюнджели отургъан Амет ака, деминки сёзюни 
кене девам этмеге тутунды: 

— Билесинъми, Джемиль, халкъымызнынъ ишкирлиги дюльбер 
Къырымны даа дюльбер этеджегини юрегимден билем. Баш язысы 
деген шейден къуртулмакъ керекмиз! — деди. — Къырымда яшайыш 
эр вакъыт къыйын эди. Амма халкъ озь далапкярлыгъынен буюк бир 
Къырым Ханлыгъыны сакълай бильди. Не ичюн яшайыш къыйын 
олгъан? Чюнки Къырымнынъ шималь тарафында топрагъы чокъ олса 
да, суву олмагъан. Ягъмурларгъа ишанып богъдай эккенлер. Къырым 
ичиндеки кичкене озенчиклердеки сув, эр бир осюмлюкни, адамларны, 
айванларны сувгъа тойдурып оламагъан. Бу девирде халкъымыз 
Къырымнынъ шималинде чокъусы айванасравджылыкънен кечинген, 
дженюби ве ортасында багъ-багъчаджылыкънен, балыкъ тутувнен, 
эм де авджылыкънен яшагъанлар. Сув етерли дереджеде олмаювы, 
яшайышны пек кергинлештирген. Фукъарелер эп чокълашкъан. Зен- 
гинсиз ич бир миллет олмай, эльбет. Зенгинлер, эр ерде киби, Къы- 

рымда да бир топ адам олгъанлар. Олар къалгъан эалини озюнинъ 
къызгъанч эллеринде туткъанлар. 

— Ойледир, достум, пек догъру дейсинъ, — деп, Джемиль ака, не 
исе, субетке къошулды ве: 

— Бизим Озенбаш буюк койлерден олгъан, лякин эсас эалиси 
эр вакъыт фукъареликте яшагъан. Фукъарелер зенгинге бир тилим 
отьмек ичюн, саба кунеш догъгъанындан, акъшам къавушкъаны- 
надже ишлегенлер. Зенгинлерге есир олуп, не береджегине бакъып, 
кунь корьгенлер. Ашагъанлары да бир тилим отьмек, татлы согъан, 
я сарымсакъ, сув ве туз олгъан. Зенгин чокъ бермей, халкъны мах- 
сус ач тута, онъа къаршы котерильмесинден къоркъа. Ана, ойле, 
достум. 

— Ойле, ойле, — деди азырджеваплыкънен Амет ака ве: — Бунынъ 
устюне 1783 сенеси де келип чыкъты. Къырым бутюнлей истиляда 
къалды. Бу йылдан башлап, халкъымызнынъ къарадан къара эсир- 
лик яшайышы башланды. — Ве о, юз йыл эвель Озенбашта яшагъан 
Энвер дедесини хатырлады. 

— Энвер дедем къорантасынен, бутюн Озенбашлылар киби, 
баскъынч залымлар, кельмешеклер эсаретинде яшагъан. Бу езитлер 
топракълы ерлерни озьарасы болюшип алып, халкъымызны къы- 
рларгъа айдап ташлагъанлар. Къыр устюнде не осьтюреджесинъ? 
Таш да о! Лякин халкъымыз ташта да ойле бир юзюм багъчалары, 
орман ичинде чайыр ерлери асрагъанлар! Амма анда осьтюрильген 
мейваларны кене зенгинлер халкътан ёкъ фияткъа алып, Москвалар- 
гъа алып кете ве шу мейваларны алтынгъа сата эдилер. Помещиклер 
халкъымызны юз йылларнен тутуп алынгъан топракъларда ишлет- 
кенлер. Ишкир халкъымыз бир кунь ишсиз отурмагъанындан, далап- 
кярлыгъындан, озюни шу баскъынч чапкъынлардан къуртара бильген. 
Биз ишке усталыгъымыз аркъасындан бу куньлерге етип кельдик. 

— Э, э, — деп, Амет ака элиндеки сигарнынъ сонъки кесегини 
ичине чекип, бурунындан чыкъарды ве: — Истиляджылар о вакъыт 
динимизге де къаршы къатты уджюм япа башладылар ве халкъ Алла- 
гъа табынувыны энди гизлиден беджермеге меджбур олды. Агъыр 
яшайыштан, Алласыны унуткъанлар да олды, эльбет. Билесинъми, 
Джемиль достум, истиляджыларнынъ эзиетинден къачкъанлар да 
чокъ олды. Олар бир къач къоранта олуп, къайыкъларгъа минип, 
топ-топ Туркиеге кеттилер. Бойлеликнен, юз бинълернен халкъымыз 
Ветаныны ташлап кетмеге меджбур олды. Къалгъанлары юз файыз- 


дан дёртюнджи пайы ойле де тутуп алыджылар зулумында яшап, 
кунь кечирдилер. Энвер дедемиз акъкъында Бекир бабам чокъ айт- 
къан эди. О, тамам шу, биз тарифлеген девирде яшагъан. Онынъ 
яшдашлары да, оларнынъ балалары да ыргъат яшайышында, ят зен- 
гинлерге ишлемекнен, чокъ яшап оламай, агъыр топракъ ишинден, 
ашкъа тоймамазлыкътан, вуджутлары тез къартая, хасталанып оле 
эдилер. Халкъымызнынъ истиляда булунувынынъ экинджи асырында 
да ыргъат догъуп, ыргъат ольгенлер. 

Амет ака Энвер деденинъ сенселесинден торундан торун эди. 
Энвер деденинъ омюри 18-нджи асырнынъ сонъунадже девам этти. 

Амет аканен Джемиль ака кене яныкънен тындылар. Сес-солукъ 
чыкъармай, эдждатларнынъ мушкюль яшайышына янып куйгенлери, 
юзьлеринде корюнди. Амет аканынъ Бекир бабасынынъ къартлыгъы 
тамам Къырымгъа дигер баскъынджылар, яни къызыл йылдызлылар 
кельгенине тюшти. Онынъ буюктен-буюк къорантасында Амет ака энъ 
кичкенеси — он биринджиси эди. О, бабасынынъ хатырлавларыны 
эсинде чокъча сакълады. 

— Билесинъми, Джемиль, — деди о, кене де, — бабам Бекир 
тарифлегенинден, кьызыллардан къачкъан беязлар Къара денъизге 
чомдурылгъан сонъ, колхозлар тешкиль этип, халкъымызны шулар- 
гъа тыкъып, кене шу ыргъатлыкъ девам этти. Халкъымызны бедава- 
дан беш ашагъы ишлеттилер. Олгъан мал-мулькюни зораки колхоз- 
гъа бермеге шартлар къоюлды. Трудоденьге бир таячыкъ языла эди. 
Таячыкъ исе, бир шей дегиль! Таячыкъ, иште. 

«Къырым Ветанымыз исе, ойле дюльбер, ойле гузель, онынъ къой- 
нунда ичинъе сербест ава чекип яшамагъа истейсинъ, амма бойле 
шейни тек тюшюнъде коре билесинъ. Эрте турсанъ, кене шу эсарет- 
лик. Колхоз иши», деп хатырлай эди бабам. 

— Ишгъальджилерден къуртулмакъ бизим халкъ ичюн къысмет 
олурмы экен? — бирден деди Джемиль ака ве явашчыкътан: — 
Зарары ёкъ, достум. Ишгъальджилер бугунъ бар, ярын ёкълар. Алла 
эписини коре. Ветанымызны да озюмизге къалдырыр, чюнки бу хыр- 
сызлыкънынъ бир кунь ола омюри битмек вакъыти келир. Бу насыл 
шей?! — деди о, къаттылыкънен ве: — Бизни энди озь алымызгъа 
къалдырсынлар! 

ЭР БИР КЪОЙ ОЗЬ БАДЖАГЪЫНЕН 
АСЫЛАДЖАКЪ! 


Бабама багъышлана 


1941 сенеси дженк къопкъанда, Али агъа элли яшында олса да, эр 
кес киби, дженкке кетти. О, джесюрликнен тюрлю джебэлерде куреш- 
кенде, козю огюнде тек Ветаны Къырымны, къорантасыны корьди. Тек 
озь юрту ичюн, бу курешке атланды. Алла Тааля оны эр бир афат- 
тан къорчалады, чюнки Али агъа тарифлегени киби, о, душмангъа 
къаршы уджюмлерде, эр вакъыт къуртарыджы дувалар окъугъаныны 
анъды. Къурани Керимдеки пек чокъ сурелернинъ аетлерини о, эзбер- 
ден биле эди. 

— Билесизми, эм чапам, эм дува окъуйым. Янымда чапкъанлар 
йыкъыла ве турмайлар. Мен исе, эр бир уруштан тип-тири, ич бир яра- 
сыз чыкъам. Бар да инанма! Ёкъ, мени Алла Тааля къорчалады! — 
дей о, буюк инамнен ве, санки оны корьмек истеп, девамлы-девамлы 
кокке бакъты ве: — Шукюр Санъа, Раббим! — деди. 

Сонъ баягъы сусты. Бесебелли, шу амансыз дженк акъкъында 
тюшюнджелерге далды. Алла Тааля дегенде, онынъ юзюнде ярыкъ- 
лыкъ пейда ола. Мен буны абайладым. Чюнки яманлыкъсыз, ачыкъ 
гонъюлли адамларнынъ юзьлери бойле ола. 

Экимиз де — мен озь хаялларыма, о, озь тюшюнджелерине дал- 
гъын алда сусуп отурамыз. 

— Лякин, — деди о, бираздан, — халкъымыз Ветаны Къырымдан 
къувуладжагъы бир дакъкъа биле акъылыма кельмеди. — О, яныкъ- 
нен къатып къалгъан киби олды, чырайы бирден кусьти, юрегиндеки 
аджджылыкъ козьяшларыны тыгъыртты. Али агъа къалтырагъан 
эллеринен юзюне узанып, оларны сильди. 

Сюкют даа да къоюлашты. Экимиз де гъамлы алда отурамыз. Али 
агъа текяран озюне кельген сонъ: 

— Къорантам фашистлер эсаретинде къалгъаны, юрегимни якъты, 
озюмни къайда атаджагъымны бильмедим. Чюнки мен пек ишана 
эдим, совет аскерлери душманны Къырымгъа ич де йибермезлер 
деп. Амма йибердилер. Къорантам ичюн де токътамай дувалар окъу- 
дым. Олардан тек бир мектюпчик алып олдум, ондан анъладым, огъ- 
лум Эмир де менден артта къалмагъан. О да дженкке кеткен. О да 
къорантасы ичюн: «Ветанымызда къалалар, хавфсызлыкъта», деп 
тюшюнген, гъалиба, ве еди баласыны, къадыныны совет аскерлерине 


буюк ишанчнен къалдыргъан. О десе, душман Къырымымызгъа пек 
тез кирип кельген ве халкъымыз, догъмушларымыз, балаларымыз 
бирден оларнынъ эсирлери олгъанлар. 

Али агъанынъ бу икяесинден тюшюнджелерге далдым. Бу вакъытте 
къырымларнынъ къоранталары фашистлер тюбюнде нидже къыйын- 
лыкълар корьдилер. Гизли тешкилятта, партизанлыкъта, балалардан 
алып, энъ къарт адамларымыз душмангъа къаршы чыкъып курешти- 
лер. Душмангъа бир дакъкъа биле аман бермедилер. 

Али агъа тезден меним тюшюнджелеримни больди. 

— Сание келиним еди баласыны насыл къорчалап яшагъаныны 
тасавур биле этип оламадым. Амма истиля муитинде олса да, о, 
балаларнынъ эписини къорчалай бильген. Алманиягъа айдайджакъ 
олгъанларында да, о, озюни ве балаларыны къуртармакъ ичюн, кой- 
ден койге къачып яшагъанлар. Амма душманлар пек залым ола. Хал- 
къымызнынъ къара куньлери битмеген эди. Душман коммунистлер 
халкъымызны энди сюргюнлюк олюмине айдадылар. Бу акъылгъа 
ятмагъан шей. Насыл ола да, бутюн бир халкъ къарты-яшы, бала-ча- 
гъа бу кечкен дженкте къабаатлы олалар? Мен беллесем, олар 
озьлерининъ къабаатларыны гизлемек ичюн, бизим халкъны сюргюн 
эттилер. Чюнки бизим халкъ дженк ичинде къалып, оларнынъ къаба- 
атларыны корьгенден ве бильгенден эди. Беллесем, тек бунынъ ичюн 
олар бизим халкъны олюмге айдадылар. Догърусыны айтырлар, деп 
къоркътылар. Амма «къабаатлы» сайылгъан сонъ, эльбет де, бойле 
халкънынъ лафына ким инанаджакъ? Буны душманлар биле-биле 
яптылар. 

Али агъанынъ къорантасындан, деерли халкъымызнынъ эр бир 
аилесинден киби, дженкте, гизли тешкилятта, партизанлыкъта куреш- 
меген кимсе къалмады. Фашистлер бир сыра яш-явкъа адамлары- 
мызны Алманиягъа къуллукъкъа айдадылар. 

Али агъанынъ къорантасындан баба-бала дженкте курешкенде, 
къоранта азаларыны сыджакъ Озьбекстангъа сюргюн эттилер. 

Али агъа 1944 сенесининъ башында бирден ордудан бошатылды. 
Онъа сес чыкъартмай: «Бар, озь къорантанъны къыдырып тап», деди- 
лер. О, къорантасыны къыдырмагъан ери къалмады. Уралда, Орта 
Асияда къыдырды, тапамады. Сонъ бир вакъытте Озьбекстаннынъ 
сыджагъында, тизгедже тоз-топракъ ичине батып кеткенинде, тесадю- 
фен къомшусы Урие енге расткельди. Онынъ устюндеки урбасы 
чул-чубурланып, озю де хорлукъ, азаптан пек денъишильген олса да, 
Али агъа оны деръал юрюшинден таныды. Къомшулар бири-бирле- 
рине сарылып агълаштылар, ве Урие онъа хайырлы хаберни, келини 

ве торунлары сагъ олгъанларыны бильдирди ве оны оларгъа етеклеп 
алып барды. Ёл бою халкъымызнынъ хорлугъыны агълап-агълап 
беян этти. 

Не исе, олар Сание булунгъан баракъкъа етип кельдилер. Сание 
къайнатасыны корьгенде, эсини джойды. Али агъа онынъ янакъ- 
ларыны сыйпап-сыйпап, бетине сув сепип, озюне кетирди. Сание 
къайнатасынынъ боюнына сарылды: «Сагъ экенсиз де, не къадар 
бахыттыр бу!» деп агълады, къуванчы кокрегине сыгъмагъанындан, 
козьяшлары юзюни ювдылар. Сонъ яваш-яваш тынчланды ве Али 
агъа балаларны сорады. Сание сагъ олгъанларыны айтты. 

— Олар иштелер. Насыл иш тапсалар, анда чалышып, бир тилим 
отьмеклерини къазаналар, — деди. 

Сюргюн олунгъан халкъымыз, девам эткен аятнынъ токътавсыз 
джерьянында, комендантлыкъ эсарети укюминде яшамакъта эди. Али 
агъа да шу эсаретке тюшти. Онынъ къайткъаныны корьген акъайсыз 
къоранталарнынъ юреклеринде умют атешчиклери янды. Ве бу атеш- 
чиклер къайтмакъ бахытына наиль олгъан чокъ акъайларгъа, озь 
аилелерини тапмагъа ярдым этти. Тапамагъанлар исе, бинълернен 
Эди. 

Яшайыш пекагъыр. Комендантлыкъ укюми кимсени бир ерге йибер- 
мей, кельген еринде тута. Ольсе ольсюнлер, лякин режимни бозма- 
сынлар, дей укюмдарлар. Кимсенинъ къаршы чыкъмагъа чареси ёкъ. 
Ачлыкъ, хасталыкълар аякътан йыкъа, джанларны топ-топ ала. 

Сюргюнлюк деген афат къырым халкъымызнынъ устюне олет киби 
япырылгъаныны корьген Али агъа, дженкчи оларакъ, коменданттан 
халкъ ичюн акъ сорамагъа башлады. Лякин тезден озю кибилернинъ 
бирлешмеси кереклигини анълады. Ве олар халкънынъ алыны енгил- 
лештирмек ишини бакътылар. Яшайыш яваш-яваш денъишиле берди. 
Ольгенлерден къалгъанлар омюрни девам эттилер. 

Амма «саткъынсыз!» деген акъсымлав, эр кесни аякътан йыкъа 
эди. Сонъ-сонъ, халкъ баргъан сайын сёз къайтарып, озюнинъ акъ- 
лылыгъыны къорчаламагъа джесаретлене башлады. Ерли халкъ да 
акъаретлемеге азыр тура эди. Бир куню Саниеге бойле бириси «сат- 
къынсынъ!» дегенде, о, буюк сабырнен акъаретлейиджининъ козьле- 
рине тик бакъып: «Я, сиз киби яхшылар, сиз озюнъизни бойле саясыз, 
сиз кибилер не ичюн душманны тутмадынъыз, нечюн топрагъымызгъа 
йибердинъиз?!» деп, ачувнен сорагъанда, ерли адам сусуп къалды ве 
не дейджегини бильмей, айланып кетти. Сание исе артындан: «Эль- 
бет де, узакъта туруп, якъын иштен ич бир хабердар олмай, халкъны 
акъсымламакъ къолай, э?!» деп къычырды. 


Джесюрлерни эр кес севе, душманлар исе, эр кестен зияде севе. 
Лякин бу ичюн ахтыманыны алмагъа да унутмай. Али агъаны бир куню 
бириси пычакъкъа тутты. Буны кимсе корьгени ёкъ. Пычакълангъан 
алынен, Али агъа яшагъан къобаларына келип олды ве, бахытына, 
Сание эвде эди, къомшулар топландылар. Али агъаны бу пычакъ- 
ланувдан кене де тек Алла Тааля ве къавийлиги сакълады. Онынъ 
ярасы тюзелип, яхшы олгъан сонъ, о, халкъыны къорчалавны, даа 
бир сонъсуз инатлыкънен, девам этти. Акъыл ве ферасетинен, къу- 
вет-кучюнен пек чокъ халкъымызнынъ джанларыны ач олюмден къур- 
тара бильди. Юзлернен дженкчи акъайларымыз бу къорчалав ишинде 
онъа къошулдылар. 

Тезден Саниенинъ акъайы Эмир де, аилесини къыдыра-къыдыра, 
не исе, мындан келип тапты. Бабасы, еди баласы, къадыны сагъ 
олгъанлары, онынъ къуванчына къуванч къошты. Бабасынынъ джа- 
рис джасустан пычакълангъанына шамата котерди ве о да курешчи- 
лер сырасына къошулды, чюнки огдеки куреш буны талап эте эди. 
Халкъымыз ичюн дюнья къадар къыйынлыкълар азырлагъан гъарез 
душман, эп ат ойнатмакъта. Лякин халкъымыз эр шейни енъип, сагъ 
къалды ве: «Ойле де оладжакъ!» дей Али агъа къаттылыкънен. 

Али агъа буларны хатырлады. Икяесинден къарт сеси даа да къа- 
рыкъ чыкъты. Озю исе: «Сталин де геберди, лякин халкъымызны 
Ветаны Къырымгъа къайтарылмасы кимсенинъ омрунда биле ёкъ», 
фикири мийинде айланды. 

Сание келини бу арада агъыр иштен къайтты. О, ве акъайы Эмир, 
кене шу башындан берли тюшкен колхозда, адий ишчилер олуп чалы- 
шалар. О, урьмет-сайгъынен бизге селям берип, тез-тез къаве азыр- 
лады. Эллеримизни алды. Али агъанен манъа софра донатып, бизни 
сыйлады. Сонъ: 

— Алла Таалянынъ бугуньки берген кунюне Шукюр! — деди. Сесин- 
деки омюрге буюк ишанчы, бизим гонъюллеримизге де келип кирди ве 
Али агъа: 

— Халкъымыз чокъ хорлукъ корьди, лякин кимседен ич бир тюрлю 
ахтыман аладжагъы ёкъ, чюнки о, Къурани Керимнинъ косьтерген 
ёлунен яшай. Ахтыман алмакъ, Алланынъ ишине киришмек демек. 
Алла Тааля эр бир адамнынъ ярамай иши ичюн, оларгъа джеэннем 
къапуларыны ача. Халкъымыз: «Эр бир къой озь баджагъынен асы- 
ладжакъ!» дей. Эм де ойле, — деди Али агъа таягъына таянып. 

АЗБАРЫНДА ЭРЫЛГЪАН 


Къара денъиз ялысында ерлешкен къадимий Симеиз кою пек ман- 
заралы ве энъишли-ёкъушлы ёлларынен, эр кеснинъ акъылында 
къалгъан ер эди. Биз тарифлеген вакъытте о, бус-бутюн бизим хал- 
къны, яни къырымларны тешкиль эткен миллий кой эди. О азбар, о 
миллий къурумда эвлер, озюне коре дюльбер аралыкълар, Симеизни 
пек яраштыра эдилер. 

Къадимий Симеиз коюнде ортаджа яшагъан къоранталар чокъ 
олгъан. Аппаз ве Ильяс, эки агъа-къардаш, мытлакъ бойле къоран- 
тада дюньягъа кельдилер. Йигитлерден Аппаз пек дюльбер олгъа- 
нындан, Симеизде онъа севда олмагъан ич бир къыз къалгъаны ёкъ. 
Онынъ агъасы Ильяс Аппаз киби дюльбер дегиль, лякин пек эвджу- 
мен, ишкир, эр шейге къолу ярашкъан уста йигит. Амма бой-посттан 
экиси де денъизджилер къыяфетини анъдыралар. 

Бу койде Юсуф эфенди деген адам да яшагъан. О, Симеизли 
эалининъ тутамакълыджа азаларындан бири олгъан. О, алышвериш- 
чиликнен якъындан огърашкъан ве шунен де зенгинлешкен. Онынъ 
яшагъан буюктен-буюк эки къатлы чардакълы эви, Симеизнинъ эр бир 
еринден корюне. 

Симеиз не къадар буюк олмаса да, эписи бир дигер койлерден 
буюкче эди. Мында яшагъан къоранталар табакъа-табакъа къонушыр 
ве алышверишчиликте тек бири-бирине ишанып, иш корер эдилер. 

Лякин йыллар кет-кете арткъан сайын, омюр де денъишильди. 
Халкъымыз къонушувда сербестче ола башлады. 

Ортаджа яшагъан къоранталардан агъа-къардаш Аппаз ве Ильяс 
эр вакъыт берабер юрелер. Эм де олар озь коюне севдалар, пек 
ишкюзар йигитлер. Бир иш япаджакъ олсалар, оны мытлакъ берабер 
япалар. Эллеринден эр бир иш кельген бу йигитлерге сукъланма- 
гъан къалмай. Койнинъ къызлары исе, оларнынъ экисини де козьнен 
юрсете эдилер. 

Амма Симеиз чокъусы гузель къызларынен де пек мешур. «Гузель 
къыз къыдырсанъыз, Симеизге келинъиз!» дер эдилер. Тиль- 
ден-тильге дестан олгъан мындаки дюльберлер, икяе эткен вакъыти- 
мизде де, Симеизнинъ аралыкъларында юре эдилер. 

Лаф Юсуф эфендининъ эки дюльберден-дюльбер къызлары акъ- 
къында кетеджек. Адлары да бири-бирини девам эткени киби, Анифе 
ве Назифедир. Экиси де бири-бирине пек бенъзейлер, лякин эгиз 
дегиллер. Анифе кичиги, Назифе исе, буюги. Олар экиси де орта 


бойда, юзьлери узунджа томалакъ, оймакъ дудакълары ве сюрмели 
ири мавы козьлери, гурь къара сачларынынъ узунлугъы тобукълары- 
надже еткени, эр корьгенни мефтюн этелер. 

Аппаз бир куню Ильяссыз бир озю ишнен кеткенде, бу къызлар 
яшагъан аралыкъта тесадюфен булунгъанда, Анифе къызны корюп, 
бу гузельден козьлерини аламай. Къыз йигитнинъ дикъкъатындан 
утана ве башындаки дюльбер гульгюлю шербентисине ал янакъла- 
рыны сакълай. Амма озю де дюльбер Аппаздан козьлерини алып ола- 
магъанындан, ёлуны насыл этип девам этеджегине шашмалай. Аппаз 
ондан да зияде озюни джоя ве олар бири-бирлерине бакъып къала- 
лар. 

Не исе, Анифе озюне келип, ёлуны девам эте, артына да айла- 
нып-айланып бакъып кете, санки де Аппазгъа: «Пешимден къалма!» 
дейджек ола. Аппаз артындан кетип, яшагъан ерини огренмекни истей. 

Къыз кете, Аппаз артындан къалмай. Не исе, баягъы юргенлерин- 
ден сонъ, къыз бир къапуны ачып, азбар ичине кире. 

Огълан бу эвни корюп, меселени анълай. Бу къызны алмакъ ичюн, 
пек къыйын оладжагъына эминлиги къавийлеше. «Лякин севги къу- 
вети бутюн сед-маниаларны енъе», дей халкъымыз, огълан да бунъа 
пек ишана. 

Аппаз бу эв янында даа чокъ турды. Эвнинъ азбарына козь ташла- 
магъа истеди ве чокъ тюшюнмей, яшлыгъына барып, азбар исары- 
нынъ тёпесине сычрап минди. Бахытына, аралыкъта кимсе ёкъ эди. 
Демек, онынъ арекетини кимсе корьгени ёкъ. 

Исаргъа мингенинен, онынъ агъызы ачылып къалды. Чюнки о, 
азбар ичиндеки дюльберликни корюп, демин Анифени бегенгени 
киби, азбарны да бегенип, ичине шашып бакъып къалды. Азбар 
буюк-буюк мешерелерде оськен тюрлю тюс чечеклернен безен- 
ген. О, мында оськен патильджан тюсте ве ачыкъ мор тюсте, беяз 
эрылгъанларнынъ чешитлигине сонъсуз тааджипленди. Бу чечек- 
лернинъ ортасында дюльбер шадырван бар. Онынъ серпинтилери 
осюмлюклерни сылатып туралар. Даа бир авлакъча ерде азбарнынъ 
къуюсы да олгъаныны корьген Аппаз, шу дакъкъасы белли халкъ 
тюркюсини эсине тюшюрди. «Амма да меселе!» дее, о, тааджипнен 
терен тюшюнджеге кирди. Элесленип, озюне кельди ве кене азбар 
ичини козете башлады. Онынъ дикъкъатыны мындаки къую джельп 
этти, онынъ тертипнен ясалгъаны, тёпеси олгъаны, эм де къуюнынъ 
япысы, булардан гъайры къую устюнде бакъырдан къопкъасы кунеш- 
тен йылым-йылым йылтырап, къапакъланып тургъаныны пек бегенди. 

Азбар ичини гузель этип бакъып чыкъкъан Аппаз, исардан артына 
секирип тюшти. Эвлерине къайткъан сонъ, бу аджайип вакъианы 
Ильяскъа тарифледи. Ильяснынъ дикъкъаты тек къызда эди ве о: 

— Вай, не гузель къыз корьгенсинъ! Я, онынъ татасы ёкъмы экен? 
— дее, озюни пек тюшюнди. 

Олар шу азбаргъа энди эр кунь киби бара бердилер. Ве, не исе, 
Анифенинъ Назифе деген татасы олгъаныны бильген сонъ, къуван- 
члары юреклерине сыгъмады. Бирини корьдюм, дигерини корьмедим, 
деменъиз. Назифе Анифеге бенъзеп, дюльберден-дюльбер эди. 

Огъланлар Юсуф эфендининъ азбары тамам «Азбарында эрыл- 
гъан» халкъ тюркюсинде киби олгъаныны биле-биле, шу азбар янына 
барып, мытлакъ бу тюркюнинъ бейитлерини экевлешип йырламакъны 
анълаштылар. Ойле де яптылар. 

Тюркюни эшиткен Анифенен Назифе къуваншып, анълашкъан 
киби, экиси де ёл къапугъа ашыкътылар. Бойле этип, Аппазнен Анифе 
ве Ильяснен Назифе, не исе, таныш олдылар ве гизлиден корюшмеге 
анълаштылар. Чюнки къызлар да, демин йигитлер тюшюнгени киби, 
баба ве аналары оларгъа шу йигитлерге акъайгъа чыкъмагъа разы- 
лыкъ бермезлер, деп сайдылар. 

Тезден «Азбарында эрылгъан» тавлы халкъ тюркюсини, бутюн 
Симеиз йырлап башлады ве Юсуф эфенди де бу тюркюни эшиткен 
сайын, озь азбары козю огюне келе эди. Ве о: 

— Я, меним, эм де эки гузель къызым да бар! — деген фикир йыл- 
дырым чабиклигинен мийинде пейда олды ве о: «Бу тюркю мытлакъ 
меним азбарым ве меним къызларым акъкъындадыр» деп, макъта- 
нып юре башлады. «Лякин къызларыма эки де гузель йигит тапылса 
эди», деп хаялланды о. 

Аппазнен Ильяс Юсуф эфендиден онынъ къызларына нисбе- 
тен озь дуйгъу-севгилерини гизлейлер, чюнки ондан къоркъуналар. 
Къаршы чыкъар, деп беллейлер. 

Юсуф эфенди исе, пек акъыллы, адамсевер, адам сайламакътан 
узакъ олгъан инсан эди, амма йигитлер буны даа бильмейлер. Онынъ 
ичюн къоркъалар. 

Йигитлернинъ севдалыкълары энъ юксек нокътагъа келип тирель- 
генде, Аппазнен Ильяс Юсуф эфендининъ эви янына барып, о, озю 
де эвинде олгъанда, «Азбарында эрылгъан» тюркюсини йырламагъа 
анълашалар. 

Ильяс Аппазгъа: 

— Сен башла, мен девам этейим, — деди. Ойле де яптылар. Аппаз- 
нынъ сеси пек дюльбер эди ве о: 


Азбарында эрылгъан да, вай, вай, вай, 
Кескен сайын даллангъан да, вай, вай, вай, 


деп башлады ве онъа Ильяс къошулып: 


Эки де гузель къызы бар да, вай, вай, вай, 
Бириси санъа, бириси манъа, вай, вай, вай, 


деп, бу сонъки эки бейитни эки кере текрарлап, эллеринен бири-бир- 
лерини косьтерип йырлагъанларында, «Кимлер экен бу тюркюни 
меним къапум огюнде йырлагъан?» дее, пек меракълангъан Юсуф 
эфенди, тышарыгъа чыкъа ве йигитлерни корьгенде, меселени анъ- 
лап, оларны бегенгенинден, лаф къоша ве экисини де эвине кирмеге 
теклиф эте: 

— Хошкельдинъиз, йигитлер! Келинъиз, эвге киринъиз, тышарыда 
турмайыкъ, — деди о. 

Аппазнен Ильяс эвге къувана-къувана кирдилер. Эв саибининъ 
хызметкярлары, къонакъбайнынъ эмиринен, оларгъа софра донатты- 
лар ве йигитлер салмакълы лаф этип, Юсуф эфендининъ эки къы- 
зына экиси де севда олгъаныны беян эттилер. 

Юсуф эфенди озюнинъ бу акъта хаяллангъаныны эсине тез тюш- 
юрди ве алмады-бермеди де: 

— Пек яхшы, йигитлер! Разым! Къызларым да разы олсалар, бу 
кузьде буюк той япармыз, — дегенде, йигитлер ерлеринден атылып, 
Юсуф эфендининъ къолуны опьтилер. 

Юсуф эфенди ве онынъ дюльбер, муляйим къадынчыгъы Муневер 
ханум да бойле гузель ве акъыллы огъланларны корюп, озь дюльбер 
ве акъыллы къызларына оларны пек ляйыкъ корьди. 

Бойле этип, эки агъа-къардаш — Аппаз ве Ильяс эки гузель къыз- 
лар — Анифе ве Низифеге эвлендилер. 

Бу эки яшнынъ ве эки къызнынъ къоранта къурувларындан дюль- 
берден-дюльбер балачыкълар догьдылар. Юсуф эфендинен Муневер 
ханумнынъ бахытлары кокке етти, оларны къызларынынъ бу умютсюз 
танышув бахытлы япты. 

Эвельки Багъчасарай омюринден икяелер 


МЫРЗАМ! 


Къадимий Багъчасарай о вакъытлерде де Багъчасарай эди. Биз 
этеджек икяе, Багьчасарайнынъ йигирминджи асырынынъ он докъу- 
зынджы йылындан башлана. 1919 сенеси беяз гвардияджылар насыл 
къача эдилер, ойле де къачалар, къызыллар артларындан етип, 
оларны Къара денъизге богъалар. Тири къалгъанлар, Туркиеге кет- 
кен гемилерге толушалар. Энди Ветанымыз Къырым къызыллар къо- 
луна кечти. Халкъымыз ичюн ич бир денъишиклик олмады, насыл 
тутуп алыджылар муитинде яшады, ойле де яшай. Эр тюрлю бас- 
къынджылардан эр адымда зыкъы чеке. Миллийдже яшамакъны о, 
тек тюшюнде коре. 

Хансарай Джамисининъ молласы дин адамы дюльбер юзьлю, 
бойлу, къыяфетли, мазаллы, акъикъий Багъчасарайлы, отуз яшына 
бараяткъан адам, мераметли инсан, Муслядин эфенди эди. Аллагъа 
хызмет эте. О, Хансарай Джамисине эр кунь къатнай. Яшагъан ери 
онъа якъын ве онъайтлы. Эзан окъуп, муминлерни дувагъа давет эте. 
Къырымдаки олаяткъан къавгъалар, санки де онъа токъунмай, четтен 
кечелер. О, озь тюшюнджелеринде. Яшы энди еткенине ве але бекяр 
юргенине раатлыгъы бозула. Баладжанлы юреги къорантасы олгъа- 
ныны арзлай. Сиясетнен, этрафта олаяткъан къавгъаларнен, онынъ 
ич бир алып береджеги ёкъ. О, Алланынъ къулу, Къурани Керим боюн- 
джа, тек яхшылыкъкъа чагъыра, адамларнынъ юреклерини Алла- 
нынъ сёзюнен раатлай. Адамлар да моллалары акъта пек раатсыз- 
ланалар. Онынъ къорантасы олмагъаныны Багъчасарай адамлары 
да тюшюнелер. Муслядин эфендининъ бундан тюшюнджеси даа да 
котюрлеше. Чюнки омюр бир дакъкъа токътамай кечкенини молла 
эфенди пек яхшы биле. Ана-бабасы, сойлары эвленюви акъкъында 
сёйлей бергенлери де раатлыкъ бермей, мизаджыны боза. Не исе, 
олар эписи бир сёзге келип, онъа кесен-кес: «Эвленмек керексинъ!» 
сёзюни дедилер. Оларнынъ бу сёзлеринден Муслядин молла даа 
да асабийленди ве терен эфкяргъа далды. Сонъ бакъты-корьди ве: 
«Догъру айталар», деген нетиджеге кельди. Тезден онынъ эвленюв 
мерамы, чешит эмиш-демишлернен, бутюн Багъчасарайгъа яйрады. 
Багъчасарай шеэрининъ сакинлери, солакътаки балкъуртлар киби, 
вызылдадылар. Не экен? Хансарай Джамисининъ молласы эвленмек 
къарарына кельген. 


Етишкен къызлары олгъан къоранталар, санки де терен юкъудан 
уяндылар. Эр бириси бир де бир къызыны мытлакъ моллагъа бермеге 
ниетлендилер. Онъа сувсап тургъанлар чокъ эди. Нидже дюльберлер 
умют дюньясына чомдылар. 

Амма Муслядин молла пек мыкъайт, о сакъына: «Элял сют эмь- 
ген къыз олсун» дей, сайлап алмагъа истей. «Отурып къалгъан къыз 
олса, даа яхшы», деген хаберни эшиткен къудалар, ашыкъчанлы- 
кънен, ёлларыны бир къач тарафкъа больдилер. Бу ёллар нетидже 
бермегенини корьген молла, олдурамай: «Дюльбер олмасын, 
ырызлы-намуслы олсун», сёзюни кесен-кес дегенде, къудалар бол 
нефес алдылар. Ана-бабасы да юреклеринде бир раатлыкъ сезди- 
лер. «Шукюр, Аллагъа», дедилер эр бири озь-озюне. 

Къудалар дёрт чапыштылар. Къыздан даа чокъ не бар? Лякин мол- 
лагъа къадын тапмакъ пек месюлиетли, джиддий иш. Олар Багъча- 
сарайнынъ эр бир кошесинде булундылар. Энъ сонъу Хансарайнынъ 
артында бол ерлешкен Асмакъую мааллесине бардылар, чюнки, деве- 
ден къулакъ, оларгъа моллагъа ляйыкъ къызы олгъан къоранта бу 
маалледе яшагъаныны айттылар. Къудалар маалленинъ ортасында 
ерлешкен асма къуюнынъ янындан кечип, айтылгъан азбарнынъ къа- 
пусыны къакътылар. Бираз вакъыт кечкен сонъ, аякъ давушлары ёл 
къапугъа якъынлагъаныны эшиттилер. 

Къудаларгъа къапуны эвнинъ саиби Билял Табанаджы ачты. 
Козьлерине инанамай, къудаларны буюк урьмет ве сайгъынен бол 
ве темиз азбарына давет этти. Азбарнынъ ичинде мешере-мешере' 
отуртылгъан тюрлю чечеклер этрафкъа мис къокъу сачалар. Олар- 
нынъ арасында тар топракъ ёлчыкълар бар. Яхшы кийинген-къушан- 
гъан къудалар, эки эслибашлы къадын, ёл къапугъа тирельген эсас 
ёлчыкънен яваш адымлап, эв ичине давет этильдилер. 

Эв бикеси Назифе шерфе къудаларны муляйим юзьнен къаршы- 
лап, къайда отуртаджагъыны бильмеди. Дюльберчик юзю эйиликли 
кулюмсиреди ве о, шашмалагъан, озюни джойгъан алда, не исе, къу- 
даларны энъ тёрге алып кирди. Олар яхшы донатылгъан, табаны 
дюльбер чечекли килимнен къаплангъан мусафир одасына кирдилер. 
Гульгюлю? басманен орьтюльген миндер сетке отурдылар. Назифе 
шерфе четте тургъан, миллийдже ясалгъан масачыкъны тез оглерине 
чекти. Эр кес яхшы отурып ерлешкен сонъ, аманлыкъ сораштылар. 
Сонъ эписи эллерини котерип, дува окъудылар. 


1 Клумба. 
2 Чешит тюсте, дегени, пемпе тюс, деп де къулланыла. 

ххх 


Фадиме къоранталарында екяне къыз эди. Ана-бабасынынъ 
сёзюнден чыкъмагъан тербиеде осьти. Ырызлы-намуслы къызнынъ 
яшы энди буюкче олгъанына бакъмадан, къудалар оларгъа кельге- 
нине, къуванды ве мусафир одадан эшитильген лафларгъа къула- 
гъыны пек тикти. Сонъ эеджанлы алда, илериде не оладжагъыны 
беклеп отурды, чюнки тезден къудалар къаршысына чыкъмакъ керек 
эди. О, ашханеде бувланып тургъан къаве фильджанларыны дюль- 
бер, балабан бакъыр табакъкъа ерлештирип, анасынынъ ишмарыны 
бекледи. Назифе шерфе, лаф арасы, ашханеге де кирип чыкъа ве бу 
арада Фадимеге керекли ишмарны этип, кене мусафирлерге къайтты. 
Фадиме утанып-утанып, незакетнен мусафирлер отургъан одагъа 
келип кирди. Сют тюсте беязлы-къаралы нагъышлангъан шербентиси 
дюльбер башчыгъыны къаплай эди. 


ххх 


Молла дегени киби, Фадиме, акъикъатен, дюнья дюльбери дегиль, 
амма чиркин де дегиль эди. Къаш-козь, эли-аягъы, бою — эр ери 
келишкен къыз. Къыдырувлар онынъ устюнде токътагъаныны эшит- 
кен Фадиме, бутюн вуджудынен титреди, юреги эеджанлы чапаланды. 
Мийинде дюнья къадар фикир айланды ве о, озюни бир арада гъу- 
рурлы да сезди. Амма кене де юрегини ишанчсызлыкъ тюшюндже- 
лери бийледи ве о, гъамлы козьлерини ашагъы алып, бир нокътагъа 
тикти. 


ххх 


Муслядин молланы Багъчасарайда ким бильмей? Дюльберлиги де 
озюне коре. Эр бир маалле киби, Асмакъуюда да къызлар топлаш- 
магъа севелер. Бу вакъытте йырлай ве риваетлер икяе этип эгле- 
нелер. Бир арада Фадиме де къомшу азбарда топлангъанларында, 
анда барды ве бу ерде молла хусуста лаф эткенлерини эшитти. Бу 
лафлар акъылына тюшкенде, о, эр вакъыт асабийлене, чюнки онынъ 
яш юреги севги истей эди. 

Фадиме дюльбер ири козьлерини пенджереден азбарларына 
тикти, тюшюнджелерини бир сырагъа, тертипке къоймагъа истеп: 
«Ах, къальбимдеки севги истеги эр шейден къуветли, лякин...» дее, 
о, элине кузьгюни алып, озюне бакъты. О, озюни дюльбер саймай 
эди, онъа бенъзегенлер юзлернен. О, эеджанлы козьлерини ашагъы 
алды. Юреги еринден узюлип тюшеджек киби олды. «Тюф, бу насыл 
олур экен? Я, мени корьген сонъ, барып да «Ёкъ» джевабыны эшит- 


сем, масхаралыкъ!» деп тюшюнип тургъан арада, Фадименинъ къула- 
гъында: «Екъ, олмаз» сёзлери, дерсинъ, янында киби янъгъырады- 
лар. О, абдырады. 


ххх 


Акъшамлары къызлар топлашкъанда, Фадиме сафе четчикте 
отура, лафкъа чокъ киришмей, дигерлернинъ лафларыны динълеп 
отурмагъа севе. Асылында о, эр вакъыт ойле эте. Асие къыз исе, пек 
шайлы, табиаты киргин, эм де токътамай, бульбуль киби, сёйлене. О, 
къызларны тюркю йырламагъа авеслендирип джоштурмагъа биле. 
Мааллелеринде бильмем не вакъыттен берли йырлангъан «Гульгюлю 
антер» эски халкъ тюркюсини зиядесинен чокъ йырламагъа севе. Бу 
сефер йырлагъанда, о, Фадимеге тараф чевирильди ве тюркюнинъ 
сёзлерини онъа саташып йырлады. О, эм йырлай, эм де Фадимеге 
бакъа бере: 


Гульгюлю антер мен киймем, 
Гульгюлю оглюк багъламам, 
Он секизге кирген сонъ, 
Гузель, чиркин сайламам. 
Гульгюлю антер мен киймем, 
Аллы олмаса, 

Сакъаллыгъа мен бармам, 
Маллы олмаса. 


Асиенинъ сеси зиль кете ве йырындан Фадиме къызарып-бозара 
ве туруп кетеджек ола. Асие исе, даа илишип, шу тюркюнинъ сонъки 
сёзлерини къач кере текрарлап, мытлакъ Фадимеге уруп йырлагъан 
киби косьтерди. 

Утанчакъ Фадиме къайда къачаджагъыны бильмеди. Не исе, Асие 
оны ташлап, дигер бир къызгъа илишип башлады. Бу арада къыз тез- 
тез эвден чыкъып, къомшу къапудан озь азбарларына кирди. 


ххх 


Лякин Фадименинъ такъдири энди чезильген эди. Къудалар, мына 
санъа, иш башладылар. Вакъыт чокъ кечмеди. Сёз кесим олды. Сонъ, 
адетимиз боюнджа, енгиль нишан берильди. Сонъунда агъыр нишан 
да берилип, эвленюв дувасы олуп кечти. Тезден той да чалынды. 
Фадиме Хансарай Джамисининъ молласы Муслядин эфендининъ 
къадыны олды. Онынъ бундан, санки де тенинде къанатлар осьти 

де, о, бахытлы учуп башлады. Къуванчы, бахыты сынъырсыз, чюнки 
Муслядин эфенди оны эр бир тарафтан бегенди. Янъгъыз къалгъан- 
ларында, Фадиме онъа козьлерини котерип: «Мырзалар киби дюль- 
берсиз» дее, гузель башчыгъыны онынъ кокрегине къойды. Къады- 
нынынъ бойле арекети, Муслядин эфендини тильсиз къалдырды. 
Оны буюк эеджан ичине ташлады. Бир шей айтып оламай, бирден 
юреги назикликке чомгъаныны ис этти ве къадынчыгъыны багъырына 
басып, сыджакъ къучакълады. 


ххх 


Куньлер кечти, бири артындан бири йыллар дёне бердилер. Къа- 
ры-къоджа Муслядин эфенди ве Фадиме алты эвлят корьдилер: беш 
огълан ве бир де къыз. 

Омюр эп девам этти. Фадиме акъайыны пек севе, онъа «Мырзам!» 
демектен къалмай. Муслядин эфенди онынъ севгисине севгисинен 
джевап берди. Эм де баргъан сайын, къадынчыгъыны пек бегенди 
ве юреги раат яшады. Экисининъ бири-биринен мунасибетлери пек 
яхшы. Муслядин эфенди, кунеш энди догъаяткъанда, эр кунь молла- 
лыгъыны япмагъа кете ве эвине эр вакъыт бир вакъытте къайткъанда, 
къапу ачылгъанынен, Фадименинъ къуванчлы, севгинен толу «Мыр- 
зам!» нидасы онынъ да къуванчы ола. Муслядин молла акъикъий сев- 
гининъ къадирине етмеге ве бунъа юрегинен севинмеге бильген адам 
Эди. 

Бу буюк къоранта пек бахытлы яшады. Омюр эп огге кетти. Амма бу 
дюньяда эр шейнинъ сонъу бар. Бу къорантанынъ эвине де бахытсыз- 
лыкъ келип кирди. Бутюн халкъымызнынъ дюньясы да бирден сёнди. 
1927 сенеси кельмешеклер тезден динни ясакъ эттилер. Джамилерни 
къапаттылар. Бойсунмагъанларны сувукъ ерлерге сюргюн эттилер. 
Ана-баба куню олды. Муслядин эфенди моллалыгъыны ташламагъа 
ве буны акимиетке бильдирмеге меджбур олды. Къадыны, балачыкъ- 
ларыны пек тюшюнди. Багъчасарай шеэрининъ сакинлери онъа сюр- 
гюн олунмамасына къолтуттылар, къорчаладылар, онынъ буюк къо- 
рантасы олгъанына сылтадылар, чюнки Муслядин молла эр кеснинъ 
козюнде олгъан инсан, пек инсаниетли адам эди. Лякин кельмешеклер 
оны бутюн къорантасынен койге, колхозгъа сюргюн эттилер. Бундан 
сонъ о, энди колхозджы олуп яшады, бир тилим отьмекке колхозда 
чалышты. Эллиге якъынлагъан Муслядин эфенди бунъа разы эди, 
чюнки узакъ Сибириеге ёлланмамасына бинъ тешеккюр этип, Аллагъа 
ялварды. Энди куньлер фукъареликте кечтилер. Муслядин эфенди 


буюк къорантасыны зар-зорнен бакъа. Къорантасыны, балачыкъла- 
рыны, озь севгили Фадимесини къайгъырып яшады. Фадиме де отур- 
мады, тутамакълыджа къоранталаргъа эв ишлеринде иш япты. О, эр 
шейге къаиль эди, тек севген акъайы Муслядин эфендинен берабер 
яшамагъа изин берсинлер. Ич де айырмасынлар. 

Халкъымыз даяныкълы халкъ. Бу агъыр куньлер де кечти. Мусля- 
дин эфенди бунъа конюп, Фадименен берабер балаларыны осьтюре- 
лер. Акъайына олгъан севгиси ве янында олгъаны, Фадимеге буюк 
къуванч бере. Фукъареликте олса да, ич бир вакъыт эвлеринде къаба 
сес-шамата, деген шейни ич кимсе эшиткени ёкъ. 

1941 сенеси кельди. Дженк башланды. Муслядин эфенди Вета- 
ныны къорчаламагъа озь истегинен дженкке кетти, амма андан баш- 
къа къайтмады. Фадиме ольди хаберини алып, «Мырзам! Мырзам!» 
деп, окюр-окюр агълагъаныны тек сой-сопу эшитти. 

Энди о, янъгъыз алты баласынен озю яшай. Бу къоранта, бутюн 
халкъымыз киби, фашистлер истилясында къалып яшамагъа медж- 
бур. Амма Фадиме балачыкъларыны къорчаламагъа пек бильди. 
Оларны пек къайгъырды. Алтысыны да истилядан ольдюрмей сагъ 
чыкъарды. 

1944 сенеси къара сюргюнлюк кельди. Фадимени балаларынен 
сасыкъ вагонгъа зорлап минсеттилер. Бириси ольмей, гъурбетке келип 
тюшкенлеринде, Фадиме пек шашмалады, рухий азапларда къалды, 
бир кошечикке сыгъынып, эр кестен гизли: «Мырзам! Мырзам!» деп 
чокъ агълады, гедже ве куньдюз севимли акъайынынъ къыяфети козю 
огюнден кетмеди. О, акъайыны йылларнен унутып оламады. Лякин 
юрегиндеки бу яныкъны, о, ич кимсеге бир вакъыт косьтергени ёкъ. 
Севгисини ве яныгъыны ичинде алып юрди. Бойле де яшады. Чюнки 
артта алты бала бар. Оларны энди тек бир озюне осьтюрмек керек 
эди. Нидже ашшалавлар, хорлукълар, хасталыкълар корьдилер, эр 
шейге чыдап, даянып, сагъ къалдылар. Сонъ-сонъ, гъурбетте олса да, 
балаларнынъ эписи адам акъыллы яшап, эвли-баркълы олуп, несил- 
лерни арттырдылар. Миллетимизнинъ сыраларыны буюклештирди- 
лер. Амма вакъыти кельгенде, Ветангъа эписи къайтып оламадылар. 
Фадиме озю гъурбетте дефн олунды, буюк огълу Акъкъий, огълу Фуат 
да гъурбетте олюм таптылар ве анда комюльдилер. Къырымгъа тек 
Зекий, Зера ве эгизлер Усеиннен Асан къайттылар. Олар Къырымгъа 
озьлеринен берабер бутюн балаларыны кетирдилер. Шимди олар 
эписи Ветанымыз Къырымда яшай ве несиль арттыралар. «Алла 
къысмет этсе, эм шай оладжакъ!» дейлер олар. 

Фадиме омюрининъ къыйын кечитлеринде де Муслядин акъайы 
акъта хатырасыны сакълады, акъайыны бир дакъкъа унутмады. 
Оледжекте де онынъ сонъки сёзю «Мырзам!» сёзю олды. 


ОТР. 
КЪЫТМЫР 


19-нджы асырнынъ 1870-нджи сенеси. Багъчасарай шеэринде 
яшагъан халкъымызнынъ чокъусы алышверишчиликнен кунюни 
кечире. Амма алышверишчилер де чешит ола. Эписи джумерт олмай, 
къытмырлары истегенинъиз къадар! 

Ана, Зейнепнинъ къоджасы Эмир тыпкъы шу «джумертлерден» 
эди. Зейнеп дюльбер, эли-аягъы къокъла киби, юзю томалакъ, ири 
эля козьлери, оймакъ киби дудакълары ал янакъларынен бир тюсте. 
Якъында о, Эмирге акъайгъа чыкъты. 

Зейнеп Эмирни бир корьгенде, бегенди, къувана-къувана онъа 
акъайгъа чыкъмагъа разылыгъыны берди. Той геджеси келин олгъан 
Зейнепни, тюрлю чечеклер ве шертлернен безетильген файтонгъа 
отуртып, бутюн Багъчасарайны, онынъ эр бир мааллеси ве аралыкъ- 
ларыны доландырып кездирдилер. Кезинтиге къувангъан Зейнепнинъ 
къулакъларында, санки къавалнынъ татлы нагъмеси эшитильди. Фай- 
тон юргенде, эскен хафиф яз ельчиги уфюрип, къулакътаки къавал- 
нынъ сесини девамлы эте эди. 

Файтон юрген сайын, атларнынъ боюнларында асувлы чанъчыкъ- 
лар джынгъыл-джынгъыл этип сес берелер. Зейнеп бойле кезмени 
омюринде ич де корьмеди. О, озюнинъ келин олгъаныны унутып, 
еринде отурып оламай, аякъкъа турды ве Багъчасарайнынъ дюльбер- 
лигине шашып бакъты. Эки тарафтан янында отургъан къыз достлары 
оны явашчыкътан этегинден тутуп турдылар. Зейнепнинъ юзюне 
ургъан ельчик, ал янакъларыны даа да алландырды. «Бойле кезин- 
тини, бельки, экинджи кере ич бир вакъыт корьмейджем», фикири 
озьбашына мийинде догъды. Бундан онынъ агълайджагъы кельди. 
Эеджаныны басып: «Эм де, гъалиба, ойле де оладжакъ», фикири 
оны иллеки агълатты. Бир шей анълап оламагъан достлары: «Эльбет, 
бойле олмакъ керек, къыз акъайгъа чыкъкъанда, догъмуш адамларын- 
дан айырыла, онынъ ичюн мытлакъ агъламасы керек», тюшюнджеси 
оларны раатлады. Не исе, бу аджайип кезинти битип, Зейнепни киев 
беклеп тургъан Саускъан мааллесинде тюшюрдилер. Келин тюшю- 
рильген сонъ, онсуз башлангъан той дюгюни, даа бир дюльбер тюске 


кирди. Шенъ-шераметлик озюнинъ юксек нокътасына келип тирельди: 
чешит хайтармаларнынъ дюльбер нагъмелери бири-бири артындан 
янъгъырап, мусафирлернинъ ойнап шенъленгенлерине девамджы 
олды. Той о вакъыт даа чокъ буюк олмагъан Багъчасарайнынъ бутюн 
кошелеринде эшитильди. Эр кес бильди: чокътан эвленмеге ляйыкъ 
Эмир, не исе, эвленди. 

Зейнеп, бойле этип, Эмирге къадын олды. Биринджи куньлери 
акъайы Эмир оны учурды-къондурды, Зейнеп бахытлы олгъаныны ис 
этти. Кет-кете Эмир озюнинъ акъикъий юзюни корьсетип башлады ве 
Зейнеп озюни пек бахытсыз ис этти. 

Ким бильген къоджасы Эмир о къадар къытмыр олгъаныны? 
«Бильген олсам, ольсем, онъа акъайгъа чыкъмаз эдим», деп яныкъ- 
лай Зейнеп ве бир озю къалгъанда, тута, башлай агъламагъа. 

Я, не ичюн агъламасын? Оны сорагъанлар пек чокъ эди, лякин 
къысмети шу Эмир экен. Зейнеп бутюн кунь азбары ве эви ичинде бир 
озьчюгю къала. Биревлернен къонушмакъны Эмир онъа, затен, ясакъ 
этти. Озю де сабадан алышверишчиликке кете. Уйледе келе, сонъ тап 
акъшам къаранлыгъы якъынлашкъанда, къайта. Зейнеп янъгъызлыкъ 
чеке, кунь бою оны беклеп отура. 

Зейнепнинъ ана-бабасы, къыз ве огълан къардашы барлар. Олар 
Багъчасарайнынъ Къады мааллесинде яшайлар. Зейнеп къорантала- 
рыны пек сагъына, лякин Эмирнен бу меселеде тиль тапып оламай. 
О, оны бир ерге йибермей, озю де бармай. «Эвде отур», дей. «Ах, 
олса да къанатларым, учуп барып корюшип кельсем!» деп хаяллана 
Зейнеп. Олар да чокъ кельмей башладылар. Зейнепни сагъына- 
лар, барып корьмеге пек истейлер, амма... Киевлери Эмир къытмыр 
олгъаныны бильгенлеринден берли, оларгъа бармакътан аякъларыны 
кестилер. Эвель-эзельден айтылгъан: «Башынъа тюшкенини козюнъ 
кореджек». Бунъа не демек мумкюн? Зейнеп озю: «Меним къысметим 
бу къадардыр!» деп, бунъа коньди. 

Зейнеп эр куньки ишлерини япып битирип, эвге кирип, сетчикнинъ 
уджуна отурып, терен тюшюнджелерге, хаялларгъа дала. 

Бир куню огълан къардашы Абибулла даянамады: «Барайым, 
татамны ёкълайым, анам-бабамдан, татамдан селям айтайым» деп, 
акъшамгъа якъын вакъытте ёлгъа чыкъа. Баягъы джаяв юрген сонъ, 
Абибулла Саускъан мааллесине етип кельди. Зейнепнинъ азбар къа- 
пусыны къакъты, кимсе чыкъып ачмады. Къапу тюбюнде баягъы токъ- 
тамай къакъып турды. Абибулла яш адам, бойлу-постлу. Юксек бойлу 
олгъан сонъ, онъа исардан атлап тюшмеге бир шей дегиль, эльбет. О, 
ойле де япты. Тар ёлчыкънен азбарнынъ артында ерлешкен эвнинъ 
къапусыны ачып киргенде, Зейнепни сетнинъ бир кошесинде пек 
тюшюнджели отургъанына расткельди. 

— Селям алейкум, татам! — дегенде, Зейнеп Абибулланы корюп, 
шашты-шашмалады. Оны энъ тёрге отуртты. Къаве къояджакъ эди, 
лякин эр ер, эр бир долаф килитли. 

— Эписининъ санъа ве киевимиз Эмирге буюк селямлары бар, 
— деп, Абибулла кетирген емек селямларыны софра устюне тизип 
башлады. 

— Абибулла къардашым, не гузель эттинъ, я, кельгенинъ? Сиз- 
лерни пек сагьындым. Корьмеге истейим. Анам-бабамлар насыллар, 
сагъ-селяметлерми? 

— Шукюр Аллагъа, эписи яхшылар. 

— Селям кетирген сагъ олсун, — деди Зейнеп ве муляйим кулюм- 
сирегенде, эки янагъында дюльбер оюнтылар пейда олды. — Сагъ-се- 
лямет юргенлери юрегимни раатлады. — Абибуллагъа гузель этип 
бакъып: — Сен оларны яхшы бакъасынъ, Раббим сени къорчаласынъ, 
истеген бутюн ниетлеринъ эр даим олсун. Сагъ ол, къардашым, — 
деди о. 

Абибулла татасыны корюп, пек къуванды, лякин не ичюн къапуны 
ачмагъанына тааджипленди. Зейнеп исе, хаялларына пек чомгъанын- 
дан, къапу къакъылгъаныны эшиткени ёкъ. 

Абибулланынъ къапу ачылмагъаны акъкъында сёзлерине, Зейнеп 
къолайсызланды. Ич де догърусыны айтмагъа истемеди, лякин шим- 
дики вакъиа буны айтмагъа меджбур этти. 

— Билесинъми, Абибулла, сен текяран энди Эмирнинъ насыл 
олгъаныны анъладынъ. Багъышла, къардашым, сени яхшы къаршы- 
лап оламайым. Не къаве, не чай къоюп оламам. Мына, бутюн кунь 
оны беклейим. Саба берабер ашаймыз. Уйледе кельсе, сонъ бир даа 
отурып ашаймыз. О, кеткенде, эр ерни килитлеп кете, джанчыгъым, — 
дегенде, чыдамай, агълап йиберди. 

Эшиткенлеринден Абибулланынъ юреги ташты, ачувындан бети 
атты. «Акъшам къаранлыгъы якъынлашкъанда келе», дегенине дикъ- 
къат этти ве Зейнепке ишарет пармагъыны дудакъларына тиреп, 
сес-солукъсыз отурмасыны ялварды. Озю де дигер одагъа кирип, къа- 
пусыны аралыкъ къалдырып сакъланды. 

Зейнеп бунъа ич де разы дегиль эди, лякин къардашына къаршы 
бир сёз айтып оламады. 

Акъикъатен, киев тезден кельди. Киргенинен, Зейнепке: 

— Э, отурасынъ? Беклейсинъ? Ана, шай оладжакъ! Меним деге- 
нимни япаджанъ! Берсем, ашайджанъ, бермесем, ёкъ! Анъла- 
дынъмы? — деп, бойле худжур сёзлернен къадынчыгъы Зейнепке 
чиркин лафлар ягъдырды. 


Абибулла буларнынъ эписини бирер-бирер эшитти. Даа не айта- 
джакъ экен деп, беклеп турды. Лякин ода ичинде ойле бир сускъун- 
лукъ догъды, чибин учкъаны эшитильмейджек. 

Абибулла яваштан сакълангъан еринден эништесининъ огюне 
чыкъты. Киев неге огърагъаныны бильмеди. Эйин-бейин олды. Бойле 
алдан къачаджагъы кельди, лякин Абибулла озюни тутуп лаф этип 
башлады: 

— Эмир эниште, бу насыл шей? Бу насыл лафлар? Сен меним 
татамны бойле этип хорламакъ ичюн алдынъмы? 

Къоркъудан Эмирнинъ козьлери о якъ-бу якъ фырландылар. О, 
санки тилини ютты. Бир шей айтып оламай, къабаат ишлеген бала 
киби, тынып къалды. 

Абибулла онынъ къоркъакълыгъындан джиренди. О, бойлелерни 
ич де урьмет этмей. Онынъ ичюн чокъкъа сюрмей, чызмасынынъ къо- 
нучындан пычагъыны алды, оны къынындан чыкъарып, тик уджуны 
Эмирге къаршы тутты: 

— Мына, буны коресинъми? Бир даа бойле шей япкъанынъны 
эшитсем, татамны ач тутсанъ, эр ерни килитлеп юрсенъ, бу пычакъ 
меселени чезеджек, — деп, пычакъны Эмирнинъ козьлери огюнде 
саллап-саллап ойнатты. 

Ойле де къатып къалгъан Эмир, даа да къатып къалды. 

Абибулла къапуны ачып, тезден эвлеринден чыкъып кетти. 

Бу вакъиадан сонъ, Зейнепнинъ акъайы Эмир майлы мышыкъ 
киби олды. Яшайышлары бутюнлей денъишильди. Энди ич бир 
долаф килитленмеди, анахтарлары да Зейнепнинъ къолуна кечтилер. 
Акъайы тарафындан Зейнепнинъ озюне, эм де онынъ сой-сопуна тек 
урьмет ве сайгъы косьтерилип башланды. Энди Зейнеп истегенде, 
пишире-тюшюре, истегенде, къаве, чай иче, ашай. 

Куньлер, йыллар кечтилер... 

Абибулла татасыны бойле къорчалагъаны, оны бахытлы этти. Зей- 
непнинъ бири-бири артындан къызлары ве огъланлары догъдылар. 
Ве Эмир бундан сонъ даа да йымшады, балаларыны пек севди. 

Лякин онынъ къытмырлыкъ табиаты кимер балаларына да юкъ- 
тылар. Олар бабалары Эмирге ошадылар. Лячаре... Эр бир адам 
бу дюньяда биревнинъкини дегиль, мытлакъ озюнинъ яшайышыны 
яшай, озюнинъ къысметини ашай. Омюр бойле къурулгъан. Алла 
Тааля огюнде эр бир адам озь кечирген аяты ичюн тек озю джевап 
береджек, дей халкъымыз. Халкъымызнынъ дегенининъ манасы пек 
буюк. 

МЕНИМ ГУЗЕЛЬ, АКЪЫЛЛЫ АНАЧЫГЪЫМ! 


Адавие къыз къомшу огълангъа акъайгъа чыкъты. Исарлары бир. 
Исардан о тарафкъа атласанъ (чюнки эвельки азбарларны бири-би- 
ринден айыргъан исар пек алчакъ олгъан), киевнинъ азбарында 
булунасынъ. Къыз ве йигитнинъ азбарлары тамам Чюрюксув озени 
боюнда. Адавие яшдашы ве къомшусы, юксек кейфиетли тери чыкъа- 
рув ишинен огърашкъан, тап деделеринден къалма бу зенаатны кют- 
кен Юсуфкъа акъайгъа чыкъты. 

Чыкъты амма, бир къач айдан сонъ, яшап оламайджагъы анъ- 
лашылды. Юсуф бабасы кечинген сонъ, анасынен берабер къалды- 
лар. О, анасынынъ екяне эвляды ве Сайде шерфе огълуны пиреден 
биле къызгъана. О, эвленген огълунынъ янындан бир дакъкъагъа кет- 
мей, оны къадынчыгъы Адавиенен ич де янъгъыз къалдырмай. Бу ал 
бутюн вакъыт узьлюксюз, гедже ве куньдюз девам эткенинден, Ада- 
вие озюни пек бахытсыз сайды. 

Куньджю анадан огълунен келинине бир тыныш ёкъ. Юсуф бунъа 
бир шей айтып оламай, анасынынъ джаныны къырмакътан чекине. 
Адавие исе, бунъа чыдап оламагъаныны, бир куню, акъайы Юсуфкъа 
айтты. О, сесини чыкъармай, бир лаф къайтармады. «Бир зарур ишим 
бар, оны бугунь япып битирмесем, олмайджакъ» деп, тез-тез Адавие- 
нинъ янындан чекилип кетти. Догърусыны айткъанда, джевапны берип 
оламайджакъ меселеден къачты. Адавие, бир четчикке чекилип, агъ- 
лады. Бу арада къайнана шу ерде булунмагъа етиштирген эди энди: 

— Не о къадар япышып къалдынъ онъа, бар, эв ишлери башымы- 
здан аша. Бар, керек ишлерни яп! Акъайынъ кельгендже, онъа бир де 
лезетли ашлар пишир, — деди къаттылыкънен ве огълу келиннинъ 
янындан сыптырылып къачкъанына къальбинден къуванды. 

Кет-кете иш эп бетерлешти. Анадан бир тыныш ёкъ. Амма Адавие 
тезден балагъа къалгъанына, бу да насыл олгъаныны ич де тюшю- 
нип тапамай. Амма бала догъаджагъы энди яхшы корюне башлады. 
Юсуф не япаджагъыны, Адавиени анасына насыл этип севдиредже- 
гини тюшюне бере, лякин бойле алгъа джевапны буламай. 

Юсуф эр куньки ишине къавушкъанында, бирден мийине молла- 
гъа барып, акъыл танышмакъ, фикири кельди. О, аджеле-аджеле, 
элини-бетини ювуп, гузель урбаларыны кийип, бу меселенен кетти. 
Анасына бир шей айтмай кеткенине, Сайде шерфе пек ынджынды. 
«Менден сорамай, манъа бир шей демей, къайда кеткен экен? Бакъса 
сен онъа, баштакъланып башлады», деп тюшюнгенде, бунда келини 
Адавиенинъ эли бардыр, деген нетидже чыкъарды. Ачувындан ер тап- 


май, Адавие аш пиширип тургъан ашханеге чапып кирди. Келинине 
бу арада айтмагъан чиркин сёзлери ве опьке устюнде опьке къал- 
мады. Келин лям-мим демей, къайнанасына буюк тааджипнен бакъып 
къалды. Бу къайнананы даа да ачувландырды. Гъарип Адавиеге пат- 
лагъанда патлады. 

Бу арада Юсуф маалледеки моллагъа энди келип чыкъкъан эди. 
Эвельки омюрдеки моллаларымыз динге пек сыгъынгъан, итаат эткен, 
пек тербиели-тертипли, бильгили: эм Къурандан, эм яшайыштан 
хабер берген инсанлар олгъанлар. Алядин молла тыпкъы бойлеле- 
ринден эди. Юсуф акъыл танышмакъ ичюн, тек онъа бармакъ керек- 
лигини биле-биле моллагъа кельди. 

Алядин молла оны урьмет-сайгъынен эвине тешриф буюрды. 
Юсуф онынъ элини алып, сагълыкъ-селяметлик сорап, косьтерильген 
сетнинъ кенарчыгъына тертипнен отурды. Алядин молла онынъ къар- 
шысына софра башына кечти. 

Къадынчыгъы Афизе шерфе янъы кельген мусафирге тез-тез 
къаве пиширильмесини хызметкярына буюрып, озю оларны ташлап 
кетти. 

Алядин молла Юсуфны раатсызлагъан меселени чокъ дикъкъатлы 
динъледи ве: 

— Бу меселеде пек сабырлы олмакъ керек. Къуранда да бойле 
дениле, — деди молла. 

Сонъ онъа анасы, эсли олса да, корюмлю къадын олгъаныны бель- 
гиледи. Олар бир саат къадар вакъыт къонушкъанларындан сонъ, 
Юсуф эвге къайтты. Кельсе, къадынчыгъы Адавие, козьяшларына 
бутюнлей ювунгъан алда, бир кошечикте агълап отура эди. 

— Эр шей яхшы олур, Адавие. Агълама, джаным, балачыгъымыз- 
гъа зарар олмасын, — деди де, Адавиенинъ къолуны сыйпады. 

Динъленип тургъан къайнана деръал янларында булунды. Юсуф 
алмады-бермеди де: 

— Анам, меним гузель, акъыллы аначыгъым. Сизни пек севем ве 
урьмет этем. Лякин Адавиени де пек севем, — деди о. 

Акъайынынъ бу сёзлерини эшиткен Адавие, къуванчлы козьяшла- 
рыны сюрте-сюрте, одадан чыкъып кетти ве Юсуф бунен файдала- 
нып: 

— Анам, билесизми, Алядин молланынъ къадынчыгъы Афизе 
шерфе сизни озюне мусафир чагъырды. Сизнен къонушмагъа пек 
истегенини манъа ёлда расткелип сёйледи. Мен бунъа къувангъа- 
нымдан, тез-тез эвимизге къайттым ве сизге бу хаберни бильдирем. 

— Я, я, Афизе шерфе пек яхшы инсан, бильгили, дейлер. О, Къу- 
рани Керимни эзберден биле. Ойлеми экен? Афузмы экен? 

— Эльбет де, ойледир, аначыгъым. 

Анасы исе, бу хаберден пек тавланды ве алмады-бермеди де: 

— Мен о бир куньге къалдырмай, ярынки кунь ичюн, оны мытлакъ 
ёкъламакъ керегим! — деди ве къуванчлы алда озь одасына кирди. 

Бираз вакъыт даа кечти. Юсуфнен Адавиенинъ омюрлери мусбет 
тарафкъа пек денъишти. 

Бойле этип яш къоранта азалары: Юсуф ве Адавие акъикъий къа- 
ры-къоджа олуп яшамагъа фурсат къазандылар. Аналары исе, Къу- 
рани Керимни окъумакънен, эзберлемекнен огърашты. Бильгенлер: 
«О, Къуранны ойле бир огренди, афуз адыны биле къазанды», деди- 
лер. 

БАЛАЛАРГЪА 


БАБАМ, СИЗИНЪ КОЗЬЛЕРИНЪИЗНИ КОРЕМ 


Чечен огъланчыгъы Аслан еди яшында экенде, баскъынчлар тара- 
фындан халкъына къаршы дженк башланды. Аслан кичкене олса да, 
бу дженкнинъ башында халкъынынъ сербестлигине суикъаст олгъа- 
ныны яхшы бильди. Топрагъы Русиеден къуртулмасына, яшы-къарты 
аякъкъа турдылар. Аслан Ветаны сербест олгъаныны истеди. Бабасы 
Джохар да, анасы Зулейха да пек истедилер. Буны тек баскъынчлар 
истемедилер. Оларгъа бойлеси уймай эди. 

Асланнынъ бабасы, эр бир чечен эр кишиси киби, озь халкъы- 
нынъ азатлыгъы огъурында курешке атланды. Къанлы бу дженк 
нидже-нидже чеченлерни къурбан этти. 

Асланнынъ бутюн омюрге бир кунь хатырасында къалды. Шу куню 
кунеш зиядесинен парылдаса да, къуванчлы йылтыраса да, огълан- 
чыкъ ичюн о, къара куньге чевирильди. Атышмаларда онынъ дюль- 
бер, мераметли анасы Зулейха эляк олды. О, ашамакъ ичюн, бир де 
бир емек къыдырып кеткен эди. Аслан оны чокъ бекледи. О, кельмеди. 
Бала тышкъа чыкъмагъа меджбур олды. Анасыны эр ерде къыды- 
рды. Сонъ тапты. Анасынынъ джеседини корьген сонъ, онынъ юреги, 
санки де еринден узюльди. Бала сёндюрильмез атешлерде къалды. 
О, лаф этип оламады. Тек яныгъындан къуруп къалгъан дудакълары 
арасындан: «Анам, аначыгъым!» деп олды. Дудакълары эп къыбы- 
рдандылар, бир шейлер даа айттылар, лякин оларны кимсе эшит- 
меди. Огъланчыкъ анасынынъ джеседи янында йыкъылып къалды. 
Къомшулары оны озюне кетирдилер. Аслан озюне кельген сонъ да, 
эп: «Анам, аначыгъым!» деп турды. Лякин анасы энди ич бир вакъыт 
онъа: «Не олды я, санъа, балам», демейджек. О, энди бу ярыкъ 
дюньядан эбедиен кетти. Огъланчыкъ буны бутюн вуджудынен анъ- 
лады. Энди анасынынъ айдын, дюльбер сымасыны о, тек хаялында 


301 


302 


козю огюне кетире биле. Аслан кимсеге косьтермей, усть урбасынынъ 
енъинен козьяшларыны сильди. Анасынынъ дюльбер сеси олгъа- 
ныны хатырлады. О, йырлагъанда, къушларнынъ чивильдеси токъ- 
тала эди. О, аэнкли чечен тюркюлерини буюк усталыкънен иджра 
эткенде, къомшулары келип динълей эдилер. Аслан бабасы анасыны 
пек севгенини хатырлады. Къадынына буюк севги беслеген Джохар 
бек, энди екяне огълу Асланнынъ омюрине хиянетлик япылмасындан 
къоркъты. Чеченстанда исе, душманлар эп ат ойнатмакъталар. Джо- 
хар бек дигер чечен балаларынен берабер, огълу Асланны да къомшу 
юртуна ёлланмасына ярдым этти. Оны бойле этип къорчалады. 
Аслан шимди Ингушетиеде яшай. Анасы энди ёкъ, бабасы да бу 
курешлерде сагъ къаладжакъмы-ёкъмы? Баланы бу гъам раатсыз- 
лай. Бу себептен оны сыкъ-сыкъ бир тарсыкъув ала, козьяшлары 
озь-озьлюгинден акъа. Бойле вакъытте, о, кимсе корьмесин деп, тез- 
тез башыны ашагъы алып, дигерлерден сакъланып, четке чекиле. 
«Бабам да янымда ёкъ», деген акъикъат онынъ юречигини тырмалай, 
атеш киби якъа, мийине окъ киби саплана. Лякин о, энди буларгъа 
даяна, чюнки тюшюнджелеринде, санки де бабасынынъ козьлерини 
эр сание коре, санки де бабасынынъ козьлери оны эр вакъыт козетип 
тура. Онъа бойле сезиле. Бу да онъа енгиллик бере. Юрегини раат 
эте. Бабасынынъ онъа сынъырсыз севгинен бакъышыны сыкъ-сыкъ 
хатырлай. Булар онынъ кичкене юрегинде сакълылар. Бабасы насыл 
севгинен анасына бакъкъаныны эсине тюшюре. Амма о, Ветан бала- 
ларына насыл гузель бакъа да, душмангъа насыл нефретнен бакъа 
эди! Балаларны о, айрыджа севе ве оларнынъ сербест Чеченстанда 
бахытлы яшамалары ичюн де, дженкке кетти. Бойле тюшюнджелер- 
нен Аслан: «Сиз шимдичик насыл алдасыз, къаердесиз, бабам!» деп 
къычырмакъ истеди. Козьяшлы козьлери бир шей корьмейлер. «Биле- 
сизми, бабам, манъа мында яхшы. Меним кибилер мында пек чокълар 
— огъланлар ве къызчыкълар. Чокъларынынъ энди не аналары, не 
бабалары барлар. Олар оксюзлер. Оларнынъ баба-аналары дженкте 
эляк олдылар. Керек олса, бизлер де душмангъа къаршы турмагъа 
азырмыз. Биз озь Ветанымызны кимсеге бермемиз, биз Ветанымызны 
пек севемиз, озь халкъымызны, озь тилимизни, мусульман динимизни 
сынъырсыз севемиз. Бабам, сизинъ козьлеринъизни, манъа ишанч ве 
севгинен бакъкъан козьлеринъизни, эр сание ис этип, сизинъ козьле- 
ринъизде бизим енъишимизни корем!» Бу сёзлерни Аслан къычырып 
айтты. Бу сёзлерде онынъ юрек арарети дуюлды. Баланынъ асрет 
сёзлерини Ветанындаки догъмуш къая-ташлары, санки де акс седа 
этип, янъгъыраттылар. Бу акс седа, о да душманларгъа къаршы 


олмалы. Акс седа табиатнынъ къануны оларакъ яшай ве бу олаяткъан 
къанлы дженкнинъ акси де, душманларнынъ юртларында янъгъыра- 
масына алып келеджек. Аслан бойле тюшюне. О, бойле оладжагъына 
бутюн вуджудынен эмин. Чюнки гъарезлик джезаланмакъ керек. 


2006 с. 
КЪАБАКЪ БОСТАНЫ 


Озьбекстаннынъ Янъыёл дживарындаки онунджы совхоздан бизге 
яшамакъ ичюн эки ода берильген эди. Бириси баягъы балабан, дёрт- 
коше, дигери, къапудан киргенде, тар ве узун. Бу баракълар эди. Бираз 
сонъундан сюргюн олунгъан халкъымызгъа, бостанлыкъ ичюн, ерлер 
берильди. Бу бостанымыз Къаракульдюк адлы озен тарафта, яшав 
ерлерден баягъы узакъта. Бабам бостанымызгъа кетменини омузына 
уруп бара эди. 

Омюримдеки бу левха сонъундан озюмнинъ «Чокъракъ суву» икя- 
емде беяныны тапты. 

Араба топракъ ёлнен тоз котерип кетти. Бабам тельбевлерни 
усталыкънен тута, эм де атнынъ юрюшини козетип тура. Атны яваш 
юрсете, кимерде чаптырып ала. Этраф дюльбер ве сюслю. Ёлнынъ 
эки кенарында алма багъчалары оселер. Тереклернинъ пытакълары 
берекеттен эгильген. Къарарнен он беш дакъкъалыкъ ёлдан сонъ, биз 
бостангъа етип кельдик. 

Бостанымызгъа келип чыкъкъанымызнен, бабам арабадан тюшюп, 
мени де котерип тюшюрди, атны ешиль отлар гурь оськен ерге, бир 
терекнинъ далына багълады. Сонъра озюнинъ махсус кетменчигини 
алып (о, шимди але даа менде, бабамдан ядикярлыкъ), къабакъ ось- 
кен сыраларгъа арыкътан номай сув йиберди. О, бильгили бостанджы 
эди. Онынъ осьтюрген къабакъларындан эр йылы къорантамыз бир 
араба толу къабакъ топлай эди. Чюнки бостанымыздан гъайры, бабам 
бутюн арыкъларнынъ четлерине де къабакъ сачып чыкъа эди. Бу къа- 
бакъларны бутюн къыш ве баарьде, эм озюмиз, эм де сой-сопумыз, 
къомшумыз да ашай эдилер. Анам яхшы, сагълам ве дюльберлерини 
базаргъа чыкъарып сата эди. Къабакълар чокъ вакъыткедже турсун 
десенъ, оларны сапларынен берабер узьмек керек, о вакъыт олар 
чюрюмейлер. Амма сапсыз узюльген къабакълар, тамам шу сапы 
узюльген ерден, тез арада чюрюп башлайлар. Анам къабакъ бурмасы, 
я да кесек-кесек къабакъны сувда, я да фурунда пишире эди. 

Бабамнен экимиз бостанымызда баягъы булундыкъ. Бабам 
чалыша, мен чапкъалайым. Энди деерли эр шейни бакъып чыкътым. 
Безип башладым. Сувсадым. Тезден бабама аскъы аса башладым. 
Бабам исе муляйим-муляйим кулюмсиреди, манъа бакъты ве: 

— Бакъса, къызым, ашыкъкъанымдан, санъа бир шише сув алма- 
гъа биле унуткъаным, — деп аджынды. 

Эльбет, бала олгъан сонъ, сабырынъ тез тюкене. Мен эп бабам- 
нынъ янына барып: «Бабам, мен сувсадым, мен сув-са-дым!» дей 
берем. Бабам олдурамады ве эки къолунынъ авучларыны бирлешти- 
рип, номай акъкъан арыкънынъ быланчыкъ сувуна чомдурып, лайлы, 
сап-сары сувдан манъа ичирди. Сувны ичип тойгъан сонъ: «Вай, я, 
анам эр вакъыт манъа кирли къолунънен бир шей ашама, быланчыкъ 
сувлар ичме!» дегенлери акъылыма тез тюштилер. Лякин бойле сувны 
бабачыгъым берди де! Насыл этип ичмейим! 

Бабамнынъ манъа бойле этип сув ичиргени бутюн омюрге эсимде 
къалды. Сонъундан анъладым, онынъ манъа авучларына сув толду- 
рып бергени, быланчыкъ сув дегиль де, о, манъа буллюр киби темиз 
къальбинден бир тамчысыны берди. 

О левха, сувнынъ дады, лезети юрегиме омюрлюк — эбедий 
синъип къалды. Къайда ве не ерде олмайым, сувсап да сув ичсем, 
азиз ве къыйметли бабамнынъ къолавучлап манъа сув ичиргенини 
хатырлайым. Эм сагъ экеним, оны бир вакъыт унутмам. 


2010 с. 


Языджы Абдулла Дерменджининъ 
хатырлавларындан 


МЕКЯНЫМЫЗ ДЕНЪИЗ ЭДИ 


Кикенеиз ве Кочюк койнинъ сакинлери асырлар бою ян-янаша муа- 
ббет яшагъанлар. Вакъытнинъ кечмесинен, эки кой ара сынъыры бир- 
лешерек, буюк Кикенеиз коюне чевириле. Бу сёз юнанджадан алын- 
гъан. Кочюк дегени исе, бу ерде топракъ авдарылып, еринден кочюп 
тургъаны ичюн. Оларны Бебек къая, Буюкисар къая ве Къара къая, 
бекчилери киби, сарып алгъанлар. Койлер ичинден «Балабан» ве 
«Къамере» чокъракъларындан гъайры, даа чокътан-чокъ сув ирмакъ- 
лары кечелер. Койлернинъ этрафлары юзюмлюк ве мейвалыкътыр. 
Инджир, нар, армут, истанбул дуту киби тереклерден зенгин берекет 
алына. 


Лякин чар вакъытинде бу зенгинликлернинъ эписи рус помещикле- 
рининъ элинде эди. Кой эалиси бу помещиклерге ыргъатлыкъ эткен- 
лер. Койлюлер, эсасен, бутюн дюньягъа белли къыйметли дюбек 
тютюнини осьтюрелер. Онынъ ичюн койде тютюн ишлеген эки-учь 
эвлер бар. Олардан бириси Марс аканынъ тютюн эви. О Марс ака 
исе де, озюни къырым адамы сая эди. Чюнки къырымджа къонуша, 
лякин озю румлардан эди. О вакъыт бунъа кимсе эмиет бермей, эр кес 
бизим тильде, яни къырымджа лаф эте эдилер. 

Ветанымызда ава темиз, эм девалайыджы, хусусан, ялыбоюнда 
икълим йымшакъ ве темиздир. Дженюбий кунеш тенимизни ич де 
якъмай, санки сыйпай. Бизим догъмуш Къара денъизимиз тенимизни 
шифалай. Онынъ ичюн, о, тегиз ве тыгъыз. 

Денъизнинъ суву тер-темиз, сувгъа бакъсанъ, анда эфсаневий 
дюнья ачыла, эр шей корюне. Биз, балалар, бу эфсаневий дюньянен 
пек меракълана, онынъ сырларыны бильмеге тырыша эдик. Нефеси- 
мизни тутуп, сувгъа дала ве бойледже тап теренге чомамыз. Мындаки 
дюльберликни сёзнен тарифлемеси къыйын. Оны тек корьмек керек. 

Бу эки койлеримиз Къара денъиз саили тёпелигинде, шу учь къа- 
ялар тюбюнде ерлешкенлер. Бизлер, кой балалары, онынъ ялы- 
сына чапып бара эдик. Кельгенимизнен, нефесимиз богъазымызгъа 
тыкъыла, саильде ирили, уфакълы, къумнен къарышкъан ташчыкъ- 
лар узеринде бираз ятып ял ала, сонъ сувгъа чома, далгъаларнен 
ойнаймыз, балыкълар киби ялдаймыз, чюнки денъиз бизим мекяны- 
мыз, омюримиз, тюшюнджемиз, хаялымыз. 

Бу эки койде учь юзге якъын койлю яшай эди. Биз, балалар, онынъ 
дёртюнджи пайындан ярысыны тешкиль эте эдик. Ювунмагъа кет- 
кенде, сюрюнен чапамыз, балыкъ тутмагъа исе, экишер-учер олуп, 
явашчыкътан кетемиз. Эллеримизде къармакълар, къопкъачыкълар 
ве савутларда сылавчанлар, яваш-яваш тёпеден, гуя буюк бир иш 
япаджакъ киби, къопайчораланып барамыз. Озюмизнинъ эр вакъытте 
белли еримизге бара эдик. Анда далгъалар чокъ чапкъылмай, тамам 
балыкълар севген, лиман шекильде, сакин ер эди. 

Балыкъ авына кельген сонъ, бизлер бири-биримизден узакъча 
ерлешип, къармакъларны сувгъа ташлай ве балыкъ авына сабыр ве 
джиддийликнен бельсенемиз. Лаф этмеге, кульмеге олмай, чюнки 
балыкъ тутув — иш беджермек сайыла эди. Бунъа пек джиддий янаш- 
макъ керек. 

Эм балыкъ яхшы тутулсын деп, керекли сёзлерни ичимизден 
текрарлаймыз. Бу сёзлерни догъру десенъ, балыкъ номай тутула. 
Макъсадымыз — зиядедже балыкъ тутмакъ. Базан: «Галея, галея, 

галей, гал да кель, сув тюбюнден дал да кель», деймиз. Галея сёзю 
не олгъаныны бильмесек де, оны буюк умютнен текрарлаймыз. Бу 
сёзлер бизге буюк ишанч багъышлай. Мен бу сёзнинъ не олгъаныны 
сонъра бильдим. О десе, о, бизим Къара денъизимизде яшагъан бир 
чокъ балыкълардан бириси экен. Онынъ ады галей. 

Авджылыкъ этраф къаранлыкъланып башлагъандже девам эте. 
Къопкъаларымызда баягъы балыкъ ола. Биз эвге къайтмагъа, туткъан 
балыкъларымызны ана-бабаларымызгъа косьтерип, макътанмагъа 
ашыкъамыз. 

Пишкен, я да къавурылгъан балыкъ киби лезетли аш дюньяда 
олмаса керек! 

Я, хамсининъ лезети? Ана, къайда лезет! 

Ири балыкълар кичиклерини ашап кечинелер. Онынъ ичюн хам- 
силернинъ сюрюси (чюнки олар эр вакъыт сюрюнен ялдайлар) буюк 
балыкълар тарафындан окъталувгъа огъратылса, теляшнен къача 
ве бу арада далгъалар оларны ялыгъа сюрюп ташлай. Эм де олар 
озьлери де къоркъу иле саильге атылалар ве бойле этип, далгъа 
чекильген сонъ, ялыда къалалар. Денъизде боран къопкъанда да, 
далгъалар шу кичик хамсилерни ялыгъа шыпырта. Бу вакъыт бутюн 
кой халкъы оларны эвине къопкъа-къопкъа ташый. Оларны тузлай- 
лар, къуруталар, къавуралар, пиширип ашайлар. 

Хамсини къуйручыкъларынен бешер-бешер беш пармакъ шеки- 
линде бири-бирлерине унгъа булгъалап, тавада къавурсанъ, бу емек- 
нинъ лезетине дюньяда етери аш ёкъ! 


2009 с. 
ЗАФЕРЛИ ЕНЪИШ 


1915 сенеси мен он яшны толдургъанымнен, баладжанлы бабам 
Ибраим эфенди, манъа бир чиркин атчыкъ багъышлады. Буюгеним- 
ден сонъ тек анъладым, бу атчыкъ эвельден Къырымымызда чокъ, 
бир вакъытте сюрюлернен юрген тарпан аты экен. Эм о, эвеллери 
корьген ич бир аткъа бенъземей. Аякълары къыскъа, зияде чабик 
арекетли, чая атчыкъ эди. Баскъынчлар Къырымымызны запт эткен 
сонъ, шу атлар бир тамам ёкъ этильдилер. Лякин мен он яшымны 
толдургъан сенеси, бесебелли, анда-мында бир къач данеси къал- 
гъангъа бенъзей. Манъа багъышлангъан атчыкъ, бельки де, шу буюк 
джыныснынъ сонъки тарпаныдыр. 


Мен асылында беш яшымдан аткъа минип башлагъаным. Манъа 
шу атчыкъ багъышлангъан куньден, онынъ аркъасындан тюшмедим. 
Геджелери арангъа алып барып багълагъанда, манълайчыгъындан 
опюп, махсус меним ичюн ясалгъан ве бу атчыкъкъа келишкен эгерни 
устюнден алам. Юкълагъанда, оны бутюн гедже тюшюмде корюп 
чыкъам, саба ачылгъаныны сабырсызлыкънен беклейим. Кунь яры- 
кълангъанынен, онынъ янында булунам, экимиз айырылмаз достлар 
олдукъ. 

Атчыкъ озю чиркин, корюмсюз, дигер атымызгъа бакъкъанда, 
онынъ янында боти киби корюне. Лякин устюне минип, тельбевлерни 
йиберсенъ, башыны ашагъы ала да, ель киби уча. Онынъ бойле чап- 
къаныны кимсеге косьтермейим, гизлейим. 

Балалар, мени онынъ устюнде корьселер, мыскъыллап кулю- 
шелер. «Абдулла, атынъ пек дюльбер экен, назар тиймесин», деп 
эриштирелер. Мен кулюмсирейим, оларгъа джевап бермейим. Акъи- 
къатен де, чиркин, корюмсюз. Онынъ ичюн адыны Къотур къойдум. 

Дервиза байрамында бир къач койлер арасында ат къошусы ола- 
джагъы белли олды. Мен бунъа джиддий азырландым. Атчыкъны 
чайыргъа алып бардым, анда кимсеге косьтермей, чаптырам, экимиз 
де, санки къошуда иштирак этемиз. Атчыкъ ойле чапа, корьмелисинъ. 

Не исе, ат къошусы оладжакъ кунь де кельди. Мен, анам манъа 
он яшны толдургъанда, къалын атластан тиккен, якъасы, огю миллий 
орьнеклернен нагъышлангъан ачыкъ ешиль тюсте енъли кольме- 
гимни ве басмадан тикильген къаверенки штанымны кийдим. Аякъ- 
ларымда бабам териден тиккен чабукълар. Аткъа сычрап миндим. 
Къошу иштиракчилеринен берабер бир ерге топландыкъ. Ана-мына, 
къошу башланаджакъ. Сейирджилер пек чокъ. Къошу оладжакъ ер 
къоралангъан. Эр кес тедбирнинъ башланмасыны сабырсызлыкънен 
беклей. Эр кеснинъ козю меним чиркин атчыгъымда. Базылары кина- 
енен кулюмсирейлер, базылары исе, манъа ве атчыкъкъа аджынгъан 
киби бакъалар. Мен кимсеге къулакъ асмайым, атымнынъ устюнде 
гъает теджрибели бир спортчы киби отурам. 

Дигер атлар сабырсызлыкънен аякъларыны котерип ала, кишней 
ве асабий къыбырданалар. Бирден «Чапылсын!» деген эмир эши- 
тильди ве къошу иштиракчилери бир кереден, тургъан ерлеринден, 
огге ынтылдылар. Атларнынъ эр бири биринджи олмагъа тырыша. 
Меним атчыгъым ойле де чападжакъ амма, мен оны тутуп турам, 
тельбевлерини бошатмайым. Ортаджа чапа. Артта къалмамасыны да 
козетем. Атлар ель киби учалар. 

Не исе, къошунынъ сонъки ёлчыгъы башланды. Тамам шу аньде 
мен Къотурнынъ тельбевлерини бир тамам бошаттым. О, башыны 
ашагъы алып, огге ель киби атылды. 

Сейирджилер арасында шамата къопты. Эр кес манъа ве Къотур- 
гъа бакъа, къычыралар. Ель киби кеткен Къотур, дигер атларнынъ 
эписини бирден озуп, мензильге биринджи келип етти. 

Сейирджилер бирден тынып къалдылар. Сюкюнетлик акърансыз 
ве сынъырсыз эди. Генчлер бирден бизим этрафымызгъа топланды, 
атчыкъкъа юрмеге фурсат бермедилер. Лякин бойле чапувдан сонъ, 
атчыкъ бираз юрмек керек. Мен атымдан тюшюп, яваш-яваш огге 
адымладым. Эр кес артымыздан келе ве Къотургъа дикъкъатнен 
бакъа ве шаша-тааджипленелер. Насыл олды да, бу чиркин, уфачыкъ, 
меджалсыз атчыкъ биринджи кельди! 

Этрафымызда адамлар эп топланалар. Бу буюк урьмет, сайгъы 
ве самимийлик гонъюлиме пек ята. Къотурнен экимиз бу къошуда 
заферли енъишнинъ къараманлары олдукъ. Бахшышны — бузавчы- 
къны — биз алдыкъ. 


2009 с. 


ТЕРДЖИМЕЛЕР 


Омар Хайям 
РУБАИЙЛЕР 


Тамчылардан асыл олгъан дерья буюктен-буюк, 

Тоз зеррелеринден къыталар тизильди. 

Сенинъ дюньягъа келюв-кетювинъ эмиетсиз бир юк, 
Санки пенджереден бир аньге чибин учуп кирди. 


ххх 


Такъдирге элем ёкъ, терк этмем олюмни, 
Дженнетке ишанып, раатлыкъ къыдырмам. 
Къайтарып беририм озь вакъытинде 
Борджкъа берильген шу эбедий рухумны. 


ххх 


Тек озь акъылына яшлыкътан таянгъан, 
Догърулукъ къыдырып, къакъач киби олгъан. 
«Аят билем» деген тап кичкенеликтен, 
Къурусы кесильген, юзюм оламадан. 


ххх 


Идракнинъ пешинден юрген — бугъаны сагъмакъта, 
Акъыллы эр вакъыт джоремеде къалыр, 

Ахмакъны исе анъдыргъан, енъиш къазанмакъта, 
Чюнки де бугуньде идрак сарымсакъ фиятта. 


ххх 


Кечип кеткен вакъытке, мумкюн олса, ич де янма, 
Юрегинъни кечмишнен, эм де келеджекнен якъма. 

Селяметли олгъанда, малынъны масраф эт, бакъма, 
Чюнки о бир дюньягъа бир шейсиз сен бараджасынъ. 


ххх 


Тюшюмде бир къарт манъа деди: сен яткъан еринъни быракъ, 
Чюнки олмаз къуванч гулюни юкъу ичинде къопармакъ. 

Сен, тенбель, эп юкълайсынъ, юкъу исе, олюмге бенъзей, 
Тур! Чюнки сонъра асырларнен юкъламакъ керек оладжакъ. 


ххх 


Къуветлинен зенгинни пахаллама ич де, 
Сабадан сонъ иллеки кунь къавуша, эльбет, 
Девамы, нефес киби, бу къыскъа омюрден 

Сен файдасын тап, санки о, борджкъа берильген. 


ххх 


Юкъумны унутып, Джамшид чанагъын арадым, 
Бунынъчюн дюньянынъ эр бир кошесин доландым. 
Акъылдане манъа джевап береркен, шай деди: 
«О, сенинъ къальбинъде эди, нафиле арадынъ». 


ххх 


Бир Бугъа асувлы юксек кяинатта, 
Дигери сыртынен Ер курресин тута. 
Эгер де корьсенъиз: олар арасында 
Нидже эшеклерни Аллаим отлата. 


ххх 


Эки къапулы бу диярда, мекянда 

Гъамлар ве олюмлер берильген асырда. 
Дегильми онынъчюн бахытлы догъмагъан, 
Чекильген къаарьни джанындан дуймагъан. 


ххх 


Кунешни гуллернен ортьмеге ич бильмейим, 
Такъдирлер сырыны ифаде этемейим. 

Энъ терен фикирнинъ инджисини тутсам да, 
Къоркъумдан, оны мен къулланмагъа бильмейим. 


ххх 


Шарап иле пиляв зенгин софрасында, 

Бойле омюр олур бильгиси хам затта. 
Тюркий козьлер исе, дюльбери дюньяда, 
Кимде бойле козьлер? Эльбет де, къулларда. 


ххх 


Юрегим пек уйгъун эди бильгиге ынтылышта, 

Чокъ сырларгъа наиль олдум дюньяда ве алемде. 
Етмиш эки йыллыкъ яшым эп кечти тюшюнджеде, 
Кене бир шей бильмегеним, анъладым мен шу ерде. 


ххх 


Дёрт неснесинъ: атеш, ава, сув, топракъсынъ сен 
Сырлы дюньянынъ эвляды, емишисинъ сен, 
Махлюкъ, эм адамсынъ, ачув ве мелексинъ сен, 
Булар бутюни сакълы сенде бир кереден. 


ххх 


Къартлыкътыр терекнинъ чюрюген тамыры, 
Бу яшта къырмызы янакълар морарды. 
Аятнынъ дам, къапу, эм де дёрт дивары 
Озь джарты алынен тёпени авдарды. 


ххх 


Талдым юрюшинъден сенинъ, эй, кокнинъ къуббеси, 
Бир джевапсыз етти санъа бу инълевим де меним. 
Бир такъым джаиль ве анъсыз сенинъчюн бириси, 
Мен де окъумыш-бильгили бойлесинде дегилим. 


ххх 


Толдурып омюримни шевкъий куньлер мерагъынен, 
Къальбимни де толдурып истеклерим алевинен, 
Яратан ред сёзю беклей? Мына, фильджан элимде, 
О, толудыр тёпесинен. Эгильт оны тёкмеден! 


ххх 


Бар олгъанынъ шу манасыны анъламаз кеткенлер 
дюньядан, 
Меним Санъа таби олувым, я олмаювым сенинъчюн не? 


312 Сархош олсам гуналарымдан, айыныкъым 
багьышлавынъда, 
Чюнки меним ишанчым къавий: сынъыр ёкътур 
эйилигинъе. 


ххх 


Севгилим, омюринъ узун олсун, гъамымны анъдырмасын, 
Эвельки киби, назар ташлап, санки демек истединъ: 
«Эйиликни яп да, сувгъа ташла», — 

сёзлерини сен дединъ, — 
«Далгъалар исе, инсанларгъа оны етеклеп барсын». 


ххх 


Рухум кезинтилернен толудан толу. 

Парамнен ич толмады бугунь де къолум. 
Яшавгъа шикяет этмем, къыйын олса биле, 
Манъа шарапле дюльберлик бакъты куле-куле. 


ххх 


Идракли пек биле: олмаз алемде муджизе, 

Кок къаты едими, секизми, давасын этмез. 

Алевли о ферасет иллеки сёнеджек исе, 
Къарынджа, я борюми сени ер, ич де фаркъ этмез. 


ххх 


Мындаки ерлерде сарайлар чокъ олгъан, 

Сыранен тургъан падишалар юрту да. 

Бугуньки бу куньде къадимий йыкъынтыда 

Къумру зар-зар агълай, сорап о: «Къайда, къайда?» 


ххх 


Мен къаарьлернинъ къулум, олар къальбимни сыкъа, 
Онынъ ичюн, бельки де, мен уйдум сархошлыкъкъа, 
Бичаре юрегимни козьяшларым пек якъа, 

Шунынъ ичюн къарарып, бенъзеди о, кебапкъа. 


ххх 


Эписи бир омюр кечеджек токътавсыз, 
Бойледже о, кечсин къаарьсиз, эфкярсыз. 
Сен олсанъ къуванчлы, омюринъ къандырыр, 
Агъласанъ токътавсыз, омюринъ де дадсыз. 

Унутаджакъ олдум устюме юргенни, 
Истедим севмеге ондан дигерини. 
Амма фурсат бермей дигерге бакъмагъа, 
Козьяшларым гур-гур ювдылар юзюмни. 


ххх 


Бойле экен башымыз язысы, бу исе, 
Беденлеримиз къулу олмагъа бизлерге. 
Истегини кьандырып оламады, бильсенъ, 
Сонъсуз алемде догъуп яшагъан ич кимсе. 


ххх 


Къуван! Сонъсуз байрам кельди бизчюн кене де! 
Софра кумюш ве буллюрнен, шарапнен толды. 
Ай йылбырайды ве азып, эгильди кокте, 

Битмез зияфетлерден о, санки токъ олды. 


ххх 


Бу дюнья корюнтю, шу ич ред этильмез, 
Юрекчюн олурмы къадесиз теселли? 
Къани ол бугуннен, онен курешильмез, 
Такъдирге бу алда къапар ич берильмез. 


ххх 


Меним ичюн толу къаде — юрегиме мельэм, 
Къавалларнынъ назик сесин эшитир эдим мен. 
Амма да черепчи бир кунь теним зерресинден, 
Эгер бардагъын япса, о, толсун шарапнен. 


ххх 


Къурани Керимни бизде саяр алем-уммет, 
Христианлар ичре исе, олмаз онъа урьмет. 
Чанакъ орьнегинде корем: бар язылы ает, 
Окъув, эм эзберлев оны, бизчюн буюк сунет. 


ххх 


Умютнинъ зерреси бир вакъыт джыйылмаз, 
Ольген сонъ, озюнънен багъча, эв алынмаз. 
Онынъчюн варлыгъынъ достунъдан аджыма, 
Бойлесинде, шейинъ душманларгъа къалмаз. 

ххх 


Биз къокъламыз сёз динълеген Яратаннынъ къолунда! 
Мен сёз олсун, деп, асабам, сёйлемейим бу акъта. 
Юрсете бизни йиплерде Яратаным санада 

Ве юрюшимиз сонъунда, кене сандыкъкъа тыкъа. 


ххх 


Алемнинъ сырларын, мен яздым дефтерге, 
Озюмни сакъладым, гизлейип язымны. 
Деемем къальбимнинъ сырларын кимсеге, 
Чюнки чокъ джаиллер менсюплер сюрюге. 


ххх 


Дюнья тыршавларындан енгиллик тапмадым, 
Къуванчсыз о куньлерим адден-тыш пек чокътур. 
Инсанлар такъдиринден чокъ дерслер мен алдым, 
Лякин омюримде ич видждансыз олмадым. 


ххх 


Эки фильджан шарап булсам, кетирсем, 
Пите, кебап, эм къой эти пиширсем, 
Севгилим иле бир четке чекильсем, 
Султан емегине бенъзер, сен бильсенъ. 


ххх 


Бу алем — мувакъкъат, азыр ол олюмге, 
Шейлернинъ къурбаны олма сен бу ерде. 
Бу ерде тек бир рух пек якъын гонъюльге, 
Дюнья маиети там аджиз шейлерге. 


Е И 


Макътавгъа ёл берме, сени дуймадан юкълатыр, 
Башынънынъ устюнде къылычын котерир такъдир! 
Беллилик пек татлы, лякин зеэр тура азыр 
Такъдирнинъ къолунда. Бакъ, олма ич балгъа назир! 


ххх 


Джинаетинъизнинъ сонъу корюнмезлер, 
Эйилик беклеменъ Къыямет кунюнде. 
Эйилик япкъанлар багъышланса эгер, 
Джинает япкъанны Яратан ёкъ этер. 


ххх 315 
Дюньяда акъикъат филис ич атмагъан, 
Адалет алемде шорбаджы олмагъан. 
Беллеме, сен бунынъ чаресин булурсынъ, 
Эй, адам, оларнынъ пытагьы пычылгъан! 


ххх 


Шу Чёльмекчи къафаларны чанакъларгъа ошаткъан, 
Черепликте чеберлигин усталыгъынен япкъан. 
Дюньянынъ кенъ софрасыны чанакънен къапакълагъан 
Ве тюбюнде бар алемнинъ кедерини топлагъан. 


ххх 


Эбедийликнинъ сырлары пек сакьлыдыр бизлерден, 
Онынъ ичюн инсанлар да хаберсиз эр биринден. 

Амма сырларны ачмагъа истеклери буюктир, 

Лякин сырлар ачылгъандже, тек тоз къалыр бизлерден. 


ххх 


Чомгъанынъда бутюнлей шербет севги ичине, 
Ачувынъ ич чыкьмасын дюльбернинъ джильвесине. 
Озюнъни ашагъы ал онъа ялварувынъда, 
Такъдирге тешеккюр эт бойле севильгенинъе. 


ххх 


Бир де бир сырны бильсенъ, сакъла оны эр кестен, 
Сен алидженаплыкъны ич беклеме бу куньде. 
Санъа эйилик иле бакъмазлар, сен яхшы биль, 
Эгер арсызлыгъынъны билип корьсеткенинъде. 


ххх 


Булгъалагъан шу бирин юречигимни къангъа, 

Эр бир кунюни сакълап, Сен алгъышла, я, Раббим! 
Бу гузельнинъ сёзлери илинди тез къулакъкъа: 
«Эйилигин корьсеткен, севильмек ичюн догъа». 


ххх 


Омюр тыршавларындан къуртуламайым, 
Аятыма да ич де шадланамайым. 
Эдинип алсам эгер бильгим такъдирден, 
Лякин кене ахмакълар сырасындайым. 


316 о 
Бугуньде кене де бир пите къысметим, 
Сув бердилер — сувукъ, ушюттилер бетим. 
Истейлер, бель эгсем бердиклери ичюн, 
Беллесем, белимни букер эгилювим. 


ххх 


Мыкъайт ол, гузельге севда олма, достум, 
Чекишюв менбасы дюльберликнинъ озю, 
Юрегинъ къырылыр, бошаныр гонъюлинъ, 
Гузельге урунмакъ, севгеннинъ агърысы. 


ххх 


Вефатымдан да сонъра къабирим дюрбесине 
Тула деп, ишлетирлер ольгенлер топрагъыны, 
Сонъра янъыбашындан даа бир дигерине 
Тулачюн ишлетирлер менимкин бирисине. 


ЧЕ Е 


Бакъсам, бирев арсыз юрюп, эп къычырыр: «Бу меним!» 
Алтын акъчагъа къопайып, эп чынълатыр: «Бу меним!» 
Лякин ишни ёлгъа къоюп, зенгинликке баткъанда, 
Сакълы Олюм бирден чыкъып, сёйлер онъа: «Бу меним!» 


ххх 


Дюльбер севгисини къазанмасы ичюн 
Не къадар козьяшлар козьлеримиз тёке. 
Бакъсанъыз, таракъ да болюне юз тишке 
Аджайип сачларгъа токъунмасы ичюн. 


ххх 


Мен дюльберим: боюм бар эбен киби далфидан, 
Сакъалым, санки йипек, янакъларым аллангъан. 
Амма не ичюн, бильмем, Яратан пек тырышкъан, 
Дегильми бу корюниш омюрден къыскъа ялан? 


ххх 


Юректен севсенъ де гузельден гузельни, 
Вакъыти кельгенде, козьяшсыз сагьлыкьлаш. 
Кечер бу да, чюнки вакъытни токътатмаз 

Бир тюрлю дюльберлик, не де аджджы козьяш. 


«е е З 1 7 
Эгер де топлансанъыз софра башы, достларым, 
Акъыл, идрак, ферасет сырдашларынъыз олсун. 
Къувурчыкь сач къадеджи тёккенинде шарабын, 
Хайямгъа багъышлангъан шиир сатыргъа толсун. 


ххх 


Саифеленди омюрим бутюни — языкъ! 
Баарьлер, дюгюнлерден тек къаарь къалды. 
Яшлыкъ къуштур: о, не аньде учуп кельди? 
Языкъ, эсте ёкъ: не вакъыт учуп кетти. 


ххх 


Ким бу дюльбер леблерге бойле кулюмсирев берди, 
Ким къаарьленгенлерге юрек агьрысыны берди? 
Барсын, бермесин бахыт, етерликтир раатланув, 
Чюнки берди чокъларгъа о, эбедий азапланув. 


ххх 


Ич бир шейге мухтадж олмадынъ догъмадан, 
Догъгъан сонъ, эр шейге мухтаджлыкъкъа къалдынъ. 
Эгер де къуртулсанъ тенинъ зорбасындан, 

Зенгин, эм де сербест олурсынъ сен бундан. 


ххх 


Юрегинъ ичюн къандырув къыдырма аяттан, 
Нереде Джам ве Кей-Кубад? Къара ерде чокътан. 
Бутюн кяинатта, Ерде де ишинъни беджерюв, 
Алдав тюшюдир, корюнтю ве, эм де къыскъа ань. 


ххх 


Ишлеринъ юрюшюп, юксеклерге учтунъ, 
Озюнъни эбедий инсан деп, тюшюндинъ. 
Лякин биль: падишам, дегенлер чокъ олды, 
Истемей, эписи ахретке ёнеди. 


ххх 


Аллам сени ойле гузель яраткъандыр, бирданем, 
Ай биле сенинъ огюнъде пек утана озюнден. 
Байрамгъа дигерлери ильванларыны такъсын, 
Сен байрамны яраштыра билирсинъ тек озюнънен. 


З 1 8 ххх 
Узакъта ве якъында булунгъан чокъ девлетлер 
Уруштан сонъ кечселер сенинъ элинъе эгер, 
Улу падиша, кене олюмден къуртулмазсынъ, 
Къазангъанынъ кене бир — тек шу эки метрлик ер. 


ххх 


Сафдиллик, хынзырлыкъ, джесюрлик, къоркъу да, 
Шулар тенимизге къоюлгъан догъгъанда. 
Ольгендже олмамыз не яман, не гузель, 

Алла яраткъаны кибимиз дюньяда! 


ххх 


Юречигим, дюньядан керегини ал сен, 
Къуванчлы дакъкъаларны унутмадан сакъла. 
Сен ешиль яйлагъа чыкъ данеси киби энъ, 
Сабасы ачылгъандже, шадлы кечсин гедженъ. 


ххх 


Эшекни анъдыргъан алимлернинъ арасында 
Оларгъа бенъземек керектир пек асылында. 
Бенъземегенлерни булар киби делидонлар 

Къабаатларлар шу аньде негизни йыкъувда. 


ххх 


Яшайышны кечирдик акъылсыз, бошуна, 
Гуя къум агьызымда шарапнынъ лезети. 
Кечильген о кечмишке янам-языкъсынам, 
Раббимизнинъ огюнде сынъырсыз утанам. 


яе 


Сербестликте бизлер бир ань яшаймыз алемде, 
Ачув этме, эгер такъдир къойса бизге тузакъ. 
Чюнки де бу тенимизнинъ негизинде, анджакъ: 
Учкъун, тамла, тен тозу бар ве, эм де ель мытлакъ. 


ххх 


Эй, икметли! Эгер санъа бу, я да о, киби ахмакъ 
Тазе саарь вакъытине «акъшам бу» истесе айтмакъ, 


Ахмакъ корюн бойлесине, — акъылсербест онъа душман, 
Сен онынъ иле дава ич этме ахмакъкъа бенъзеп, бакъ. 


ххх 


Козьге корюнмез бир къаде бар кок теренинде, 
Азыр олуп толу тура эр биримиз ичюн. 

Бойле экен, сенинъ сонъки саатинъ кельгенде, 
Агъызынъны чомдурып ич, итиразсыз, достум. 


ххх 


Гизли сырларым иле Сеннен болюшейим, 
Эйилигим, эфкярым акъкъында сёйлейим. 
Топракъ ичи ятарым Санъа севгим иле, 

Санъа мытлакъ къайтырым, тозгъа дёнсем биле. 


ххх 


Дюльберликнинъ укюмине мен зияде разым, 

Онъа, сёзсюз, боюн эге юрегимнинъ сазы. 

Ондан дуюла бахытнынъ сонъу кельмез язы, 

Сенинъ де бунъа, мыкъайт ол, джанынъ агъырмасын. 


ххх 


Такъдирим артымдан тюкюрчюклерин ёллай, 
Яптыгъым ишлерни ярамайлыкъкъа ёрай. 

Озь ёлуна азыр джаным сёйлерек, дей: «Мен кетем, 
Не япайым пусюрлюкке толуп ташкъан бу эвде?» 


ххх 


Кок къуббеси бир кунь манъа: «Эй, адам, — деди, 
Мени меджбур эте такъдир бойле чапувгъа. 

Эмир къувети олсайды меним къолумда, 
Юрюшимни мумкюн эди тез токътатмагъа». 


ххх 


Зенгинликке, сёзсюз, акъыл авушылмаз, 
Факъыр ичюн исе, курре де бастырыкъ, 
Бичаре мелевше, санки де сармашыкъ, 
Гульнинъсе чантасы алтыннен рыкъма-рыкъ. 

320 Ы 
Къана, кимлер экен о, гунасыз бу ерде, 
Эйиликлернен сенми, бакъ, шанлымы олдунъ? 
Яманлыкъкъа кемлигинъ джевабынъмы олды, 
Сёйле энди, бакъайым, сен ненен фаркъландынъ? 


ххх 


Ляле ачкъан яйлада, гедже сюслюгинде, 
Мелевшелер чыкъларнен орьтюнген вакъытте, 
Этегин тийдирмегенни гедженинъ серсине 
Чечекнинъ бойлесини зияде бегенем. 


ххх 


Сен ич, лякин ичювинъден делирме, 
Сархошлансанъ, вахшийликке ич дёнме, 
Сен ич, лякин ынджытувгъа ёл берме, 
Чылдырувдан къоркъ, тёбен ич де энъме. 


ххх 


Мен яландан къуртулмагъа истейим, 
Онен яшав — зарарлыдыр юрекке. 
Олюмиме о, къувансын, тилейим, 
Озю ондан къорчаланмагъа бильген. 


ххх 


Хиянет фелекнинъ афатындан къоркъ, 
Душманнен иш корьме, достларынъ да ёкъ. 
Ярынгъа ишанма, бугуннен яша, 

Олмадым, бир аньге къальбинъ олсун токъ. 


тяж 


Манъа сархош дейлер, — сакъламам юзюмни! 
Гунахкяр, фесатчы, — акъикъатен де, ойле! 
Мен бу мен. Сёйленъиз истегенинъизни, 

Мен Хайям оларакъ къалдырдым изимни. 


Е. ЗЕ 


Бир шей дегиль тенинъ, Хайям? Геджелевчюн чадыр, 
Ичинде рух, шахкъа бенъзеп, тек бир аньге къалыр, 
Ярынки куньчюн саарьде о, ёлуна къадир, 

Олюмнинь ачувлы къулу оны пек тез алыр. 


И 6: 321 
Эгер мен айыныкъ олсам, дардюнья сандыракъ, 
Эгер де мен сархош олсам, олам, санки ахмакъ. 
Айыныкъ ве сархошлыкънынъ арасы менимчюн 
Сынъырсыз пек чокъ къадирли ве къыйметли мытлакъ. 


ххх 


Эгер куньде емек ичюн бир питенъ олса, 

Озюнъ ичюн бир гугюм сув кетирип олсанъ, 
Олмайджакъкъа хатир сайып, намусынъны джойсанъ, 
Керекми ич аякъасты озюнъни сен къойсанъ? 


ххх 


Раббим, асылында мен тюнъюльдим факъырлыкътан, 
Бездириджи менимчюн умют олмагъаны да. 

Янъы омюр бер, эгер эр шейни беджерсенъ, 

Шу бергенинъ, бельки, олур менчюн яхшыджа. 


ххх 


Эгер къулу олсанъ сен айваний дуйгъунынъ, — 

Къартлыкъта ташлангъан эв киби бошанырсынъ. 

Озюнъе сен бир бакъ ве гузель этип тюшюн, 

Кимсинъ сен ве къайдасынъ, эм къаерде сонъунъ? 
ххх 

Учь юз йыл омюр берильсе биле — 

Кене сонъуна келир бу аят. 

Исте, халиф ол, я да фукъаре, 

Энъ сонъунда — эр кеске бир фият. 


ххх 


Билесинъми, не ичюн сабанынь сааринде 

Хораз токътамай йырлай, текрарлап тюркюсини? 

Биз ичюн — корьсюнлер, дей кунь ярыкъ кузьгюсинде, 
Дуйдурмадан озюни, кечти даа бир гедже. 


ххх 


Ачувны догъура, адынъ чынълап кетсе, 
Шубелер догъура, къонушувны кессенъ. 
Энъ эйиси сенчюн, сакиндже яшасанъ, 
Бир озюнъ отурсанъ, ич кельмесе кимсе. 

т ж ж 


Ачув ве къурназлыкъ эр ерде сакъланыр, 

Дост ич де тапылмаз бу ернинъ юзюнде. 

Эр бири озюни «дӧстум» деп, токътамай макътаныр, 
Сонъунда — хас душман олгъаны билинир. 


ххх 


О, бизмиз — кедернинъ де, бахытнынъ да негизи, 
Бизмиз — адалетсизлик, акъикъатлыкь чешмеси. 
Бизмиз — Джамшид чанагъы, юзьден бешаретлиси, 
Бойдан накъыс, эм юксек, юреги кир, темизи. 


ххх 


Мен талебем дюньяларнынъ бирисинде бугуньде, 
Эмегим агъырджа: оджам пек талапчан зияде. 
Чаллангъанымдже юрсем де янында шегиртликте, 
Усталарнынъ сырасына кечемедим кене де. 


Анна Ахматова 


ххх 


Шаир, затен, адам дегиль, о, тек бир рухтур, 
Олсун биле о, Гомерге бенъзеген сокъур, 

Я, Бетховен киби олсун дыммадан сагъыр, — 
Эр шейни корьген, эшиткен устадыр шаир. 


(«Сожжённая тетрадь» циклындан) 
МУЗА 


Геджелери оны мен беклегенде, 

Шурет, эм де яшлыкъ ве сербестлик де 

Бир шей дегильдир бу мусафирим огюнде, 
Манъа кельгенде о, дюдюгинен элинде. 
Сорадым ондан мен: «Сенми эдинъ Дантеге 
Джеэннем акъкъында саифелер сёйлеген?» 
О, дикъкъатнен бакъып, назарын берди, 
Орьтюнинъ артындан: «Мендирим», деди. 


1924 с. 


ххх 


Эр адымы худжур, сырлы, 
Солу, сагъы учурумлы, 
Шуретлиги аякътюбю 
Къалгъан, солгъан япракъ киби, 
О Лирикадан менимчюн 
Къуртулыш ёкъ, бесебелли. 


1944 с. 
ШАИР 


Бу да, сиз бакъынъыз, санки де иш толгъан — 
Гуя да эфкярсыз бу яшайыш олгъан: 

Динълеп табиатнынъ аят авасындан, 
Шакъанен сёйлемек омюр сефасындан. 


О бирисининъ де уйдургъанларына 
Сен сатырларынъны эп келиштирсенъ, 
Эмин этерек, шу болдургъанынъа, 
Юрек урувына шуны илиштирсенъ. 


Асылда орманны яхшыджа динълесенъ, 
Эм чам тереклернинъ динълесенъ сесини, 
Давранып буларны кягъыткъа да чексенъ, 
Ачарсынъ шу дакъкъа думан пердесини. 


Эм солунъа бакъсанъ ве, эм де сагъынъа, 
Ич де окюнмесенъ серсерий алынъа, 
Омюр-шакъаджыдан пек чокъу алына, 
Амма да чокъусы — гедже тынышындан. 


(«Тайны ремесла» дефтеринден) 
ИДЖАТЧЫЛЫКЪ 


Меним ичюн Ода язув кереги ёкъ, 
Элегияларны да язмадым ич, 
Шиирлерде олмалы теэссюфлик чокъ, 
Адам омюринде киби дегильдир ич. 

Эгер бильсейдинъиз, насыл чёплюклерден 
Тизиле шиир ич сыкъылмадан, 

О, исарлар тюбю оськен чечеклерден, 

Гуя да от, эм де кампалардан'. 


Онда ачувлы сес ве къатран къокъусы, 
Дивардан япышкъан сырлы серс тамгъасы... 
Ана, энди янъгъырай шиирнинъ сеси, 
Меним къуванчым оларакъ, эм де сизинъ. 


1936—1960 сс. 
(«Тайны ремесла» дефтеринден) 


ДОГЪМУШ ТОПРАКЪ 


Козьяш тёкюв, гъурурлукъ, саделикте дюньяда 
Бизге бенъзегени ёкъ ич кимсе асылында. 
1922 с. 


Оны козь дувасы этип ташымаймыз биз, 

Оны, дее джан куйдюрген шиир язмаймыз, 

О, тюшлеримизге ич де кельмей кунь-куньден, 
Ич корюнмей козюмизге инджи киби де. 
Къальбимизде оны ич де мал деп саймаймыз, 
Сатын алув, сатувгъа да биз чыкъармаймыз, 
Омюримизде оламыз факъыр ве хаста, 

Кене ич де тюшюнмеймиз онынъ акъкъында. 


Эльбет, о, биз ичюн аякъкъапта лай, 
Тишлер арасында, санки гъычырдай. 
Савура, таптаймыз, тепемиз эм де, 

Бир шейге келишмез ахрет тозу деп. 


Лякин эджель кельсе, онъа дёнемиз, 
Шунынъ ичюн онъа — бизим о, деймиз. 


1961 с. 


1 Кампа — лопух. 


Абдурахман Джами, 325 
иран ве таджик шаири. 


РУБАИЙ 


Инсанлардан къайсыдыр яхшысы? 
Билирсинъ, десем санъа догърусын: 
Яхшылардан да энъ биринджиси 
Халкъыны къорчалагъан бириси. 


КЪЫТА 


Ич унутма, ким олма сен, о догъургъан ананъ 

Сют эмьдирген кокюсинден санъа балалыкътан. 
Мушкюль куньде, къыйын аньде, олса биле куськюн, 
Санъа ынтылгъан юректен тюневин ве бугунь... 
Бутюн аятыны санъа бахшыш олсун дее, 

Сёнмез йылдыз киби ананъ сенинъ такъдиринъде. 
Азиз ананъны къорчала! Озь шан-шуретинъни, 
Макъат этип яй ёлуна, эйлеп кечмесини. 

Ол астында тоз зерреси, ёлуны енгиль эт... 

Затен, аналарнынъ изи, ёлу тек бир — дженнет! 


Абулькъасым Лахути, 
иран ве таджик шаири. 


РУБАИЙ 


Ифтихар этселер сенден, пек яхшы, достум, 
Амма кимсени бездирме озюнъден, достум. 
Ич утанма тиклемектен сен адалетни, 
Дюньямыз биле чевирсе сенден бетини. 


Захириддин Бабур, 
озьбек шаири. 


РУБАИЙЛЕР 


Джанынъ агъыртып, сени мен мугъайткъан олсам, 
Яныкълайым эвелькисин къайтарамасам. 

Пек ярамай адым аттым, бунъа къуванмам, 
Амма мен афу сорайым, афу эт, агъам! 


Ж Жж Ж 


Тюште киби юрем, къааримни сюрем, 
Бельки, бу юкъумнен кетерим омюрден, 
Сен олгъан ерде мен тапамадым бахыт, 
Олмагъан еринъде де тапамам бир вакъыт. 


Алишер Навоий, 
озьбек шаири. 


ххх 


Эйилик, кемлик, гуна — дюньяда бар эписи, 
Эйилик — даим сакълы, кемликнинъ ачыкъ изи. 


ххх 


Китаплардан бильги алып, макътавны беклесенъ, 
Денъизни адий заургъа хызметчи этерсинъ. 


Бердимурат Бердах, 
къаракъалпакъ шаири. 


Урькмек ич олмаз шу душманлардан, 
Халкъынъ кеткенде сенинъ артынъдан. 
(«Агъыр вакъыт» шииринден). 


Эгер халкъынъ бирдем олса, 
Къоркъмаз, гъарез де тапылса. 
(«Мен арадым» шииринден). 


Расул Гамзат, 
авар шаири. 


ЭГЕР ДОСТ ОЛСАНЪ... 


Эгер дост олсанъ, эвим тёрюнде 
Сени беклеген еринъ бар, достум, 
Эгер сувсасанъ, ёлда кеткенде, 
Сувум чокъ эвде, ичкенинъ олсун. 


Эгер ушюсенъ, отур якъынджа, 327 
Соба янында исиндир тенинъ, 
Къаарьленме ич, эгер ач олсанъ, 
Буюр софрагъа, аша тоюнджа. 
Душман къолундан сен яралансанъ, 
Яраларынъдан чекишип азсанъ, 
Етиштирип мен кетирсем эким, 
Дамарымдан къан олур сенинъки. 
Атынъ олмаса, менимкини ал, 
Устюне минип, достум, айдап юр, 
Мен де бир куню къазагъа къалсам, 
Ашыкъып етиш, ярдымгъа ювур, 
Меним энъ садыкъ достум олуп къал. 


Давид Кугультин, 
къалмыкъ шаири. 


ЭКИЛИКЛЕР 


ххх 
Озеннинъ къуветини ирмакълар билир, 
Хатыра къуветинден акъыл кучь алыр. 
жж 
Дерсинъ, гедже — къара чавке. Сабагъадже сим-сия. 
Къальби чюрюк гизленсе де, ичинде къара боя. 


ж ж ж 


Дерья суву тек боранда шыпырыр, эм копюрир, 
Дагъ озеннинъ шырылтысы токътамай шувлап келир. 


ххх 


Йыллар кечсе, сынъыр чеке беденнинъ осювине, 
Акъылнынъ осюви исе, ольгендже текмиллене. 


ххх 


Акъикъат — къады. Къуветлидир джезасы, 
Къабиринъде де файдасыз сакъланмасы. 

